תקנות הגנת הצומח (שימוש בקוטלי עשבים), תשכ"ט-1969

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | רשיון מפעיל | סעיף 2 |
| [Go](#h3) | בקשת רשיון | סעיף 3 |
| [Go](#h4) | אגרת רשיון | סעיף 4 |
| [Go](#h5) | אישור | סעיף 5 |
| [Go](#h6) | בקשה לאישור | סעיף 6 |
| [Go](#h7) | דרך הגשת בקשה | סעיף 7 |
| [Go](#h8) | תוקף אישור | סעיף 8 |
| [Go](#h9) | אגרה בעד אישור | סעיף 9 |
| [Go](#h10) | ביטוח | סעיף 10 |
| [Go](#h11) | תנאים לריסוס מן האוויר | סעיף 11 |
| [Go](#h12) | איסור ריסוס מן האויר | סעיף 12 |
| [Go](#h13) | היתר | סעיף 13 |
| [Go](#h14) | בקשה להיתר | סעיף 14 |
| [Go](#h15) | מתן היתר | סעיף 15 |
| [Go](#h16) | מכירת תכשיר | סעיף 16 |
| [Go](#h17) | מתן רשיון אישור והיתר וביטולם | סעיף 17 |
| [Go](#h18) | נשיאת רשיון אישור והיתר | סעיף 18 |
| [Go](#h19) | רישום מכירת קוטלי עשבים | סעיף 19 |
| [Go](#h20) | ביטול | סעיף 20 |
| [Go](#h21) | השם | סעיף 21 |

תקנות הגנת הצומח (שימוש בקוטלי עשבים), תשכ"ט-1969

בתוקף סמכותי לפי סעיפים 4, 5, 6, 7 ו-8 לחוק הגנת הצומח, תשט"ז-1956, אני מתקין תקנות אלה:

1. בתקנות אלה –

הגדרות

"רשיון" – רשיון שניתן לפי תקנה 2;

"אישור" – אישור שניתן לפי תקנה 5;

"היתר" – היתר שניתן לפי תקנה 13;

"מנהל" – מנהל האגף להגנת הצומח במשרד החקלאות;

"מפעיל" – אדם המפעיל מכשיר ריסוס מן האויר באמצעות כלי טיס לשם הדברת עשבים על ידי שימוש בקוטלי עשבים;

"קוטלי עשבים" – כל אחד מהתכשירים המנויים מטה, כפי שהם מורכבים בכל מתכון (פורמולציה):

2, 4–רוכלורופנוקסי חומצת החומץ (2, 4 – D);

2–מטיל 4–כלורופנוקסי חומצת החומץ (MCPA);

2, 4, 5 – תלת כלורופנוקסי חומצת החומץ (2, 4, 5 – T);

גרמוקסון (פאראקואט) המכיל 1, 1–דומתיל–4, 4–ביפירידיליום, 2–דומתיל סולפאט;

רגלון (דיקוואט) המכיל 1, 1 אתילין–2, 2 ביפירידיליום 2–דוכלוריד;

דאלאפון המכיל 2, 2 חומצת דוכלור ו-פרופיונית;

אמיטרול המכיל 3 אמינו – 1, 2, 4 – טריאזול;

פיקלורם (טורדון) המכיל 4 אמינו – 3, 5, 6 – תלת כלורו חומצת פיקולין;

"מחזיק" – המחזיק בקרקע ומעבדה, בין כבעל או מכוח כל דין או הסכם;

"שדה" – לרבות שטח בור, או שטח מיועד למרעה טבעי.

2. לא יעסוק אדם כמפעיל אלא לפי רשיון מאת המנהל ובהתאם לתנאי הרשיון.

רשיון מפעיל

3. בקשה לרשיון תוגש למנהל בטופס שהוא הורה.

בקשת רשיון

4. (א) בעד רשיון תשולם אגרה של 145.00 שקלים חדשים.

אגרת רשיון

(ב) בעד העתק רשיון במקום רשיון שאבד תשולם אגרה של 51.00 שקלים חדשים.

5. (א) לא ירסס אדם בקוטלי עשבים מן האוויר אלא לפי אישור בכתב מאת המנהל ובהתאם לתנאי האישור.

אישור

(ב) על אף האמור בתקנת משנה (א) רשאי אדם לרסס בתכשיר אמינו טריאזול למטרות שילוך בכותנה.

6. (א) בקשה לאישור תוגש על ידי מחזיק למנהל בטופס שהוא הורה.

בקשה לאישור

(ב) לבקשה לאישור יצורפו שני עותקים של תרשים מדוייק של השטח המיועד לריסוס בקנה מידה שאינו קטן מ-1:20.000 ושבו סומן כיוון צפון; התרשים יכלול גם את פירוט הגידולים הרב-שנתיים ברצועה ברוחב של 1,000 מטר הגובלת עם השדה המטופל ואת הגידולים החד-שנתיים ברצועה ברוחב של 250 מטר הגובלת עם השדה המטופל; בבקשה לאישור יצויין כיוון הטיסות המוצע בזמן הריסוס.

7. בקשה לאישור תוגש באמצעות מפעיל לפחות ארבעה ימים לפני מועד הריסוס.

דרך הגשת בקשה

8. (א) תוקף אישור לא יעלה על שלושים יום מיום נתינתו.

תוקף אישור

(ב) רשאי המנהל להאריך תוקף אישור על פי בקשת מחזיק, שהוגשה באמצעות מפעיל לתקופה שלא תעלה בכל פעם על שלושים יום.

9. (א) בעד אישור תשולם אגרה של 172.00 שקלים חדשים.

אגרה בעד אישור

(ב) בעד העתק מאישור במקום אישור שאבד תשולם אגרה של 51.00 שקלים חדשים.

10. לא יינתן אישור אלא לאחר שהוכח למנהל כי המפעיל ביטח את עצמו בפני תביעות על נזק העשוי להיגרם לרכושו של צד שלישי שאינו המפעיל או המחזיק בקשר לביצוע ריסוס בקוטלי עשבים מן האויר.

ביטוח

11. (א) לא ירסס אדם בקוטלי עשבים מן האויר –

תנאים לריסוס מן האוויר

(1) בטיפות שקוטר הנפח התיכון שלהן קטן מ-400 מיקרון;

(2) כשמהירות הרוח מעל לשדה המטופל עולה על 12 ק"מ לשעה והטיסה היא בגובה שלמטה משני מטרים;

(3) כשמהירות הרוח מעל לשדה המטופל עולה על 5 ק"מ לשעה והטיסה היא בגובה העולה על 10 מטרים.

(ב) על אף האמור בתקנת משנה (א) רשאי המנהל להתיר במקרים מיוחדים ריסוס בתנאים אקלימיים שונים.

12. לא יינתן אישור לריסוס בקוטלי עשבים מן האויר, אם לדעת המנהל עלול להיפגע גידול בסביבות השדה המטופל.

איסור ריסוס מן האויר

13. לא יקנה אדם ולא יפעיל קוטלי עשבים המפורטים להלן כשהם במתכון אסטר:

היתר

(1) 2,4–D

(2) MCPA

(3) טורדון

(להלן – התכשירים), אלא אם ניתן לו היתר בכתב מאת המנהל ובהתאם לתנאיו.

14. הרוצה לקבל היתר יגיש למנהל בקשה בטופס שהמנהל הורה.

בקשה להיתר

15. (א) המנהל יציין בהיתר פרטים אלה:

מתן היתר

(1) כמות התכשירים שהמבקש רשאי לרכוש על פיו;

(2) מטרת השימוש;

(3) מועד השימוש.

(ב) היתר יוצא בשני עותקים.

16. לא ימכור אדם תכשיר מן התכשירים אלא למי שיש בידו היתר מאת המנהל ובהתאם לתנאיו.

מכירת תכשיר

17. מתן רשיון, אישור והיתר, סירוב לתיתם וקביעת תנאים לנתינתם, וכן ביטולם מסורים לשיקול דעתו של המנהל.

מתן רשיון אישור והיתר וביטולם

18. אדם ישא עמו בכל עת הריסוס את הרשיון, האישור או ההיתר שניתנו לו.

נשיאת רשיון אישור והיתר

19. (א) המוכר קוטלי עשבים ינהל רישום רצוף של המכירות בספר מיוחד שיימצא במקום המכירה.

רישום מכירת קוטלי עשבים

(ב) בספר יירשם שם הקונה, מענו וכמות קוטלי העשבים שנמכרו.

(ג) אחת לחודש ימציא המוכר למנהל רשימה הכוללת את שמות קוני קוטלי העשבים בחודש שחלף, מענם והכמויות שנמכרו להם באותו חודש.

20. תקנות הגנת הצומח (שימוש בקוטלי עשבים באמצעות ריסוס מן האויר), תשכ"ב-1962 – בטלות.

ביטול

21. לתקנות אלה ייקרא "תקנות הגנת הצומח (שימוש בקוטלי עשבים), תשכ"ט-1969".

השם

|  |  |  |  |  |  |
| --- | --- | --- | --- | --- | --- |
|  | חיים גבתי  שר החקלאות |  |  |  |  |
|  |  |  |  |  |  |