תקנות הגנת הצרכן (מחיר ליחידת מידה), תשס"ח-2008

תוכן ענינים

|  |  |  |
| --- | --- | --- |
| [Go](#h1) | הגדרה | סעיף 1 |
| [Go](#h2) | חובת הצגת מחיר ליחידת מידה | סעיף 2 |
| [Go](#h3) | אופן הצגת המחיר | סעיף 3 |
| [Go](#h4) | מחיר ליחידת מידה במכירה מיוחדת | סעיף 4 |
| [Go](#h5) | שמירת דינים | סעיף 5 |
| [Go](#h6) | תחולה וסייג לתחולה | סעיף 6 |
| [Go](#h7) | תחילה | סעיף 7 |

תקנות הגנת הצרכן (מחיר ליחידת מידה), תשס"ח-2008

בתוקף סמכותי לפי סעיפים 17ב(ה) ו-37 לחוק הגנת הצרכן, התשמ"א-1981 (להלן – החוק), על פי הצעת הממונה ובאישור ועדת הכלכלה של הכנסת, אני מתקין תקנות אלה:

1. בתקנות אלה, "מחיר ליחידת מידה" – המחיר הכולל ל-1 קילוגרם, 1 ליטר, 1 מטר, 1 מטר מרובע של טובין.

הגדרה

2. (א) עוסק המציע טובין כמפורט להלן לצרכן, מציגם או מוכרם, יציג את מחירם ליחידת מידה:

חובת הצגת מחיר ליחידת מידה

(1) טובין הנמכרים בתפזורת;

(2) טובין ארוזים מראש, שלפי חיקוק או תקן רשמי חובה לציין על גביהם את כמותם.

(ב) על אף האמור בתקנת משנה (א), מחירם של מוצרי מזון ארוזים ומוצרי קוסמטיקה שמשקלם או נפחם קטן מ-1 ק"ג או 1 ליטר, יהיה ליחידת מידה של 100 גרם או 100 מיליליטר.

3. (א) מחיר ליחידת מידה יוצג במקום הנראה לעין ובספרות ברורות וקריאות באופן שניתן לייחס אותן בקלות לטובין.

אופן הצגת המחיר

(ב) מחיר ליחידת מידה יסומן על גבי הטובין או אריזתם או על גבי תווית או שלט הצמודים למדף שמונחים עליו הטובין ולעניין טובין הנמכרים בעסקת מכר מרחוק כהגדרתה בסעיף 14ג(ו) לחוק, יוצג המחיר ליחידת מידה בצמוד למחיר הטובין.

(ג) קיימת חובה לפי חיקוק או תקן רשמי לציין את הכמות הנקייה (נטו) של טובין, יוצג גם המחיר ליחידת מידה של הכמות הנקייה (נטו), באופן האמור בתקנות משנה (א) ו-(ב).

4. עוסק המציע טובין, מציגם או מוכרם במסגרת מכירה מיוחדת כהגדרתה בסעיף 8 לחוק, יציין את המחיר ליחידת מידה לפי מחירם הרגיל של הטובין, בלא תנאי המכירה המיוחדת; העוסק רשאי לציין גם את המחיר ליחידת מידה של הטובין במסגרת תנאי המכירה המיוחדת ובלבד שתהיה אבחנה ברורה בין שני המחירים כאמור.

מחיר ליחידת מידה במכירה מיוחדת

5. אין בתקנות אלה כדי לגרוע מהוראות צו הפיקוח על מצרכים ושירותים (הצגת מחיר של סוג מצרכים מסוימים), התשנ"א-1991.

שמירת דינים

6. (א) תקנות אלה יחולו על הצעה של טובין, הצגתם או מכירתם, בחנות אשר שטח הרצפה שלה, למעט שטח מופרד ותחום המשמש להחסנה בלבד, גדול מ-100 מטרים מרובעים וכן על הצעה של טובין, הצגתם או מכירתם בעסקת מכר מרחוק, כהגדרתה בסעיף 14ג(ו) לחוק.

תחולה וסייג לתחולה

(ב) תקנות אלה לא יחולו במקרים אלה:

(1) המחיר ליחידת מידה זהה למחיר הכולל;

(2) הטובין מוצגים, מוצעים ונמכרים במסגרת מכירה פומבית;

(3) הטובין הם חפצי אמנות או עתיקות;

(4) הטובין מוצגים בחלון ראווה;

(5) טובין מסוגים שונים הארוזים באריזה אחת;

(6) טובין שמחירם הופחת בשל פגם או איכות נחותה;

(7) טובין הנמכרים מתוך מכונות אוטומטיות;

(8) טובין שמחירם הכולל ליחידת מידה, נמוך מ-10 אגורות;

(9) סיגריות;

(10) יין;

(11) תרופות ותוספי מזון;

(12) לחם לא ארוז לסוגיו;

(13) איפור;

(14) טובין שמשקלם 100 גרם או פחות וכן טובין שנפחם 100 מיליליטר או פחות ובלבד שאינם מיוצרים במשקלים או בנפחים שונים.

7. תחילתן של תקנות אלה ביום ה' בטבת התשס"ט (1 בינואר 2009).

תחילה

|  |  |  |  |  |  |
| --- | --- | --- | --- | --- | --- |
|  | אליהו ישי  שר התעשיה המסחר והתעסוקה |  |  |  |  |
|  |  |  |  |  |  |