תקנות הדיינים (אגרות), תשי"ז-1957

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | הועדה | סעיף 2 |
| [Go](#h3) | חובת תשלום האגרה | סעיף 3 |
| [Go](#h4) | אגרת פרוטוקול | סעיף 3א |
| [Go](#h5) | הצמדה למדד | סעיף 3ב |
| [Go](#h6) | מי משלם אגרה ואימתי | סעיף 4 |
| [Go](#h7) | שווי התביעה יבוטא בכסף | סעיף 5 |
| [Go](#h8) | אין תיקון של שווי אחרי שלוש שנים | סעיף 6 |
| [Go](#h9) | גביית ההפרשים | סעיף 7 |
| [Go](#h10) | דין אגרה כדין חוב לפי פסק דין | סעיף 8 |
| [Go](#h11) | צירוף תביעות בתובענה אחת | סעיף 9 |
| [Go](#h12) | אגרה בעד תביעה שכנגד | סעיף 10 |
| [Go](#h13) | חידוש משפטים | סעיף 11 |
| [Go](#h14) | החזרת חלק האגרה | סעיף 12 |
| [Go](#h15) | ערעורים חוזרים | סעיף 13 |
| [Go](#h16) | ענינים פטורים מאגרה | סעיף 14 |
| [Go](#h17) | אגרת התביעה למזונות | סעיף 14א |
| [Go](#h18) | דחיית תשלומה של אגרה | סעיף 15 |
| [Go](#h19) | תשלום האגרה שנדחתה | סעיף 16 |
| [Go](#h20) | פטור מאגרה שנדחתה | סעיף 17 |
| [Go](#h21) | דחיה ופטור באגרת ערעור ובקשות | סעיף 18 |
| [Go](#h22) | מבקש דחיה שנעשה בר-יכולת | סעיף 19 |
| [Go](#h23) | גביית אגרות שנדחו | סעיף 20 |
| [Go](#h24) | דין האגרה בתובענות הממשלה | סעיף 21 |
| [Go](#h25) | פטור האפוטרופוס הכללי | סעיף 22 |
| [Go](#h26) | בעלי דין פטורים מאגרה | סעיף 22א |
| [Go](#h27) |  | סעיף 23 |
| [Go](#h28) | אגרות – חלק מפסק הדין | סעיף 24 |
| [Go](#h29) | הוראות מעבר | סעיף 25 |
| [Go](#h30) | השם | סעיף 26 |
| [Go](#h31) | תוספת ראשונה |
| [Go](#h32) | תוספת שניה |

תקנות הדיינים (אגרות), תשי"ז-1957

בתוקף סמכותי לפי סעיף 27 לחוק הדיינים, תשט"ו-1955, ובתוקף שאר הסמכויות הנתונות לי על פי כל דין, אני מתקין תקנות אלה:

1. בתקנות אלה –

הגדרות

"תובענה" – כלל התביעות במשפט שנפתח כדין בבית דין רבני;

"הליך" – כל צעד משפטי הכרוך בבירורם של תובענה או ענין;

"בעל דין" – לרבות צד שלישי;

"בית דין" – בית דין רבני;

"הועדה" – הועדה שנתמנתה בהתאם לתקנה 2;

"דף" – דף של לא יותר מ-60 שורות בריווח רגיל או דף של לא יותר מ-30 שורות בריווח כפול;

"לשכת סיוע משפטי" – לשכה ששר המשפטים הקים או הסמיך לפי חוק הסיוע המשפטי, התשל"ב-1972 (להלן – חוק הסיוע המשפטי), לפעול כלשכת סיוע משפטי, הן דרך כלל והן בתחום שיפוטו של בית משפט מסוים.

2. (א) שר הדתות ימנה לכל בית דין ועדה מתוך עובדי אותו בית דין.

הועדה

(ב) הועדה תדון בכל הענינים הנתונים לסמכותה לפי תקנות אלה.

(ג) הועדה תנהל פרוטוקול על דיוניה, והחלטותיה יינתנו בכתב וייחתמו על ידי כל חברי הועדה שהשתתפו בישיבותיה; הפרוטוקול יצורף לתיק בית הדין.

3. (א) לא ייזקק בית דין להליך או לענין מן המפורטים בתוספת הראשונה, אלא אם שולמה בעדם תחילה, לפי הוראות תקנות אלה, האגרה הקבועה בתוספת הראשונה והשניה או אם הוחלט לדחות את תשלום האגרה או לנהוג על דרך אחרת.

חובת תשלום האגרה

(ב) אי-תשלום אגרה, כולה או מקצתה, אין בו כדי לבטל מעשה בית הדין בדיעבד.

3א. (א) אגרת פרוטוקול תשולם לפי הקבוע בתוספת השניה יחד עם תשלום האגרה.

אגרת פרוטוקול

(ב) ההוראות לענין אגרות שבתקנות אלה, יחולו, בשינויים המחוייבים, גם על אגרת פרוטוקול.

(ג) בהליך בו שולמה אגרת פרוטוקול זכאי כל בעל-דין לקבל עותק אחד מן הפרוטוקול ללא תשלום נוסף.

3ב. (א) בתקנות אלה, "מדד" – מדד המחירים לצרכן שמפרסמת הלשכה המרכזית לסטטיסטיקה.

הצמדה למדד

(ב) הסכומים הנקובים בתוספות הראשונה והשניה יתעדכנו ב-1 בינואר של כל שנה (להלן – יום העדכון), לפי שיעור שינוי המדד שפורסם בחודש נובמבר שקדם לו, לעומת המדד שפורסם בחודש נובמבר שקדם ליום העדכון הקודם, ולעניין יום העדכון הראשון שלאחר תחילתן של תקנות אלה – לעומת המדד שפורסם בחודש נובמבר שקדם לו.

(ב1) סכום מעודכן כאמור בתקנת משנה (ב), יעוגל לשקל החדש השלם הקרוב, וסכום של חצי שקל יעוגל כלפי מעלה.

(ג) מנהל בתי הדין יפרסם בהודעה ברשומות את נוסח התוספות הראשונה והשניה שהשתנתה עקב האמור בתקנה זו ויעביר העתק הודעתו לועדת הכספים של הכנסת.

4. בעל דין שבשמו נדרש ההליך או הענין חייב לשלם את האַגרה בעדו לפני שמתחילים בהליך או בענין; והוא כשאין הוראות אחרות בענין זה.

מי משלם אגרה ואימתי

5. בתביעה, בערעור או בכל ענין אחר שהאגרה עליהם משתלמת לפי שווי הנושא, יבוטא שוויו בכסף בכל מקום שניתן לבטאו כך; לא בוּטא השווי והוא ניתן לביטוי כאמור, או שבוּטא השווי ובית הדין באחד משלבי ההליכים או הועדה לאחר מתן פסק דין או החלטה או צו אף לאחר ביצועם, מטילים ספק בדיוקו של השווי כפי שבוּטא – יעריך בית הדין או הועדה את השווי כפי שהיה בשעת הגשת התביעה או הערעור או הענין והתובע או המערער או המבקש ישלם את ההפרש, אם ישנו, בין האַגרה ששולמה לבין האַגרה שיש לשלמה לפי ההערכה.

שווי התביעה יבוטא בכסף

6. לא יעריך בית הדין או הועדה שוויו של נושא לאחר שעברו שלוש שנים מהיום שבו ניתן פסק דין סופי או החלטה סופית באותו נושא, או לאחר שעברו שלוש שנים ללא כל פעולה באותו נושא.

אין תיקון של שווי אחרי שלוש שנים

7. העריכה הועדה את שוויו של נושא לאחר שבהחלטה על תשלום הוצאות המשפט כבר נתחייב בעל דין בתשלום האַגרה ליריבו, יחולו הוראות אלה:

גביית ההפרשים

(1) רשאי בית הדין לגבות את ההפרש, אם ישנו, מאותו בעל דין או מיריבו, או חלק מזה וחלק מזה;

(2) כל סכום שנגבה מהיריב כאמור, דינו כדין הוצאות המשפט;

(3) ההפרש האמור יהיה חוב ראשון שייגבה מתוך הסכומים שיתקבלו במשרד ההוצאה לפועל מאת החייב בתשלום הוצאות המשפט לזכות יריבו.

8. אגרה וכן הפרש לפי תקנה 5, שלא שולמו, דינם כדין חוב לפי פסק דין נגד החייב באַגרה, וייגבו על ידי משרד ההוצאה לפועל כדרך שגובים חוב כאמור, על סמך החלטה של בית דין, שתינתן לאחר שניתנה לבעלי הדין הזדמנות להשמיע דבריהם.

דין אגרה כדין חוב לפי פסק דין

9. היתה התובענה כוללת כמה תביעות, תשולם אגרה על כל תביעה ותביעה לחוד; אך לא תוטל אגרה נוספת בעד עילת תביעה נוספת.

צירוף תביעות בתובענה אחת

10. בעל דין בתובענה שהגיש תביעה על מנת שבית הדין יפסוק בה עם פסק הדין בתובענה, תשולם על התביעה שכנגד אותה אגרה שהיה צריך לשלמה אילו היתה התביעה שכנגד נושא לתובענה נפרדת.

אגרה בעד תביעה שכנגד

11. תובענה או ענין שנמחקו מרשימת המשפטים והוגשה בקשה, תוך חמישה עשר יום מיום מתן צו המחיקה להחזירם לרשימה, אם ניתן בנוכחות התובע או המבקש – או מיום שנמסר לו הצו האמור, אם ניתן שלא בנוכחותו – תשולם בעד החזרתם מחצית האַגרה המשתלמת בהגשתם הראשונה; הוגשה הבקשה כתום המועד האמור – תשולם האגרה האמורה במלואה.

חידוש משפטים

12. (א) נגמר הדיון בתביעה, בערעור, או בכל ענין אחר לפני מתן פסק הדין לפי בקשת מגיש התביעה, הערעור או הענין האחר, תוקטן האגרה –

החזרת חלק האגרה

(1) ב-50% אם נגמר הדיון לפני שבית הדין התחיל בשמיעת ראיות או, אם אין על בית הדין לשמוע ראיות, לפני שהתחיל בשמיעת טענותיהם של בעלי הדין;

(2) ב-25% אם נגמר הדיון לאחר שמיעה כאמור, ולמגיש התביעה, הערעור או הענין האחר יוחזר כל סכום ששולם על חשבון האַגרה והעודף על סכום האגרה המוקטנת.

(ב) הוראות תקנת משנה (א) לא יחולו על אגרת בקשה שאינה עולה על 3 לירות וכן לא על אגרה על בקשה ליישוב סכסוך לפי סעיף 3 לחוק להסדר התדיינויות בסכסוכי משפחה (הוראת שעה), התשע"ה-2014.

(ג) לענין תקנה זו –

"תביעה" – לרבות תביעה נגדית;

"ערעור" – לרבות ערעור נגדי;

"פסק-דין" – לרבות צו או החלטה;

"שמיעת ראיות" – לרבות ביקור במקום על ידי בית הדין וקבלת ראיות על ידי עדות מומחים.

13. תובענה שחזרו וערערו על פסק דין שניתן בה, לאחר שהוחזרה מאת בית הדין הרבני הגדול אל בית דין רבני אזורי עקב ערעור קודם של אותו מערער – אין המערער חייב בתשלום אגרה על כל ערעור נוסף על הראשון.

ערעורים חוזרים

14. לא תשולם אגרה –

ענינים פטורים מאגרה

(1) בעד העתק מאושר אחד מפסק דין, מצו או מהחלטה לכל בעל דין שדרש זאת תוך חודש ימים מיום פסק הדין, הצו או ההחלטה;

(2) בעד העתק מאושר מפסק דין, מצו או מהחלטה, הנמסר לאדם שיש חובה למסרו לו מכוח דין או פסק דין;

(3) בעד העתק של פסק דין, של צו או של החלטה שמקבלו חייב על פי דין לפרסמו;

(4) בעד בקשה למתן רשות למסור מסמך משפטי שלא באמצעות בית הדין;

(5) בעד בקשה לביטול או למחיקת תביעה, תביעה נגדית, ערעור, ערעור נגדי או כל ענין אחר;

(6) בעד בקשה להחזרת אגרה בהתאם לתקנה 12;

(7) בעד בקשה לדחות תשלום אגרת תביעה, אגרת בקשה או אגרת ערעור.

(8) בעד בקשה לדחיית מועדו של משפט אם הדחיה מתבקשת מחמת שירותו של בעל דין או עורך דין בכוחות המילואים של צבא-הגנה לישראל.

(9) בעד בקשה לעיון בתיק בית הדין.

14א. בתביעה למזונות ובכל הליך בה, יהיה התובע פטור מאגרה; אך אם נצטווה בעל הדין שכנגד לשלם את הוצאות המשפט, יהיה אותו בעל דין חייב באגרה החלה בעד תביעה לפי סכום המזונות החדשי כפי שנפסק. סכום האגרה ייחשב כחוב לפי פסק דין שניתן לטובת המדינה.

אגרת התביעה למזונות

15. (א) בתקנה זו "הכתב העיקרי" – הכתב של התובענה, הענין או ההליך.

דחיית תשלומה של אגרה

(ב) רצה בעל דין לטעון בכל תובענה, ענין או הליך שאין ביכלתו לשלם את האגרה או חלק ממנה, יצרף לכתב העיקרי, בשעת הגשתו לבית הדין, בקשה לועדה לדחיית תשלום האגרה.

(ג) הוגשה בקשה כאמור והועדה נוכחת שאין ביכלתו של המבקש לשלם את האַגרה או חלק ממנה – ותעודה של לשכת סיוע משפטי תשמש ראיה לכאורה על כך – והיא סבורה שיש למבקש סיכוי להצליח בתובענה, בענין או בהליך, תהיה רשאית –

(1) לדחות את תשלום האגרה או חלק ממנה;

(2) להגביל את דחיית תשלומה של האגרה לאותה תביעה שבתובענה או לאותו ענין או הליך, או לאותו חלק מהם, הנראים לה כסבירים מבחינת סיכויי ההצלחה של המבקש;

(3) להרשות את תשלומה של האגרה או כל חלק ממנה, בשיעורים תוך מהלך המשפט.

(ד) (בוטלה)

(ה) סירבה הועדה לבקשה, כולה או מקצתה, רשאית היא באותו מעמד להרשות למבקש לשלם את האַגרה שתשלומה לא נדחה תוך הזמן שתקבע, ובלבד שלא יעלה על חמישה עשר יום, ומששולמה תוך אותו זמן, יראו את התשלום כאילו נעשה ביום שבו הוגשה הבקשה.

(ו) סירבה הועדה לבקשה מבלי שהרשתה את תשלומה של האגרה תוך זמן קבוע, ולא שולמה באותו יום או שהרשתה את תשלומה תוך זמן קבוע והמבקש לא מילא אחר ההחלטה, ימחק בית הדין את הכתב העיקרי.

(ז) דחתה הועדה את תשלומו של חלק מהאגרה ואותו חלק מהאגרה שתשלומו לא נדחה לא שולם באותו יום או תוך הזמן שנקבע, ימחק בית הדין את הכתב העיקרי.

(ח) הגבילה הועדה את דחיית תשלומה של האגרה כאמור בתקנת משנה (ג) פסקה (2), יגיש המבקש כתב עיקרי מתוקן בהתאם להגבלה, או ישלם את ההפרש שבין האגרה המלאה והאגרה שתשלומה נדחה תוך הזמן שתקבע הועדה, ובלבד שלא יעלה על חמישה עשר יום, והכתב העיקרי המתוקן שהוגש תוך זמן שנקבע, יראו אותו כאילו הוגש ביום שבו הוגש הכתב העיקרי.

(ט) הורשה תשלומה של אגרה בשיעורים תוך מהלך המשפט ולא שולם שיעור בזמנו, רשאי בית הדין למחוק את הכתב העיקרי או, אם הראו לו טעם מספיק לכך, להאריך את זמן תשלומו של השיעור.

(י) נמחק כתב עיקרי לפי תקנות משנה (ו), (ז) ו-(ט), יראו אותו כאילו לא הוגש.

16. בכפוף לתקנות 15, 17, 19 ו-20 חייב כל מבקש דחיית תשלום אגרה שנעתרו לבקשתו, כולה או מקצתה, לשלם או להשלים את האַגרה עד מלוא הסכום המגיע ממנו עם גמר הדין בתובענה או בענין שאַגרתו נדחתה, במלואה או בחלקה.

תשלום האגרה שנדחתה

17. (א) נגמר הדיון בתובענה, בענין או בהליך, רשאי החייב בתשלום אגרה או בחלק ממנה לבקש מאת הועדה לפטרו לחלוטין מהסכום שהוא חייב בו או מחלק ממנו.

פטור מאגרה שנדחתה

(ב) משהוגשה בקשה כאמור ונוכחה הועדה כי אין ביכלתו של המבקש לשלם את הסכום שהוא חייב בו, לא אותה שעה ולא תוך תקופה סבירה – רשאית היא לפטרו לחלוטין מתשלום הסכום שהוא חייב בו או מחלק ממנו.

(ג) בתקנה זו ובתקנה 16 "גמר דיון" – לרבות ביטול, מחיקה, עיכוב הדיון והפסקת דיון.

18. הוראות תקנות 15, 16, ו-17 בדבר דחיית אגרה ופטור הימנה יחולו גם על הגשת ערעור או בקשה ועל כל הליך בהם, בשינויים המחוייבים לפי הענין.

דחיה ופטור באגרת ערעור ובקשות

19. מי שביקש דחיית אגרה על פי תקנות אלה ועד שנגמר המשפט או הערעור או ההליך, הכל לפי הענין, נעשה בר-יכולת לשלם את האַגרה, יצווה בית הדין להפסיק את הליכי הדין עד שישולמו כל האגרות שהמבקש נתחייב בהן במשפט, בערעור או בהליך.

מבקש דחיה שנעשה בר-יכולת

20. לא שילם מבקש הדחיה את האגרות שתשלומן נדחה ולא עשה מיד למען הוצאה לפועל של פסק הדין, הצו או ההחלטה או של חלק מהם, יתן בית הדין צו בדבר תשלום האַגרות על ידי מבקש הדחיה שיימסר עם העתק פסק הדין, הצו או ההחלטה למשרד ההוצאה לפועל לשם גבייתן ממבקש הדחיה או מבעל דינו, אם נצטווה אותו בעל דין לשלם את הוצאות התובענה או ההליך או הערעור.

גביית אגרות שנדחו

21. הממשלה וכל שהוסמך לייצגה פטורים מאגרת בית דין; אך אם נצטווה בעל הדין שכנגד לשלם את הוצאות המשפט, יהיו האַגרות שהיה צריך לשלמן, אלמלא הוראות תקנה זו, חלק מהחוב בפסק הדין וכלולים בו ולאחר גבייתן ישולמו לבית הדין שנתן את פסק הדין.

דין האגרה בתובענות הממשלה

22. (א) נדרש הליך או ענין על ידי האפוטרופוס הכללי, לא יידרש לשלם אגרה בעדם על פי תקנות אלה אם הגיש לבית הדין בשעת הדרישה הצהרה, כי ברכוש האדם המתנהל על ידיו ושלגביו נדרש ההליך או הענין אין כספים לתשלום האגרה; אולם חייב הוא בתשלום האגרה האמורה כשהגיעו לידיו כספים כאמור.

פטור האפוטרופוס הכללי

(ב) הוראות התקנה 19 יחולו על תשלום אַגרות כאמור, בשינויים המחוייבים לפי הענין.

22א. אלה פטורים מחובת תשלום אגרה:

בעלי דין פטורים מאגרה

(1) בעל דין המיוצג על ידי עורך דין מטעם לשכת סיוע משפטי, בהליך שלגביו אושרה בקשתו לקבלת שירות משפטי;

(2) בעל דין הזכאי לשירות משפטי לפי התוספת לחוק הסיוע המשפטי בעניינים ובהיקף שנקבעו בה.

23. (בוטלה)

24. כל האַגרות ייגבו על פי פסק דין, צו או החלטה אחרת שניתנו באותו משפט ממי שנתחייב בהן בהוצאות המשפט ובמידה שנתחייב כאמור ללא צורך בפסק מיוחד.

אגרות – חלק מפסק הדין

25. האגרות ששולמו בעד תובענות, ערעורים או הליכים במשפטים התלויים ועומדים בבית דין או בהוצאה לפועל ביום פרסום תקנות אלה ברשומות, יראו אותן כאילו שולמו כדין ובשיעור הראוי, אם שולמו לפי דרגת האַגרות שהיתה נהוגה בשעת תשלומן.

הוראות מעבר

26. לתקנות אלה ייקרא "תקנות הדיינים (אַגרות), תשי"ז-1957".

השם

**תוספת ראשונה**

(תקנה 3)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/61e58691974759d64bee5bf5/clause/6305b1e0e64b18b6fe978cd2)

**תוספת שניה**

(תקנה 3א)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/61e58691974759d64bee5bf5/clause/633534fcd29b0b6569f7c6b4)

|  |  |  |  |  |  |
| --- | --- | --- | --- | --- | --- |
|  | משה שפירא  שר הדתות |  |  |  |  |
|  |  |  |  |  |  |