תקנות הדיינים (תנאי הסמכה וסדריה), תשט"ו-1955

תוכן ענינים

|  |  |  |
| --- | --- | --- |
| [Go](#h1) | תנאי הסמכה כדיין בבית דין רבני אזורי | סעיף 1 |
| [Go](#h2) | תנאי הסמכה כדיין בבית הדין הרבני הגדול | סעיף 2 |
| [Go](#h3) | הגשת בקשה | סעיף 3 |
| [Go](#h4) | החלטה על הבקשה | סעיף 4 |
| [Go](#h5) | ועדה בוחנת | סעיף 5 |
| [Go](#h6) | סדרי הבחינות | סעיף 6 |
| [Go](#h7) | מועד הבחינות ומקומן | סעיף 7 |
| [Go](#h8) | נושאי הבחינות | סעיף 8 |
| [Go](#h9) | נבחן שנכשל | סעיף 9 |
| [Go](#h10) | תוצאות הבחינות | סעיף 10 |
| [Go](#h11) | החלטה על הסמכה והודעה למבקש | סעיף 11 |
| [Go](#h12) | פטור מבחינות | סעיף 12 |
| [Go](#h13) | כתב הסמכה | סעיף 13 |
| [Go](#h14) | תוקף ההסמכה | סעיף 14 |
| [Go](#h15) | הודעה לשר הדתות ולועדת המינויים | סעיף 15 |
| [Go](#h16) | ביטול ההסמכה | סעיף 16 |
| [Go](#h17) | מנין חוקי | סעיף 17 |
| [Go](#h18) | השם | סעיף 18 |

תקנות הדיינים (תנאי הסמכה וסדריה), תשט"ו-1955

בתוקף סמכותי לפי סעיפים 3 ו-27 לחוק הדיינים, תשט"ו-1955, אני מתקין תקנות אלה:

1. לא יוסמך אדם להיות כשיר להתמנות כדיין בבית דין רבני אזורי אלא אם נתמלאו בו תנאים אלה:

תנאי הסמכה כדיין בבית דין רבני אזורי

(1) הוא הוסמך לרבנות (יורה יורה ידין ידין) על ידי רב מומחה או מוסד תורני שמועצת הרבנות הראשית (להלן – המועצה) מכירה בהסמכתם כמספיקה;

(2) מלאו לו שלושים שנה;

(3) הוא נשוי או היה נשוי;

(4) אורח חייו ואפיו הולמים את מעמדו של דיין בישראל;

(5) עמד בבחינות הנערכות מטעם המועצה או באותן הבחינות שלא נפטר מהן – אם המועצה פטרתו ממקצתן.

2. (א) לא יוסמך אדם להיות כשיר להתמנות כדיין בבית הדין הרבני הגדול אלא אם הוא –

תנאי הסמכה כדיין בבית הדין הרבני הגדול

(1) כיהן כדיין בבית דין רבני אזורי לפחות שלוש שנים רצופות, או

(2) ידוע כגדול בתורה מפורסם ונתמלאו בו התנאים המפורטים בתקנה 1(1), (2), (3) ו-(4).

(ב) לא תינתן הסמכה לפי תקנת משנה (א)(2) אלא אם בין הרוב שהצביעו במועצה בעד מתן ההסמכה היו שני הרבנים הראשיים לישראל.

3. (א) הרוצה בהסמכה כאמור יגיש למזכירות המועצה בקשה בכתב בה יבקש להרשות לו לגשת לבחינות או לפטרו מהן.

הגשת בקשה

(ב) לכתב הבקשה יצורפו מסמכים להוכחת העובדות המפורטות בתקנה 1(1), (2) ו-(3) וכן תיאור תולדות חייו ושתי תמונות של המבקש.

4. המועצה תודיע למבקש לא יאוחר משלושה חדשים מיום הגשת הבקשה את החלטתה בדבר בקשתו.

החלטה על הבקשה

5. המועצה תמנה ועדה בוחנת (להלן – הועדה) בת שלושה רבנים לפחות.

ועדה בוחנת

6. הבחינות ייערכו בכתב ובעל פה לפי הסדרים שייקבעו על ידי המועצה.

סדרי הבחינות

7. (א) המועצה תקבע את מועד הבחינות ואת מקומן.

מועד הבחינות ומקומן

(ב) מזכירות המועצה תפרסם לא יאוחר משבועיים לפני מועד הבחינות הודעה על כך ותשלח העתק ממנה למבקש.

8. הבחינות יהיו בנושאים אלה:

נושאי הבחינות

(1) ידיעה כללית בתלמוד ופוסקים;

(2) ידיעה יסודית ב"שולחן ערוך" – "אבן העזר" ו"חושן משפט";

(3) ניסוח פסק דין במשפט לדוגמה על נימוקיו העובדתיים וההלכתיים;

(4) ידיעת תקנות וסדרי הדיון המבוססים על ההלכה.

9. (א) נבחן שנכשל באחד הנושאים המנויים בתקנה 8 רשאי להיבחן בו שנית, אך לא לפני תום שנה מיום שנבחן.

נבחן שנכשל

(ב) נבחן שנכשל ביותר מנושא אחד מהנושאים האמורים, רשאי להיבחן באותם הנושאים שנית, אך לא לפני תום שנתיים מיום שנבחן.

10. הועדה תודיע למועצה בכתב על תוצאות הבחינות.

תוצאות הבחינות

11. לאחר שנמסרה הודעה על תוצאות הבחינות, תחליט המועצה אם לתת למבקש את ההסמכה ותודיע לו על כך תוך חודש מיום מסירת ההודעה האמורה.

החלטה על הסמכה והודעה למבקש

12. המועצה רשאית לפטור מבחינות, כולן או מקצתן –

פטור מבחינות

(1) מבקש שהוסמך לפי תקנות אלה שנתיים או יותר לפני כן, או

(2) מבקש הידוע כגדול בתורה מפורסם, אם בין הרוב שהצביעו במועצה בעד הפטור היו שני הרבנים הראשיים לישראל.

(3) מבקש שכיהן כרב עיר או כדיין, בארץ או בחו"ל, לפחות עשר שנים;

(4) מבקש שכיהן לפחות שלוש שנים בתפקיד היועץ המשפטי לשיפוט הרבני או מנהל המחלקה לשיפוט הרבני, ושר הדתות הודיע למועצה כי ייעד את המבקש לתפקיד מנהל בתי הדין, האחראי בפני השר על ביצוע סדרי המינהל של בתי הדין, על פי סעיף 13 לחוק הדיינים, תשט"ו-1955;

(5) מבקש המכהן כרב עיר בעיר שיש בה בית דין רבני.

13. החליטה המועצה לתת הסמכה לאדם להיות כשיר להתמנות כדיין בבית דין רבני אזורי או בבית הדין הרבני הגדול, תמציא לו המועצה בהתאם לכך כתב הסמכה חתום על ידי מי שיתמנה לכך על ידי המועצה.

כתב הסמכה

14. ההסמכה שתינתן לפי תקנות אלה כוחה יפה לתקופה של שנתיים מיום חתימתה.

תוקף ההסמכה

15. הוסמך אדם להיות כשיר להתמנות כדיין בבית דין רבני אזורי או בבית הדין הרבני הגדול תודיע המועצה על כך בכתב לשר הדתות ולועדת המינויים.

הודעה לשר הדתות ולועדת המינויים

16. המועצה רשאית לבטל את ההסמכה, אם לאחר שהגיעו אליה ידיעות נוספות על בעל ההסמכה ולאחר שניתנה לו הזדמנות להשמיע את טענותיו היא באה לידי מסקנה שאורח חייו או אפיו אינם הולמים את מעמדו של דיין בישראל.

ביטול ההסמכה

17. החלטות המועצה לפי תקנות אלה יתקבלו בישיבות שאליהן יוזמנו כל חברי המועצה לפחות חמישה ימים לפני המועד ושבהן יהיו נוכחים לפחות ששה חברים, ובתוכם לפחות אחד מהרבנים הראשיים לישראל.

מנין חוקי

18. לתקנות אלה ייקרא "תקנות הדיינים (תנאי הסמכה וסדריה), תשט"ו-1955".

השם

[סעיף זה מכיל טבלה או תמונה - לחצו לצפיה](https://www.nevo.co.il/laws/#/6283ff2189424584981e3319/clause/6284a96596c2f74587d75409)

|  |  |  |  |  |  |
| --- | --- | --- | --- | --- | --- |
|  | משה שפירא  שר הדתות |  |  |  |  |
|  |  |  |  |  |  |