תקנות החוזים האחידים (סדרי דין בבית הדין וסדרי דין בערעור), תשמ"ג-1983

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | פרק א':בקשות |
| [Go](#h3) | הגשת בקשת אישור | סעיף 2 |
| [Go](#h4) | פרטי בקשת אישור | סעיף 3 |
| [Go](#h5) | הגשת בקשת ביטול | סעיף 4 |
| [Go](#h6) | פרטי בקשת ביטול | סעיף 5 |
| [Go](#h7) | העברת בקשה ליועץ המשפטי לממשלה | סעיף 6 |
| [Go](#h8) | פרסום הגשת בקשה | סעיף 7 |
| [Go](#h9) | פרק ב':צירוף משיבים ואיחוד בקשות |
| [Go](#h10) | בקשת הצטרפות | סעיף 8 |
| [Go](#h11) | צירוף משיבים בידי בית הדין | סעיף 9 |
| [Go](#h12) | מסירת עותק הבקשה לבית הדין | סעיף 10 |
| [Go](#h13) | איחוד בקשות | סעיף 11 |
| [Go](#h14) | פרק ג':כתב תשובה |
| [Go](#h15) | כתב תשובה | סעיף 12 |
| [Go](#h16) | החלטה בלא כתב תשובה | סעיף 13 |
| [Go](#h17) | פרק ד':הדיון |
| [Go](#h18) | קביעת מועד דיון | סעיף 14 |
| [Go](#h19) | קדם-דיון בבקשה | סעיף 15 |
| [Go](#h20) | אי-התייצבות | סעיף 16 |
| [Go](#h21) | סדר הדיון וסיכומים | סעיף 17 |
| [Go](#h22) | מומחה מטעם בית הדין | סעיף 18 |
| [Go](#h23) | פומביות הדיון | סעיף 19 |
| [Go](#h24) | רישום פרוטוקול | סעיף 20 |
| [Go](#h25) | החלטה | סעיף 21 |
| [Go](#h26) | פרק ה':תצהירים |
| [Go](#h27) | הוכחת עובדות על ידי תצהיר | סעיף 22 |
| [Go](#h28) | צורתו ותכנו של תצהיר | סעיף 23 |
| [Go](#h29) | חקירת מצהיר | סעיף 24 |
| [Go](#h30) | פרק ו':הוראות כלליות |
| [Go](#h31) | המצאת מסמכים | סעיף 25 |
| [Go](#h32) | שכר והוצאות לעד ולמומחה | סעיף 26 |
| [Go](#h33) | תשלום הוצאות | סעיף 27 |
| [Go](#h34) | הארכת מועדים | סעיף 28 |
| [Go](#h35) | חילופי חבר מותב בית הדין | סעיף 29 |
| [Go](#h36) | סדרי דין באין הוראה בחיקוק | סעיף 30 |
| [Go](#h37) | פרק ז':ערעור |
| [Go](#h38) | מועד להגשת ערעור | סעיף 31 |
| [Go](#h39) | סדרי דין בערעור | סעיף 32 |
| [Go](#h40) | פרק ח':שונות |
| [Go](#h41) | ביטול | סעיף 33 |

תקנות החוזים האחידים (סדרי דין בבית הדין וסדרי דין בערעור), תשמ"ג-1983

בתוקף סמכותי לפי סעיף 25 לחוק החוזים האחידים, התשמ"ג-1982 (להלן – החוק), סעיפים 46 ו-47 לחוק בתי המשפט, התשי"ז-1957, ובתוקף שאר הסמכויות הנתונות לי לפי כל דין, אני מתקין תקנות אלה:

1. בתקנות אלה –

הגדרות

"אב בית הדין" – לרבות ממלא מקומו;

"בקשת אישור" – בקשה לאישור חוזה אחיד;

"בקשת ביטול" – בקשה לביטול תנאי מקפח;

"בקשה" – בקשת אישור או בקשת ביטול;

"ערעור" – ערעור לבית המשפט העליון לפי סעיף 10 לחוק;

"תקנות סדר הדין" – תקנות סדר הדין האזרחי, התשכ"ג-1963.

**פרק א':בקשות**

2. בקשת אישור תוגש לבית הדין חתומה ביד המבקש, בשבעה עותקים, ויצורף אליה טופס מן החוזה האחיד שאליו היא מתייחסת.

הגשת בקשת אישור

3. בבקשת אישור יפורטו:

פרטי בקשת אישור

(1) שם המבקש, מענו ומען למסירת מסמכים;

(2) שם המשיב ומענו;

(3) נימוקי הבקשה;

(4) האם נכרתו לפני הגשת הבקשה חוזים עם לקוחות על פי החוזה האחיד נושא הבקשה;

(5) האם תלויה ועומדת בבית משפט טענת תנאי מקפח בחוזה אחיד נושא הבקשה.

4. בקשת ביטול תוגש לבית הדין חתומה ביד המבקש, בחמישה עותקים, ויצורף אליה טופס מן החוזה האחיד שאליו היא מתייחסת.

הגשת בקשת ביטול

5. בבקשת ביטול יפורטו:

פרטי בקשת ביטול

(1) שם המבקש, מענו ומען למסירת מסמכים;

(2) התנאים בחוזה האחיד נושא הבקשה, שלדעת המבקש הם תנאים מקפחים;

(3) נימוקי הבקשה;

(4) שם המשיב ומענו.

6. הוגשה בקשת ביטול שלא בידי היועץ המשפטי לממשלה או בא כוחו ימסור לו בית הדין העתק ממנה.

העברת בקשה ליועץ המשפטי לממשלה

7. הוגשה לבית הדין בקשה יפרסם אב בית הדין הודעה על כך באחת מדרכים אלה:

פרסום הגשת בקשה

(1) ברשומות;

(2) בעתון יומי אחד או יותר;

(3) במסירת הודעה בדואר או בדרך אחרת למי שלדעתו עשוי להיות לו ענין בחוזה האחיד;

(4) בכל דרך אחרת שימצא לנכון.

**פרק ב':צירוף משיבים ואיחוד בקשות**

8. (א) ארגון יציג של ספקים או גורם אחר הנוגע בדבר, המבקש להצטרף כמשיב בבקשת ביטול, יגיש בקשת הצטרפות מנומקת לבית הדין, במספר עותקים מספיק לבית הדין ולשאר בעלי הדין.

בקשת הצטרפות

(ב) ניתן להשמיע את בקשת ההצטרפות בעל פה בשעת הדיון אלא אם כן החליט בית הדין אחרת.

9. אב בית הדין רשאי, בכל שלב של הדיון בבקשה, לצרף כמשיב את מי שימצא לנכון ובתנאים שייראו לו.

צירוף משיבים בידי בית הדין

10. צורפו משיבים והודעה על כך נמסרה למבקש, ימסור המבקש לבית הדין, תוך מועד שקבע אב בית הדין, עותקים נוספים מן הבקשה כמספר המשיבים הנוספים.

מסירת עותק הבקשה לבית הדין

11. אב בית הדין רשאי, לאחר ששמע את בעלי הדין, לאחד בקשות התלויות ועומדות לפני בית הדין, לדון בהן במשותף ולתת החלטה אחת בכולן, אם הוגשו כולן לגבי חוזים אחידים דומים, לגבי תנאים מקפחים דומים או אם כרוכות בהן שאלות משפטיות דומות.

איחוד בקשות

**פרק ג':כתב תשובה**

12. (א) המשיב לבקשה יגיש כתב תשובה תוך ארבעים וחמישה ימים מיום המצאת הבקשה.

כתב תשובה

(ב) החליט אב בית הדין בדבר צירוף משיב לפי תקנה 8 או 9, יגיש המשיב כתב תשובה תוך המועד שיקבע אב בית הדין.

(ג) בכתב התשובה יפורטו:

(1) שם המשיב, מענו ומען למסירת מסמכים;

(2) נימוקי התשובה.

(ד) כתב תשובה יוגש לבית הדין חתום בידי המשיב במספר עותקים מספיק לבית הדין ולשאר בעלי הדין.

13. לא הגיש משיב כתב תשובה תוך המועד שנקבע, רשאי בית הדין ליתן החלטה על יסוד הבקשה בלבד.

החלטה בלא כתב תשובה

**פרק ד':הדיון**

14. (א) אב בית הדין יקבע את המועד לדיון ויזמן את בעלי הדין.

קביעת מועד דיון

(ב) ההזמנה תישלח ארבעה עשר ימים לפחות לפני מועד הדיון.

15. (א) ראה בית הדין כי במגמה לייעל את הדיון, לפשטו, לקצרו ולהחישו, מן הראוי לקיים בירור לפני הדיון בבקשה, רשאי הוא להורות על קיום קדם-דיון בבקשה.

קדם-דיון בבקשה

(ב) ענין שניתנה החלטה לגביו בקדם-דיון יראו את ההחלטה כאילו ניתנה בדיון גופו.

16. (א) לא התייצב המשיב במועד שנקבע לדיון או לקדם-דיון, רשאי בית הדין לדחות את הדיון או לדון בבקשה שלא בפניו.

אי-התייצבות

(ב) לא התייצב המבקש במועד שנקבע לדיון או לקדם-דיון, רשאי בית הדין לדחות את הדיון או להורות על ביטול הבקשה.

17. (א) בית הדין יקבע את סדר שמיעת בעלי הדין ועדיהם; אולם רשאי בית הדין, בהחלטה מנומקת, שלא להתיר שמיעת עדויות אם ראה לנכון לנהוג כך.

סדר הדיון וסיכומים

(ב) בית הדין רשאי לצוות על בעלי הדין לסכם טענותיהם בעל פה או בכתב.

18. (א) בית הדין רשאי, בכל עת, לאחר שנתן לבעלי הדין הזדמנות נאותה להשמיע את טענותיהם, לקבוע מומחה או מומחים לענין שבמחלוקת בין בעלי הדין.

מומחה מטעם בית הדין

(ב) נקבע מומחה כאמור בתקנת משנה (א) לפי בקשת כל בעלי הדין או בהסכמתם, לא יהיו בעלי הדין רשאים להביא עדות נוספת של מומחה לענין הנדון, אלא ברשות בית הדין, ומטעמים שיירשמו.

(ג) בית הדין רשאי להורות בכל עת לבעלי הדין או לאחד מהם, להפקיד סכומי כסף שיקבע לכיסוי שכרו והוצאותיו של מומחה; בגמר הדיון יחליט בית הדין מי ישא בשכר ובהוצאות המומחה.

(ד) בתקנה זו, "מומחה" – כמשמעותו בתקנה 168 לתקנות סדר הדין.

19. דיוני בית הדין, למעט קדם-דיון, יתקיימו בפומבי, זולת אם החליט בית הדין אחרת מטעמים מיוחדים שיירשמו.

פומביות הדיון

20. הדיונים יירשמו בפרוטוקול בדרך שיקבע בית הדין, ובכלל זה הקלטה ברשמקול, או רישום בקצרנות.

רישום פרוטוקול

21. החלטה של בית הדין תיערך בכתב בצירוף נימוקים ותיחתם בידי חברי המותב.

החלטה

**פרק ה':תצהירים**

22. בית הדין רשאי בכל עת, אם ימצא לנכון, לדרוש שעובדה פלונית תוכח על ידי תצהיר.

הוכחת עובדות על ידי תצהיר

23. תצהיר יהא ערוך בגוף ראשון, מחולק לסעיפים, ומכיל עובדות שהמצהיר יכול להוכיחן מתוך ידיעתו הוא וכן רשאי הוא להצהיר גם לפי מיטב אמונתו ובלבד שיציין את הנימוקים לכך.

צורתו ותכנו של תצהיר

24. (א) בית הדין רשאי להרשות לבעל דין לחקור מצהיר חקירה שכנגד ובלבד שבעל הדין הודיע על כך בדואר רשום לבית הדין ולבעל הדין שכנגד שבעה ימים לפחות לפני מועד הדיון.

חקירת מצהיר

(ב) לא התייצב המצהיר בהתאם להודעה, לא ישמש תצהירו ראיה אלא ברשות מיוחדת של בית הדין.

(ג) בית הדין רשאי בכל עת לדרוש, מיזמתו הוא, התייצבותו של מצהיר לשם חקירה, והוראות תקנת משנה (ב) יחולו.

**פרק ו':הוראות כלליות**

25. (א) מסמכים שהוגשו לבית הדין והחלטת בית הדין יומצאו לבעלי הדין.

המצאת מסמכים

(ב) על המצאת מסמכים לפי תקנות אלה יחול פרק כ"ז המצאת כתבי בי-דין לתקנות סדר הדין.

26. (א) עד שהוזמן להעיד או להציג מסמך או מוצג אחר לפני בית הדין, רשאי אב בית הדין לפסוק לו דמי נסיעה ולינה ושכר בטלה כמו לעד שהוזמן להעיד בפני בית משפט.

שכר והוצאות לעד ולמומחה

(ב) העיד אדם בבית הדין כמומחה ישולם לו, בנוסף לדמי הנסיעה והלינה, שכר כפי שייראה לבית הדין.

(ג) אוצר המדינה לא יחוייב לשלם לפי תקנת משנה (ב) שכר מומחה העולה על השיעורים הקבועים בתוספת השניה לתקנות סדר הדין.

27. בית הדין רשאי להחליט בדבר הוצאות בעלי הדין, לרבות שכר טרחה, ככל שהדבר ייראה לו בנסיבות הענין.

תשלום הוצאות

28. אב בית הדין רשאי להאריך כל מועד שנקבע בתקנות אלה או על פיהן אם ראה סיבה מוצדקת לכך, אף אם עבר המועד שנקבע מלכתחילה.

הארכת מועדים

29. (א) נבצר מחבר מותב בית הדין להמשיך בדיון ימנה אב בית הדין חבר אחר תחתיו.

חילופי חבר מותב בית הדין

(ב) מונה חבר אחר למותב בית הדין יימשך הדיון מהשלב שאליו הגיע, אולם רשאי אב בית הדין להורות שראיות שנגבו ייגבו מחדש.

30. בכל ענין של סדרי דין שאין עליו הוראה בחוק או בתקנות אלה ידון בית הדין בדרך הנראית לו מועילה ביותר להכרעה צודקת ומהירה.

סדרי דין באין הוראה בחיקוק

**פרק ז':ערעור**

31. בעל דין רשאי לערער על החלטה תוך ארבעים וחמישה ימים –

מועד להגשת ערעור

(1) אם נכח בעת מתן ההחלטה – מיום מתן ההחלטה;

(2) אם לא נכח בעת מתן ההחלטה – מיום שהומצאה לו.

32. על ערעור יחולו בשינויים המחוייבים הוראות פרק כ"ה לתקנות סדר הדין למעט סימנים א', ב' ו-ד'.

סדרי דין בערעור

**פרק ח':שונות**

33. בטלות –

ביטול

(1) תקנות החוזים האחידים (סדרי דין של המועצה), התשכ"ד-1964;

(2) תקנות בתי המשפט (ערעורים לפני בית המשפט העליון על החלטות המועצה בעניני חוזים אחידים), התשכ"ה-1965.

|  |  |  |  |  |  |
| --- | --- | --- | --- | --- | --- |
|  | משה נסים  שר המשפטים |  |  |  |  |
|  |  |  |  |  |  |