תקנות המועצה הלאומית למחקר ופיתוח אזרחי (כללים לתשלום גמול ליושב ראש המועצה והחזר הוצאות לחברי המועצה), תשפ"ב-2022

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | החזר הוצאות לחבר המועצה | סעיף 2 |
| [Go](#h3) | שכר ליושב ראש המועצה | סעיף 3 |
| [Go](#h4) | תחולה | סעיף 4 |

תקנות המועצה הלאומית למחקר ופיתוח אזרחי (כללים לתשלום גמול ליושב ראש המועצה והחזר הוצאות לחברי המועצה), תשפ"ב-2022

בתוקף סמכותנו לפי סעיף 16 לחוק המועצה הלאומית למחקר ופיתוח, התשס"ג-2002 (להלן – החוק), אנו מתקינים תקנות אלה:

1. בתקנות אלה –

הגדרות

"הוראת החשב הכללי" – הוראה 8.3.2 של החשב הכללי בדבר כללי עבודה בעבור חברי ועדות ציבוריות, כפי שתעודכן מזמן לזמן, המתפרסמת במסגרת הוראות התכ"ם באתר האינטרנט של משרד האוצר;

"המשרד" – משרד המדע והטכנולוגיה;

"חבר המועצה" – חבר מועצה שמונה לפי סעיף 4(ב)(2) עד (6) לחוק או משקיף שמונה לפי סעיף 4(ג) לחוק;

"חוזר הממונה על השכר" – חוזר העת – תעריפים עדכון 2020-4-1 בדבר שכרם של מנהלים כלליים במשרדי ממשלה ונושאי תפקידים מקבילים, כפי שיעודכן מזמן לזמן, המתפרסם גם במסגרת אגף השכר והסכמי עבודה באתר האינטרנט של משרד האוצר;

"יושב ראש" – חבר מועצה שמונה לפי סעיף 4(ב)(1) לחוק;

"עובד גוף מתוקצב", "עובד גוף נתמך" – כהגדרתם בסעיף 32 לחוק יסודות התקציב, התשמ"ה-1985.

2. (א) חבר המועצה, למעט יושב ראש המועצה שזכאי לגמול לפי תקנה 3, זכאי להחזר הוצאות בעד השתתפותו בישיבות המועצה, כאמור בהוראת החשב הכללי, אם אישר יושב ראש המועצה כי השתתף בישיבה כולה או ברובה, ובלבד שאינו עובד גוף מתוקצב או עובד גוף נתמך.

החזר הוצאות לחבר המועצה

(ב) החזר ההוצאות ישולם לחבר המועצה כאמור בתקנת משנה (א) לא יאוחר מתום החודש שלאחר החודש שבו התקיימה הישיבה.

3. (א) יושב ראש המועצה זכאי בכל חודש לשכר בעד הזמן שהוא מקדיש למילוי תפקידו, השווה ל-55 אחוזים מסכום המשכורת, בשקלים חדשים, לחודש של מנהל כללי במשרד ממשלתי שהתמנה לתפקיד מיום ח' בשבט התשס"א (1 בפברואר 2001), לפי חוזר הממונה על השכר, בתוספת מס ערך מוסף.

שכר ליושב ראש המועצה

(ב) השכר הקבוע בתקנת משנה (א) כולל כיסוי כל הוצאה שהוציא היושב ראש בקשר לתפקידו.

4. תקנות אלה יחולו על חבר המועצה ויושב ראש שמונו אחרי יום י"ג בתשרי התשפ"א (1 באוקטובר 2020).

תחולה

|  |  |  |  |  |  |
| --- | --- | --- | --- | --- | --- |
|  | אביגדור ליברמן  שר האוצר |  | אורית פרקש-הכהן  שרת החדשנות המדעוהטכנולוגיה |  |  |
|  |  |  |  |  |  |