תקנות הנהיגה הספורטיבית (רישיון לנהיגה ספורטיבית), תשע"א-2010

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מתן רישיון נהיגה | סעיף 2 |
| [Go](#h3) | בקשה לרישיון וחובת בדיקות ובחינות | סעיף 3 |
| [Go](#h4) | אי-חידוש רישיון במועד | סעיף 4 |
| [Go](#h5) | תקופת תוקף רישיון ומועד חידושו | סעיף 5 |
| [Go](#h6) | הגבלות על מתן רישיון, חידושו, פקיעת תוקפו וחובות דיווח | סעיף 6 |
| [Go](#h7) | הוכחת תשלום קנס בשל עבירה בכלי תחרותי | סעיף 7 |
| [Go](#h8) | פטורים מחובת רישיון לנהיגה ספורטיבית | סעיף 8 |
| [Go](#h9) | הזמנת בעל רישיון נהיגה לבירור, להסברה ולהדרכה | סעיף 9 |
| [Go](#h10) | הגבלת השתתפות | סעיף 10 |
| [Go](#h11) | בחינות | סעיף 11 |
| [Go](#h12) | מסירת פרטים | סעיף 12 |
| [Go](#h13) | לבוש וציוד מגן | סעיף 13 |
| [Go](#h14) | תוספת |

תקנות הנהיגה הספורטיבית (רישיון לנהיגה ספורטיבית), תשע"א-2010

בתוקף סמכותי לפי סעיפים 7(ב) ו-(ט), 16 ו-33 לחוק הנהיגה הספורטיבית, התשס"ו-2005 (להלן – החוק), בהתייעצות עם הוועדה המייעצת ובאישור ועדת החינוך התרבות והספורט של הכנסת, אני מתקינה תקנות אלה:

1. בתקנות אלה –

הגדרות

"מסלול מירוץ סגור" – כהגדרתו בפרט 3 לתוספת לחוק;

"ענף הג'ימקאנה" – תחרות שליטה בכלי תחרותי הכולל פניות ופיתולים ומדידת זמנים במסלול מירוץ סגור;

"פעילות ספורט מסוג תצוגה" – פעילות ראווה לא תחרותית שמודגמות ומוצגות בה יכולותיו וביצועיו של הכלי התחרותי בכפוף לכללים ואסורה בה מדידת זמנים;

"רכב ספורט עממי" – כהגדרתו בתקנות הנהיגה הספורטיבית (רישיון כלי תחרותי), התש"ע-2010;

"תקנות הכשירות הרפואית" – תקנות הנהיגה הספורטיבית (כללים בדבר כשירות רפואית), התשע"א-2010;

"תיוג" – מתן קוד הניתן לסוגי הכלים התחרותיים על פי דרגותיהם השונות;

"תקנות התעבורה" – תקנות התעבורה, התשכ"א-1961.

2. [סעיף זה מכיל טבלה או תמונה - לחצו לצפיה](https://www.nevo.co.il/laws/#/62129a2a42c1285c28130657/clause/62129b4d42c1285c28130680)

מתן רישיון נהיגה

3. (א) מבקש רישיון לנהיגה ספורטיבית (להלן – מבקש) יגיש בקשה לפי טופס שהורתה עליו הרשות המוסמכת, ולטופס יוצמד תצלום מדויק שישקף במידה סבירה את פניו של המבקש.

בקשה לרישיון וחובת בדיקות ובחינות

(ב) הרשות המוסמכת תיתן למבקש רישיון נהיגה ספורטיבית, לפי הנוסח שבתוספת, אם נתקיימו בו כל אלה:

(1) המבקש בעל רישיון נהיגה תקף לפי פקודת התעבורה, לסוג הרכב המנועי שהוא מסוג הכלי התחרותי שלנהיגתו מתבקש הרישיון, אם נדרש רישיון נהיגה כאמור לפי הפקודה האמורה למעט לעניין המקרים המנויים בתוספת לחוק;

(2) עבר הכשרה לנהיגה ספורטיבית שאישרה הרשות המוסמכת, לפי תכנית הכשרה בכלי תחרותי על ידי מי שהוסמך למדריך ומאמן לפי תקנות הנהיגה הספורטיבית (הוראות בדבר עיסוק כמדריך ומאמן), התש"ע-2010 (להלן – תקנות העיסוק);

(3) עבר בדיקות רפואיות, כאמור בתקנות הכשירות הרפואית ונמצא כשיר מבחינה רפואית לקבל רישיון לנהיגה ספורטיבית;

(4) עמד בבחינות כאמור בתקנה 11.

(ב1) על אף האמור בתקנת משנה (ב)(1), הרשות המוסמכת רשאית לתת רישיון לנהיגה ספורטיבית למבקש שאינו בעל רישיון נהיגה תקף לפי פקודת התעבורה לרכב מנועי מסוג הכלי התחרותי שלנהיגתו מתבקש הרישיון לנהיגה ספורטיבית, בכפוף לעמידתו בדרישות הקבועות בפסקאות (2) עד (4) לתקנת משנה (ב), ולפי המפורט להלן:

(1) בעל רישיון נהיגה לפי פקודת התעבורה לאופנוע או לטרקטור רשאי לקבל רישיון לנהיגה ספורטיבית לטרקטורון;

(2) בעל רישיון נהיגה לפי פקודת התעבורה לטרקטור או למכונית רשאי לקבל רישיון לנהיגה ספורטיבית לקארט או למיני באגי.

(ג) מי שאינו תושב ישראל ובידו רישיון לנהיגה ספורטיבית זר או בין-לאומי, בר-תוקף, המשתתף באירוע נהיגה ספורטיבית בישראל, וההתאחדות הנוגעת בדבר נתנה לו תעודה המאשרת כי רישיון הנהיגה הזר או הבין-לאומי, תקף לנהיגה ספורטיבית באירוע מסוג האירוע האמור, רשאי לקבל רישיון לנהיגה ספורטיבית מאותו סוג, בלי שיידרש לעבור הכשרה, בדיקות רפואיות ובחינות כאמור בתקנת משנה (ב), ובלבד שמלאו לו שמונה שנים לפחות.

(ד) היה מבקש הרישיון מי שבידו רישיון נהיגה לפי פקודת התעבורה, רשאית הרשות המוסמכת להנפיק את הרישיון עם צילום המבקש שבמחשב משרד התחבורה והבטיחות בדרכים, כאמור בתקנה 174א(א) לתקנות התעבורה, ולצורך כך רשאית היא לעשות שימוש במאגר התמונות של המשרד האמור.

(ה) מבקש רישיון שגילו פחות מ-17 שנים יצרף לבקשה הסכמה בכתב למתן הרישיון של אחד מהוריו, וכן יצרף לבקשה אישור על ידיעתם בדבר תנאי הביטוח והיקפו לפי תקנות הנהיגה הספורטיבית (חובת ביטוח), התש"ע-2010.

(ו) רישיון לנהיגה ספורטיבית יינתן או יחודש לאחר שמבקש הרישיון או בעל הרישיון שילם את האגרה לפי תקנות הנהיגה הספורטיבית (אגרת רישיון נהיגה ספורטיבית), התש"ע-2010.

4. לא יחודש רישיון לנהיגה ספורטיבית שלא היה לו תוקף יותר מ-3 שנים אלא אם כן עמד המבקש בבדיקות ובבחינות לפי תקנה 3, כאילו היה מבקש רישיון לנהיגה ספורטיבית לראשונה.

אי-חידוש רישיון במועד

5. תוקף רישיון לנהיגה ספורטיבית הוא לתקופה של שנה אחת, ואפשר לחדשו לתקופות נוספות של שנה כל אחת.

תקופת תוקף רישיון ומועד חידושו

6. (א) רישיון לנהיגה ספורטיבית, לא יינתן ולא יחודש ותוקפו של רישיון לנהיגה ספורטיבית יפקע, אם נתקיים במבקש או בבעל הרישיון אחד מאלה:

הגבלות על מתן רישיון, חידושו, פקיעת תוקפו וחובות דיווח

(1) הוא נפסל מלקבל או מלהחזיק ברישיון נהיגה, לפי פקודת התעבורה או לפי כל חיקוק אחר – לתקופת הפסילה;

(2) בית המשפט שלל את רישיונו לנהיגה ספורטיבית או פסל אותו מלקבל או להחזיק ברישיון כאמור, לפי סעיף 25 לחוק – לתקופת השלילה או הפסילה;

(3) רישיונו לנהיגה ספורטיבית בוטל או הותלה בידי הרשות המוסמכת, לפי סעיף 20 לחוק או לפי תקנה 7 לתקנות הכשירות הרפואית.

(ב) בהתקיים אחד מן המקרים המפורטים בתקנת משנה (א) על המבקש או על בעל הרישיון החובה לדווח לרשות המוסמכת לא יאוחר מ-7 ימים מיום שהשתנו הנסיבות (להלן – חובת הדיווח), ועל בעל הרישיון החובה להפקיד הרישיון בידה לאלתר.

(ג) נודע לרשות המוסמכת, בין לפי הדיווח לפי תקנות הכשירות הרפואית, ובין בדרך אחרת, כי חל שינוי משמעותי במצב הבריאות של המבקש או בבעל הרישיון או בטיפול תרופתי שהוא מקבל או בראייתו או שנפצע באירוע נהיגה ספורטיבית או שאושפז לתקופה העולה על חודשיים ימים, והמבקש או בעל הרישיון לא דיווח לרשות המוסמכת לפי תקנה 7(א) לתקנות הכשירות הרפואית או לפי כל דין – רשאית הרשות להתלות את רישיונו לאלתר ולאפשר לו להשמיע את טענותיו לפניה בהקדם האפשרי.

(ד) זומן המבקש או בעל הרישיון לשימוע, לפי תקנת משנה (ג), ולא התייצב במקום ובזמן הנקוב בהזמנה, רשאית הרשות המוסמכת להתלות את רישיונו עד לקיום שימוע, כאמור או עד בירור התקיימותן של הנסיבות המנויות לעיל, לפי החלטתה של הרשות.

7. הרשות המוסמכת רשאית שלא לתת רישיון לנהיגה ספורטיבית או שלא לחדש רישיון עד שמבקש הרישיון או חידושו יוכיח, לפי דרישתה, כי שולם כל קנס שנתחייב בו לפי החוק.

הוכחת תשלום קנס בשל עבירה בכלי תחרותי

8. פטורים מחובת רישיון לנהיגה ספורטיבית –

פטורים מחובת רישיון לנהיגה ספורטיבית

(1) בוחן כהגדרתו בתקנות רישיון כלי תחרותי, הבודק כלי תחרותי לפי התקנות האמורות, ובלבד שיש בידו רישיון נהיגה לרכב מאותו סוג של הכלי התחרותי;

(2) בעל תעודת הסמכה של מדריך או מאמן או מנהל מקצועי, כמשמעות המונחים האמורים בתקנות העיסוק לצורך עיסוקם בהדרכה, אימון ופיקוח, על פי אותן תקנות;

(3) מכונאי רכב שהוא בעל סיווג מקצועי במכונאות רכב ובעל רישיון נהיגה לרכב מאותו סוג של הכלי התחרותי – לצורך טיפול בכלי התחרותי.

(4) עובד מעבדה מוסמכת או מכון רישוי מאושר בידי הרשות המוסמכת – לצורך בדיקת הכלי התחרותי;

(5) אדם הנוסע בכלי תחרותי שלא כנהג, בעת פעילות ספורט מסוג תצוגה.

9. (א) לצורך הפעלת סמכותה לפי סעיף 7(ד), (ה) או (ח) לחוק או לפי תקנות אלה, רשאית הרשות המוסמכת להזמין מבקש או בעל רישיון לנהיגה ספורטיבית להתייצב לפניה במקום ובמועד הנקובים בהזמנה, לשם –

הזמנת בעל רישיון נהיגה לבירור, להסברה ולהדרכה

(1) בירור כושר הנהיגה שלו;

(2) בירור פסילתו מלהחזיק ברישיון נהיגה או רישיון נהיגה ספורטיבית או לצורך בירור קיום תנאים ברישיון כאמור;

(3) בירור נסיבות כל עבירה הנוגעת לכושר הנהיגה שלו, ושעליה הורשע או שבשלה נפסל מלהחזיק ברישיון נהיגה;

(4) כל עניין אחר הקשור בכושר הנהיגה שלו וברישיון הנהיגה שבידו, לרבות ענייני הסברה והדרכה.

(ב) לא התייצב בעל רישיון לנהיגה ספורטיבית במקום ובמועד הנקוב בהזמנה, רשאית הרשות המוסמכת להתלות את רישיונו כאמור בסעיף 20 לחוק.

10. אין במתן רישיון נהיגה לפי תקנות אלה כדי למנוע מהתאחדות להגביל השתתפות באירועים מסוימים, כולם או חלקם, לנהגים בעלי ותק מסוים, בין בשנים ובין במספר או בסוג האירועים שהשתתפו בהם.

הגבלת השתתפות

11. (א) הרשות המוסמכת תבחן מבקש רישיון לנהיגה ספורטיבית בנושאים אלה:

בחינות

(1) הוראות החוק והתקנות לפיו, לרבות בעניין חובת הביטוח, תנאי הביטוח והיקפו, שעשויות להיות להן נגיעה למבקש רישיון;

(2) כללי הנהיגה הספורטיבית, כמשמעותם בחוק, החלים על תחום הנהיגה הספורטיבית בכלי התחרותי שלגביו מבוקש הרישיון.

(ב) מי שהוסמך למדריך, למאמן או למנהל מקצועי, כמשמעותם בתקנות העיסוק, יהיה פטור מחובת בחינות לפי תקנה זו.

12. הנבחן ימציא לרשות המוסמכת פרטים מלאים ונכונים או מסמכים שתדרוש.

מסירת פרטים

13. לא ינהג אדם נהיגה ספורטיבית, אלא אם כן הוא לבוש בלבוש מגן ומצויד בציוד מגן בהתאם לכללי הנהיגה הספורטיבית.

לבוש וציוד מגן

**תוספת**

תקנה 3(ב)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/62129a2a42c1285c28130657/clause/6228f055161e1a3161467234)

|  |  |  |  |  |  |
| --- | --- | --- | --- | --- | --- |
|  | לימור לבנת  שרת התרבות והספורט |  |  |  |  |
|  |  |  |  |  |  |