תקנות הנזיקין (אחריות עובדי ציבור), תשס"ו-2006

תוכן ענינים

|  |  |
| --- | --- |
| [Go](#h1) | פרק א':פרשנות |
| [Go](#h2) | הגדרה | סעיף 1 |
| [Go](#h3) | פרק ב':הודעה על הגשת תובענה נגד עובד ציבור |
| [Go](#h4) | חובת הודעה על הגשת תובענה נגד עובד ציבור | סעיף 2 |
| [Go](#h5) | המועד להמצאת ההודעה ודרכי המצאתה | סעיף 3 |
| [Go](#h6) | פרק ג':הודעת המדינה על הכרה במעשה העובד כמעשה שנעשה תוך כדי תפקידו השלטוני |
| [Go](#h7) | התנאים למסירת הודעה על הכרה במעשה | סעיף 4 |
| [Go](#h8) | מסירת הודעת הכרה | סעיף 5 |
| [Go](#h9) | התקופה למסירת הודעת הכרה ועריכתה | סעיף 6 |
| [Go](#h10) | מועדים להגשת בקשות לפי סעיף 7ב לפקודה | סעיף 7 |
| [Go](#h11) | פרק ד':הגשת תובענה נגד עובד ציבור שהוא עובד רשות ציבורית |
| [Go](#h12) | אישור היועץ המשפטי של הרשות הציבורית | סעיף 8 |
| [Go](#h13) | המועד להגשת בקשה לפי סעיף 7ג לפקודה | סעיף 9 |
| [Go](#h14) | פרק ה':הגשת בקשה בענין התקיימות תנאי החסינות והחלטה בה |
| [Go](#h15) | הגשת בקשה לפי סעיפים 7ב(ב), 7ב(ד) או 7ג(א) | סעיף 10 |
| [Go](#h16) | החלטה בבקשה | סעיף 11 |
| [Go](#h17) | הגשת כתב הגנה בתובענה נגד עובד רשות ציבורית | סעיף 12 |
| [Go](#h18) | הגשת כתב הגנה בתובענה נגד עובד המדינה | סעיף 13 |
| [Go](#h19) | ערעור | סעיף 14 |
| [Go](#h20) | פרק ו':שונות |
| [Go](#h21) | תחולת תקנות סדר הדין האזרחי | סעיף 15 |
| [Go](#h22) | תחילה | סעיף 16 |
| [Go](#h23) | תוספת |

תקנות הנזיקין (אחריות עובדי ציבור), תשס"ו-2006

בתוקף סמכותי לפי סעיפים 7ב(ג) ו-(ד), 7ג(א) ו-7ה לפקודת הנזיקין [נוסח חדש] (להלן – הפקודה), וסעיף 108 לחוק בתי המשפט [נוסח משולב], התשמ"ד-1984, ובאישור ועדת חוקה חוק ומשפט של הכנסת אני מתקינה תקנות אלה:

**פרק א':פרשנות**

1. בתקנות אלה, "תקנות סדר הדין" – תקנות סדר הדין האזרחי, התשמ"ד-1984.

הגדרה

**פרק ב':הודעה על הגשת תובענה נגד עובד ציבור**

2. (א) הוגשה תובענה נגד עובד ציבור שהוא עובד המדינה, כאמור בסעיף 7ב לפקודה, יודיע התובע על הגשתה למשרד פרקליט המחוז שבו נמצא מקום מושבו של בית המשפט הדן בתובענה או ליועץ המשפטי לכנסת, לפי הענין; העתק כתב התביעה יצורף להודעה.

חובת הודעה על הגשת תובענה נגד עובד ציבור

(ב) הוגשה תובענה נגד עובד ציבור שהוא עובד רשות ציבורית, כאמור בסעיף 7ג לפקודה, יודיע התובע על הגשתה ליועץ המשפטי של הרשות הציבורית; העתק כתב התביעה יצורף להודעה.

(ג) הודעה לפי תקנת משנה (א) או (ב) תהא ערוכה לפי טופס 1 שבתוספת.

3. הודעה כאמור בתקנה 2 תומצא למדינה או לרשות הציבורית, לפי הענין, באותו מועד שבו יומצא כתב התביעה לעובד הציבור; על המצאת ההודעה יחולו הוראות פרק ל"ב לתקנות סדר הדין, בשינויים המחויבים ובכפוף להוראות תקנות אלה.

המועד להמצאת ההודעה ודרכי המצאתה

**פרק ג':הודעת המדינה על הכרה במעשה העובד כמעשה שנעשה תוך כדי תפקידו השלטוני**

4. המדינה תמסור הודעה לבית המשפט, לגבי עובד ציבור שהוא עובד מדינה, כי היא מכירה בכך שמעשה העובד נעשה תוך כדי מילוי תפקידו השלטוני, כאמור בסעיף 7ב(א) לפקודה (להלן – הודעת הכרה), אם התקיימו כל אלה:

התנאים למסירת הודעה על הכרה במעשה

(1) המעשה נעשה תוך כדי תפקידו השלטוני של העובד;

(2) המעשה לא נעשה ביודעין מתוך כוונה לגרום נזק או בשוויון נפש לאפשרות גרימתו במעשה כאמור.

5. הודעת הכרה לגבי –

מסירת הודעת הכרה

(1) עובד המדינה – תימסר על ידי היועץ המשפטי לממשלה או מי שהוא הסמיכו לכך;

(2) עובד המדינה שהוא עובד הכנסת – תימסר על ידי היועץ המשפטי לכנסת.

6. (א) היתה המדינה צד לתובענה – תוגש הודעת ההכרה לבית המשפט יחד עם כתב ההגנה מטעם המדינה והעתק ממנה יומצא לבעלי הדין.

התקופה למסירת הודעת הכרה ועריכתה

(ב) לא היתה המדינה צד לתובענה – תוגש הודעת ההכרה לבית המשפט בתוך התקופה הקבועה בתקנות סדר הדין להגשת כתב הגנה והעתק ממנה יומצא לבעלי הדין; כתב הגנה מטעם המדינה יוגש בתוך 30 ימים מיום שהורה בית המשפט על צירוף המדינה כצד לתובענה לפי הוראות סעיף 7ב(א) לפקודה.

(ג) הודעת הכרה תהיה ערוכה לפי טופס 2 שבתוספת; אישור היועץ המשפטי לממשלה או היועץ המשפטי לכנסת, לפי הענין, יצורף להודעה.

7. (א) בקשת תובע לפי סעיף 7ב(ג) לפקודה, כי בית המשפט יקבע שלא מתקיימים תנאי החסינות לפי סעיף 7א לפקודה, תוגש לבית המשפט בתוך 14 ימים מן היום שבו הומצאה לו בקשת המדינה לפי סעיף 7ב(ב) לפקודה לדחות את התובענה נגד עובד המדינה.

מועדים להגשת בקשות לפי סעיף 7ב לפקודה

(ב) בקשת עובד המדינה לפי סעיף 7ב(ד) לפקודה, כי בית המשפט יקבע שמתקיימת החסינות לפי סעיף 7א לפקודה, תוגש לבית המשפט בתוך 14 ימים מן היום האחרון להגשת הודעת הכרה כאמור בתקנה 6.

**פרק ד':הגשת תובענה נגד עובד ציבור שהוא עובד רשות ציבורית**

8. בקשת רשות ציבורית לפי סעיף 7ג(א) לפקודה, כי בית המשפט יקבע שמתקיימים תנאי החסינות לפי סעיף 7א לפקודה, תוגש לבית המשפט לאחר קבלת אישורו של היועץ המשפטי של הרשות הציבורית; אישור היועץ המשפטי יצורף לבקשה.

אישור היועץ המשפטי של הרשות הציבורית

9. בקשת רשות ציבורית או עובד רשות ציבורית לפי סעיף 7ג(א) לפקודה, כי בית המשפט יקבע שמתקיימים תנאי החסינות לפי סעיף 7א לפקודה, תוגש לבית המשפט בתוך 30 ימים מהיום שבו הומצא כתב התביעה לרשות הציבורית או לעובד הרשות הציבורית, לפי הענין; העתק הבקשה יומצא לבעלי הדין.

המועד להגשת בקשה לפי סעיף 7ג לפקודה

**פרק ה':הגשת בקשה בענין התקיימות תנאי החסינות והחלטה בה**

10. על הגשת בקשה לפי סעיפים 7ב(ג) או (ד) או 7ג(א) לפקודה יחולו הוראות סימן א' לפרק כ' בתקנות סדר הדין, בשינויים המחויבים ובכפוף להוראות תקנות אלה.

הגשת בקשה לפי סעיפים 7ב(ב), 7ב(ד) או 7ג(א)

11. (א) במועד שנקבע לדיון יתייצבו המצהירים לחקירה על תצהיריהם, אלא אם כן הורה בית המשפט אחרת.

החלטה בבקשה

(ב) הדיון בבקשה יסתיים בתוך יום אחד; ראה בית המשפט כי יש צורך בכך, רשאי הוא לקבוע ימי דיונים נוספים, ברציפות ככל האפשר, עד גמר חקירת העדים.

(ג) בעלי הדין רשאים להגיש לבית המשפט, עד שבעה ימים לפני המועד שנקבע לדיון, רשימת אסמכתאות משפטיות ועיקרי טיעון בכתב; סיכום טענות בעלי הדין יהיה בעל פה ביום הדיון בבקשה לאחר סיום הבאת הראיות.

(ד) בית המשפט ייתן החלטה בבקשה לכל המאוחר בתוך 14 ימים, לכל המאוחר, מתום הדיון בבקשה, ולפני מתן כל החלטה אחרת בתובענה.

12. החליט בית המשפט, לבקשת רשות ציבורית או עובד הרשות לפי סעיף 7ג(א) לפקודה, כי מתקיימים תנאי החסינות לפי סעיף 7א לפקודה, תגיש הרשות הציבורית כתב הגנה בתוך 30 ימים מהיום שבו ניתנה החלטת בית המשפט, אם לא הגישה קודם לכן; החליט בית המשפט כי לא מתקיימים תנאי החסינות, יגיש העובד כתב הגנה בתוך 30 ימים מהיום שבו ניתנה החלטת בית המשפט.

הגשת כתב הגנה בתובענה נגד עובד רשות ציבורית

13. לא הגישה המדינה הודעת הכרה, והחליט בית המשפט, לבקשת עובד המדינה לפי סעיף 7ב(ד) לפקודה, כי מתקיימים תנאי החסינות לפי סעיף 7א לפקודה, תגיש המדינה כתב הגנה בתוך 30 ימים מהיום שבו ניתנה החלטת בית המשפט, אם לא הגישה קודם לכן; הגישה המדינה הודעת הכרה, והחליט בית המשפט, לבקשת תובע לפי סעיף 7ב(ג) לפקודה, כי לא מתקיימים תנאי החסינות לפי סעיף 7א לפקודה, יגיש עובד המדינה כתב הגנה בתוך 30 ימים מהיום שבו ניתנה החלטת בית המשפט.

הגשת כתב הגנה בתובענה נגד עובד המדינה

14. המועד להגשת ערעור או בקשת רשות לערער לפי הענין, על החלטה של בית המשפט בבקשות לפי סעיפים 7ב(ג) או (ד), ו-7ג(א) לפקודה, הוא 30 ימים מיום מתן ההחלטה.

ערעור

**פרק ו':שונות**

15. בעל ענין שבסדר דין שאין לגביו הוראה בתקנות אלה, ינהג בית המשפט על פי הוראות תקנות סדר הדין.

תחולת תקנות סדר הדין האזרחי

16. תחילתן של תקנות אלה ביום י"ב בשבט התשס"ו (10 בפברואר 2006).

תחילה

**תוספת**

טופס 1
(תקנה 2(ג))
[הודעה על הגשת תובענה נגד עובד ציבור](https://www.nevo.co.il/lawattachments/6034f151315508eb66486de8/665b96c7-7392-40aa-b4bd-9396804702cc.doc)

טופס 2
(תקנה 6(ג))
[הודעה על קיומה של חסינות לפי סעיף 7א לפקודת הנזיקין](https://www.nevo.co.il/lawattachments/6034f151315508eb66486de8/a258b020-be2f-44d1-8f1f-b2234e5a9424.doc)

|  |  |  |  |  |  |
| --- | --- | --- | --- | --- | --- |
|  | ציפי לבני  שרת המשפטים |  |  |  |  |
|  |  |  |  |  |  |