תקנות הסמים המסוכנים (בדיקה מדגמית של סמים), תשנ"א-1991

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | תנאים לבדיקה מדגמית | סעיף 2 |
| [Go](#h3) | בדיקה מדגמית של יחידות מסחריות | סעיף 3 |
| [Go](#h4) | בדיקה מדגמית של יחידות שאינן מסחריות | סעיף 4 |
| [Go](#h5) | בדיקה מדגמית של יחידות ארוזות באריזות משנה | סעיף 5 |
| [Go](#h6) | בדיקה מדגמית משלימה | סעיף 6 |
| [Go](#h7) | קביעת המשקל או הנפח הכולל של הסם | סעיף 7 |

תקנות הסמים המסוכנים (בדיקה מדגמית של סמים), תשנ"א-1991

בתוקף סמכותי לפי סעיף 31(4) לפקודת הסמים המסוכנים [נוסח חדש], התשל"ג-1973 (להלן – הפקודה), אני מתקין תקנות אלה:

1. בתקנות אלה –

הגדרות

"בדיקה מדגמית" – בדיקה של יחידה אחת או מספר יחידות אשר נבחרו באופן אקראי, מתוך מספר רב יותר של יחידות דומות, המכוונת לשמש ראיה לכלל היחידות;

"יחידה" – טבליה, כמוסה, אמפולה, בקבוק או אריזה יחידתית כלשהי;

"יחידה מסחרית" – יחידה שיוצרה בייצור תעשייתי;

"סם" – סם מסוכן כהגדרתו בפקודה;

"אריזת משנה" – אריזה שבתוכה נמצאות מספר יחידות, לרבות שק או אבוב.

2. (א) בדיקה מדגמית לפי תקנות 3 ו-4 תיעשה רק לגבי יחידות שקיים ביניהן דמיון.

תנאים לבדיקה מדגמית

(ב) לענין תקנת משנה (א), יראו כדמיון בין יחידות אם יש לכל אחת מהיחידות, לפי הענין, צבע, צורה, ממדים וסימון דומים זה לזה.

3. בדיקה מדגמית של יחידות מסחריות היא בדיקתה של יחידה אחת מתוך כלל היחידות שלגביהן נעשית הבדיקה המדגמית.

בדיקה מדגמית של יחידות מסחריות

4. (א) לגבי יחידות שאינן מסחריות תהא זו בדיקה מדגמית –

בדיקה מדגמית של יחידות שאינן מסחריות

(1) כשמספרן של כלל היחידות משש עד חמש עשרה – אם נבדקו חמש יחידות;

(2) כשמספרן של כלל היחידות משש עשרה עד חמישים – אם נבדקו שש יחידות;

(3) כשמספרן של כלל היחידות מחמישים ואחת ומעלה – אם נבדקו שבע יחידות.

(ב) לא תיערך בדיקה מדגמית כאשר מספרן של כלל היחידות שאינן מסחריות אינו עולה על חמש.

5. נארזו יחידות שאינן מסחריות באריזות משנה, תיעשה הבדיקה המדגמית בהתאם לאלה:

בדיקה מדגמית של יחידות ארוזות באריזות משנה

(1) מספר אריזות המשנה שישמשו לבדיקה המדגמית ייקבע לפי תקנה 4;

(2) בכל אחת מאריזות המשנה המשמשות לבדיקה המדגמית ייבדק מספר יחידות לפי תקנה 4, כאשר מספר היחידות שבאריזת המשנה ייחשב לענין התקנה האמורה ככלל היחידות.

6. (א) התגלה בבדיקה מדגמית לפי תקנה 4 כי ביחידות שנבדקו יש סמים מסוגים שונים או שבחלק מהן אין סם, תיעשה בדיקה מדגמית משלימה שתוצאותיה יהוו תוצאות סופיות של הבדיקה המדגמית לגבי כלל היחידות.

בדיקה מדגמית משלימה

(ב) תהא זו בדיקה מדגמית משלימה –

(1) כשהתגלה סם מסוג אחד בחמישים אחוזים של היחידות שנבדקו בבדיקה המדגמית – אם נבדקו שלושים יחידות;

(2) כשהתגלה סם מסוג אחד בשבעים אחוזים של היחידות שנבדקו בבדיקה המדגמית – אם נבדקו עשרים יחידות;

(3) כשהתגלה סם מסוג אחד בתשעים אחוזים של היחידות שנבדקו בבדיקה המדגמית – אם נבדקו עשר יחידות.

(ג) בחשבון היחידות שיש לבדוק בבדיקה מדגמית משלימה – לפי תקנת משנה (ב) יבואו גם היחידות שנבדקו בבדיקה המדגמית; ואם פחת מספר כלל היחידות ממספר היחידות שיש לבדקן לפי תקנת משנה (ב) – ייבדקו כלל היחידות.

7. (א) בבדיקה מדגמית של יחידות מסחריות, ייקבע המשקל או הנפח הכולל של הסם על ידי מכפלה של המשקל או הנפח ליחידה אחת במספר כלל היחידות.

קביעת המשקל או הנפח הכולל של הסם

(ב) בבדיקה מדגמית של יחידות שאינן מסחריות ייקבע המשקל או הנפח הכולל של הסם על ידי מכפלה של המשקל או הנפח הממוצע ליחידה במספר כלל היחידות.

(ג) נערכה בדיקה מדגמית משלימה, ייקבע המשקל או הנפח הכולל של הסם על ידי מכפלה של המשקל או הנפח הממוצע ליחידה מתוך היחידות שנבדקו ונמצא בהן סם מאותו סוג במספר היחידות שיחסו לכלל היחידות כיחס של מספר היחידות שבהן נמצא סם למספר היחידות שנבדקו.

(ד) ברישום המשקל או הנפח הכולל של הסם לפי תקנות משנה (ב) או (ג) יצויין בנפרד גם מירווח הבטחון.

|  |  |  |  |  |  |
| --- | --- | --- | --- | --- | --- |
| דן מרידור  שר המשפטים |  |  |  |  |  |
|  |  |  |  |  |  |