תקנות הספריות הציבוריות (דרכי פעולתן של ספריות של ארגונים ציבוריים), תשל"ט-1979

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | דרכי הפעולה | סעיף 2 |
| [Go](#h3) | אחריות הרשות המקומית | סעיף 3 |

תקנות הספריות הציבוריות (דרכי פעולתן של ספריות של ארגונים ציבוריים), תשל"ט-1979

בתוקף סמכותי לפי סעיפים 3(ג) ו-9 לחוק הספריות הציבוריות, תשל"ה-1975 (להלן – החוק), ולאחר היוועצות במועצה לספריות ציבוריות, אני מתקין תקנות אלה:

1. בתקנות אלה, "יחידה מנהלית" – כל ספריה עצמאית או קבוצה של ספריות שיש להם מנהל או מינהל אחד.

הגדרות

2. ספריה של ארגון ציבורי (להלן – הארגון), שהוכרה כספריה ציבורית (להלן – הספריה), תפעל על פי הסכם עם הרשות המקומית שבתחומה היא נמצאת, לפי התנאים כדלקמן:

דרכי הפעולה

(א) אם לא קיימת ברשות המקומית ספריה ציבורית:

(1) הרשות המקומית והארגון ימליצו על מינוי הנהלה לספריה של הארגון שבבעלותו נמצאת הספריה וישתתפו במימון החזקתה;

(2) הספריה תפעל כמוסד עצמאי במסגרת תקציב ותקן שיאושרו על ידי הנהלת הארגון;

(3) בכל מקרה שתקים הרשות המקומית ספריה ציבורית תהיה הספריה חייבת לפעול לפי המפורט בתקנת משנה (ב).

(ב) אם קיימת ברשות המקומית ספריה ציבורית תתאגד הספריה של הארגון עם הספריה הציבורית הקיימת ותהווה יחידה מנהלית אחת.

(ג) הספריה תפעל בהתאם לתקנות שיתקין שר החינוך והתרבות, לרבות תקנות לגבי השירותים שספריה זו חייבת לספק, כח אדם, מבנים, אוספים ודרכי הפיקוח על ספריות ציבוריות.

(ד) בכינוי הספריה, בשלטים ובפרסומים יצויין השיתוף בין הגורמים השונים המשתתפים בהחזקת הספריה ובניהולה, בכפוף להתחייבויות הרשות המקומית.

(ה) פעולות משלימות ופעולות הרחבה יבוצעו בתיאום עם מנהל הארגון.

3. כל האמור בתקנות אלה לא יהיה בהם כדי לגרוע מאחריותה של הרשות המקומית להקים, להחזיק ולנהל ספריה ציבורית בהתאם לחוק.

אחריות הרשות המקומית

|  |  |  |  |  |  |
| --- | --- | --- | --- | --- | --- |
|  | זבולון המר  שר החינוך והתרבות |  |  |  |  |
|  |  |  |  |  |  |