תקנות העובדים הסוציאליים (כללי אתיקה מקצועית), תשנ"ט-1999

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | כבוד הלקוח | סעיף 2 |
| [Go](#h3) | כבוד המקצוע | סעיף 3 |
| [Go](#h4) | מיומנות מקצועית | סעיף 4 |
| [Go](#h5) | אמינות המידע | סעיף 5 |
| [Go](#h6) | קשר בין עובד סוציאלי ללקוח | סעיף 6 |
| [Go](#h7) | איסור ציתות | סעיף 7 |
| [Go](#h8) | תמורה | סעיף 8 |
| [Go](#h9) | שמירת סודיות | סעיף 9 |
| [Go](#h10) | שמירת דינים | סעיף 10 |
| [Go](#h11) | תחילה | סעיף 11 |

תקנות העובדים הסוציאליים (כללי אתיקה מקצועית), תשנ"ט-1999

בתוקף סמכותי לפי סעיפים 27(2) ו-61(א) לחוק העובדים הסוציאליים, התשנ"ו-1996, ולאחר התייעצות עם מועצת העובדים הסוציאליים, אני מתקין תקנות אלה:

1. בכללים אלה, "לקוח" – אדם הפונה, בין בעצמו בין באמצעות אחר, לקבלת עזרה או טיפול של עובד סוציאלי, לרבות מי שמטופל בידי עובד סוציאלי על פי דין, וכל עוד לא עברו שלוש שנים מיום שהסתיימו מתן העזרה או הטיפול האמורים.

הגדרות

2. בעיסוקו כעובד סוציאלי –

כבוד הלקוח

(1) יפעל העובד הסוציאלי במסירות, בנאמנות ותוך שמירה על כבוד הלקוח ועל ערכיו התרבותיים;

(2) ינהג כלפי הלקוח בהגינות, בלא משוא פנים ובלא אפליה.

3. (א) עובד סוציאלי ישמור על כבוד מקצוע העבודה הסוציאלית, ויימנע מכל מעשה העלול לפגוע בכבוד המקצוע.

כבוד המקצוע

(ב) עובד סוציאלי ינהג בהגינות ובכבוד כלפי עמיתיו למקצוע ולעבודה.

4. עובד סוציאלי –

מיומנות מקצועית

(1) יפעל בעבודתו במיומנות ובמקצועיות;

(2) לא ייתן טיפול או חוות דעת הדורשים מיומנות או הכשרה מיוחדת, אלא אם כן הוא בעל אותה מיומנות או הכשרה;

(3) ימסור ללקוח מידע אמין בדבר הכשרתו וניסיונו המקצועי.

5. עובד סוציאלי לא ייתן חוות דעת, אישור, הודעה, דו"ח, תסקיר או כל חומר אחר שהוא נדרש לתיתו, שהם כוזבים או מטעים.

אמינות המידע

6. עובד סוציאלי –

קשר בין עובד סוציאלי ללקוח

(1) לא יטפל בלקוח אם קיים חשש שלא יוכל למלא את חובתו המקצועית כלפיו, בשל מעורבות או בשל ענין אישי או משפחתי או בשל התחייבות או חובת נאמנות שיש לו כלפי אחר;

(2) לא ינצל קשרים עם הלקוח או עם בן משפחתו לטובתו האישית; האמור בפסקה זו יחול גם לגבי לקוח שאינו בטיפולו של אותו עובד סוציאלי אך ההיכרות ביניהם נוצרה במסגרת תפקידו המקצועי של העובד הסוציאלי; בפסקה זו, "בן משפחה" – אחד מאלה: בן זוג, הורה, אח, בן, נכד.

7. עובד סוציאלי לא יחשוף לקוח להאזנה, להקלטה, לצילום או לתצפית (דרך מראה), אלא לאחר שקיבל את הסכמת הלקוח לכך בכתב ולאחר שוידא שהלקוח מבין את מהות הסכמתו; אין בהוראה זו כדי לפגוע בסמכות עובד סוציאלי לעשות זאת על פי דין.

איסור ציתות

8. עובד סוציאלי לא יקבל תמורת שירותיו המקצועיים כל טובת הנאה, זולת משכורת או שכר טרחה.

תמורה

9. עובד סוציאלי ישמור בסוד כל מידע המגיע אליו במסגרת עיסוקו כעובד סוציאלי, ולא יגלה אותו אלא על פי הוראות כל דין.

שמירת סודיות

10. אין בכללים אלה כדי לגרוע מחובות ומאחריות של עובד סוציאלי על פי כל דין.

שמירת דינים

11. תחילתן של תקנות אלה 30 ימים מיום פרסומן.

תחילה

|  |  |  |  |  |  |
| --- | --- | --- | --- | --- | --- |
|  | אליהו ישי  שר העבודה והרווחה |  |  |  |  |
|  |  |  |  |  |  |