תקנות העיסוק באופטומטריה (בחינות ואגרות), תשנ"ג-1993

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | הרכב הבחינה | סעיף 2 |
| [Go](#h3) | נושאי הבחינה | סעיף 3 |
| [Go](#h4) | מועדי הבחינות | סעיף 4 |
| [Go](#h5) | הגשת בקשה להיבחן | סעיף 5 |
| [Go](#h6) | ועדת הבחינות | סעיף 6 |
| [Go](#h7) | תפקידי ועדת הבחינות | סעיף 7 |
| [Go](#h8) | הצטיידות נבחן לבחינה | סעיף 8 |
| [Go](#h9) | הנוהג בבחינה | סעיף 9 |
| [Go](#h10) | משמעת | סעיף 10 |
| [Go](#h11) | דין העובר על המשמעת | סעיף 11 |
| [Go](#h12) | תוצאות הבחינה | סעיף 12 |
| [Go](#h13) | בחינה חוזרת | סעיף 13 |
| [Go](#h14) | אישור על תוצאות בחינה | סעיף 14 |
| [Go](#h15) | ערר | סעיף 15 |
| [Go](#h16) | אגרות | סעיף 15א |
| [Go](#h17) | תחילה | סעיף 16 |
| [Go](#h18) | הוראת שעה | סעיף 17 |

תקנות העיסוק באופטומטריה (בחינות ואגרות), תשנ"ג-1993

בתוקף סמכותי לפי סעיפים 2 ו-19 לחוק העיסוק באופטומטריה, התשנ"א-1991 (להלן – החוק), ובאישור ועדת העבודה והרווחה של הכנסת, אני מתקין תקנות אלה:

1. בתקנות אלה –

הגדרות

"ועדת הבחינות" – ועדה שמינה המנהל לפי תקנה 6;

"הבחינות" – בחינה בכתב ובחינה מעשית כאמור בתקנה 2;

"המנהל" – המנהל הכללי של משרד הבריאות;

"רופא" – כמשמעותו בחוק;

"מפקח" – מי שועדת הבחינות מינתה לפקח על בחינה בכתב.

2. (א) הבחינות לענין סעיף 2(ב)(3) לחוק יהיו בחינה בכתב ובחינה מעשית.

הרכב הבחינה

(ב) לבחינה המעשית זכאי לגשת רק מי שעמד בהצלחה בבחינה בכתב.

3. הבחינות יהיו בנושאים אלה:

נושאי הבחינה

(1) אופטיקה פיזיולוגית, גיאומטרית ומכנית;

(2) תשבורת העין (רפרקציה);

(3) מבנה העין ותפקודה לרבות ראיה דו-עינית ואנטומיה ופיזיולוגיה של העין ושל הראיה;

(4) זיהוי סטיות מהנורמה של הראיה;

(5) תכשירים אופתלמיים שבשימוש רופא;

(6) מיכשור אופטומטרי;

(7) עדשות מגע;

(8) ראיה ירודה וראיה שיקומית;

(9) פסיכולוגיה וראיה תפיסתית;

(10) נוהלי הבדיקה האופטומטרית;

(11) חוק ואתיקה הנוגעים לעיסוק באופטומטריה.

4. (א) הבחינות ייערכו פעמיים בשנה במועדים שקבעה ועדת הבחינה.

מועדי הבחינות

(ב) שלושים ימים לפחות לפני מועד הבחינה בכתב, יפרסם יושב ראש ועדת הבחינה בעתון יומי אחד לפחות בשפה העברית, הודעה על מועד הבחינה ומקומה.

5. (א) המבקש להיבחן יגיש בקשה בכתב למנהל, באמצעות לשכת הבריאות המחוזית הקרובה למקום מגוריו, ויצרף לה אישור על תשלום אגרת הבחינה כאמור בתקנה 15א(א).

הגשת בקשה להיבחן

(ב) ראה המנהל כי נתקיימו במבקש להיבחן דרישות סעיף 2(1) ו-(2) לחוק, יודיע ליושב ראש ועדת הבחינות כי המבקש רשאי לגשת לבחינה בכתב.

(ג) עמד נבחן בהצלחה בבחינה בכתב, תודיעו ועדת הבחינה על כך בהודעה בדואר רשום, וכן תודיעו את המועד והמקום לקיום הבחינה המעשית ופרטים טכניים לגביה.

6. (א) המנהל ימנה ועדת בחינות של חמישה שהרכבה:

ועדת הבחינות

(1) נציג המנהל;

(2) שני רופאים בעלי תואר מומחה ברפואת עיניים;

(3) שני אופטומטראים שאחד מהם סיים לימודי אופטומטריה ברמה אקדמית.

(ב) המנהל ימנה את יושב ראש הועדה מבין חבריה.

(ג) הועדה תקבע את סדרי עבודתה.

(ד) יושב ראש הועדה רשאי למנות ועדות משנה להכנת בחינות.

(ה) נוכחות שלושה חברי הועדה ובהם נציג המנהל, אופטומטראי ורופא בעל תואר מומחה ברפואת עיניים, יהוו מנין חוקי להחלטות הועדה.

(ו) לא היה מנין חוקי בשתי ישיבות רצופות של ועדת הבחינות, תהיה הישיבה הבאה, שתיערך לא יאוחר מ-30 ימים ממועד הישיבה הראשונה, חוקית בכל הרכב שנוכח בו יושב ראש הועדה.

7. תפקידיה של ועדת הבחינות יהיו:

תפקידי ועדת הבחינות

(1) לערוך את שאלות הבחינות, ואם הכינה ועדת המשנה את שאלות הבחינה – לאשרן, ובכלל זה לשנותן, להוסיף עליהן או לגרוע מהן;

(2) לקיים את הבחינות;

(3) למנות מפקחים;

(4) לקבוע בוחנים לבחינה המעשית ואת מתכונתה, מיקומה ומועדה;

(5) לקבוע את תוצאות הבחינות;

(6) לדווח למנהל ולנבחן על תוצאות הבחינות.

8. (א) נבחן יציג למפקח במועד בחינה, בין בכתב ובין מעשית, לפני תחילתה, תעודת זהות או דרכון.

הצטיידות נבחן לבחינה

(ב) נבחן בבחינה מעשית יביא עמו לבחינה מכשיר ידני לצרכי הדגמת בדיקה אופטומטרית.

9. (א) נבחן ירשום על גבי מחברת הבחינה בכתב את המספר שקבעה לו ועדת הבחינות, ולא ירשום את שמו על דפי המחברת.

הנוהג בבחינה

(ב) נבחן לא יתלוש דפים מתוך מחברת הבחינה.

10. נבחן שיש ברשותו בשעת הבחינה ספר, רשימה או כתב שהחזקתם אותה שעה אסורה או שהוא עוזר או מפריע לנבחן אחר או נעזר בו, רשאי המפקח להפסיק את בחינתו ולהוציאו מחדר הבחינה.

משמעת

11. (א) נבחן שפגע במשמעת כאמור בתקנה 10, בין אם הופסקה בחינתו והוצא מחדר הבחינה ובין שלא הופסקה בחינתו ולא הוצא, רשאית ועדת הבחינות לאסור עליו להשתתף בבחינה במועד הבא.

דין העובר על המשמעת

(ב) לא תחליט ועדת הבחינות כאמור בתקנת משנה (א) אלא לאחר שנתנה לנבחן הזדמנות להשמיע את טענותיו בפניה או בפני ועדת משנה שתמנה לכך.

12. תוצאות בחינה יצויינו ב"עבר" או "נכשל" בלבד.

תוצאות הבחינה

13. (א) נבחן שנכשל בבחינה רשאי לשוב ולהיבחן במועד הקרוב.

בחינה חוזרת

(ב) נבצר מהנבחן לשוב ולהיבחן במועד הקרוב, רשאי הוא לפנות לועדת הבחינות אשר תחליט על מועד בחינתו החוזרת.

14. ועדת הבחינות תמסור לנבחן תוצאות כל בחינה, בהודעה בדואר רשום, תוך שלושים ימים ממועד הבחינה.

אישור על תוצאות בחינה

15. (א) נבחן הרואה עצמו נפגע מקביעת כשלונו בבחינה בכתב או בבחינה מעשית רשאי, תוך שלושים ימים מקבלת הודעה כאמור בתקנה 14, לערור על הקביעה, בכתב, בפני המנהל.

ערר

(ב) המנהל יעביר ערר שקיבל כאמור, סמוך לקבלתו, לועדת ערר שמינה לצורך זה, והועדה תחליט בערר תוך שלושים ימים מיום מינויה; החלטת ועדת ערר תהא סופית.

(ג) הועדה תחליט על אופן בירור הערר.

15א. (א) בעד בחינה בכתב ובעד בחינה מעשית כאמור בתקנה 2, לרבות בחינה חוזרת כאמור בתקנה 13, תשולם אגרה כמפורט בפרט 23 בתוספת השנייה לתקנות אגרות בריאות, התשמ"ט-1989 (להלן – תקנות האגרות).

אגרות

(ב) בעד רישיון לעסוק באופטומטריה כאמור בסעיף 2 לחוק, תשולם אגרה כמפורט בפרט 23 בתוספת השנייה לתקנות האגרות.

16. תחילתן של תקנות אלה שלושים ימים מיום פרסומן.

תחילה

17. (א) הבחינות הראשונות לפי תקנות אלה ייערכו לא יאוחר מ-45 ימים לאחר תחילתן של התקנות.

הוראת שעה

(ב) מי שניגש לבחינות כאמור בתקנת משנה (א), רשאית ועדת הבחינות להחשיב את עיסוקו באופטומטריה במסגרת לימודיו, כסיום תקופת התמחות, ואם לא הוכיח, להנחת דעתה, שעסק באופטומטריה במסגרת לימודיו – לאפשר לו, לאחר שעבר את הבחינות בהצלחה, לעבור התמחות שתקבע, לתקופה שלא תעלה על שלושה חדשים.

|  |  |  |  |  |  |
| --- | --- | --- | --- | --- | --- |
|  | חיים רמון  שר הבריאות |  |  |  |  |
|  |  |  |  |  |  |