תקנות העמותות (גמול ליושב ראש ועד בעמותה שמחזורה מעל 500 מיליון שקלים חדשים), תש"ע-2010

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | גמול מרבי | סעיף 2 |
| [Go](#h3) | גמול ליושב ראש הוועד | סעיף 3 |
| [Go](#h4) | עדכון סכומים | סעיף 4 |
| [Go](#h5) | סייג לתחולה | סעיף 5 |
| [Go](#h6) | תחילה | סעיף 6 |

תקנות העמותות (גמול ליושב ראש ועד בעמותה שמחזורה מעל 500 מיליון שקלים חדשים), תש"ע-2010

בתוקף סמכותי לפי סעיפים 34א ו-66 לחוק העמותות, התש"ם-1980 (להלן – החוק), ובאישור ועדת החוקה חוק ומשפט של הכנסת, אני מתקין תקנות אלה:

1. בתקנות אלה –

הגדרות

"החזר הוצאות" – מראש או בדיעבד, לפי העניין;

"מחזור" – כהגדרתו בסעיף 34ב לחוק;

"עבודה נוספת" – למעט כהונה כדירקטור בחברה או בתפקיד מקביל בתאגיד אחר ולמעט הוראה במוסד להשכלה גבוהה;

"עמותה" – עמותה שהמחזור שלה עולה על 580.015555 מיליון שקלים חדשים;

"תקנות הגמול" – תקנות העמותות (גמול ליושב ראש ועד לחבר ועד ולחבר ועדת ביקורת בעמותה), התשס"ט-2009.

2. עמותה רשאית לקבוע, בכפוף לכל דין ובהתאם להוראות תקנות הגמול או תקנות אלה, לפי העניין, כי ישולם ליושב ראש הוועד גמול והחזר הוצאות כאמור בתקנות הגמול או בתקנות אלה; סך כל הגמול והחזר ההוצאות שתשלם עמותה ליושב ראש הוועד בעמותה, לא יעלה על הקבוע בתקנות הגמול או בתקנות אלה, לפי העניין.

גמול מרבי

3. (א) עמותה רשאית לשלם ליושב ראש הוועד בעד כהונתו כיושב ראש הוועד, גמול שנתי שאינו עולה על 348,010 שקלים חדשים בשנה, אם הגמול כאמור אינו עולה על שכרו השנתי של המנהל הכללי, ובלבד שהאסיפה הכללית אישרה מתן גמול כאמור לאחר שהשתכנעה כי יושב ראש הוועד מקדיש לתפקידו כאמור 25 שעות שבועיות לפחות וכי אינו מועסק בעבודה נוספת; קבעה העמותה כאמור, יבוא הגמול השנתי במקום כל גמול אחר לפי תקנות הגמול.

גמול ליושב ראש הוועד

(ב) גמול כאמור בתקנת משנה (א) כולל כיסוי של כל ההוצאות שהיו ליושב ראש הוועד בקשר להשתתפותו בישיבות הוועד ולכהונתו כיושב ראש הוועד; ואולם רשאית עמותה לשלם ליושב ראש הוועד, נוסף על הגמול כאמור גם החזר הוצאות כאמור בתקנה 5(א) ו-(ב) ובתקנה 6 לתקנות הגמול, לפי העניין, ולא תידרש לעניין זה החלטה כאמור בסעיף 6(א)(1) לתקנות הגמול.

(ג) יושב ראש ועד לא זכאי לתמורה נוספת כלשהי מהעמותה על הגמול או החזר ההוצאות לפי תקנה זו.

4. (א) הסכומים המפורטים בתקנות אלה יעודכנו ב-1 בינואר של כל שנה החל ב-1 בינואר 2011 (להלן – יום העדכון), לפי שיעור השינוי של המדד החדש לעומת המדד היסודי.

עדכון סכומים

(ב) סכום כאמור יעוגל לשקל השלם החדש הקרוב שהוא מכפלה של חמישה שקלים חדשים.

(ג) בתקנה זו –

"המדד החדש" – המדד שפורסם לאחרונה לפני יום העדכון;

"המדד היסודי" – המדד שפורסם לאחרונה לפני יום העדכון הקודם, ולגבי השינוי ב-1 בינואר 2011 – המדד שפורסם בחודש יולי 2010;

"מדד" – מדד המחירים לצרכן שפרסמה הלשכה המרכזית לסטטיסטיקה.

5. תקנות אלה לא יחולו –

סייג לתחולה

(1) על עמותה שחל עליה חוק החברות הממשלתית, התשל"ה-1975, לפי הוראות סעיף 60 לחוק האמור, ויחולו על עמותה כאמור תקנות החברות הממשלתיות (כללים בדבר גמול והוצאות לדירקטור מקרב הציבור בחברות הממשלתיות), התשנ"ד-1994, בשינויים המחויבים;

(2) מקום שתשלום גמול או החזר הוצאות ליושב ראש ועד אושר מכוח סמכות על פי דין.

6. תחילתן של תקנות אלה ביום תחילתן של תקנות הגמול.

תחילה

|  |  |  |  |  |  |
| --- | --- | --- | --- | --- | --- |
|  | יעקב נאמן  שר המשפטים |  |  |  |  |
|  |  |  |  |  |  |