תקנות הפיקוח על מעונות (אחזקת ילדים במעון יום), תשכ"ח-1968

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | תנאים לרשיון | סעיף 2 |
| [Go](#h3) | דאגה לילדים | סעיף 3 |
| [Go](#h4) | סדר יום | סעיף 4 |
| [Go](#h5) | קבלת ילדים למעון | סעיף 5 |
| [Go](#h6) | אמצעי משמעת | סעיף 6 |
| [Go](#h7) | מבנה | סעיף 7 |
| [Go](#h8) | חדר משחקים, אוכל ושינה | סעיף 8 |
| [Go](#h9) | מלתחות | סעיף 9 |
| [Go](#h10) | משרד | סעיף 10 |
| [Go](#h11) | מטבח | סעיף 11 |
| [Go](#h12) | ציוד מטבח | סעיף 12 |
| [Go](#h13) | חדרי שירותים | סעיף 13 |
| [Go](#h14) | חצר | סעיף 14 |
| [Go](#h15) | עזרה ראשונה | סעיף 15 |
| [Go](#h16) | מקום בידוד | סעיף 16 |
| [Go](#h17) | טיפול רפואי | סעיף 17 |
| [Go](#h18) | תנאים רפואיים להעסקת עובד | סעיף 18 |
| [Go](#h19) | תחילה | סעיף 19 |
| [Go](#h20) | השם | סעיף 20 |

תקנות הפיקוח על מעונות (אחזקת ילדים במעון יום), תשכ"ח-1968

בתוקף סמכותי לפי סעיפים 2(ב) ו-12 לחוק הפיקוח על מעונות, תשכ"ה-1965, אני מתקין תקנות אלה:

1. בתקנות אלה –

הגדרות

"מעון יום" – מעון כמשמעותו בחוק הפיקוח על מעונות, תשכ"ה-1965, המיועד למקום אכסון לילדים עד גיל 6 למשך שעות היום;

"מוסד רפואי מוכר" – מוסד רפואי או רופא, ששר הסעד, בהתייעצות עם שר הבריאות, קבע אותו כמוסד רפואי מוכר לצורך תקנות אלה.

2. לא יינתן רשיון לניהול מעון יום לפי סעיף 2(א) לחוק אלא אם הוא ממלא אחר התנאים בתקנות אלה.

תנאים לרשיון

3. (א) במעון יום יספקו לילדים הנמצאים בו –

דאגה לילדים

(1) חינוך וטיפול בתנאים שיבטיחו להם התפתחות תקינה ובריאה;

(2) ארוחות בהתאם לצרכיהם ולא פחות מאשר שתי ארוחות ליום, מהן אחת מבושלת.

(ב) במעון יום שבו נמצאים הילדים למעלה מחמש שעות ייקבעו סידורים למנוחה או לשינה.

(ג) במעון יום ידאגו שהילדים הנמצאים בו ילבשו לבוש מתאים, תקין ונקי בהתאם לצרכים בעונות השנה.

(ד) במעון יום ידאגו לנקיון גופם ולבושם של הילדים הנמצאים בו; לכל ילד תהיה מיטה וכן כלי רחצה וכלי מיטה נפרדים.

(ה) מעון יום יקיים קשר קבוע עם בני משפחות הילדים לשם החלפת מידע על הילד ומשפחתו.

4. (א) במעון יום ייקבע סדר יום המכוון לקידום התפתחותו הגופנית, השכלית והרגשית של הילד ולטיפול גופני שיבטיח זמנים סבירים לפעולות בצוותא וביחידות.

סדר יום

(ב) במעון יום ייעשו סידורים מתאימים המאפשרים את הפעלתו בהתאם לסדר היום, והוא יתנהל על פיו.

5. (א) לא יתקבל ילד למעון יום אלא בהתאם לתנאי הרשיון.

קבלת ילדים למעון

(ב) לא יתקבל ילד למעון יום אלא אם כן הומצאה תעודה רפואית המאשרת כי הוא יכול להימצא במעון יום וכי הוא איננו נגוע במחלה מידבקת, והכוללת פרטים שלדעת הרופא דרושים למעון יום לשם הטיפול בילד; בעת קבלתו של הילד למעון יום יוצג פנקס החיסונים של הילד.

(ג) לא יתקבל ילד למעון יום שבו ניתן חינוך דתי אלא אם הוא בן אותה דת.

(ד) על אף האמור בתקנת משנה (ג) אם היו הורי הילד או אפוטרופסו או פקיד סעד לפי חוק הנוער (טיפול והשגחה), תש"ך-1960, או מנהל מעון היום שבו ניתן חינוך דתי ושאליו עומד ילד בן דת אחרת להתקבל, סבורים כי טובת הילד דורשת כי יתקבל למעון היום האמור, יפנו בכתב למפקח בבקשה להרשות את קבלת הילד; היה המפקח סבור כי טובת הילד מחייבת את קבלתו למעון שאליו הוגשה בקשה להתקבל, רשאי הוא לאשר את קבלתו.

6. אמצעי המשמעת במעון יום יהיו אמצעי משמעת חינוכיים בלבד; לא תונהג במעון שיטה של ענשים גופניים, שלילת מזון או כליאה כאמצעי משמעת ולא ייענש ילד עונש אחר כל שהוא העלול לפגוע בשלומו הגופני או הנפשי.

אמצעי משמעת

7. (א) מעון יום ייבנה מחמרים יציבים ובלתי חדירים לרטיבות; הוא יהיה אטום בפני חדירת חרקים ומכרסמים; הקירות החיצוניים והגג יהיו אטומים במידה מספקת בפני חום וקור.

מבנה

(ב) מבני מעון יום יוחזקו במצב נקי.

(ג) רצפות המבנה יהיו עשויות מחומר קשה וחלק הניתן לשטיפה.

(ד) הפתחים החיצוניים יהיו ניתנים לסגירה.

(ה) שטח החלונות בכל חדר לא יפחת משמינית שטח הרצפה.

(ו) החלונות בכל החדרים יותקנו בקיר חיצוני.

8. (א) במעון יום יוקצה שטח של לא פחות מארבעה מטרים מרובעים לכל ילד לצורך משחק, אוכל ושינה.

חדר משחקים, אוכל ושינה

(ב) המרחק בין המיטות לא יפחת מ-60 ס"מ.

9. המלתחות לבגדי הילדים יהיו בפרוזדור או בחדר נפרד שאינו חדר משחקים, אוכל או שינה.

מלתחות

10. במעון יום יוקצה מקום למשרד שישמש לעבודה מינהלית, קבלת הורים והחסנת ציוד.

משרד

11. (א) [סעיף זה מכיל טבלה או תמונה - לחצו לצפיה](https://www.nevo.co.il/laws/#/63369ab1d29b0b6569f7d005/clause/63369b5fd29b0b6569f7d03e)

מטבח

(ב) קירות המטבח יהיו מצופים עד לגובה של 1.5 מטר בחומר המאפשר שטיפתם.

12. (א) במטבח יוקצה מקום מיוחד לשטיפת כלים.

ציוד מטבח

(ב) במטבח תימצא יחידת קירור בגודל מתאים לשם החסנת המזון.

(ג) במטבח יותקנו ארונות להחזקת כלים.

(ד) יוקצה סמוך למטבח מקום מיוחד, סגור ומאוורר, להחסנת מצרכי מזון, במרחק מה מהרצפה.

13. (א) חדרי השירותים יימצאו במקום המאפשר גישה נוחה מהחדרים ומהחצר ולא על יד המטבח.

חדרי שירותים

(ב) חדרי השירותים יכללו אסלות, סירים, כיורים, מיתקן לרחיצת רגלים וקולבים למגבות; במעונות יום המיועדים גם לתינוקות יהיו מיתקנים לרחיצת תינוקות ולשטיפת חיתולים.

(ג) (1) [סעיף זה מכיל טבלה או תמונה - לחצו לצפיה](https://www.nevo.co.il/laws/#/63369ab1d29b0b6569f7d005/clause/63369df7d29b0b6569f7d0e2)

(2) האסלות והכיורים יהיו בגובה מתאים לילדים;

(3) כל אסלה תהיה מכוסה בקרש ותגודר על ידי מחיצות ודלתות, בגובה המאפשר השגחה על הילד.

(ד) במעון יום שבו מכבסים כביסה יהיה חדר כביסה מיוחד ובו מיתקנים לכביסה ולהחזקת כביסה מלוכלכת.

14. במעון יום יהיה חצר ובו מיתקנים למשחקים בהתאם לגיל הילדים.

חצר

15. (א) במעון יום יימצא ארון לציוד עזרה ראשונה ובו יהיו: מלקחיים להוצאת קוצים, מספריים, מדי חום, סיכות בטחון, אגדים, תחבושות אישיות, צמר גפן, סלילי אספלנית, שפופרת וזלין, כוהל, בנזין, טלק, גנציאן ויולט.

עזרה ראשונה

(ב) לפחות שניים מעובדי מעון יום יקבלו הכשרה במתן עזרה ראשונה.

16. במעון יום יוקצה מקום לבידוד ילד חולה עד להחזרתו לביתו.

מקום בידוד

17. (א) מעון יום יעמוד תחת פיקוח רפואי כללי.

טיפול רפואי

(ב) מעון יום יעשה הסדר עם מוסד רפואי להגשת טיפול רפואי במקרים דחופים; פרטי ההסדר יובאו בכתב לידיעת כל עובדי מעון יום.

(ג) ילד שחזר למעון יום לאחר היעדרות עקב מחלה ימציא תעודה רפואית בה יצויין שם מחלתו ויכלתו להימצא בחברת ילדים בריאים.

18. (א) לא יתקבל עובד לעבודה במעון יום אלא לאחר שנבדק על ידי מוסד רפואי מוכר והציג אישור שאינו חולה לא בשחפת ולא במחלה מידבקת אחרת ושאין הוא נושא טפילים של מחלה מידבקת כלשהי.

תנאים רפואיים להעסקת עובד

(ב) לא יועסק במעון יום עובד החולה במחלת נפש או באחת המחלות הנזכרות בתקנת משנה (א).

(ג) עובד במעון יום שחלה יפסיק את עבודתו עד שימציא אישור רפואי המוכיח כי הוא אינו מסכן את בריאות ילדי מעון יום.

(ד) כל עובד חייב להמציא אחת לשנה אישור מאת מוסד רפואי מוכר שאינו חולה לא בשחפת פעילה ולא במחלת עור מידבקת ושאין הוא נושא טפילים של מחלה מידבקת כלשהי.

(ה) נוסף על הבדיקות האחרות, ייבדק כל עובד מטבח אחת לשנה בדיקות תרבית וצואה.

19. תחילתן של תקנות אלה היא בתום שלושה חדשים מיום פרסומן ברשומות.

תחילה

20. לתקנות אלה ייקרא "תקנות הפיקוח על מעונות (אחזקת ילדים במעון יום), תשכ"ח-1968".

השם

|  |  |  |  |  |  |
| --- | --- | --- | --- | --- | --- |
|  | יוסף בורג  שר הסעד |  |  |  |  |
|  |  |  |  |  |  |