תקנות הפיקוח על מעונות (תקן עובדי מעונות לזקנים והכשרתם ותנאי כשירותם של מנהלי מעונות לזקנים), תשל"ז-1977

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | תקן המעונות | סעיף 2 |
| [Go](#h3) | תפקיד מנהל | סעיף 3 |
| [Go](#h4) | כישורי מנהל | סעיף 4 |
| [Go](#h5) | תפקיד אם בית | סעיף 5 |
| [Go](#h6) | כישורי אם בית | סעיף 6 |
| [Go](#h7) | תפקיד עובד סוציאלי | סעיף 7 |
| [Go](#h8) | כישורי העובד הסוציאלי | סעיף 8 |
| [Go](#h9) | תפקיד הרופא | סעיף 9 |
| [Go](#h10) | כישורי הרופא | סעיף 10 |
| [Go](#h11) | תפקיד אחות | סעיף 11 |
| [Go](#h12) | תפקיד עובד חברה | סעיף 12 |
| [Go](#h13) | כישורי עובד חברה | סעיף 13 |
| [Go](#h14) | תפקיד עובד תעסוקה | סעיף 14 |
| [Go](#h15) | כישורי עובד תעסוקה | סעיף 15 |
| [Go](#h16) | תפקיד מנהל שירותי מזון | סעיף 16 |
| [Go](#h17) | כישורי מנהל שירותי מזון | סעיף 17 |
| [Go](#h18) | תפקיד עובד | סעיף 18 |
| [Go](#h19) | כישורי עובד בטיפול אישי | סעיף 19 |
| [Go](#h20) | פטור זמני | סעיף 20 |
| [Go](#h21) | השם | סעיף 21 |

תקנות הפיקוח על מעונות (תקן עובדי מעונות לזקנים והכשרתם ותנאי כשירותם של מנהלי מעונות לזקנים), תשל"ז-1977

בתוקף סמכותי לפי סעיף 12 לחוק הפיקוח על מעונות, תשכ"ה-1965, ולאחר התייעצות עם ועדת השירותים הציבוריים של הכנסת, אני מתקין תקנות אלה:

1. בתקנות אלה –

הגדרות

"מעון" – כהגדרתו בתקנה 1 לתקנות הפיקוח על מעונות (אחזקת זקנים עצמאיים במעון רגיל), תשכ"ה-1965, ואשר תפוסתו 50 זקנים או יותר (להלן – דיירים);

"משרה" – תפקיד שנושאו עוסק בו במספר שעות שבועיות בהתאם למקובל באותו מקצוע.

2. בתקן מעון יהיו משרות אלה:

תקן המעונות

(1) משרה למנהל;

(2) משרה לאם בית;

(3) משרה לעובד סוציאלי לכל 75 דיירים;

(4) חצי משרה לרופא לכל 100 דיירים;

(5) משרה לאחות מוסמכת או מעשית לכל 50 דיירים; במעון שבו 100 דיירים או יותר תהיה לפחות אחות אחת מוסמכת;

(6) חצי משרה לעובד חברה לכל 100 דיירים;
חצי משרה לעובד תעסוקה לכל 100 דיירים;
חצי משרה לעובד חברה ותעסוקה במעון שבו פחות מ-100 דיירים;

(7) משרה למנהל חשבונות במעון שבו 100 דיירים או יותר;

(8) משרה למזכיר במעון שבו 100 דיירים או יותר;

(9) משרה למנהל שירותי מזון במעון, שבו 100 דיירים או יותר;

(10) משרה לכח עזר לטיפול אישי לכל 20 דיירים;

(11) משרה לטבח לכל 100 דיירים;

(12) משרה לעובד מטבח והגשה לכל 15 דיירים;

(13) משרה לפועל נקיון לכל 16 דיירים;

(14) משרה לשומר לילה.

3. מעון ינוהל בידי מנהל, אשר יהיה אחראי –

תפקיד מנהל

(1) להפעלתו התקינה של המעון, ולקיום רמת שירותים נאותה בו;

(2) ליצוגו כלפי גופים ממשלתיים, ציבוריים ופרטיים;

(3) לדיווח שוטף ולמסירת מידע שיידרש להבטחת פיקוחו של שר הסעד על המעון בהתאם לחוק והתקנות לפיו;

(4) לשלומם הגופני והנפשי של הדיירים;

(5) לקבלת עובדים מתאימים, ולפיטוריהם ולפיקוח על עבודתם;

(6) לקביעת תכנית עבודה של העובדים הטיפוליים והמינהליים של המעון תוך שיתוף פעולה עם מפקח שמונה בידי שר הסעד על פי החוק;

(7) לקידומם המקצועי של העובדים ולהדרכתם, ולדאגה לתנאי עבודתם;

(8) להכנת תקציב המעון ולביצועו כיאות, ולעריכת מאזנו.

מנהל מעון שהמעון אינו בבעלותו או שאינו חוכר או שוכר או מחזיק במעון על פי דין יפעל בכל ענין כאמור בפסקאות (2) ו-(8), בכפוף למי שמינה אותו להיות מנהל המעון.

4. לא יהא אדם מנהל מעון אלא אם נתמלאו בו כל אלה:

כישורי מנהל

(1) הוא סיים בית ספר תיכון;

(2) הוא בעל הכשרה מקצועית בעבודה סוציאלית, בפסיכולוגיה או בחינוך ורכש נסיון בתחומים אלה 5 שנים לפחות.

5. אם בית תהא אחראית –

תפקיד אם בית

(1) לארגון ולתכנון משק המעון ולתיאום הפעולות הדרושות לקיום רמתו התקינה;

(2) לפיקוח על סדרי האספקה המשקית במעון ולרישום מדוייק של ההזמנות והציוד שנתקבל;

(3) לקיום רמה נאותה של נקיון המעון ולהדרכת עובדי המשק, עובדי הנקיון והתחזוקה;

(4) לרמה נאותה של התזונה במעון על ידי פיקוח על הכנת הארוחות וטיבן על ידי התאמתן לצרכים המיוחדים של הדיירים, במעונות שגודלם אינו מחייב העסקת מנהל שירותי מזון;

(5) לדאגה ליצירת תנאים נוחים וביתיים לדיירים, להופעתם החיצונית התקינה, ולאספקת אביזרי עזר לזקוקים להם לפי הוראות הרופא והאחות.

6. אם הבית תהא בוגרת בית ספר מקצועי לכלכלת בית ובעלת נסיון בעבודה עם מבוגרים במסגרת מוסדית.

כישורי אם בית

7. עובד סוציאלי יהיה אחראי לרווחתו החברתית של הזקן במעון; לצורך מילוי תפקידו יהיה עליו –

תפקיד עובד סוציאלי

(1) להיות חבר בועדת קבלה למעון ולאסוף מידע על חיי הדייר לפני היכנסו למעון;

(2) לדאוג לשמירת קשריו של הדייר עם המשפחה וקהילה;

(3) לקיים קשר אישי עם הדייר ולסייע לו להסתגל לחיי המעון;

(4) לסייע לצוות עובדי המעון בהבנת בעיות הדיירים והדרכתם בהתייחסות נאותה להם.

8. העובד הסוציאלי במעון יהיה כשיר לעבודה סוציאלית.

כישורי העובד הסוציאלי

9. הרופא יהיה אחראי למצב הבריאות הפיזי והנפשי של הדיירים, כמפורט להלן:

תפקיד הרופא

(1) בדיקת כל דייר המועמד לקבלה למעון והפנייתו לבדיקות מעבדה;

(2) פתיחת תיק רפואי לכל דייר, והעברת התוצאות לדיון בועדת קבלה;

(3) מתן טיפול רפואי שוטף; ביקורי הרופא במעון יהיו לא פחות משלוש פעמים בשבוע;

(4) רישום שוטף של הבדיקות וההוראות בתיק הרפואי;

(5) חתימה על הוראות טיפול במחברת הוראות הרופא של האחות;

(6) אחריות לקביעת תזונה מתאימה לדייר;

(7) אחריות להיגיינה כללית של המעון והעובדים בו;

(8) בדיקה רפואית כללית פעמיים בשנה;

(9) כוננות לקריאה בכל שעות היממה, כולל שבתות וחגים;

(10) כתיבת סיכום המחלה כשהדייר מופנה לבית חולים וקבלת סיכום המחלה עם שחרור הדייר מבית החולים.

10. רופא המעון יהיה רופא גריאטרי או רופא פנימי עם רשיון כדין לעסוק ברפואה.

כישורי הרופא

11. אחות מוסמכת או מעשית, תהיה אחראית לטיפול סיעודי מקצועי בזקנים חולים או זקוקים לטיפול, ובין השאר, תהיה אחראית –

תפקיד אחות

(1) לביצוע הוראות הרופא לטיפול בדיירים;

(2) להגיינה אישית של הדיירים;

(3) ליצירת תנאים של פעילות רצויה של הדיירים על ידי דאגה לתנוחות נכונות, מנוחה ושינה תקינה;

(4) להכוונת שירותי התזונה לתזונה נכונה על פי הנחיות הרופא;

(5) למעקב אחר שינויים בתיפקוד הדייר והפנייתו לטיפול רפואי במקרה הצורך.

12. עובד חברה יהיה אחראי לתכנון וביצוע פעולות חברה, תרבות ועיסוק.

תפקיד עובד חברה

13. עובד חברה יהיה בוגר בית ספר לעבודה סוציאלית במסלול קבוצתי או קהילתי, או בוגר בית ספר לחינוך, ובעל נסיון בעבודה קבוצתית עם מבוגרים.

כישורי עובד חברה

14. עובד התעסוקה יהיה אחראי להקמת חוגים וסדנאות, והדרכת דיירים לעבודה בהם.

תפקיד עובד תעסוקה

15. עובד התעסוקה יהיה מורה למלאכה, או בוגר מדרשה לכלכלת בית, או בוגר בית ספר לריפוי בעיסוק, או בוגר בית ספר לאמנות ובעל נסיון בעבודה עם מבוגרים.

כישורי עובד תעסוקה

16. מנהל שירותי מזון יהיה אחראי –

תפקיד מנהל שירותי מזון

(1) למתן כל שירותי המזון;

(2) לפיקוח על עובדי שירותי המזון והדרכתם בשימוש ובאחזקת הציוד;

(3) להכנת תכנית עבודה ולוח זמנים לעובדים בשירותי מזון.

17. מנהל שירותי מזון יהיה בוגר בית ספר לכלכלת בית, ובעל נסיון בעבודה דומה במסגרת מוסדית.

כישורי מנהל שירותי מזון

18. עובד בטיפול אישי יהיה אחראי –

תפקיד עובד

(1) למתן שירות וטיפול אישי לדייר שבאופן זמני או קבוע זקוק לעזרה בהלבשה, רחיצה, הליכה מחוץ למעון, סידור חפצים אישיים ופעולות עזר הנדרשות על ידי עובד סוציאלי או אחות;

(2) מתן עזרה ראשונה בשעות הלילה או קריאה לעזרת אנשי מקצוע.

19. עובד בטיפול אישי יהא אדם שסיים בית ספר יסודי ועבר השתלמות מוכרת בטיפול אישי במבוגרים.

כישורי עובד בטיפול אישי

20. שר הסעד רשאי לפטור מעון לתקופה שלא תעלה על שנתיים מדרישות חלק מתקנות אלה.

פטור זמני

21. לתקנות אלה ייקרא "תקנות הפיקוח על מעונות (תקן עובדי מעונות לזקנים והכשרתם ותנאי כשירותם של מנהלי מעונות לזקנים), תשל"ז-1977".

השם

|  |  |  |  |  |  |
| --- | --- | --- | --- | --- | --- |
|  | משה ברעם  שר הסעד |  |  |  |  |
|  |  |  |  |  |  |