תקנות הפסיכולוגים (אישור תואר מומחה), תשל"ט-1979

תוכן ענינים

|  |  |
| --- | --- |
| [Go](#h1) | פרק א':הוראות כלליות |
| [Go](#h2) | הגדרות | סעיף 1 |
| [Go](#h3) | אישור תואר מומחה | סעיף 2 |
| [Go](#h4) | ייחוד השימוש בתואר מומחה | סעיף 3 |
| [Go](#h5) | זכות לתואר מומחה | סעיף 4 |
| [Go](#h6) | זכות לתואר מומחה-מדריך | סעיף 4א |
| [Go](#h7) | פרק ב':התמחות |
| [Go](#h8) | סדרי התמחות | סעיף 5 |
| [Go](#h9) | בקשה | סעיף 6 |
| [Go](#h10) | תחילת ההתמחות | סעיף 7 |
| [Go](#h11) | רציפות התמחות | סעיף 8 |
| [Go](#h12) | הפסקת התמחות | סעיף 9 |
| [Go](#h13) | החלפת מקום התמחות | סעיף 10 |
| [Go](#h14) | הגשת דין וחשבון | סעיף 11 |
| [Go](#h15) |  | סעיף 12 |
| [Go](#h16) | תכנית התמחות | סעיף 13 |
| [Go](#h17) | הכרה בהתמחות של מתמחה זמני | סעיף 13א |
| [Go](#h18) | אי הכרה בהתמחות | סעיף 14 |
| [Go](#h19) | השגה על החלטת ועדה מקצועית | סעיף 15 |
| [Go](#h20) | פרק ג':בחינות |
| [Go](#h21) | ועדות מקצועיות | סעיף 16 |
| [Go](#h22) | מנין חוקי | סעיף 17 |
| [Go](#h23) | סדרי בחינות | סעיף 18 |
| [Go](#h24) | בקשה להשתתף בבחינה | סעיף 19 |
| [Go](#h25) | מועדי הבחינות | סעיף 20 |
| [Go](#h26) | תוצאות הבחינה | סעיף 21 |
| [Go](#h27) | בחינה חוזרת | סעיף 22 |
| [Go](#h28) | סודיות הבחינה | סעיף 23 |
| [Go](#h29) | פרק ד':החלטה בדבר אישור תואר מומחה |
| [Go](#h30) | הגשת הבקשה לאישור התואר | סעיף 24 |
| [Go](#h31) | המלצת הועדה המקצועית | סעיף 25 |
| [Go](#h32) | השגת המנהל | סעיף 26 |
| [Go](#h33) | החלטת המנהל | סעיף 27 |
| [Go](#h34) | תחילת התואר | סעיף 27א |
| [Go](#h35) | פרק ה':החלטה בדבר אישור תואר מומחה-מדריך |
| [Go](#h36) | בקשה לקבלת תואר | סעיף 27ב |
| [Go](#h37) | המלצת הועדה המקצועית | סעיף 27ג |
| [Go](#h38) | דיון במליאת המועצה | סעיף 27ד |
| [Go](#h39) | הודעה ורישום | סעיף 27ה |
| [Go](#h40) | מועד תחילת התואר | סעיף 27ו |
| [Go](#h41) | תנאים לתחילת ההתמחות | סעיף 27ז |
| [Go](#h42) | משך ההתמחות | סעיף 27ח |
| [Go](#h43) | פרק ו':שונות |
| [Go](#h44) | ביטול תואר והתלייתו | סעיף 28 |
| [Go](#h45) | פנקס | סעיף 29 |
| [Go](#h46) | פרסום | סעיף 30 |
| [Go](#h47) | פטורים מחובת התמחות ובחינות | סעיף 31 |
| [Go](#h48) |  | סעיף 32 |
| [Go](#h49) | תחילה | סעיף 33 |
| [Go](#h50) | תוספת |

תקנות הפסיכולוגים (אישור תואר מומחה), תשל"ט-1979

בתוקף סמכותי לפי סעיף 8 לחוק הפסיכולוגים, תשל"ז-1977, ולאחר התייעצות במועצת הפסיכולוגים, אני מתקין תקנות אלה:

**פרק א':הוראות כלליות**

1. בתקנות אלה –

הגדרות

"ועדה מקצועית" – ועדה מקצועית לפי תקנה 16;

"מדריך" – בעל תואר מומחה-מדריך כמשמעותו בפרק ה';

"מתמחה זמני" – מתמחה כאמור בתקנה 6(ב);

"מוסד להשכלה גבוהה" – מוסד להשכלה גבוהה מוכר כמשמעותו בחוק המועצה להשכלה גבוהה, התשי"ח-1958;

"מסלול ישיר לדוקטורט" – מסלול לימודים לקראת תואר דוקטור בפסיכולוגיה במוסד להשכלה גבוהה, לבעל תואר בוגר, הכולל לפחות לימודים שווי ערך לתואר מוסמך ללא קבלת התואר האמור;

"פרקטיקום" – התנסות בעבודה מעשית בפסיכולוגיה בליווי הדרכה כפי שקבע מוסד להשכלה גבוהה לתלמידי תואר מוסמך;

"מוסד מוכר" – בית חולים, מכון, מחלקה, יחידה, מרפאה, מרכז או שירות שהכיר בהם המנהל, לאחר התייעצות בועדה מקצועית;

"המנהל" – המנהל הכללי של משרד הבריאות או מי שהוא הסמיך לענין תקנות אלה, כולן או מקצתן.

"קופת חולים מוכרת" – קופת חולים כמשמעותה בחוק ביטוח בריאות ממלכתי, התשנ"ד-1994;

"תכנית התמחות" – תכנית התמחות לקראת תואר מומחה או לקראת תואר מדריך כפי שפורטה בתוספת לצד כל תואר.

2. לא יאושר לפסיכולוג תואר מומחה אלא מן התארים הנקובים בטור א' של התוספת ולא יאושר תואר כאמור אלא לפי הוראות תקנות אלה.

אישור תואר מומחה

3. (א) לא ישתמש פסיכולוג בתואר מומחה אלא אם המנהל אישר לו את התואר לפי תקנות אלה, ולא ישתמש פסיכולוג בתואר הדומה עד כדי להטעות לאחד התארים שלפי תקנות אלה.

ייחוד השימוש בתואר מומחה

(ב) בוטל תואר מומחה לפי תקנות אלה או הותלה, לא ישתמש בו פסיכולוג כל עוד הוא מבוטל או מותלה.

(ג) לענין תקנה זו, "תואר מומחה" – לרבות תרגום, ביטוי או קיצור של תואר מומחה או רמז אחר להתמחות בענף פלוני בפסיכולוגיה.

(ד) הוראות תקנות משנה (א) עד (ג) יחולו גם על תואר מומחה-מדריך; ואולם אין בהוראות תקנת משנה זו כדי למנוע ממומחה-מדריך להשתמש בתואר "מומחה בכיר".

4. המנהל יאשר תואר מומחה למי שנתקיימו בו כל אלה:

זכות לתואר מומחה

(1) הוא פסיכולוג;

(2) הוא סיים את תכנית ההתמחות ועמד בבחינות לפי תקנות אלה או הוכיח להנחת דעתו של המנהל נסיבות שלפיהן הוא פטור מחובת ההתמחות או הבחינות.

4א. המנהל יאשר תואר מומחה-מדריך למי שנתקיימו בו כל אלה:

זכות לתואר מומחה-מדריך

(1) הוא פסיכולוג מומחה בענף התמחות מהענפים המפורטים בתוספת;

(2) צבר נסיון מקצועי של מומחיות באותו ענף במשך שלוש שנים;

(3) סיים את תכנית ההתמחות בהדרכה ועמד בכל הדרישות לפי תקנות אלה, או קיבל פטור לפי תקנה 31;

(4) אין, לדעת המנהל, מניעה מקצועית או אתית להיותו מדריך.

**פרק ב':התמחות**

5. התמחות תיעשה במוסד מוכר בהדרכתו של מומחה מדריך ובפיקוחו, באותו ענף התמחות שבו הוא מומחה מדריך, או של מי שועדה מקצועית אישרה אותו להדריך בענף פלוני אף על פי שאינו בעל תואר כאמור.

סדרי התמחות

6. (א) פסיכולוג המבקש להתמחות יגיש לועדה המקצועית המתאימה, באמצעות המועצה, בקשה להירשם כמתמחה ויצרף לבקשתו תעודות המוכיחות היותו פסיכולוג ואישור בכתב מאת המוסד המוכר המוכן לקבלו כמתמחה.

בקשה

(ב) תלמיד במחלקה לפסיכולוגיה של מוסד להשכלה גבוהה, רשאי להגיש בקשה להירשם כמתמחה זמני, אם הוא תלמיד:

(1) לקראת תואר מוסמך אשר הגיש לועדה המקצועית המתאימה אישורים, המעידים על סיום כל חובותיו לקראת תואר מוסמך, למעט עבודת הגמר, וכן הגיש אישור בכתב מאת המוסד המוכר המוכן לקבלו כמתמחה;

(2) במסלול ישיר לדוקטורט אשר הגיש לועדה המקצועית המתאימה אישורים המעידים על סיום הפרקטיקום וחובות הלימודים המאפשרות לו, לדעתה, להתחיל בהתמחות, וכן הגיש אישור בכתב מאת המוסד המוכר המוכן לקבלו כמתמחה.

7. הועדה המקצועית המתאימה תאשר קבלת בקשה להתמחות ויום תחילת ההתמחות ייחשב התאריך הנזכר בהודעת המוסד המוכר כיום תחילת ההתמחות בפועל או התאריך שבו נתקבלה הבקשה בועדה המקצועית המתאימה, הכל לפי התאריך המאוחר יותר.

תחילת ההתמחות

8. מוסד מוכר יודיע ליושב ראש הועדה המקצועית המתאימה על מתמחה שאינו בא בקביעות למקום התמחותו כפי שדורש המוסד המוכר; הועדה המקצועית רשאית שלא להביא בחשבון תקופת ההתמחות את התקופה שבה לא שמר המתמחה על קביעות כאמור.

רציפות התמחות

9. (א) מוסד מוכר הרוצה להפסיק את התמחותו של מתמחה אצלו לפני תום התקופה שנקבעה לו להתמחות בו, יודיע על כך בכתב, בצירוף נימוקים, ליושב ראש הועדה המקצועית ולמתמחה לפחות 45 יום מראש, זולת אם קיבל היתר מהועדה המקצועית להפסיק את ההתמחות במועד מוקדם יותר.

הפסקת התמחות

(ב) מתמחה הרוצה להפסיק התמחותו במוסד מוכר פלוני לפני תום התקופה שנקבעה לו להתמחות בו, יודיע על כך ליושב ראש הועדה המקצועית ולמוסד המוכר לפחות 30 יום מראש, זולת אם קיבל היתר מהועדה המקצועית להפסיק את התמחותו בו במועד מוקדם יותר.

10. המבקש להמשיך את התמחותו במוסד מוכר אחר, יגיש לועדה המקצועית המתאימה בקשה לכך בצירוף אישור מאת המוסד המוכר המוכן לקבלו כמתמחה; הוראות תקנה 7 יחולו על בקשה זו בשינויים המחוייבים לפי הענין.

החלפת מקום התמחות

11. מומחה מדריך או מי שאושר להדריך לפי תקנה 5, יגיש לועדה המקצועית דין וחשבון על התמחותו של המתמחה אצלו תוך 30 ימים מיום סיום התמחותו; יושב ראש הועדה המקצועית רשאי לדרוש מהמתמחה וממי שהדריכו ביאורים בקשר לדין וחשבון ופרטים נוספים, כפי שימצא לנכון, בין בעל פה ובין בכתב.

הגשת דין וחשבון

12. (בוטלה)

13. התמחות לתואר מומחה או מומחה-מדריך, הכישורים הדרושים לתחילתה, משך ההתמחות ותכניתה יהיו כמפורט בטור ב' בתוספת, לצד התואר שבטור א'.

תכנית התמחות

13א. (א) לגבי מתמחה זמני הלומד לקראת תואר מוסמך, תובא בחשבון התמחותו מחצית ההתמחות הנדרשת לפי תקנות אלה לכל היותר, ובלבד שההתמחות האמורה היתה בהיקף של חצי משרה לפחות ובמוסד מוכר, ונעשתה בשלוש השנים האחרונות שלפני רישומו בפנקס הפסיכולוגים.

הכרה בהתמחות של מתמחה זמני

(ב) לגבי מתמחה זמני הלומד במסלול ישיר לדוקטורט, תובא בחשבון התמחותו מחצית ההתמחות הנדרשת לפי תקנות אלה, לכל היותר, ובלבד שההתמחות האמורה היתה בהיקף של חצי משרה לפחות, במוסד מוכר ונעשתה בשלוש השנים שלפני מועד אישור הצעת הדוקטורט.

14. מתמחה לא יהיה זכאי לגשת לבחינות אלא אם השלים את תכנית ההתמחות; לא הכירה הועדה המקצועית בהתמחות, כולה או מקצתה, לא יהיה זכאי המתמחה לגשת לבחינות או לקבל תואר מומחה אלא לאחר שסיים תכנית התמחות נוספת כפי שתקבע הועדה המקצועית.

אי הכרה בהתמחות

15. על החלטת ועדה מקצועית לפי תקנה 14, רשאי מתמחה להשיג בפני המועצה במליאתה; המועצה במליאתה רשאית לאשר החלטת הועדה המקצועית, לבטלה או לשנותה, או להחזיר את הענין לדיון מחודש בועדה המקצועית עם או בלי מתן הוראות.

השגה על החלטת ועדה מקצועית

**פרק ג':בחינות**

16. (א) המועצה תמנה ועדות מקצועיות לכל ענף בפסיכולוגיה שהוא מומחיות מוכרת.

ועדות מקצועיות

(ב) חברי ועדה מקצועית יהיו פסיכולוגים מומחים מדריכים באותו ענף; מספרם בכל ועדה לא יפחת משלושה ולא יעלה על שבעה; המועצה תקבע את תקופת כהונתם.

(ג) התפנה מקומו של חבר בועדה מכל סיבה שהיא, תמנה המועצה ממלא מקום שיכהן עד תום תקופת המינוי של אותו חבר.

(ד) חברי כל ועדה יבחרו באחד מביניהם ליושב ראש.

17. (א) מנין חוקי בישיבות הועדה המקצועית הוא מחצית מספר חבריה.

מנין חוקי

(ב) החלטות הועדה יתקבלו ברוב דעות; היו הדעות שקולות, יכריע קולו של יושב ראש הועדה.

18. (א) ועדה מקצועית תקבע את סדרי הבחינות לתואר מומחה בענפה וצורתן, וכן תמנה צוותי בחינות של שלושה חברים לפחות לכל בחינה.

סדרי בחינות

(ב) תקופת כהונתו של חבר צוות בחינה לא תעלה על תקופת כהונתה של הועדה המקצועית שמנתה אותו, אך רשאית ועדה מקצועית לחזור ולמנותו.

19. מי שהשלים את תכנית ההתמחות, יפנה לועדה המקצועית המתאימה בבקשה שתבדוק את זכאותו לגשת לבחינה; הועדה המקצועית תודיע למבקש, בכתב, את החלטתה.

בקשה להשתתף בבחינה

20. (א) הבחינות בכל ענף מומחיות יקויימו במועדים ובמקומות שתקבע הועדה המקצועית, ולפחות פעמיים בשנה.

מועדי הבחינות

(ב) יושב ראש הועדה המקצועית יודיע בכתב, לכל מי שסיים את התמחותו וביקש להיבחן, על מועד הבחינה ומקומה.

21. צוות כל בחינה יקבע אם נבחן פלוני עמד בבחינה או לא ויודיע על כך בכתב ליושב ראש הועדה המקצועית המתאימה; יושב ראש הועדה המקצועית יודיע בכתב ליושב ראש המועצה ולנבחן על תוצאות הבחינה.

תוצאות הבחינה

22. (א) נבחן שלא עמד בבחינה זכאי להיבחן שוב במועד שתקבע הועדה המקצועית, אך לא לפני תום תשעים יום ממועד הבחינה שבה נכשל.

בחינה חוזרת

(ב) נכשל הנבחן פעם נוספת לא יהיה זכאי להיבחן מחדש אלא לאחר שעבר תכנית התמחות נוספת כפי שתקבע הועדה המקצועית.

23. עניני הבחינות הם סודיים ומי שממלא תפקיד בקשר עמם לא יגלה דבר עליהם אלא במידה שהוא חייב או רשאי לגלותו על פי הדין.

סודיות הבחינה

**פרק ד':החלטה בדבר אישור תואר מומחה**

24. פסיכולוג המבקש אישור תואר מומחה יגיש למנהל, באמצעות הועדה המקצועית, בקשה לכך בשני עותקים ויצרף לה כל אלה:

הגשת הבקשה לאישור התואר

(1) אישור על היותו פסיכולוג;

(2) תעודה על גמר התמחותו או מסמכים המעידים על קיום נסיבות למתן פטור מחובת ההתמחות או בחינות לפי תקנות אלה.

25. (א) משסיים המבקש תואר מומחה את הבחינות, תגיש הועדה המקצועית למנהל, בשני עותקים, תסקיר על תוצאות בדיקותיה, לרבות תוצאות הבחינות.

המלצת הועדה המקצועית

(ב) היה המבקש פטור מחובת התמחות או בחינות, תפרט הועדה המקצועית בתסקירה את טעמי הפטור.

26. (א) לא נראתה למנהל המלצת הועדה המקצועית, יעביר את הבקשה לחוות דעתה של המועצה, שתדון בכך במליאתה.

השגת המנהל

(ב) יושב ראש המועצה יגיש את חוות דעתה למנהל בכתב.

27. (א) המנהל יחליט בבקשה לאישור תואר מומחה לאחר שהוגשה לו המלצת הועדה המקצועית המתאימה, ואם נתבקשה חוות דעתה של המועצה – לאחר שקיבל את חוות דעתה בכתב; לא הגישה לו הועדה המקצועית המלצה תוך שישים יום מיום גמר בחינותיו של נבחן, ובמקרה פטור מחובת התמחות או בחינות – מיום הגשת הבקשה לועדה המקצועית, או לא הוגשה לו חוות דעת המועצה תוך שישים יום מיום שהועברה אליה בקשה – רשאי המנהל להחליט בבקשה לאישור תואר מומחה גם בלא שהוגשה לו המלצת הועדה המקצועית או חוות דעת המועצה, לפי הענין.

החלטת המנהל

(ב) אישר המנהל לפסיכולוג תואר מומחה, יודיע לו על כך, בכתב, תוך ששים ימים מיום שהמליצה על כך הועדה המקצועית, והתואר יירשם בפנקס הפסיכולוגים.

27א. תחילת הזכאות לתואר תהיה מיום שהפסיכולוג עמד בבחינה; החליטה הועדה המקצועית כי הפסיכולוג פטור לפי תקנה 31 מחובת התמחות או בחינות, תהיה תחילת הזכאות לתואר מיום שהגיש את הבקשה.

תחילת התואר

**פרק ה':החלטה בדבר אישור תואר מומחה-מדריך**

27ב. המבקש תואר מומחה-מדריך יגיש לועדה המקצועית המתאימה בקשה על כך בשני עותקים, ויצרף לה את כל אלה:

בקשה לקבלת תואר

(1) אישור על היותו פסיכולוג מומחה;

(2) אישור על צבירת 3 שנות נסיון במומחיות המתאימה;

(3) אישור מכל מדריך שבפיקוחו התמחה בהדרכה, על היקף הפיקוח;

(4) המלצות על רמתו המקצועית והאתית מאת המדריכים שהדריכוהו.

27ג. (א) סיים המבקש תואר מומחה-מדריך את תכנית ההתמחות בהדרכה, תגיש הועדה המקצועית למנהל את המלצתה בדבר מתן התואר; ההמלצה תוגש בשני עותקים.

המלצת הועדה המקצועית

(ב) היה המבקש פטור מחובת התמחות, תפרט הועדה המקצועית את טעמי הפטור.

27ד. (א) נודע למנהל, לאחר קבלת המלצתה של הועדה המקצועית, כי קיימת מניעה להיותו של המבקש מדריך, יעביר את הבקשה לחוות דעתה של המועצה שתדון בה במליאתה.

דיון במליאת המועצה

(ב) יושב ראש המועצה יגיש למנהל, בכתב, את חוות דעת המועצה.

27ה. אישר המנהל לפסיכולוג מומחה תואר מומחה-מדריך יודיע לו על כך, בכתב, תוך 60 ימים מהמועד שהמליצה על כך הועדה המקצועית, והתואר יירשם בפנקס הפסיכולוגים.

הודעה ורישום

27ו. תחילת הזכאות לתואר מומחה-מדריך תהיה מיום שהגיש הפסיכולוג המומחה את הבקשה, ובלבד שהיה זכאי אז לתואר.

מועד תחילת התואר

27ז. התנאים לתחילת ההתמחות לתואר מומחה-מדריך הם:

תנאים לתחילת ההתמחות

(1) נסיון של 3 שנים כפסיכולוג מומחה באותו ענף;

(2) המלצות של שני מדריכים בדבר כישוריו להדרכה ורמתו המקצועית והאתית.

27ח. משך ההתמחות הוא שנתיים לפחות במוסד מוכר ובהיקף של חצי משרה לפחות.

משך ההתמחות

**פרק ו':שונות**

28. (א) המנהל רשאי לבטל אישור תואר מומחה או להתלותו לתקופה שיקבע, אם נוכח שהאישור הושג כתוצאה ממצג שוא או שבעל התואר גילה רשלנות גסה או אי יכולת בביצוע תפקידיו כבעל אותו תואר מומחה.

ביטול תואר והתלייתו

(ב) המנהל לא יפעיל את סמכותו לפי תקנת משנה (א) אלא לאחר שנתן לבעל התואר הזדמנות להגיש את טענותיו בכתב ולטעון אותן לפני המועצה, והמועצה הגישה למנהל המלצותיה.

(ג) לענין תקנת משנה (ב) רואים אדם כאילו ניתנה לו הזדמנות להגיש את טענותיו בכתב אם לפחות שלושים יום לפני שהמנהל יחליט על הפעלת סמכותו לפי תקנת משנה (א), הומצאה לבעל התואר אישית, או הונחה בשבילו לפי מען מגוריו האחרון הרשום בפנקס הפסיכולוגים, או נשלחה אליו לפי מענו זה בדואר רשום, הודעה על כוונת המנהל לנקוט באחד האמצעים המפורטים בתקנת משנה (א).

(ד) המנהל רשאי, על פי בקשה בכתב של בעל התואר מומחה, לבטל את אישור תואר המומחה שניתן לו.

29. מנהל פנקס הפסיכולוגים ינהל פנקס לכל ענף בפסיכולוגיה שהוא מומחיות מוכרת שבו ירשום את בעלי תואר המומחה באותו ענף ותאריהם, בנוסף לרישום תאריהם בפנקס הפסיכולוגים.

פנקס

30. הודעה על ביטול תואר מומחה או התלייתו תפורסם ברשומות.

פרסום

31. (א) המנהל רשאי לאשר תואר מומחה או מומחה-מדריך בענף פלוני ללא התמחות ובחינות, לפסיכולוג שהוא בעל תואר מומחה או מומחה-מדריך, לפי הענין, שניתן לו בחוץ לארץ, ושהועדה המקצועית המתאימה המליצה עליו לענין זה.

פטורים מחובת התמחות ובחינות

(ב) מי שהוא מרצה בכיר לפחות בתקן מלא בפסיכולוגיה חברתית-תעסוקתית במוסד להשכלה גבוהה ובעל ניסיון של לפחות שלוש שנים בפסיכולוגיה חברתית תעסוקתית, זכאי לתואר מדריך בפסיכולוגיה חברתית-תעסוקתית, ללא התמחות נוספת.

(ג) המנהל רשאי לאשר –

(1) תואר מומחה בענף פסיכולוגיה רפואית, בלא התמחות ובחינות, לפסיכולוג שנתקיימו בו כל אלה:

(א) סיים בהצלחה, לאחר שקיבל תואר שני בפסיכולוגיה, לימודי היפנוט מוכרים לפי חוק השימוש בהיפנוזה, התשמ"ד-1984 (להלן – חוק השימוש בהיפנוזה), או השתלמויות בתחומים הקשורים לפסיכולוגיה רפואית, שהכיר בהן המנהל, בהיקף שלא יפחת מ-50 שעות במצטבר;

(ב) בעל תואר מומחה בענף אחר בפסיכולוגיה שנקבע כמומחיות מוכרת ועסק בפסיכולוגיה רפואית במוסד מוכר במשך שלוש שנים לפחות בהיקף של משרה מלאה או חמש שנים לפחות במשרות חלקיות שהיקפן לא פחות מ-1/3 משרה כל אחת;

(ג) הועדה המקצועית לפסיכולוגיה רפואית המליצה על מתן פטור מהתמחות ובחינות בצירוף נימוקים להנחת דעתו של המנהל;

(ד) הגיש למועצת הפסיכולוגים בקשה לפטור לפי פסקה (1) לא יאוחר מיום י"ט באייר התשס"ב (1 במאי 2002);

(2) תואר מומחה-מדריך בפסיכולוגיה רפואית לפסיכולוג שנתקיימו בו כל אלה:

(א) סיים בהצלחה, לאחר שקיבל תואר שני בפסיכולוגיה, לימודי היפנוט מוכרים לפי חוק השימוש בהיפנוזה, או השתלמויות בתחומים הקשורים לפסיכולוגיה רפואית, שהכיר בהן המנהל, בהיקף שלא יפחת מ-50 שעות במצטבר, והוא אחד מאלה:

(1) בעל תואר מומחה-מדריך בענף אחר בפסיכולוגיה שנקבע כמומחיות מוכרת ועסק בפסיכולוגיה רפואית במוסד מוכר במשך חמש שנים לפחות בהיקף של משרה מלאה או במשך שמונה שנים לפחות במשרות חלקיות שהיקפן לא פחות מ-1/3 משרה כל אחת;

(2) בעל תואר מומחה בענף אחר בפסיכולוגיה שנקבע כמומחיות מוכרת ועסק בפסיכולוגיה רפואית במוסד מוכר במשך שמונה שנים לפחות בהיקף של משרה מלאה או עשר שנים לפחות במשרות חלקיות שהיקפן לא פחות מ-1/3 משרה כל אחת, וקיבל את המלצת מועצת הפסיכולוגים במליאתה על תרומתו הייחודית בפיתוח הפסיכולוגיה הרפואית;

(ב) הועדה המקצועית לפסיכולוגיה רפואית המליצה על מתן פטור מתכנית ההתמחות בהדרכה, בצירוף נימוקים להנחת דעתו של המנהל;

(ג) הגיש למועצת הפסיכולוגים בקשה לפטור לפי פסקה (2) לא יאוחר מיום י"ט באייר התשס"ב (1 במאי 2002);

בתקנת משנה זו, "מוסד מוכר" – לרבות מרפאה ציבורית שעיקר עיסוקה, לדעת המנהל, במתן טיפול ואבחון בפסיכולוגיה רפואית.

32. (בוטלה)

33. תחילתן של תקנות אלה תשעים יום מיום פרסומן ברשומות; אך תחילתם של פרקים א', ד' ותקנות 16, 17, 29, 30 ו-31 ביום פרסומן של תקנות אלה.

תחילה

**תוספת**

(תקנה 13)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/634e8ce3e53bb20c9688ab0a/clause/636b5b8347b8c802b74309f1)

|  |  |  |  |  |  |
| --- | --- | --- | --- | --- | --- |
|  | אליעזר שוסטק  שר הבריאות |  |  |  |  |
|  |  |  |  |  |  |