תקנות הקאדים (סדרי בחינות בכתב), תשס"ד-2003

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | זימון לבחינה | סעיף 2 |
| [Go](#h3) | מועד הבחינה | סעיף 3 |
| [Go](#h4) | נושאי בחינה בכתב | סעיף 4 |
| [Go](#h5) | שפת הבחינה | סעיף 5 |
| [Go](#h6) | תפקידי הועדה הבוחנת | סעיף 6 |
| [Go](#h7) | הנוהג בבחינה | סעיף 7 |
| [Go](#h8) | משמעת | סעיף 8 |
| [Go](#h9) | תוצאות הבחינה | סעיף 9 |
| [Go](#h10) | בדיקה חוזרת | סעיף 10 |
| [Go](#h11) | בדיקת הבחינה ובדיקה חוזרת | סעיף 11 |
| [Go](#h12) | נבחן עם מוגבלות | סעיף 12 |
| [Go](#h13) | תחילה | סעיף 13 |

תקנות הקאדים (סדרי בחינות בכתב), תשס"ד-2003

בתוקף סמכותי לפי סעיפים 2(ג) ו-28(א) לחוק הקאדים, התשכ"א-1961 (להלן – החוק), ובהתייעצות עם נשיא בית הדין השרעי לערעורים, אני מתקין תקנות אלה:

1. בתקנות אלה –

הגדרות

"הבחינה" – בחינה בכתב כאמור בסעיף 2(א)(4) לחוק;

"הועדה הבוחנת" – כמשמעותה בסעיף 2(ב) לחוק;

"המזכיר" – מזכיר ועדת המינויים שמונתה לפי סעיף 4 לחוק.

2. (א) המזכיר יזמן לבחינה את מי שראה לגביו, לפי השאלון שהגיש, המסמכים שצורפו לו או הצהרה שנתן, כי נתקיימו בו כל אלה:

זימון לבחינה

(1) הוא מוסלמי;

(2) מלאו לו 29 שנים וטרם מלאו לו 70 שנים;

(3) הוא אזרח ישראל;

(4) הוא חבר לשכת עורכי הדין ארבע שנים לפחות או בעל השכלה כאמור בסעיף 2(א)(1) לחוק.

(ב) הודעה על מועד הבחינה ישלח המזכיר בדואר רשום, ארבעה עשר ימים לפחות לפני מועד הבחינה.

3. הבחינה תתקיים במועד שקבעה הועדה הבוחנת ואשר לא יקדים ביותר מארבעים וחמישה ימים את היום שבו פרסם שר המשפטים הודעה ברשומות, לפי סעיף 5(א) לחוק, על הצורך למנות קאדי.

מועד הבחינה

4. לא יאוחר משבועיים לפני מועד הבחינה ישלח המזכיר למי שזומן לבחינה, רשימת נושאים שהחליטה עליהם הועדה הבוחנת.

נושאי בחינה בכתב

5. הבחינה תיערך בשפה הערבית.

שפת הבחינה

6. אלה תפקידי הועדה הבוחנת:

תפקידי הועדה הבוחנת

(1) לקבוע ולערוך את שאלות הבחינה;

(2) לקבוע את מועד הבחינה;

(3) לקיים את הבחינה;

(4) להחליט אם ובאיזה חומר עזר מותר להשתמש בשעת הבחינה;

(5) למנות מי שיפקח על הבחינה;

(6) למסור למזכיר את תוצאות הבחינה;

(7) להחליט בענינים נוספים הנוגעים לניהול התקין של הבחינה.

7. הבחינה תיערך באופן ששם הנבחן לא ניתן יהיה לזיהוי; לכל נבחן ייקבע מספר אישי והמזכיר ירשום מספר זה על גבי מחברת הבחינה.

הנוהג בבחינה

8. (א) היה לועדה הבוחנת או מי שהסמיכה, יסוד להניח כי יש ברשותו של נבחן בשעת הבחינה ספר, רשימה או כתב שהחזקתם אותה שעה אסורה או שהוא עוזר או מפריע לנבחן אחר או נעזר בו, רשאית הועדה הבוחנת, להפסיק את בחינתו, להוציאו מחדר הבחינה ולפסול את בחינתו.

משמעת

(ב) הועדה הבוחנת תדווח לועדת המינויים הקבועה בסעיף 4 לחוק, על הפסקת בחינתו של נבחן, הוצאתו של נבחן מחדר הבחינה ופסילת בחינתו.

9. (א) מי שקיבל ציון של 60 לפחות, יראוהו כמי שעבר את הבחינה.

תוצאות הבחינה

(ב) המזכיר יערוך את רשימת הנבחנים ואת ציוניהם.

(ג) המזכיר יצרף את תוצאות הבחינה לתיקו האישי של הנבחן.

(ד) המזכיר ישלח את תוצאות הבחינה לנבחנים בדואר רשום, לא יאוחר מארבעים וחמישה ימים לאחר מועד הבחינה.

10. (א) נבחן רשאי לבקש לעיין בבחינתו ולקבל העתק ממנה בתוך שבעה ימים מיום משלוח תוצאותיה כאמור בתקנה 9(ד); המזכיר יקבע מועד לעיון בבחינה.

בדיקה חוזרת

(ב) נבחן רשאי לפנות לועדה הבוחנת, בבקשה מנומקת, לבדיקה חוזרת של הבחינה בענין או בענינים מסוימים בה, בתוך עשרה ימים מיום משלוח תוצאות הבחינה כאמור בתקנה 9(ד).

(ג) הבדיקה החוזרת תיערך באופן ששם הנבחן לא ניתן יהיה לזיהוי, ומחברת הבחינה תסומן בידי המזכיר במספר אישי שונה מזה שלפי תקנה 7.

(ד) ההחלטה בבדירה חוזרת תהא סופית ותישלח לפונה בדואר רשום לא יאוחר משלושים ימים לאחר עריכתה.

11. בדיקת הבחינה או בדיקה חוזרת תיעשה בידי הועדה הבוחנת או מי שהסמיכה לכך, ובלבד שבדיקה חוזרת לא תיעשה בידי מי שבדק את הבחינה לראשונה.

בדיקת הבחינה ובדיקה חוזרת

12. הועדה הבוחנת רשאית, לבקשת נבחן שהוא אדם עם מוגבלות כמשמעותו בחוק שוויון זכויות לאנשים עם מוגבלות, התשנ"ח-1998, לקבוע בעבורו התאמות הנדרשות מחמת המוגבלות, ואשר יש בהן כדי להבטיח שייבחן בתנאים שווים, ככל האפשר, לשאר הנבחנים.

נבחן עם מוגבלות

13. תחילתן של תקנות אלה ביום כ"א בחשון התשס"ד (16 בנובמבר 2003).

תחילה

|  |  |  |  |  |  |
| --- | --- | --- | --- | --- | --- |
|  | יוסף (טומי) לפיד  שר המשפטים |  |  |  |  |
|  |  |  |  |  |  |