תקנות הקאדים (סדרי הדיון בבית הדין המשמעתי), תשל"א-1971

תוכן ענינים

|  |  |  |
| --- | --- | --- |
| [Go](#h1) | הגשת קובלנה | סעיף 1 |
| [Go](#h2) | קובלנה על ראש בית הדין השרעי לערעורים | סעיף 2 |
| [Go](#h3) | הרכב בית הדין | סעיף 3 |
| [Go](#h4) | הזמנה לדין | סעיף 4 |
| [Go](#h5) | התייצבות הנאשם | סעיף 5 |
| [Go](#h6) | ייצוג הנאשם | סעיף 6 |
| [Go](#h7) | דיון בדלתיים סגורות | סעיף 7 |
| [Go](#h8) | קריאת הקובלנה | סעיף 8 |
| [Go](#h9) | תשובת הנאשם | סעיף 9 |
| [Go](#h10) | תוצאות הודאה | סעיף 10 |
| [Go](#h11) | בירור המשפט | סעיף 11 |
| [Go](#h12) | דרך בירור המשפט | סעיף 12 |
| [Go](#h13) | הגשת מסמכים | סעיף 13 |
| [Go](#h14) | מסקנות בית הדין | סעיף 14 |
| [Go](#h15) | השם | סעיף 15 |

תקנות הקאדים (סדרי הדיון בבית הדין המשמעתי), תשל"א-1971

בתוקף סמכותי לפי סעיף 28(1) לחוק הקאדים, תשכ"א-1961, ולאחר התייעצות עם ראש בית הדין השרעי לערעורים ועם שר המשפטים, אני מתקין תקנות אלה:

1. רצה שר הדתות לקבול על קאדי לפני בית הדין המשמעתי (להלן – בית הדין) לפי סעיף 18 לחוק, יגיש את קובלנתו לראש בית הדין השרעי לערעורים בשבעה עתקים.

הגשת קובלנה

2. היתה הקובלנה על ראש בית הדין השרעי לערעורים, תוגש לקאדי בעל הותק הגדול, והוא יעשה את כל הפעולות שעל ראש בית הדין השרעי לערעורים לעשותן לפי תקנות אלה.

קובלנה על ראש בית הדין השרעי לערעורים

3. (א) שר הדתות יודיע לראש בית הדין השרעי לערעורים או לקאדי בעל הותק הגדול, הכל לפי הענין, במעמד הגשת הקובלנה, את קביעתו בדבר הקאדי שישמש אב-בית-הדין וכן את שמו ומענו של הנציג שמינה לשמש כחבר בית הדין.

הרכב בית הדין

(ב) קיבל ראש בית הדין השרעי לערעורים את קובלנת שר הדתות, ישלח עותק ממנה לראש לשכת עורכי הדין, ויבקשו לזמן את המועצה הארצית של לשכת עורכי הדין (להלן – המועצה) על מנת שזו תמנה את עורך הדין שישמש כחבר בית הדין.

(ג) ראש לשכת עורכי הדין יודיע לראש בית הדין השרעי לערעורים תוך עשרה ימים מיום קבלת הבקשה את שמו ומענו של עורך הדין שמינתה המועצה לשמש כחבר בית הדין.

(ד) עם קבלת הודעת ראש לשכת עורכי הדין, ימציא ראש בית הדין השרעי לערעורים לאב-בית-הדין ולשני חברי בית הדין כתבי מינוי חתומים בידו, ויודיע על גמר הרכב בית הדין לשר הדתות; היה ראש בית הדין השרעי לערעורים אב-בית-הדין, ימציא שר הדתות את כתבי המינוי לחברי בית הדין.

4. (א) אב-בית-הדין יקבע את יום הדיון ויודיע למנהל בתי הדין השרעיים למסור לידי הנאשם הזמנה לדין, ויצרף לה עותק הקובלנה.

הזמנה לדין

(ב) ההזמנה לדין לנאשם תימסר לנאשם שבעה ימים לפחות לפני הדיון.

5. נוכח בית הדין כי הנאשם הוזמן כהלכה ולא התייצב, רשאי בית הדין לקיים את הדיון בהעדרו, או לדחות את הדיון למועד אחר ולהטיל על הנאשם את הוצאות הדחיה.

התייצבות הנאשם

6. הנאשם יהיה רשאי להיות מיוצג לפני בית הדין על ידי בא כוח.

ייצוג הנאשם

7. הדיון יתקיים בדלתיים סגורות, אם לא החליט בית הדין על דרך אחרת.

דיון בדלתיים סגורות

8. אב-בית-הדין יקרא את הקובלנה והנאשם יתבקש על ידי אב-בית-הדין להשיב עליה.

קריאת הקובלנה

9. רשאי הנאשם להשיב אחת מאלה:

תשובת הנאשם

(1) הוא מודה באשמה;

(2) הוא כופר בכל העובדות המפורטות בקובלנה;

(3) הוא מודה בעובדות המפורטות בקובלנה או במקצתן, אך כופר באשמה.

10. הודה הנאשם באשמה, רשאי בית הדין להסיק את מסקנותיו לחובה על פי הודאתו.

תוצאות הודאה

11. לא הודה הנאשם באשמה, או לא התייצב הנאשם ובית הדין החליט לקיים את הדיון בהעדרו, יגש בית הדין לבירור המשפט.

בירור המשפט

12. הדיון יתברר בדרך שנקבעה בחוק סדר הדין הפלילי, תשכ"ה-1965, בשינויים המחוייבים לפי הענין.

דרך בירור המשפט

13. מסמך המובא כראיה רשאים להגישו לבית הדין שלא בדרך גביית עדות, ובלבד שהעתקו נמסר לבעל הדין השני וניתן לו לעיין במסמך אם רצה בכך; כן רשאי בעל דין לעיין במסמך כל עוד נמשך בירור המשפט.

הגשת מסמכים

14. בית הדין יסיק את מסקנותיו ברוב דעות.

מסקנות בית הדין

15. לתקנות אלה ייקרא "תקנות הקאדים (סדרי הדיון בבית הדין המשמעתי), תשל"א-1971".

השם

|  |  |  |  |  |  |
| --- | --- | --- | --- | --- | --- |
|  | זרח ורהפטיג  שר הדתות |  |  |  |  |
|  |  |  |  |  |  |