תקנות הרופאים (בחינת רישוי), תשמ"ח-1988

תוכן ענינים

|  |  |  |
| --- | --- | --- |
| [Go](#h1) | הגדרה | סעיף 1 |
| [Go](#h2) | מועדי הבחינה | סעיף 2 |
| [Go](#h3) | הגשת בקשה | סעיף 3 |
| [Go](#h4) | אגרה | סעיף 3א |
| [Go](#h5) | בחינה בכתב | סעיף 4 |
| [Go](#h6) | נושאי הבחינה | סעיף 5 |
| [Go](#h7) | קורס הכנה | סעיף 6 |
| [Go](#h8) | ועדת הבחינה | סעיף 7 |
| [Go](#h9) | תפקידי ועדת הבחינה | סעיף 8 |
| [Go](#h10) | הנוהג בבחינה | סעיף 9 |
| [Go](#h11) | משמעת | סעיף 10 |
| [Go](#h12) | דין העובר על המשמעת | סעיף 11 |
| [Go](#h13) | תוצאות הבחינה | סעיף 12 |
| [Go](#h14) | בחינה חוזרת | סעיף 13 |
| [Go](#h15) | אישור על תוצאות הבחינה | סעיף 14 |
| [Go](#h16) | תחולה | סעיף 15 |

תקנות הרופאים (בחינת רישוי), תשמ"ח-1988

בתוקף סמכותי לפי סעיף 4 לפקודת הרופאים [נוסח חדש], התשל"ז-1976 (להלן – הפקודה), בהתייעצות עם המועצה המדעית, אני מתקין תקנות אלה:

1. בתקנות אלה, "ועדת בחינה" – ועדה שמינה המנהל לפי תקנה 7.

הגדרה

2. (א) הבחינה תיערך פעמיים בשנה, במועדים שתקבע ועדת הבחינה.

מועדי הבחינה

(ב) שלושים ימים לפחות לפני מועד הבחינה, יפרסם יושב ראש ועדת הבחינה ברשומות ובעתון יומי אחד לפחות הודעה על מועדי הבחינה, מקומה ומענה של ועדת הבחינה.

3. המבקש להיבחן לפי תקנות אלה, יגיש בקשה בכתב לועדת הבחינה באמצעות המנהל (להלן – המבקש); לועדת הבחינה יצרף המנהל אישור כי התמלאו במבקש התנאים הנקובים בסעיף 4(ב)(2) לפקודה.

הגשת בקשה

3א. בעד בחינה לפי תקנות אלה תשולם, עם הגשת הבקשה להיבחן, אגרה כמפורט בסעיף 20 בתוספת השניה לתקנות אגרות בריאות, התשמ"ט-1989.

אגרה

4. הבחינה תהיה בכתב בשפה העברית או בכל שפה אחרת לפי שיקול דעתו של יושב ראש ועדת הבחינה.

בחינה בכתב

5. הבחינה תהיה בנושאים אלה:

נושאי הבחינה

(1) פנימית;

(2) כירורגיה;

(3) ילדים;

(4) נשים ומיילדות;

(5) פסיכיאטריה;

(6) (נמחקה)

6. (א) המבקש להיבחן שהתמלאו בו התנאים הנקובים בסעיף 4(ב)(2) לפקודה, רשאי להשתתף בקורס שהכיר בו המנהל, לשם הכנתו לקראת בחינת הרישוי (בתקנות אלה – הקורס).

קורס הכנה

(ב) מי שסיים את הקורס יקבל ציון כללי שישקף את השגיו בקורס (להלן – ציון מגן).

(ג) בחישוב ציון תוצאות הבחינה בהתאם לתקנה 12 יובא בחשבון ציון המגן לפי קביעת ועדת הבחינה.

7. (א) המנהל הכללי של משרד הבריאות ימנה ועדת בחינה של תשעה רופאים שהרכבה:

ועדת הבחינה

1. ארבעה נציגי המועצה המדעית לפי המלצת יושב ראש המועצה המדעית;

2. נציג אחד לכל בית ספר לרפואה כמשמעותו בסעיף 4(ב)1 לפקודה לפי המלצת הדיקן;

3. נציג המנהל הכללי של משרד הבריאות.

(ב) לכל חבר ימונה ממלא מקום.

(ג) המנהל ימנה יושב ראש לועדה מבין נציגי המועצה המדעית.

(ד) הועדה תקבע את סדרי עבודתה.

(ה) חמישה מבין חברי ועדת הבחינה יהוו קוורום להחלטותיה.

(ו) יושב ראש הועדה רשאי למנות ועדות משנה.

8. תפקידיה של ועדת הבחינה הם:

תפקידי ועדת הבחינה

(1) לאשר ולערוך את הבחינה כפי שהכינה ועדת המשנה, ובכלל זה לשנות את שאלות הבחינה, לדחותן או לקבוע שאלות לבחינה;

(2) לקיים את הבחינה;

(3) למנות בוחנים ומפקחים על הבחינות;

(4) לקבוע ולאשר את תוצאות הבחינה;

(5) לדווח למנהל על תוצאות הבחינה.

9. (א) לכל נבחן ייקבע מספר והנבחן ירשום על גבי הבחינה את מספרו; לא ירשום נבחן את שמו על גבי דפי הבחינה.

הנוהג בבחינה

(ב) לא יתלוש נבחן דפים מתוך דפי הבחינה.

10. נבחן שיש ברשותו בשעת הבחינה ספר, רשימה או כתב שהחזקתם בשעת הבחינה אסורה, או שהוא עוזר או מפריע לנבחן אחר, רשאי המפקח, אם יש לו יסוד להניח שהנבחן עשה כאמור, להפסיק את בחינתו ולהוציאו מחדר הבחינות.

משמעת

11. (א) נבחן שפגע במשמעת כאמור בתקנה 10, בין אם הופסקה בחינתו והוצא מחדר הבחינה ובין שלא הופסקה בחינתו או לא הוצא, רשאית ועדת הבחינה לאסור עליו להשתתף בבחינה במועד אחר.

דין העובר על המשמעת

(ב) לא תחליט ועדת הבחינה לפי תקנת משנה (א) אלא לאחר שנתנה לנבחן הזדמנות להשמיע את טענותיו בפניה או בפני ועדה שתמנה לכך.

12. תוצאות הבחינה יצויינו ב"עבר" או "נכשל".

תוצאות הבחינה

13. נבחן שנכשל בבחינה רשאי להיבחן שוב במועד אחר.

בחינה חוזרת

14. ועדת הבחינה תמסור לנבחן את תוצאות בחינתו, בהודעה בדאר רשום שתישלח תוך ששים ימים מיום שועדת הבחינה אישרה את תוצאות הבחינה לפי תקנה 8(4).

אישור על תוצאות הבחינה

15. תחולתן של תקנות אלה לגבי מי שהגיש את בקשתו החל מיום י"א בטבת התשמ"ח (1 בינואר 1988).

תחולה

|  |  |  |  |  |  |
| --- | --- | --- | --- | --- | --- |
|  | יורם לס  המנהל הכללי של משרד הבריאות |  |  |  |  |
|  |  |  |  |  |  |