תקנות הרופאים הווטרינרים (כללים למתן גמול או החזר הוצאות לחברי המועצה), תשע"ח-2018

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | גמול לחבר המועצה | סעיף 2 |
| [Go](#h3) | החזר הוצאות ישיבה | סעיף 3 |

תקנות הרופאים הווטרינרים (כללים למתן גמול או החזר הוצאות לחברי המועצה), תשע"ח-2018

בתוקף סמכותי לפי סעיף 32יז לחוק הרופאים הווטרינרים, התשנ"א-1991 (להלן – החוק), ולאחר התייעצות עם שר החקלאות ופיתוח הכפר ועם שר הבריאות, אני מתקין תקנות אלה:

1. בתקנות אלה –

הגדרות

"חבר המועצה" – מי שמונה לחבר מועצת התאגיד, לפי סעיף 12(א) לחוק;

"חוזר הממונה על השכר" – חוזר הממונה על השכר בדבר תשלום גמול והחזר הוצאות ליושב ראש וחברי מועצה בתאגידים הסטטוטוריים מיום ט"ז באלול התשע"א (15 בספטמבר 2011), שמתפרסם באתר הממונה על השכר תחת הלשונית "חוזרים – כללי העסקה", כפי שיעודכן מזמן לזמן;

"יושב ראש המועצה" – יושב ראש המועצה או ממלא מקומו הקבוע שמונו לפי סעיף 13(א) לחוק;

"המועצה" – מועצת התאגיד לפיקוח וטרינרי שמונתה לפי סעיף 32ז לחוק;

"התאגיד" – התאגיד לפיקוח וטרינרי שהוקם לפי סעיף 32ב לחוק;

"עובד גוף מתוקצב" – כהגדרתו בסעיף 32 לחוק יסודות התקציב, התשמ"ה-1985 ולרבות חבר מועצה של רשות מקומית הזכאי לשכר מהרשות המקומית;

"עובד גוף נתמך", "עובד המדינה" – כהגדרתם בסעיף 32 לחוק יסודות התקציב, התשמ"ה-1985.

2. (א) חבר המועצה ויושב ראש המועצה לא יקבלו שכר מאת התאגיד בעד חברותם במועצה.

גמול לחבר המועצה

(ב) חבר המועצה ויושב ראש המועצה זכאים לקבל מאת התאגיד גמול בעד השתתפותם בישיבות המועצה לפי הוראות תקנת משנה (ג), ובלבד שאינם אחד מאלה:

(1) עובד המדינה;

(2) עובד גוף מתוקצב או עובד גוף נתמך;

(3) נציג של גוף אחר המיוצג במועצה;

(4) מי שזכאי לקבל, ממקור אחר, גמול בעבור ההשתתפות בישיבות המועצה.

(ג) חבר המועצה ויושב ראש המועצה כאמור בתקנת משנה (ב) זכאים לגמול בעד ישיבה, כקבוע בחוזר הממונה על השכר, לרבות לעניין סוג הישיבה ומספר הישיבות המרבי, ובהתאם לסיווג התאגיד.

(ד) הגמול ישולם לחבר המועצה ויושב ראש המועצה כאמור בתקנת משנה (ב) ו-(ג) לא יאוחר מתום החודש שלאחר החודש שבו התקיימה הישיבה.

3. (א) גמול לפי תקנה 2, כולל כיסוי של כל הוצאה שהוציאו חבר המועצה ויושב ראש המועצה בקשר להשתתפותם בישיבה, וכולל מס ערך מוסף.

החזר הוצאות ישיבה

(ב) חבר המועצה או יושב ראש המועצה שאינם זכאים לגמול לפי הוראות תקנה 2(ב) זכאים לקבל מאת התאגיד החזר הוצאות שהוציאו לצורך השתתפות בישיבות המועצה לפי הוראות חוזר הממונה על השכר, ובלבד שאינם זכאים לקבל, ממקור אחר, החזר הוצאות.

(ג) תעריף תשלום בעד קילומטר נסיעה יהיה לפי תעריף שבחוזר החשב הכללי של משרד האוצר בדבר החזר הוצאות נסיעה בתפקיד לנותני שירותים חיצוניים – תעריפים, מיום כ"ט בתמוז התשס"ח (1 באוגוסט 2008), שמתפרסם באתר החשב הכללי תחת הלשונית "הוראות תכ"ם – ניהול תקציבי שכר, גמלאות וכוח אדם – החזר הוצאות" ולחוזר הממונה על השכר כפי שיעודכנו מזמן לזמן.

|  |  |  |  |  |  |
| --- | --- | --- | --- | --- | --- |
|  | משה כחלון  שר האוצר |  |  |  |  |
|  |  |  |  |  |  |