תקנות הרופאים, תשל"ז-1976

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | טופס בקשה לעסוק ברפואה | סעיף 2 |
| [Go](#h3) | הודעה על מען | סעיף 3 |
| [Go](#h4) | שימוש בשם והתכתבות | סעיף 4 |
| [Go](#h5) | שינוי שם | סעיף 5 |
| [Go](#h6) | רישום שינוי שם | סעיף 6 |
| [Go](#h7) | הודעה על אבדן רשיונות | סעיף 7 |
| [Go](#h8) | הוצאת העתקי רשיונות | סעיף 8 |
| [Go](#h9) | אבדן אישור תואר מומחה | סעיף 8א |
| [Go](#h10) | אגרת העתק רישיון | סעיף 8ב |
| [Go](#h11) | קביעת הודעה מחוץ לחדר העבודה | סעיף 9 |
| [Go](#h12) | תעודת רופא | סעיף 10 |
| [Go](#h13) | ביטול | סעיף 11 |
| [Go](#h14) | הוראת מעבר | סעיף 12 |
| [Go](#h15) | השם | סעיף 13 |
| [Go](#h16) | תוספת |

תקנות הרופאים, תשל"ז-1976

בתוקף סמכותי לפי סעיף 61 לפקודת הרופאים [נוסח חדש], תשל"ז-1976, אני מתקין תקנות אלה:

1. בתקנות אלה –

הגדרות

"רשיון" – (נמחקה)

"רופא מחוזי" – רופא בשירות משרד הבריאות ששר הבריאות הפקידו על לשכת בריאות מחוזית או נפתית;

"רופא" – רופא מורשה כמשמעותו בסעיף 2 לפקודה;

"המחלקה" – המחלקה למקצועות רפואיים במשרד הבריאות.

2. בקשה לרשיון תוגש למנהל, באמצעות הרופא המחוזי באזור מגוריו של המבקש, לפי טופס 1 שבתוספת, ויצורפו לה שאלון לעובדים מקצועיים בשירותי הרפואה הערוך לפי טופס 2 שבתוספת, העתק או צילום מאומת מהדיפלומה המעידה על השכלתו הרפואית של המבקש, וכן תעודה המעידה על אזרחות ישראלית לפי סעיף 15 לחוק האזרחות, תשי"ב-1952, או תעודת משרד הפנים על מעמדו של המבקש בישראל לפי חוק הכניסה לישראל, תשי"ב-1952.

טופס בקשה לעסוק ברפואה

3. רופא יודיע בכתב על מען מגוריו ומען חדר עבודתו, ועל כל שינוי בהם, למנהל באמצעות מנהל המחלקה ולרופא המחוזי, תוך ארבעה עשר יום מיום שניתן לו הרשיון או מיום השינוי, לפי הענין.

הודעה על מען

4. בעיסוקו המקצועי ובהתכתבו עם משרד הבריאות ישתמש רופא בשמו הרשום ברשיונו; בכל התכתבות עם משרד הבריאות יציין הרופא בנוסף לשמו כאמור גם את מספר רשיונו.

שימוש בשם והתכתבות

5. שונה שמו של רופא, מכל סיבה שהיא, לפי חוק השמות, תשט"ז-1956, יודיע בכתב על כך למנהל באמצעות מנהל המחלקה ולרופא המחוזי, תוך שלושים יום לאחר תאריך השינוי, בצירוף תעודת משרד הפנים על שינוי השם.

שינוי שם

6. נוכח המנהל כי שמו של רופא שונה כדין ונמסרה הודעה כאמור בתקנה 5, יורה לשנות את שמו של הרופא ברשיונו ובכל רישום אחר הנעשה מטעם משרד הבריאות.

רישום שינוי שם

7. אבד רשיון של רופא, יודיע על כך מיד לתחנת המשטרה הקרובה ולמנהל; ההודעה למנהל תינתן בכתב באמצעות הרופא המחוזי ויפורטו בה נסיבות אבדן הרשיון, ויצורפו לה תצהיר לפי סעיף 15 לפקודת הראיות [נוסח חדש], תשל"א-1971, המאמת את העובדות המפורטות בהודעה, אישור בכתב מתחנת המשטרה על מסירת הודעה כאמור, ואישור על תשלום האגרה שלפי תקנה 8ב.

הודעה על אבדן רשיונות

8. ניתנה הודעה למנהל כאמור בתקנה 7 רשאי הוא להוציא העתק רשיון במקום האבוד, בסייגים שימצא לנכון; על העתק כאמור יצויין שהוא העתק המחליף את המקור שאבד.

הוצאת העתקי רשיונות

8א. הוראות תקנות 7 ו-8 יחולו בשינויים המתאימים גם על אבדן אישור תואר מומחה שניתן לפי תקנות הרופאים (אישור תואר מומחה ובחינות), תשל"ג-1973.

אבדן אישור תואר מומחה

8ב. בעד העתק של רישיון, תשולם אגרה בסכום כמפורט בפרט 26 בתוספת השנייה לתקנות אגרות בריאות, התשמ"ט-1989.

אגרת העתק רישיון

9. (א) הודעה שרופא רשאי לקבוע מחוץ לחדר עבודתו לא תהיה גדולה מ-40X60 סנטימטרים.

קביעת הודעה מחוץ לחדר העבודה

(ב) הודעה כאמור בתקנה זו לא תכיל אלא את הפרטים כלהלן, כולם או מקצתם:

(1) שם הרופא, שלפניו יבוא הכינוי "דוקטור" או כל קיצור של כינוי זה, ולאחריו, אם הוא בעל תארים אקדמיים או דיפלומות, אותיות המציינות אותם תארים או דיפלומות;

(2) ההגדר "רופא", ובמקרה שהרופא מצמצם את עצמו לענף מיוחד של עיסוק רפואי מלים המתארות אותו ענף;

(3) תואר מומחה כפי שאושר לו לפי תקנות המתעסקים ברפואה (אישור תואר מומחה ובחינות), תשל"ג-1973;

(4) שעות הקבלה.

(ג) המנהל רשאי לאסור, בצו כללי או מיוחד, את השימוש בכל ראשי תיבות, קיצורים, הגדרים או תארים, בכל הודעה כאמור בתקנה זו, אם, לדעתו, עלולים הם לטעת בקרב הציבור רושם בלתי נכון על ההכשרה המקצועית של רופא, ורופא שעליו חל הצו לא ישתמש בראשי תיבות, קיצורים, הגדרים או תארים שנאסרו כאמור.

(ד) רופא המשנה את מען חדר עבודתו, רשאי לקבוע מחוץ לחדר עבודתו הקודם, לתקופה שלא תעלה על שלושה חודשים, הודעה כאמור בתקנה זו בצירוף כתובת או הודעה המודיעה על מען חדר עבודתו החדש.

10. תעודה של רופא המכוונת להיות מוצגת בבית משפט, בבית דין או בערכאה שיפוטית או מעין שיפוטית אחרת, ואשר לא נקבע לה טופס בדין אחר, תיחתם בידו ותהא ערוכה לפי טופס 3 שבתוספת, כשכל הפרטים הדרושים לפיו ממולאים במדוייק.

תעודת רופא

11. תקנות המתעסקים ברפואה, 1947 – בטלות.

ביטול

12. בקשות לרשיונות שביום תחילתן של תקנות אלה טרם נסתיים הדיון בהן והודעות שהוגשו או ניתנו לפי תקנות המתעסקים ברפואה, 1947, רואים אותן כאילו הוגשו לפי תקנות אלה.

הוראת מעבר

13. לתקנות אלה ייקרא "תקנות הרופאים, תשל"ז-1976".

השם

**תוספת**

טופס 1
(תקנה 2)
[בקשה לרשיון / היתר זמני לעסוק ברפואה](https://www.nevo.co.il/lawattachments/638328bdd813c91460ac6277/88495524-a0c3-45ed-a6db-efcc3f9fb8af.pdf)

טופס 2
(תקנה 2)
[שאלון לעובדים מקצועיים בשרותי הרפואה](https://www.nevo.co.il/lawattachments/638328bdd813c91460ac6277/94aa28ec-29ff-45b3-a3bd-ad74248845d3.pdf)

טופס 3
(תקנה 10)
[תעודת רופא](https://www.nevo.co.il/lawattachments/638328bdd813c91460ac6277/3f7979d8-e6d4-4989-8f28-d0d6ef47228e.pdf)

|  |  |  |  |  |  |
| --- | --- | --- | --- | --- | --- |
|  | יעקב מנצ'ל  המנהל הכללי של משרד הבריאות |  |  |  |  |
|  |  |  | ויקטור שם-טוב  שר הבריאות |  |  |