תקנות התכנון והבניה (בניין הדרוש במישרין לצורך הקמתה של דרך או שימוש בה), תשע"ו-2016

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מבנה דרך | סעיף 2 |

תקנות התכנון והבניה (בניין הדרוש במישרין לצורך הקמתה של דרך או שימוש בה), תשע"ו-2016

בתוקף סמכותי לפי סעיפים 1 (הגדרת "מבנה דרך") ו-265 לחוק התכנון והבנייה, התשכ"ה-1965 (להלן – החוק), ולאחר התייעצות עם שר התחבורה ועם המועצה הארצית לתכנון ולבנייה, אני מתקין תקנות אלה:

1. בתקנות אלה –

הגדרות

"חדר בקרה" – חדר ובו מסכים ואמצעים אלקטרוניים אחרים המשמשים לצפייה ולהעברת מידע בקשר לניהול, לשליטה ובקרה על הדרך והתנועה שבה לרבות חדרי פיקוד קדמיים לשעת חירום;

"מבנה אנרגיה" – מבנה הכולל מכשור וציוד הנדסי, חשמלי ואלקטרוני לצורך ייצור אנרגיה לתפעול הדרך, לרבות מיתקני חשמול שאינם מתקני דרך;

"מבנה הנדסי" – מבנה או חלק ממבנה המשמש לצורך מתן שירותים לדרך, לרבות מבנה המשמש להשנאה, שאיבה, או סניקה, מבנה אנרגיה, תחנת השנאה רכבתית, מאגר מים לצורך הדרך ולמעט מיתקני דרך;

"תחנה להעלאת מטענים והורדתם" – תחנה המיועדת רק להעלאת מטענים או להורדתם מרכבת, ובכלל זה עמדת בידוק ושקילה, עמדת שומר ומשרדי התחנה ואינה כוללת מחסנים למטענים.

2. המבנים המפורטים להלן הם מבני דרך, ובלבד שהם דרושים במישרין לצורך הקמתה של הדרך או השימוש בה:

מבנה דרך

(1) מבנה הנדסי;

(2) מבנה המיועד לבקרה ותפעול של הדרך המשמש את העובדים בתפעול הדרך ואינו משרת את הציבור לרבות –

(א) חדרי בקרה;

(ב) מחסני ציוד לתחזוקה ותפעול הדרך ולשימוש חדר הבקרה בלבד;

(ג) מיתקני תברואה ומטבח לשימוש העובדים בתפעול הדרך;

(ד) מקלט, מרחב מוגן או כיוצא באלה הנדרש לפי תקנות ההתגוננות האזרחית (מפרטים לבניית מקלטים), התש"ן-1990;

(3) תחנה להעלאת מטענים והורדתם;

(4) חניון שלא במפלס הקרקע שהוא חלק מהדרך או תחנה לתחבורה ציבורית והם מיועדים לעידוד השימוש בתחבורה הציבורית.

|  |  |  |  |  |  |
| --- | --- | --- | --- | --- | --- |
|  | משה כחלון  שר האוצר |  |  |  |  |
|  |  |  |  |  |  |