תקנות התכנון והבניה (הנוהל בועדת ערר למיתקנים בטחוניים), תשכ"ז-1966

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | הגשת ערר | סעיף 2 |
| [Go](#h3) | המצאת התיק בצירוף תשובה | סעיף 3 |
| [Go](#h4) | קביעת מועד הדיון בערר | סעיף 4 |
| [Go](#h5) | דיון בדלתיים סגורות | סעיף 5 |
| [Go](#h6) | סדר השמעת הדברים | סעיף 6 |
| [Go](#h7) | מסמכים | סעיף 7 |
| [Go](#h8) | מועד להחלטת ועדת הערר | סעיף 8 |
| [Go](#h9) | המשך הדיון במקרה של קולות שקולים | סעיף 9 |
| [Go](#h10) | פרוטוקול | סעיף 10 |
| [Go](#h11) | החלטת ועדת ערר ברוב קולות | סעיף 11 |
| [Go](#h12) | הודעה על החלטת ועדת ערר | סעיף 12 |
| [Go](#h13) | תחולה על דרישת שר הבטחון לדיון חוזר | סעיף 13 |
| [Go](#h14) | השם | סעיף 14 |

תקנות התכנון והבניה (הנוהל בועדת ערר למיתקנים בטחוניים), תשכ"ז-1966

בתוקף סמכותי לפי סעיף 173 לחוק התכנון והבניה, תשכ"ה-1965, אני מתקין תקנות אלה:

1. בתקנות אלה –

הגדרות

"ועדת ערר" – ועדת ערר למיתקנים בטחוניים, כמשמעותה בסעיף 166(א) לחוק;

"ערר" – ערר לפי סעיף 166 לחוק;

"המשיבה" – הועדה למיתקנים בטחוניים שעל החלטתה הוגש הערר.

2. (א) העורר יגיש את הערר בששה עותקים לועדת הערר וכן ימציא עותק ממנו למשיבה.

הגשת ערר

(ב) הערר יכלול פירוט נימוקי הערר ויהיה חתום בידי מי שיוסמך לכך על ידי שר הבטחון.

3. (א) המשיבה תמציא ליושב ראש ועדת הערר, תוך שלושה ימים מיום קבלת הערר, את התיק הנוגע בדבר על כל המסמכים שבו בצירוף תשובתה לערר; המשיבה תעביר לעורר עותק מהתשובה.

המצאת התיק בצירוף תשובה

(ב) ועדת הערר רשאית לדון בערר אף אם לא הומצאה תשובת המשיבה.

(ג) התיק, בצירוף התשובה, יועברו באופן ובדרך שיורה יושב ראש ועדת הערר כדי למנוע פגיעה בסודיותם.

4. (א) נתקבל ערר, יזמין יושב ראש ועדת הערר, בהקדם ככל האפשר, את חבריה לדיון בערר, ובלבד שהדיון בו ייערך תוך 12 יום מיום קבלתו.

קביעת מועד הדיון בערר

(ב) העורר והמשיבה יוזמנו לדיון בערר; אולם אם לא התייצב אחד מהם אין בכך כדי לגרוע מזכותה של ועדת ערר לדון בערר שלא בפניו.

5. דיוני ועדת הערר יהיו בדלתיים סגורות ולא תותר הכניסה לחדר הדיונים לשום אדם זולת מי שרשאי להשמיע דברו בפניה בהתאם לתקנה 6 ומי שמונה לצורך רישום פרוטקול בהתאם לסיפה לתקנה 10.

דיון בדלתיים סגורות

6. (א) העורר ישמיע דבריו תחילה ולאחריו המשיבה.

סדר השמעת הדברים

(ב) לעורר תהא זכות לתשובה סופית.

(ג) בהסכמת כל חברי ועדת הערר הנוכחים רשאית הועדה להזמין כל אדם אחר להשמיע דבריו בפניה.

7. ועדת הערר רשאית לקבל מסמכים שלא הוגשו למשיבה.

מסמכים

8. ועדת הערר תחליט בערר תוך 21 מיום הגשתו, והיא רשאית להאריך תקופה זו על פי החלטה שנתקבלה בקולות כל חברי הועדה הנוכחים.

מועד להחלטת ועדת הערר

9. (א) לא נתקבלה החלטה בערר בשל היות הקולות שקולים, לא ייערך המשך הדיון באותו ערר לפני תום 48 שעות.

המשך הדיון במקרה של קולות שקולים

(ב) הוראות תקנה 8 יחולו גם על המשך הדיון לפי תקנת משנה (א).

10. יושב ראש הועדה או חבר אחר של הועדה שמונה על ידיו ירשום פרוטוקול על מהלך הדיון; אולם יושב ראש הועדה רשאי למנות לצורך רישום הפרוטוקול אדם שאינו חבר הועדה, אם אותו אדם אושר על ידי נציג שר הבטחון בועדה.

פרוטוקול

11. בכפוף להוראות סעיף 43 לחוק תתקבל החלטת ועדת הערר ברוב קולות של חבריה הנוכחים והיא תיחתם על ידיהם.

החלטת ועדת ערר ברוב קולות

12. ועדת ערר תודיע לעורר ולמשיבה את החלטתה המנומקת.

הודעה על החלטת ועדת ערר

13. הוראות תקנות אלה יחולו גם על דיון חוזר בערר לפי סעיף 166(ג) לחוק, בשינויים המחוייבים לפי הענין, ולענין תקנות 3(א), 4 ו-8 יראו את יום קבלת הדרישה לדיון חוזר כיום קבלת הערר.

תחולה על דרישת שר הבטחון לדיון חוזר

14. לתקנות אלה ייקרא "תקנות התכנון והבניה (הנוהל בועדת ערר למיתקנים בטחוניים), תשכ"ז-1966".

השם

|  |  |  |  |  |  |
| --- | --- | --- | --- | --- | --- |
|  | זרח ורהפטיג  שר הדתותממלא מקום שר הפנים |  |  |  |  |
|  |  |  | לוי אשכול  שר הבטחון |  |  |