תקנות ועדות חקירה (סדרי דין), תש"ל-1969

תוכן ענינים

|  |  |  |
| --- | --- | --- |
| [Go](#h1) | מועדי ישיבות ומקומן | סעיף 1 |
| [Go](#h2) | סדרי חקירת עדים | סעיף 2 |
| [Go](#h3) | מקום גביית עדות | סעיף 3 |
| [Go](#h4) | פרוטוקול | סעיף 4 |
| [Go](#h5) | רישום הפרוטוקול | סעיף 5 |
| [Go](#h6) | צירוף מסמכים לפרוטוקול | סעיף 6 |
| [Go](#h7) | תיקון הפרוטוקול | סעיף 7 |
| [Go](#h8) | טיפול בפרוטוקול עם סיום עבודת הועדה | סעיף 8 |
| [Go](#h9) | תרגום | סעיף 9 |
| [Go](#h10) | המצאת מסמכים | סעיף 10 |
| [Go](#h11) | סירוב לקבל מסמך או לחתום על האישור | סעיף 11 |
| [Go](#h12) | המצאת מסמך בדרכים אחרות | סעיף 12 |
| [Go](#h13) | מוסד מוסמך מטעם ועדת החקירה | סעיף 13 |
| [Go](#h14) | המצאה לחבר מסדר דתי | סעיף 14 |
| [Go](#h15) | המצאה לחייל | סעיף 15 |
| [Go](#h16) | המצאה לאדם הכלוא בבית סוהר | סעיף 16 |
| [Go](#h17) | המצאה לעובד של מדינת חוץ | סעיף 17 |
| [Go](#h18) | המצאה לקטין או לפסול-דין | סעיף 18 |
| [Go](#h19) | המצאה ליועץ המשפטי לממשלה | סעיף 19 |
| [Go](#h20) | אישור מסירה | סעיף 20 |
| [Go](#h21) | השם | סעיף 21 |

תקנות ועדות חקירה (סדרי דין), תש"ל-1969

בתוקף סמכותי לפי סעיף 31 לחוק ועדות חקירה, תשכ"ט-1969 (להלן – החוק), אני מתקין תקנות אלה:

1. נתמנתה ועדת חקירה, יקבע יושב ראש הועדה את המועד והמקום לישיבתה הראשונה; מועדי ישיבותיה האחרות ומקומן ייקבעו על ידי הועדה.

מועדי ישיבות ומקומן

2. יושב ראש ועדת החקירה יקבע את סדר חקירת העדים.

סדרי חקירת עדים

3. ועדת חקירה רשאית לגבות עדות בכל מקום שתמצא לנכון וכן לבקר בכל מקום כדי לברר עובדות הנוגעות לנושא החקירה.

מקום גביית עדות

4. בכל דיון של ועדת החקירה ינוהל פרוטוקול שישקף את כל הנאמר והמתרחש בדיון והנוגע לעבודת הועדה.

פרוטוקול

5. (א) הפרוטוקול יירשם בידי יושב ראש ועדת החקירה, בידי אדם אחר שהוא מינה לכך או במכשיר הקלטה או באמצעי מכני אחר, הכל כפי שיקבע יושב ראש הועדה; נרשם הפרוטוקול שלא בכתב, יועתק לכתב.

רישום הפרוטוקול

(ב) יושב ראש הועדה יאשר את הפרוטוקול.

6. כל מסמך שהוגש לועדת החקירה ונתקבל על ידיה יצורף לפרוטוקול ויהיה חלק בלתי נפרד ממנו.

צירוף מסמכים לפרוטוקול

7. ועדת החקירה רשאית – בכל עת לפני הגשת הדין וחשבון שלה לממשלה – לתקן רישום הפרוטוקול כדי להעמידו על דיוקו; החלטה לתקן את הפרוטוקול תיחתם בידי כל חברי הועדה.

תיקון הפרוטוקול

8. (א) הפרוטוקול, כפי שאושר, יצורף לדין-וחשבון שתגיש ועדת החקירה לממשלה, בכפוף להחלטות הועדה לפי תקנות משנה (ב) או (ג).

טיפול בפרוטוקול עם סיום עבודת הועדה

(ב) לא פורסם הפרוטוקול לפי סעיף 20 לחוק, תחליט הועדה אם תינתן זכות עיון בו ותקבע מי הזכאי לכך.

(ג) כאשר חלות על החקירה הוראות סעיף 23 לחוק, כולן או מקצתן, תחליט הועדה בדבר דרך גניזת הפרוטוקול וזכות העיון בו אחרי גניזתו; הוא הדין לגבי חלק מן הפרוטוקול המתייחס לדיון שקויים בדלתיים סגורות לפי סעיף 18(א) לחוק.

(ד) ראתה הועדה, בחקירה עליה חלות הוראות סעיף 23 לחוק, לתת זכות עיון בפרוטוקול לממשלה, תנהג כך גם לגבי ועדת החוץ והבטחון של הכנסת.

9. (א) עדות או ראיה אחרת הנמסרות שלא בעברית, תתורגם לעברית.

תרגום

(ב) התייצב לפני ועדת החקירה, לפי סעיף 15 לחוק, אדם שאינו שומע עברית, תמנה לו הועדה מתרגם, זולת אם הוא מיוצג על ידי עורך דין וויתר על המתרגם.

(ג) התרגום ייעשה על-ידי מתרגם שמינתה ועדת החקירה, אולם, אם ראתה הועדה לנכון, יכול לתרגם יושב ראש הועדה או אחד מחבריה.

(ד) שכרו של מתרגם, בסכום שתקבע ועדת החקירה, ישולם מאוצר המדינה.

10. המצאתו של מסמך מטעם ועדת חקירה תהיה באחת מאלה:

המצאת מסמכים

(1) במסירה לידי האדם שאליו הוא מיועד, ובאין למצאו במקום מגוריו או במקום עסקו – לידי בן משפחתו הגר עמו ונראה שמלאו לו שמונה-עשרה שנה;

(2) במשלוח במכתב רשום לפי מענו של האדם, עם אישור מסירה.

11. נוכחה ועדת החקירה כי המצאה לפי תקנה 10 לא בוצעה עקב סירוב לקבל את המסמך או המכתב או לחתום על אישור המסירה, רשאית הועדה לראות את המסמך כאילו הומצא כראוי.

סירוב לקבל מסמך או לחתום על האישור

12. נוכחה ועדת החקירה שאי-אפשר להמציא מסמך לפי תקנה 10, רשאית היא להורות על המצאתו באחת הדרכים האלה:

המצאת מסמך בדרכים אחרות

(1) בפרסום מודעה ברשומות או בעתון יומי;

(2) בכל דרך אחרת שתיראה לועדה.

13. מסמך שהמצאתו במסירה יימסר על-ידי מי שקבעה לכך ועדת החקירה או על ידי שוטר.

מוסד מוסמך מטעם ועדת החקירה

14. מסמך שיש להמציאו לחבר מסדר דתי, מותר להמציאו באמצעות ראש המסדר הדתי שלו בישראל.

המצאה לחבר מסדר דתי

15. מסמך שיש להמציאו לחייל המשרת בשירות פעיל בצבא-הגנה לישראל, מותר להמציאו באמצעות השלישות הראשית של הצבא.

המצאה לחייל

16. מסמך שיש להמציאו לאדם הכלוא בבית סוהר או העצור במקום מעצר או המוחזק במוסד סגור, מותר להמציאו באמצעות הרשות או האדם האחראים לאותו מקום; נשלחה כאמור הזמנה להעיד, על אותו האדם לדאוג להתייצבות המוזמן בהתאם להזמנה.

המצאה לאדם הכלוא בבית סוהר

17. מסמך שיש להמציאו לעובד מחלקה, נציגות או סוכנות של מדינת חוץ, יומצא באמצעות משרד החוץ.

המצאה לעובד של מדינת חוץ

18. מסמך שיש להמציאו לקטין או לפסול-דין תהא המצאתו כדין אם הומצא לאחד מהוריו או לאפוטרופסו, ובאין לו הורים או אפוטרופוס – למי שהקטין או הפסול-דין גר עמו או נתון להשגחתו, אך רשאית ועדת החקירה להורות על המצאת המסמך לקטין עצמו או לפסול-דין עצמו, או ליתן הוראה אחרת.

המצאה לקטין או לפסול-דין

19. אין צורך בהמצאה אישית ליועץ המשפטי לממשלה, ומסירת מסמך בלשכתו מספקת.

המצאה ליועץ המשפטי לממשלה

20. מי שנמסר לו מסמך שהמצאתו במסירה יידרש לאשר את המסירה בכתב על גבי עותק של המסמך, ואם סירב לקבלו או לאשר את קבלתו, יאשר מוסר המסמך בחתימתו את דבר מסירתו וסירוב האישור.

אישור מסירה

21. לתקנות אלה ייקרא "תקנות ועדות חקירה (סדרי דין), תש"ל-1969".

השם

|  |  |  |  |  |  |
| --- | --- | --- | --- | --- | --- |
|  | יעקב ש' שפירא  שר המשפטים |  |  |  |  |
|  |  |  |  |  |  |