תקנות חינוך ממלכתי (המועצה לחינוך ממלכתי דתי), תשי"ג-1953

תוכן ענינים

|  |  |  |
| --- | --- | --- |
| [Go](#h1) | פירושים | סעיף 1 |
| [Go](#h2) | הגשת רשימות מועמדים לחברות במועצה | סעיף 2 |
| [Go](#h3) | תוכן רשימת מועמדים לחברות במועצה | סעיף 3 |
| [Go](#h4) | מועמדות מנהל אגף החינוך הדתי | סעיף 4 |
| [Go](#h5) | תכנית השלמה | סעיף 5 |
| [Go](#h6) | הגשת רשימת מועמדים למורים, מנהלים ומפקחים | סעיף 6 |
| [Go](#h7) | דיון ברשימה למורים, מנהלים ומפקחים | סעיף 7 |
| [Go](#h8) | הגשת ערעור על התנגדות המועצה למינוי | סעיף 8 |
| [Go](#h9) | דיון בערעור על התנגדות המועצה למינוי | סעיף 9 |
| [Go](#h10) | ערר וערעור על החלטת המועצה לפסול מינוי | סעיף 10 |
| [Go](#h11) | השם | סעיף 11 |

תקנות חינוך ממלכתי (המועצה לחינוך ממלכתי דתי), תשי"ג-1953

בתוקף סמכותי לפי סעיף 34 לחוק חינוך ממלכתי, תשי"ג-1953, אני מתקין תקנות אלה:

1. בתקנות אלה –

פירושים

"ארגון" פירושו – ארגון המייצג מורים דתיים שלימדו בשנת הלימודים תשי"ג במוסדות החינוך שנמנו עם זרם המזרחי, זרם אגודת ישראל או עם החלק הדתי של זרם העובדים ולאחר מכן כל ארגון נוסף המייצג מורים דתיים שהשר בהסכמת שר הדתות הכיר בו לצורך תקנות אלה, ובאין הסכמת שר הדתות, ארגון כאמור שהממשלה הכירה בו;

"מנהל אגף החינוך הדתי" פירושו – מנהל אגף החינוך הדתי במשרד החינוך והתרבות;

"המועצה" פירושו – המועצה לחינוך ממלכתי דתי;

"חוק החינוך" פירושו – חוק חינוך ממלכתי, תשי"ג-1953;

"חוק הלימוד" פירושו – חוק לימוד חובה, תש"ט-1949.

שאר המונחים שאינם מצויים בחוק החינוך פירושם כמשמעותם בחוק הלימוד.

2. (א) כל ארגון יגיש לשר תוך שני ימים מיום פרסום תקנות אלה ברשומות רשימת מועמדים לחברות במועצה.

הגשת רשימות מועמדים לחברות במועצה

(ב) לאחר סיום שנת הלימודים תשי"ד יגיש כל ארגון לשר רשימת מועמדים כאמור בתקנת משנה (א) אם יהיה צורך בכך.

3. (א) התאחדו כל הארגונים לשם הגשת רשימה אחידה של מועמדים לחברות במועצה, תכיל הרשימה ששה מועמדים לפחות.

תוכן רשימת מועמדים לחברות במועצה

(ב) לא התאחדו הארגונים כאמור בתקנת משנה (א), יגיש כל ארגון רשימה נפרדת שתכלול שני מועמדים לפחות.

4. (א) בישיבתה הראשונה של המועצה יציע השר את מועמדות מנהל אגף החינוך הדתי והמועצה תדון בהצעה זו.

מועמדות מנהל אגף החינוך הדתי

(ב) התנגדה המועצה למועמדות האמורה בתקנת משנה (א) והשר החליט לא למנות את המועמד האמור, יציע לה השר מועמד חדש והיא תדון בהצעה זו.

(ג) פסק מנהל אגף החינוך הדתי לכהן בתפקידו, יתייעץ השר עם המועצה בדבר מועמד חדש. מועמד חדש יכול השר להציע למועצה ודין הצעה זו כדין הצעה לפי תקנות משנה (א) ו-(ב), ויכול שיוצע לשר על ידי המועצה.

5. (א) מנהל אגף החינוך הדתי יציע למועצה תכניות השלמה המיועדות למוסדות חינוך ממלכתיים דתיים.

תכנית השלמה

(ב) המועצה תחווה את דעתה על תכניות השלמה שהוצעו לה כאמור בתקנת משנה (א) ותודיע לשר על הסכמתה או התנגדותה לתכניות האמורות, כולן או מקצתן.

(ג) לא הסכימה המועצה לתכנית השלמה, כולה או מקצתה, לא תונהג התכנית האמורה, או חלק ממנה, במוסד חינוך ממלכתי דתי.

6. (א) מנהל אגף החינוך הדתי יגיש למועצה רשימה של מועמדים למורים, מנהלים ומפקחים במחוזות ובאגף החינוך הדתי שבדעתו להמליץ למועצה שתציע למנותם למוסדות חינוך ממלכתיים דתיים.

הגשת רשימת מועמדים למורים, מנהלים ומפקחים

(ב) כל חבר המועצה רשאי להגיש למועצה רשימה של מועמדים כאמור בתקנת משנה (א).

7. (א) המועצה תדון ברשימות האמורות בתקנה 6 והיא רשאית להחליט שהיא מתנגדת מטעמים דתיים למינוי מועמדים מסויימים שברשימה.

דיון ברשימה למורים, מנהלים ומפקחים

(ב) החליטה המועצה כאמור בתקנת משנה (א), תפרט את נימוקי ההחלטה ותודיע על כך למנהל אגף החינוך הדתי.

8. (א) כל חבר המועצה רשאי לערער על החלטת המועצה בדבר התנגדותה כאמור בתקנה 7 לפני השר תוך 3 ימים מיום מתן ההחלטה.

הגשת ערעור על התנגדות המועצה למינוי

(ב) הערעור יוגש בכתב ויפרט את הנימוקים אשר עליהם מבסס המערער את ערעורו.

(ג) הערעור יהא חתום ביד המערער.

9. (א) הוגש ערעור כאמור בתקנה 8, ידון בו השר יחד עם שר הדתות.

דיון בערעור על התנגדות המועצה למינוי

(ב) החליט השר בהסכמת שר הדתות בדבר הערעור, יודיע על ההחלטה למועצה.

(ג) לא הסכים שר הדתות להחלטת השר, יובא הדבר להחלטת הממשלה והחלטתה תהא סופית.

10. (א) החליטה המועצה לפסול מטעמים דתיים מינויו או המשכת שירותו של מורה, מנהל או מפקח במוסד חינוך ממלכתי דתי, רשאי כל חבר המועצה להגיש ערר על ההחלטה האמורה תוך 3 ימים מיום מתן ההחלטה.

ערר וערעור על החלטת המועצה לפסול מינוי

(ב) הערר יוגש בכתב ליושב ראש המועצה ויפרט את הנימוקים אשר עליהם הוא מבוסס.

(ג) יושב ראש המועצה יעמיד את הערר לדיון בישיבת המועצה הקרובה.

(ד) על החלטת המועצה בערר, רשאי כל חבר המועצה להגיש ערעור לשר ודין ערעור זה כדין ערעור שהוגש לפי תקנה 8.

11. לתקנות אלה ייקרא "תקנות חינוך ממלכתי (המועצה לחינוך ממלכתי דתי), תשי"ג-1953".

השם

|  |  |  |  |  |  |
| --- | --- | --- | --- | --- | --- |
|  | בן ציון דינור  שר החינוך והתרבות |  |  |  |  |
|  |  |  |  |  |  |