תקנות לימוד חובה (ייעוד כספי תשלומים), תשס"ה-2004

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | ניהול החשבון | סעיף 2 |
| [Go](#h3) | חשבון הבנק | סעיף 3 |
| [Go](#h4) | משיכת כספים מהחשבון | סעיף 4 |
| [Go](#h5) | החזרת כספים לתלמידים | סעיף 5 |
| [Go](#h6) | ניכוי כספים | סעיף 6 |
| [Go](#h7) | דיווח שנתי | סעיף 7 |
| [Go](#h8) | זכות עיון | סעיף 8 |
| [Go](#h9) | תחילה | סעיף 9 |
| [Go](#h10) | הוראות מעבר | סעיף 10 |
| [Go](#h11) | תוספת |

תקנות לימוד חובה (ייעוד כספי תשלומים), תשס"ה-2004

בתוקף סמכותי לפי סעיף 6א(ג) ו-(ד) לחוק לימוד חובה, התש"ט-1949 (להלן – החוק), לאחר היוועצות עם ועד החינוך, ובאישור ועדת החינוך והתרבות של הכנסת, אני מתקינה תקנות אלה:

1. בתקנות אלה –

הגדרות

"גזבר" – גזבר רשות חינוך מקומית או אדם שמונה לפקח על החשבון מטעם בעל מוסד חינוך;

"הממונה" – המנהל הכללי של משרד החינוך, או מי שהוא מינה לענין תקנות אלה;

"שיק" – כהגדרתו בסעיף 73 לפקודת השטרות;

"שכבה" – כלל הכיתות באותו מוסד חינוך בעלות קבוצת גיל זהה או דרגת כיתה אחת.

2. (א) רשות חינוך מקומית או בעל מוסד חינוך ימסרו לכל מנהל מוסד חינוך שבבעלותם, לא יאוחר מ-1 באוגוסט בכל שנה, את פרטי חשבון הבנק הנפרד של המוסד, שאליו יופקדו כספי התשלומים שהתקבלו בעד תלמידי אותו מוסד.

ניהול החשבון

(ב) רשות חינוך מקומית ובעל מוסד חינוך יסמיכו מטעמם את מנהל מוסד החינוך ואדם נוסף המועסק על ידם, וכן נציג נבחר של ועד ההורים ואם אין ועד הורים, נציג של ההורים במוסד, לניהול כספי התשלומים שהתקבלו בעד תלמידים באותו מוסד, לגבי חשבון הבנק (להלן – מורשי חתימה).

3. (א) חשבון הבנק הנפרד יוגבל באופן שלא ניתן יהיה למשוך ממנו משיכת יתר.

חשבון הבנק

(ב) רשות חינוך מקומית או בעל מוסד חינוך לא יעמידו את חשבון הבנק כערובה לחיובים אחרים.

(ג) רשות החינוך המקומית או בעל מוסד חינוך יממנו את עלות העמלות הבנקאיות ודמי הניהול השונים הדרושים לקיומו של החשבון.

4. כל משיכת כספים מחשבון הבנק תחויב בחתימת שני מורשי חתימה ובלבד שאחד מהם יהיה מנהל מוסד החינוך.

משיכת כספים מהחשבון

5. (א) מנהל מוסד חינוך יחזיר כספים שנותרו בחשבון הבנק בתום שנת הלימודים, לתלמידים שמהם נגבו, עד יום 31 באוגוסט בכל שנה.

החזרת כספים לתלמידים

(ב) החזר תשלום לתלמיד העולה על 100 שקלים חדשים, יהיה באמצעות שיק בלבד.

(ג) המקבל תשלומים שהוחזרו כאמור בתקנת משנה (א), יאשר בחתימתו את דבר קבלתם.

6. על אף האמור בתקנה 5(א), מנהל מוסד חינוך רשאי, לאחר היוועצות עם ועד ההורים במוסד, ובהיעדרו – בהיוועצות עם נציגות הורי התלמידים, לנכות את הכספים שנותרו מהתשלום שעליהם לשלם בשנת הלימודים שלאחריה, ובלבד שמנהל מוסד החינוך, או מי מטעמו, שלח הודעה לתלמיד על אודות פירוט התשלומים לשנה הבאה ועל הניכוי האמור.

ניכוי כספים

7. (א) מנהל מוסד חינוך ידווח לועד ההורים במוסד, ואם אין ועד הורים – להורי התלמידים במוסד החינוך, בתום כל שנת לימודים, ולא יאוחר מה-30 בספטמבר, על פי הדיווח כמפורט בתוספת, לרבות כל סכום חריג; בתקנת משנה זאת, "סכום חריג" – סכום העולה על 10,000 שקלים חדשים.

דיווח שנתי

(ב) מנהל מוסד חינוך חייב לתת לממונה ולגזבר, לפי דרישתם מזמן לזמן, העתק מהדיווח שהוגש בהתאם לתקנת משנה (א), כל אסמכתה המעידה על הוצאת התשלומים לגבי שנת לימודים המתקיימת באותה עת, וכן לגבי כל אחת מחמש שנות הלימודים שקדמו לה.

(ג) הגזבר ידווח לממונה על ליקויים שימצא לגבי אופן ניהול כספי התשלומים.

8. מנהל מוסד חינוך יאפשר, בכל עת, לועד ההורים ואם אין ועד הורים, לנציגות ההורים במוסד, לעיין במסמכי חשבון הבנק, ובכל המסמכים המפרטים את התשלומים והתקבולים.

זכות עיון

9. תחילתן של תקנות אלה בתחילת שנת הלימודים התשס"ה.

תחילה

10. (א) על אף האמור בסיפה של תקנה 7(ב), מנהל מוסד חינוך לא יידרש להמציא דיווחים ואסמכתאות לפי תקנות אלה לגבי כל שנת לימודים הקודמת לשנת הלימודים התשס"ה.

הוראות מעבר

(ב) על אף האמור בתקנה 2(א), בשנת הלימודים התשס"ה, רשות חינוך מקומית או בעל מוסד חינוך ימסרו לכל מנהל מוסד חינוך שבבעלותם, עד 60 ימים מיום פתיחת שנת הלימודים, את פרטי חשבון הבנק הנפרד של המוסד, שאליו יופקדו כספי התשלומים שהתקבלו בעד תלמידי אותו מוסד.

**תוספת**

(תקנה 7(א))

[דיווח שנתי של מנהל מוסד חינוך](https://www.nevo.co.il/lawattachments/62dc5b58bb5e0e41c39bdb29/2b2c640d-36ba-43d5-a2e4-258a7c7f7e1c.doc)

|  |  |  |  |  |  |
| --- | --- | --- | --- | --- | --- |
|  | לימור לבנת  שרת החינוך התרבות והספורט |  |  |  |  |
|  |  |  |  |  |  |