תקנות לימוד חובה (תלמידים הלומדים ברשות חינוך מקומית אחרת), תשס"ה-2005

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מוסד חינוך מתאים | סעיף 2 |
| [Go](#h3) | סכום ההשתתפות | סעיף 3 |
| [Go](#h4) | שעות לימוד נוספות ושירותים נוספים | סעיף 3א |
| [Go](#h5) | תחילה | סעיף 4 |

תקנות לימוד חובה (תלמידים הלומדים ברשות חינוך מקומית אחרת), תשס"ה-2005

בתוקף סמכותי לפי סעיפים 7א ו-(ב) ו-15 לחוק לימוד חובה, התש"ט-1949 (להלן – החוק), לאחר היוועצות בוועד החינוך לפי סעיף 14 לחוק, ולאחר התייעצות עם מרכז השלטון המקומי, ובאישור ועדת החינוך והתרבות של הכנסת, אני מתקינה תקנות אלה:

1. בתקנות אלה –

הגדרות

"בית ספר יסודי" – מוסד חינוך רשמי שלומדים בו תלמידים בכיתות א' עד ו', או בכיתות א' עד ח';

"גן ילדים" – מוסד חינוך רשמי שלומדים בו תלמידים בגילאי 3 עד 5, או מוסד חינוך רשמי שלומדים בו תלמידים בגילאי 3 עד 4, ושחל עליו צו לימוד חובה (החלה בגני ילדים), התשנ"ט-1999, או צו לימוד חובה (החלה בגני ילדים), התשס"א-2001;

"חטיבת ביניים" – מוסד חינוך רשמי שלומדים בו תלמידים בכיתות ז' עד ט';

"חטיבה עליונה" – מוסד חינוך שלומדים בו תלמידים בכיתות ט' עד י"ב, או י' עד י"ב, ובלבד שכיתה ט' או י' שבו היא מוסד חינוך מוכר או בית ספר על-יסודי שחל עליו חוק הפיקוח על בתי הספר, התשכ"ט-1969.

"תקן שעות" – כהגדרתו בתקנות חינוך ממלכתי (סדרי הפיקוח), התשי"ז-1956.

2. מוסד חינוך מתאים לצורך סעיף 7א לחוק יהיה מוסד העונה על התנאים המפורטים להלן:

מוסד חינוך מתאים

(1) הוא אחד מאלה:

(א) גן ילדים ובית ספר יסודי – בחינוך הממלכתי או הממלכתי דתי, שניתנה לגביו הודעה של ההורה הרושם לפי סעיף 24 לחוק חינוך ממלכתי, התשי"ג-1953;

(א1) חטיבת ביניים;

(ב) חטיבה עליונה;

(ג) מוסד חינוכי לכיתות א' עד ח', השייך לתאגיד מרכז מעיין החינוך התורני בארץ ישראל;

(ד) מוסד חינוכי לכיתות א' עד ח', השייך לתאגיד מרכז החינוך העצמאי;

(ה) מוסד חינוך אחר שהרשות השולחת אישרה כמוסד חינוך מתאים, ובלבד שהוא מוסד חינוך שחל עליו סעיף 7א לחוק;

(2) המרחק בין מרכז היישוב שבו מתגורר התלמיד למרכז היישוב שבו מצוי מוסד החינוך אינו עולה על 30 ק"מ; ואולם, אם ראה השר או מי שהוא הסמיך לכך, כי קיימות נסיבות המצדיקות כי התלמיד יישלח למוסד חינוך כאמור בפסקה (1), אף אם המרחק בין מרכז היישוב שבו מתגורר התלמיד למרכז היישוב שבו מצוי מוסד החינוך האמור עולה על 30 ק"מ – יורה על כך, בהסכמת הרשות השולחת.

3. (א) סכום ההשתתפות שתשלם הרשות השולחת לרשות הקולטת בשל תלמיד שנשלח אליה מפאת היעדר מוסד חינוך מתאים ברשות השולחת, יהיה:

סכום ההשתתפות

(1) לגבי תלמידים כמפורט בפסקאות משנה (א), (ג), (ד) ו-(ה) שבתקנה 2(1) – 662 שקלים חדשים לשנה;

(1א) לגבי תלמידים כמפורט בפסקאות משנה (א1) ו-(ה) שבתקנה 2(1) – ביחס לתלמיד בחטיבת ביניים – 845 שקלים חדשים לשנה;

(2) לגבי תלמידים כמפורט בפסקאות משנה (ב) ו-(ה) שבתקנה 2(1) – ביחס לתלמיד בחטיבה עליונה – 849 שקלים חדשים לשנה.

(ב) הסכומים הנקובים בתקנת משנה (א) יעודכנו ב-1 ביולי של כל שנה (להלן – יום העדכון), לפי שיעור עליית המדד שפורסם בחודש שקדם ליום העדכון לעומת המדד שפורסם בחודש שקדם ליום העדכון הקודם; לענין זה, "המדד" – מדד המחירים לצרכן שמפרסמת הלשכה המרכזית לסטטיסטיקה.

3א. הרשות השולחת והרשות הקולטת רשאיות לקבוע, בהסכם, שהרשות השולחת תשתתף בתשלומים נוספים על אלה שקבועים בתקנות אלה, בשל שעות לימוד נוספות על תקן שעות ובשל שירותים נוספים, שנותנת הרשות הקולטת (להלן – פעילות נוספת), ובלבד שתלמיד מהרשות השולחת לא ייפגע בשל פעילות נוספת ולא יידרשו תשלומים בשל פעילות נוספת מהתלמיד או מהוריו.

שעות לימוד נוספות ושירותים נוספים

4. תחילתן של תקנות אלה 30 ימים מיום פרסומן.

תחילה

|  |  |  |  |  |  |
| --- | --- | --- | --- | --- | --- |
|  | לימור לבנת  שרת החינוך התרבות והספורט |  |  |  |  |
|  |  |  |  |  |  |