תקנות מעונות יום שיקומיים (כללים להכרה במכון להתפתחות הילד), תש"ע-2009

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | הכרה במכון להתפתחות הילד וביחידה טיפולית | סעיף 2 |
| [Go](#h3) | מנהל המכון ומנהל יחידה טיפולית | סעיף 3 |
| [Go](#h4) | צוות מכון להתפתחות הילד | סעיף 4 |
| [Go](#h5) | צוות יחידה טיפולית | סעיף 5 |
| [Go](#h6) | מבנה | סעיף 6 |
| [Go](#h7) | עזרים מקצועיים ואבחון | סעיף 7 |
| [Go](#h8) | ישיבות צוות | סעיף 8 |
| [Go](#h9) | הדרכה מקצועית אישית | סעיף 9 |
| [Go](#h10) | שירותי מינהלה | סעיף 10 |
| [Go](#h11) | הוראות מעבר | סעיף 11 |
| [Go](#h12) | תוספת |

תקנות מעונות יום שיקומיים (כללים להכרה במכון להתפתחות הילד), תש"ע-2009

בתוקף סמכותי לפי סעיף 6א לחוק מעונות יום שיקומיים, התש"ס-2000 (להלן – החוק), אני מתקין תקנות אלה:

1. בתקנות אלה –

הגדרות

"אחראי מקצועי" – מנהל מכון מוכר או רופא מומחה בנוירולוגיית ילדים והתפתחות הילד או ברפואת ילדים, שהוא בעל ניסיון של שלוש שנות עבודה במכון מוכר בהיקף של חצי משרה לפחות, והמועסק על ידי מכון מוכר או יחידה טיפולית מוכרת;

"יחידה טיפולית" – יחידה להתפתחות הילד בקהילה, הפועלת בחסותו של אחראי מקצועי;

"מכון" – מכון להתפתחות הילד;

"צוות מקצועי" – כל בעלי המקצוע המפורטים בתקנות 3 עד 5, במכון או ביחידה טיפולית, לפי העניין.

2. (א) בקשת גוף שהוא מכון או שהוא יחידה טיפולית להכרה כמכון להתפתחות הילד, תוגש למנהל המחלקה להתפתחות הילד במשרד הבריאות, לפי הטופס שבתוספת בצירוף מסמכים ומידע המעידים על התקיימות כל התנאים להכרה המפורטים בתקנות 3 עד 10, לפי העניין.

הכרה במכון להתפתחות הילד וביחידה טיפולית

(ב) בקשה להכרה ביחידה טיפולית יגיש האחראי המקצועי שבחסותו פועלת היחידה הטיפולית.

3. (א) מכון ינוהל בידי רופא מומחה בנוירולוגיית ילדים והתפתחות הילד או ברפואת ילדים, שהוא בעל ניסיון של חמש שנות עבודה בהיקף של חצי משרה לפחות במכון מוכר.

מנהל המכון ומנהל יחידה טיפולית

(ב) יחידה טיפולית תנוהל בידי בעל מקצוע מבין המועסקים ביחידה שהוא בעל ניסיון של שלוש שנות עבודה לפחות במכון מוכר או ביחידה טיפולית.

4. (א) נוסף על המנהל כאמור בתקנה 3(א) במשרה מלאה לפחות, יועסקו במכון בעלי מקצוע כמפורט להלן לפחות, בהיקף של משרה מלאה אחת לפחות בכל מקצוע, זולת אם צוין לצדו היקף משרה אחר:

צוות מכון להתפתחות הילד

(1) רופא מומחה ברפואת ילדים או בנוירולוגיית ילדים והתפתחות הילד, בעל ניסיון של שנת עבודה אחת בהיקף של חצי משרה לפחות במכון מוכן, בחצי משרה לפחות;

(2) פסיכולוג מומחה בפסיכולוגיה התפתחותית;

(3) פיזיותרפיסט;

(4) מרפא בעיסוק;

(5) עובד סוציאלי;

(6) קלינאי תקשורת.

(ב) כמו כן יעסיק המכון, לפי הצורך, יועצים שיש להם הסדר קבוע של ייעוץ למכון שהם רופאים מומחים בפסיכיאטריה של הילד והמתבגר, בכירורגיה אורתופדית, ובמכון שאין בו מומחה בנוירולוגיית ילדים והתפתחות הילד – גם בנוירולוגיית ילדים והתפתחות הילד.

(ג) מכון יקיים קשר ייעוץ קבוע ומוסדר עם מכון לגנטיקה רפואית, מרפאת עיניים ומרפאת אף-אוזן-גרון.

5. (א) ביחידה טיפולית יועסקו בעלי מקצוע כמפורט להלן לפחות, בהיקף כמפורט לצדם:

צוות יחידה טיפולית

(1) פסיכולוג מומחה בפסיכולוגיה התפתחותית – רבע משרה;

(2) פיזיותרפיסט – חצי משרה;

(3) מרפא בעיסוק – חצי משרה;

(4) עובד סוציאלי – רבע משרה;

(5) קלינאי תקשורת – חצי משרה.

(ב) יחידה טיפולית רשאית להעסיק במקום שני בעלי המקצוע האמורים בתקנת משנה (א)(1) ו-(4), פסיכולוג אחד או עובד סוציאלי אחד, בחצי משרה.

6. (א) שטח מכון לא יפחת מ-200 מטרים רבועים ובכללם אזורי המתנה וטיפול וכן אזורים נוספים לאחסון ולשירותים.

מבנה

(ב) שטח יחידה טיפולית לא יפחת מ-50 מטרים רבועים ויותאם להיקף הפעילות הצפוי של היחידה.

(ג) שטח מכון ויחידה טיפולית, אזורי ההמתנה, חדרי הטיפול ומיתקניו יהיו נגישים לנכים בכיסאות גלגלים, לפי הוראות כל דין.

7. (א) מכון ויחידה טיפולית יחזיקו עזרים הדרושים לאבחון רב-מקצועי ומקיף, לרבות ספרות מקצועית עדכנית, ותהיה להם גישה לשירותי מידע מקצועי באינטרנט.

עזרים מקצועיים ואבחון

(ב) אבחון לעניין החוק שנעשה ביחידה טיפולית טעון את אישורו של האחראי המקצועי.

8. (א) מנהל מכון אחראי לקיום ישיבות צוות מקצועי סדירות, אחת לשבוע לפחות.

ישיבות צוות

(ב) מנהל יחידה טיפולית אחראי לקיום ישיבות צוות מקצועי סדירות, או להשתתפות סדירה של הצוות המקצועי בישיבות הצוות של מכון מוכר, אחת לשבועיים לפחות.

9. (א) מנהל מכון ומנהל יחידה טיפולית, לפי העניין, אחראי לכך שכל בעל מקצוע, כמפורט בתקנות 4 או 5, המועסק במכון או ביחידה הטיפולית, שיש לו ותק מקצועי שאינו עולה על שנתיים, יקבל הדרכה אישית, אחת לשבוע, מבעל מקצוע באותו תחום שיש לו ותק מקצועי העולה על חמש שנים.

הדרכה מקצועית אישית

(ב) הדרכה אישית לפי תקנת משנה (א) אינה מחליפה הדרכה מקצועית הדרושה לבעל המקצוע לפי כל דין אחר.

10. במכון וביחידה טיפולית יהיו שירותי מינהלה ומזכירות לפי הנדרש, ושירותי ארכיון לניהול רשומות רפואיות ושמירתן, כנדרש לפי כל דין.

שירותי מינהלה

11. (א) מכון ויחידה טיפולית שהוכרו ערב תחילתן של תקנות אלה לפי הוראות חוזר המנהל הכללי של משרד הבריאות מס' 28/96 מיום 14 בנובמבר 1996, ייראו כמוכרים לעניין החוק ותקנות אלה.

הוראות מעבר

(ב) פסיכולוג ביחידה טיפולית שהוכרה ערב תחילתן של תקנות אלה ושאינו מומחה בפסיכולוגיה התפתחותית יוכל, על אף האמור בתקנה 5(א)(1), להוסיף ולשמש פסיכולוג באותה יחידה טיפולית בלבד, וזאת עד תום שלוש שנים מיום תחילתן של תקנות אלה; אין לעיל בהוראה זו כדי לגרוע מתקנה 5(ב).

**תוספת**

(תקנה 1)

[בקשה להכרה במכון להתפתחות הילד / יחידה טיפולית להתפתחות הילד בקהילה](https://www.nevo.co.il/lawattachments/62b0b771c55176ba368a5ed0/4e7a7b83-7267-4a5b-b3b1-68d7640a9f48.doc)

|  |  |  |  |  |  |
| --- | --- | --- | --- | --- | --- |
|  | בנימין נתניהו  ראש הממשלה ושר הבריאות |  |  |  |  |
|  |  |  |  |  |  |