תקנות נכי המלחמה בנאצים (ועדה רפואית), תשט"ו-1954

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | ועדה רפואית | סעיף 2 |
| [Go](#h3) | הרכב הועדה וכינוסה | סעיף 3 |
| [Go](#h4) | סמכויות יושב ראש | סעיף 4 |
| [Go](#h5) | קביעת מועד ומקום הדיון | סעיף 5 |
| [Go](#h6) | פרוטוקול | סעיף 6 |
| [Go](#h7) | החלטות הועדה | סעיף 7 |
| [Go](#h8) | הודעת החלטה | סעיף 8 |
| [Go](#h9) | תיקון טעויות | סעיף 9 |
| [Go](#h10) | השם | סעיף 10 |

תקנות נכי המלחמה בנאצים (ועדה רפואית), תשט"ו-1954

בתוקף הסמכות לפי סעיפים 6 ו-27 לחוק נכי המלחמה בנאצים, תשי"ד-1954, שהועברה אלי, אני מתקין תקנות אלה:

1. בתקנות אלה –

הגדרות

"נכה" – נכה שלגביו נתבקשה ועדה רפואית (להלן – הועדה) על ידי הרשות המוסמכת לקבוע את דרגת נכותו;

"בקשה" – בקשה שהוגשה על ידי הרשות המוסמכת לועדה לקבוע דרגת נכותו של נכה;

"השר" – שר האוצר.

2. (א) הועדה תורכב מבין רשימה של רופאים אשר יימנה השר.

ועדה רפואית

(ב) אחד מבין הרופאים הכלולים ברשימה ימנה השר להיות יושב-ראש הועדה.

(ג) הועדה המפרטת את שמות הרופאים ברשימה, את שם יושב ראש הועדה ואת מען הועדה תפורסם ברשומות.

3. (א) הועדה תדון בכל בקשה בהרכב של לא יותר משלושה רופאים שמינה השר מבין הרופאים הכלולים ברשימה לפי תקנה 2.

הרכב הועדה וכינוסה

(ב) יושב ראש הועדה יכנס את ישיבות הועדה וישב בראשה, אלא שאם ייעדר מהרכב הועדה הדן בבקשה כלשהי, ימנה הוא את אחד מחברי הועדה להיות יושב ראש בדיון באותה בקשה.

4. (א) ישב בראש הועדה חבר שאיננו היושב ראש, תועבר כל החלטה שלה לעיונו של היושב ראש, לפני שתועבר לרשות המוסמכת.

סמכויות יושב ראש

(ב) היושב ראש רשאי לאשר את החלטת הועדה או להחזירה בצירוף הערותיו לדיון נוסף בועדה.

(ג) בדיון נוסף כאמור ישב היושב ראש בראש הועדה.

5. היושב ראש יקבע את המועד והמקום שבו תדון הועדה בבקשה ויודיע על כך לנכה באמצעות הרשות המוסמכת לפחות שבעה ימים לפני המועד האמור.

קביעת מועד ומקום הדיון

6. דיוני הועדה והחלטותיה, לרבות הצעות המיעוט שבין חבריה, יירשמו בפרוטוקול והוא ייחתם בידי כל חברי הועדה הנוכחים בישיבה.

פרוטוקול

7. החלטות הועדה המורכבת מיותר מחבר אחד, יתקבלו ברוב דעות; היו הדעות שקולות, או שלוש דעות שונות – תכריע דעת היושב-ראש.

החלטות הועדה

8. (א) הרשות המוסמכת תודיע לנכה את ההחלטה שנתקבלה על ידי הועדה ותעיר בגוף ההודעה שהנכה רשאי לערער על ההחלטה לפני ועדת ערעור תוך ארבעה עשר יום מיום שהגיעה אליו ההודעה.

הודעת החלטה

(ב) הודעה לפי תקנת משנה (א) שנשלחה בדואר רשום, רואים אותה כאילו נמסרה כדין ששה ימים אחרי שנרשמה בדואר.

9. הועדה רשאית לתקן את נוסח החלטותיה, אם תמצא בהן טעות סופר בולטת. על כל תיקון כאמור יחתמו כל חברי הועדה שהיו נוכחים בישיבה שבה נתקבלה אותה ההחלטה.

תיקון טעויות

10. לתקנות אלה ייקרא "תקנות נכי המלחמה בנאצים (ועדה רפואית), תשט"ו-1954".

השם

|  |  |  |  |  |  |
| --- | --- | --- | --- | --- | --- |
|  | לוי אשכול  שר האוצר |  |  |  |  |
|  |  |  |  |  |  |