תקנות נכי רדיפות הנאצים (סדרי דין בועדת ערר), תשל"ד-1973

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | התיחסות למהות הערר (לענין סעיף 17) | סעיף 2 |
| [Go](#h3) | פרטי הערר | סעיף 3 |
| [Go](#h4) | צירוף מסמכים | סעיף 4 |
| [Go](#h5) | חתימת הערר | סעיף 5 |
| [Go](#h6) | הגבלת הסעד המבוקש | סעיף 6 |
| [Go](#h7) | העברת כתב הערר לרשות מוסמכת | סעיף 7 |
| [Go](#h8) | תשובת הרשות המוסמכת | סעיף 8 |
| [Go](#h9) | חתימת התשובה | סעיף 9 |
| [Go](#h10) | העברת התשובה לעורר | סעיף 10 |
| [Go](#h11) | מסירת תיק הרשות המוסמכת | סעיף 11 |
| [Go](#h12) | קביעת מועד לשמיעת הערר | סעיף 12 |
| [Go](#h13) | איחוד עררים | סעיף 12א |
| [Go](#h14) | טענות פגם | סעיף 13 |
| [Go](#h15) | מחיקת הערר או פרטים ממנו | סעיף 14 |
| [Go](#h16) | עיון בחומר הראיות | סעיף 15 |
| [Go](#h17) | תיקון כתב הערר | סעיף 16 |
| [Go](#h18) | ראיות | סעיף 17 |
| [Go](#h19) | הגשת רשימת שאלות | סעיף 18 |
| [Go](#h20) | הגבלת החקירה לרשימת השאלות | סעיף 19 |
| [Go](#h21) | הזמנת עדים מטעם העורר | סעיף 20 |
| [Go](#h22) | סירוב להתיר הזמנת עד | סעיף 21 |
| [Go](#h23) | פקדון לכיסוי הוצאות העדות | סעיף 22 |
| [Go](#h24) | תצהיר על תוכן העדות מטעם העורר | סעיף 23 |
| [Go](#h25) | עדות בפני הרשות המוסמכת כראיה | סעיף 24 |
| [Go](#h26) | אופן הגשת תעודה רפואית | סעיף 25 |
| [Go](#h27) | אופן הגשת חוות דעת רפואית | סעיף 26 |
| [Go](#h28) | חקירה שכנגד | סעיף 27 |
| [Go](#h29) | הארכת מועדים | סעיף 28 |
| [Go](#h30) | חזרה מן הערר | סעיף 29 |
| [Go](#h31) | הוצאות במקרה של ביטול | סעיף 30 |
| [Go](#h32) | שמיעת הערר | סעיף 31 |
| [Go](#h33) | אי-התייצבות העורר | סעיף 32 |
| [Go](#h34) | אי-התייצבות הרשות המוסמכת | סעיף 33 |
| [Go](#h35) | דחיית הדיון | סעיף 34 |
| [Go](#h36) | הגבלת הדיון לנימוקים | סעיף 35 |
| [Go](#h37) | פרטים נוספים וראיות נוספות | סעיף 36 |
| [Go](#h38) | אי-קיום הוראות הועדה | סעיף 37 |
| [Go](#h39) | החזרת ערר | סעיף 38 |
| [Go](#h40) | אופן גביית ראיות | סעיף 39 |
| [Go](#h41) | שינוי בהרכב הועדה | סעיף 39א |
| [Go](#h42) | המצאת מסמכים | סעיף 40 |
| [Go](#h43) | ייצוג על ידי היועץ המשפטי לממשלה | סעיף 41 |
| [Go](#h44) | הוצאות | סעיף 42 |
| [Go](#h45) | סטיה מהוראות התקנות | סעיף 43 |
| [Go](#h46) | מרשם | סעיף 44 |
| [Go](#h47) | החלטת הועדה | סעיף 45 |
| [Go](#h48) | מסירת העתק ההחלטה | סעיף 46 |
| [Go](#h49) | הוראות מעבר | סעיף 47 |
| [Go](#h50) | תחילה | סעיף 48 |
| [Go](#h51) | השם | סעיף 49 |
| [Go](#h52) | תוספת |

תקנות נכי רדיפות הנאצים (סדרי דין בועדת ערר), תשל"ד-1973

בתוקף סמכותי לפי סעיף 17א לחוק נכי רדיפות הנאצים, תשי"ז-1957, אני מתקינה תקנות אלה:

1. בתקנות אלה –

הגדרות

"ועדה" – ועדת העררים שנתמנתה לפי סעיף 16 לחוק;

"החלטה" – החלטת הרשות המוסמכת לפי סעיף 7 לחוק.

2. (א) הרואה עצמו נפגע על ידי החלטת הרשות המוסמכת רשאי לערור עליה לפני הועדה בתוך שלושים ימים מיום שהגיעה אליו ההודעה על החלטת הרשות המוסמכת; אולם רשאית הועדה להאריך לו את מועד הערר לתקופה נוספת שלא תעלה על ארבעה עשר יום.

התיחסות למהות הערר (לענין סעיף 17)

(ב) העורר ימסור לועדה או ישלח בדואר רשום לפי מענה שפורסם ברשומות, את כתב הערר בשני עתקים.

(ג) היה מענה של הועדה בית משפט, יימסר כתב הערר כאמור במשרד הרישום של אותו בית משפט.

3. בכתב הערר יפורטו –

פרטי הערר

(1) שמו של העורר, תארו, משלח ידו ומענו;

(2) תכנה של ההחלטה;

(3) התאריך שבו ניתנה ההחלטה ושבו היא נמסרת לעורר;

(4) נימוקי הערר, לרבות נימוקים משפטיים, כל נימוק בפסקה מיוחדת ובקיצור;

(5) הסעד המבוקש.

4. לכתב הערר יצורפו שני העתקים של תצהיר לאימות העובדות שעליהן מסתמך העורר.

צירוף מסמכים

5. כתב הערר ייחתם ביד העורר או ביד בא כוחו.

חתימת הערר

6. אין העורר רשאי לבקש בכתב הערר סעד שלא נכלל בזה שביקש מאת הרשות המוסמכת.

הגבלת הסעד המבוקש

7. הוגש ערר לועדה, ישלח יושב ראש הועדה לרשות המוסמכת עותק אחד של כתב הערר ושל כל מסמך שצורף אליו.

העברת כתב הערר לרשות מוסמכת

8. הרשות המוסמכת רשאית להגיש לועדה תשובה מנומקת, תוך ארבעה עשר יום מהיום שנמסר לה עותק כתב הערר.

תשובת הרשות המוסמכת

9. התשובה תיחתם ביד הרשות המוסמכת או ביד בא כוחה.

חתימת התשובה

10. יושב ראש הועדה ישלח לעורר עותק אחד של התשובה ושל כל מסמך שצורף אליה.

העברת התשובה לעורר

11. (א) הרשות המוסמכת תמסור לועדה תוך המועד שנקבע להגשת התשובה את התיק הכולל את בקשת העורר שהוגשה לה ואת כל המסמכים וחומר הראיות שהיו בפניה, לרבות פרוטוקולים של העדויות שהושמעו בפניה וששימשו יסוד להחלטתה (להלן – התיק).

מסירת תיק הרשות המוסמכת

(ב) הרשות המוסמכת תמסור לועדה את התיק בין אם הגישה תשובה לפי תקנה 8 ובין אם לא הגישה.

12. (א) יושב ראש הועדה יקבע מועד לשמיעת הערר וישלח הזמנות לעורר ולרשות המוסמכת, ארבעה עשר יום לפחות לפני מועד השמיעה.

קביעת מועד לשמיעת הערר

(ב) נתברר ליושב ראש הועדה מכתב הערר, מכתב התשובה או מהתיק שאין חילוקי-דעות ביחס לשאלות שבעובדה, רשאי הוא להורות לבעלי הדין לסכם בכתב בדרך הנראית לו, במקום לקבוע מועד לשמיעת הערר, ובלבד שיתן לעורר או לבא כוחו, על פי דרישתם, הזדמנות להשמיע דבריהם בעל פה.

12א. יושב ראש הועדה רשאי לאחד את הדיון בשני עררים או יותר, שבהם העורר הוא אותו אדם או מתעוררות אותן שאלות משפטיות או עובדתיות.

איחוד עררים

13. (א) בשמיעת הערר לא תיזקק הועדה לכל טענות של פגם בצורת כתב הערר אלא אם נמסרה הודעה בכתב על כך לעורר לפחות שבעה ימים לפני היום שנקבע לשמיעת הערר והעורר לא תיקן את הפגם לפני אותו מועד.

טענות פגם

(ב) נמסרה הודעה כאמור בתקנת משנה (א) והעורר לא תיקן את הפגם בעוד מועד, רשאית הועדה – מטעמים מיוחדים שתפרש בהחלטתה ובתנאים שתקבע – להרשות לעורר לתקן את הפגם.

14. (א) הרשות המוסמכת רשאית, בכל עת עד ליום שנקבע לשמיעת הערר לבקש מהועדה –

מחיקת הערר או פרטים ממנו

(1) למחוק ערר שאיננו מנומק או שאינו מגלה עילה, או שהוא טרדני או קנטרני;

(2) למחוק את הערר מאחר שלא פורטו בו נימוקי הערר;

(3) למחוק מכתב הערר כל דבר שאינו דרוש לענין.

(ב) הועדה רשאית למחוק את הערר או כל דבר מכתב הערר, כאמור בתקנת משנה (א), גם אם לא נתבקשה לכך מאת הרשות המוסמכת.

15. העורר יהא רשאי, בשעות קבלת הקהל הנהוגות במשרדי הממשלה, לעיין בתיק במשרד הרשות המוסמכת ולעשות לעצמו העתקים מהמסמכים שבו.

עיון בחומר הראיות

16. (א) ועדת הערר רשאית בכל עת עד לסיום הדיון בפניה, להרשות לעורר לתקן את כתב הערר; החליטה הועדה להרשות את התיקון, יגיש העורר את כתב הערר המתוקן בשני עתקים, תוך המועד שהועדה קבעה.

תיקון כתב הערר

(ב) יושב ראש הועדה ישלח לרשות המוסמכת עותק אחד של כתב הערר המתוקן; הרשות המוסמכת רשאית להגיש תשובה תוך המועד שקבעה הועדה בהחלטתה.

(ג) הוראות תקנות אלה בדבר כתב הערר וכתב התשובה יחולו, בשינויים המחוייבים, על כתב הערר המתוקן והתשובה עליו.

(ד) סמכויות הועדה לפי תקנה זו ניתנות אף ליושב ראש שלה.

17. העורר והרשות המוסמכת רשאים להביא ראיות בפני הועדה, בכפוף לאמור בתקנות אלה.

ראיות

18. (א) רצה העורר לחקור אדם שהעיד בפני הרשות המוסמכת, הן בכתב והן בעל-פה, בענין נושא הערר, ושלא היה עד של העורר, יגיש לועדה בשני עתקים רשימת השאלות שברצונו לשאול אותו אדם (להלן – רשימת השאלות) שבעה ימים לפחות לפני המועד לשמיעת הערר.

הגשת רשימת שאלות

(ב) יושב ראש הועדה ישלח העתק אחד של רשימת השאלות לרשות המוסמכת.

(ג) הוראות תקנה 14 יחולו על רשימת השאלות, בשינויים המחוייבים.

19. העורר לא ישאל, בחקירתו בפני הועדה, עד כאמור בתקנה 18 שאלה שלא פורטה ברשימת השאלות, זולת אם הועדה – מטעמים מיוחדים שתפרש בהחלטתה – הרשתה לעשות כן.

הגבלת החקירה לרשימת השאלות

20. (א) עורר שברצונו להזמין אדם להתייצב בפני הועדה כדי להעיד או כדי למסור מסמך, יגיש ליושב ראש הועדה בקשה לכך בשני עתקים, שבעה ימים לפחות לפני המועד לשמיעת הערר.

הזמנת עדים מטעם העורר

(ב) בקשה כאמור בתקנת משנה (א) תפרט את שמו ואת מענו של העד, את מקצועו וכן את העובדות שנטענו בכתב הערר שלהוכחתן ברצונו להזמין אותו אדם.

(ג) יושב ראש הועדה ישלח לרשות המוסמכת עותק אחד של הבקשה.

21. יושב ראש הועדה רשאי לסרב לבקשת העורר להזמין אדם להעיד אם, לדעתו, הבקשה היא טרדנית או קנטרנית.

סירוב להתיר הזמנת עד

22. יושב ראש הועדה רשאי להתנות את הוצאת ההזמנה כאמור בתקנה 20 בהפקדת סכום לכיסוי ההוצאות של הזמנת העד, לרבות שכר הבטלה שייפסק לזכותו, בשיעור שיקבע יושב ראש הועדה ושלא יעלה על שיעור שכר הבטלה שבית משפט היה רשאי לפסוק לזכותו של העד אילו הוזמן להתייצב בפניו בהליכים אזרחיים; יושב ראש הועדה רשאי גם להתנות את ההזמנה במתן ערובה לתשלום ההוצאות כאמור, כפי שנראה לו סביר בנסיבות הענין.

פקדון לכיסוי הוצאות העדות

23. לא תישמע עדות מטעם העורר אלא לאחר שהעורר מסר ליושב ראש הועדה, שבוע ימים לפחות לפני המועד שנקבע לשמיעת העדות, תצהיר בשני עתקים על העובדות שעליהן תישמע העדות, או אם הועדה מטעמים מיוחדים שתפרש בהחלטתה, התירה את שמיעתה; העתק התצהיר יומצא לרשות המוסמכת.

תצהיר על תוכן העדות מטעם העורר

24. הודיע העורר על רצונו לחקור אדם כאמור בתקנה 18, לא תשמש עדותו של אותו אדם שניתנה בפני הרשות המוסמכת ראיה, אלא אם היה אותו אדם נוכח בשמיעת הערר כשהוא מוכן לחקירה בשאלות שפורטו ברשימת השאלות, או אם הועדה היתה משוכנעת שקבלת העדות דרושה למען הצדק.

עדות בפני הרשות המוסמכת כראיה

25. תעודה של רופא על מצב בריאותו של אדם תהא בתצהיר שיצורף לו כרטיס החולה ושייערך לפי טופס 1 שבתוספת, ולא תקבל הועדה תעודה של רופא על מצב בריאותו של אדם שלא בתצהיר כאמור אלא אם ראתה טעם מיוחד לכך שתפרש בהחלטתה.

אופן הגשת תעודה רפואית

26. חוות דעת של רופא בשאלה שבידיעתו המקצועית תהא בתצהיר לפי טופס 2 שבתוספת, ולא תקבל הועדה חוות דעת בכתב שלא בצורה האמורה אלא אם ראתה טעם מיוחד לכך שתפרש בהחלטתה.

אופן הגשת חוות דעת רפואית

27. (א) רצה בעל דין לחקור את המצהיר בתצהיר חקירה שכנגד, יודיע על כך לבעל הדין שהגיש אותו וידרוש את התייצבותו של המצהיר לשם חקירה שכנגד בשעת הדיון בערר; ההודעה תומצא בעוד מועד כדי ליתן למצהיר שהות מספקת להתכונן ולבוא למקום הבירור של הערר.

חקירה שכנגד

(ב) לא התייצב המצהיר בהתאם להודעה, לא ישמש התצהיר ראיה אלא אם החליטה כך הועדה מטעמים מיוחדים שתפרש בהחלטתה.

(ג) הועדה רשאית, בכל עת, לדרוש מיזמתה היא את התייצבותו של מצהיר לשם חקירה.

28. הועדה או היושב ראש שלה רשאים, מטעמים מיוחדים שיפורשו בהחלטתם, להאריך כל מועד שנקבע בתקנות אלה או על פיהן, למעט תקנה 2(א).

הארכת מועדים

29. העורר רשאי בכל עת לחזור בו מן הערר על ידי מתן הודעה בכתב לועדה על ביטולו; ההודעה תוגש בשני עתקים ויושב ראש הועדה ישלח העתק אחד ממנה לרשות המוסמכת.

חזרה מן הערר

30. הועדה רשאית, על פי בקשת הרשות המוסמכת, שתוגש לה תוך ארבעה עשר יום מיום שנמסרה לה הודעת הביטול כאמור בתקנה 29, לחייב את העורר בהוצאות הערר, כולן או מקצתן.

הוצאות במקרה של ביטול

31. תמה גביית הראיות, או לא נגבו ראיות בכלל, תשמע הועדה תחילה את טענות העורר ולאחר מכן את טענות הרשות המוסמכת; הועדה רשאית, ככל שהדבר ייראה לה, להתיר לעורר להשיב לטענות הרשות המוסמכת.

שמיעת הערר

32. לא התייצב העורר לפני הועדה במועד שנקבע לשמיעת הערר והוכח לועדה שההזמנה הומצאה לו, תבטל הועדה את הערר, זולת אם החליטה, מטעמים מיוחדים שתפרש בהחלטתה, לדון בערר.

אי-התייצבות העורר

33. לא התייצבה הרשות המוסמכת לפני הועדה במועד שנקבע לשמיעת הערר, והוכח לועדה שההזמנה הומצאה לה, רשאית הועדה לדון בערר ולהחליט שלא בפניה.

אי-התייצבות הרשות המוסמכת

34. הועדה רשאית לדחות את שמיעת הערר למועד אחר, ומשהתחילה בשמיעתו – לדחות את המשך הדיון בו, אם הדחיה דרושה, לדעתה, למען הצדק.

דחיית הדיון

35. הועדה לא תיזקק לכל נימוק שלא פורש בכתב הערר או בכתב התשובה או שלא היה נימוק להחלטת הרשות המוסמכת, ולא תיזקק לכל נימוק ולכל טענה של העורר שלא הביאם בפני הרשות המוסמכת, אלא אם היא משוכנעת שהנימוק או הטענה נשמטו מטעמים שלא היתה לבעל הדין המבקש להיעזר בהם שליטה עליהם.

הגבלת הדיון לנימוקים

36. (א) הועדה רשאית להורות על הגשת פרטים נוספים והמצאת ראיות נוספות בכל ענין הנזכר בכתב הערר, בכתב התשובה או בהחלטה שעוררים עליה או ביחס לכל נימוק שהועדה החליטה להיזקק לו כאמור בתקנה 35.

פרטים נוספים וראיות נוספות

(ב) סמכויות הועדה לפי תקנה זו ניתנות גם ליושב ראש שלה.

37. (א) לא קיים העורר את המוטל עליו מאת הועדה או היושב ראש שלה לצרכי ניהול הדיון בערר, רשאית הועדה למחוק את הערר.

אי-קיום הוראות הועדה

(ב) לא קיימה הרשות המוסמכת את המוטל עליה מאת הועדה או היושב ראש שלה לצרכי ניהול הדיון בערר, רשאית הועדה להחליט בערר בלי להתיר לרשות המוסמכת להשמיע דבריה.

38. בוטל ערר לפי תקנה 32, רשאי העורר, תוך ארבעה עשר יום מיום המצאת ההחלטה על הביטול לידיו, לבקש מהועדה להשיב את הערר; הוכיח העורר כי נבצר ממנו מסיבה מספקת להתייצב במועד הקבוע לדיון, רשאית הועדה להשיב את הערר, בתנאים שייראו לה בדבר תשלום הוצאות.

החזרת ערר

39. בכל ענין שלא נקבעה לו הוראה מיוחדת בתקנות אלה תהא גביית הראיות בדרך הנראית לועדה כמועילה ביותר לבירור השאלות העומדות להכרעתה.

אופן גביית ראיות

39א. נבצר מחברי הועדה, כולם או מקצתם, מסיבה כל שהיא לסיים את הדיון בערר, בין שהתחילו בגביית ראיות ובין שטרם התחילו בה, רשאית ועדה אחרת להמשיך בדיון מן השלב שאליו הגיעה הועדה הקודמת, ורשאית היא, לאחר שנתנה הזדמנות לרשות המוסמכת להשמיע את טענותיה לענין, לנהוג בראיות שנגבו על ידי הועדה הקודמת כאילו גבתה אותן בעצמה או לחזור ולגבותן, כולן או מקצתן, הכל אם לא ביקש העורר שהערר כולו או מקצתו יישמע מחדש בפני הועדה האחרת.

שינוי בהרכב הועדה

40. מסמך שיש להמציא או לשלוח על פי תקנות אלה לבעלי הדין יומצא אישית, או בדרך שמוסרים כתב בי-דין בהליכים אזרחיים בבית משפט.

המצאת מסמכים

41. הרשות המוסמכת רשאית להיות מיוצגת בכל הליכי הערר על ידי היועץ המשפטי לממשלה או נציגו.

ייצוג על ידי היועץ המשפטי לממשלה

42. הוצאות הערר וכל הליך שבו יהיו בשיקול דעתה של הועדה.

הוצאות

43. הועדה רשאית, בהסכמת בעלי הדין, לסטות מהאמור בתקנות אלה, מטעמים מיוחדים שתפרש בהחלטתה, כאשר הדבר נראה לה לבירור מועיל וצודק של השאלות העומדות להכרעתה.

סטיה מהוראות התקנות

44. דיוני הועדה יירשמו בדרך שיורה עליה יושב ראש הועדה.

מרשם

45. החלטת הועדה תיערך בכתב ותיחתם ביד היושב ראש ובידי חברי הועדה.

החלטת הועדה

46. העתק החלטת הועדה מאושר ביד היושב ראש יישלח לעורר ולרשות המוסמכת סמוך ככל האפשר למתן ההחלטה.

מסירת העתק ההחלטה

47. כתב ערר שהוגש לפני תחילתן של תקנות אלה, רשאי יושב ראש הועדה להורות על איזה הליכים שבערר יחולו בתקנות.

הוראות מעבר

48. תחילתן של תקנות אלה היא ביום השלושים מיום פרסומן.

תחילה

49. לתקנות אלה ייקרא "תקנות נכי רדיפות הנאצים (סדרי דין בועדת ערר), תשל"ד-1973".

השם

**תוספת**

טופס 1
(תקנה 25)
[תצהיר](https://www.nevo.co.il/lawattachments/63bc00c1b2b5e50574dca00c/186a8989-65e5-4034-a94d-a6947b9fe420.pdf)

טופס 2
(תקנה 26)
[תצהיר](https://www.nevo.co.il/lawattachments/63bc00c1b2b5e50574dca00c/2ae23323-63b9-4c91-87e8-bbd4fcd663fb.pdf)

|  |  |  |  |  |  |
| --- | --- | --- | --- | --- | --- |
| גולדה מאיר  ראש הממשלה ושר המשפטים |  |  |  |  |  |
|  |  |  |  |  |  |