תקנות נכי רדיפות הנאצים (קביעת דרגת נכות), תשמ"ד-1983

תוכן ענינים

|  |  |
| --- | --- |
| [Go](#h1) | פרק א':פרשנות |
| [Go](#h2) | הגדרות | סעיף 1 |
| [Go](#h3) | פרק ב':קביעת דרגת נכות |
| [Go](#h4) | סימן א':ועדה רפואית |
| [Go](#h5) | קביעת דרגת נכות בידי ועדה | סעיף 2 |
| [Go](#h6) | עיגול דרגות | סעיף 2א |
| [Go](#h7) | אופן הרכבת הועדה ודרכי עבודתה | סעיף 3 |
| [Go](#h8) | קביעת דרגת נכות על פי מסמכים | סעיף 4 |
| [Go](#h9) | בדיקה במקום הימצא הנכה | סעיף 5 |
| [Go](#h10) | אי-התייצבות לבדיקה או אי-מילוי אחרי הוראות הועדה | סעיף 6 |
| [Go](#h11) | נוכחות זרים בשעת הבדיקה | סעיף 7 |
| [Go](#h12) | דרגת נכות | סעיף 8 |
| [Go](#h13) | דרגת נכות מורכבת | סעיף 9 |
| [Go](#h14) | דרגת נכות בקשיון ובשיתוק | סעיף 10 |
| [Go](#h15) | קביעת דרגת נכות מחוץ למבחנים | סעיף 11 |
| [Go](#h16) | סטיות | סעיף 12 |
| [Go](#h17) | דרגת נכות באבר זוגי | סעיף 13 |
| [Go](#h18) | תחולת הקביעה | סעיף 14 |
| [Go](#h19) | מועד לקביעה מחדש | סעיף 15 |
| [Go](#h20) | ביטול הקביעה | סעיף 16 |
| [Go](#h21) | סימן ב':ועדה רפואית עליונה |
| [Go](#h22) | ועדה רפואית עליונה ומועד להגשת הערר | סעיף 17 |
| [Go](#h23) | אופן הערר | סעיף 18 |
| [Go](#h24) | הארכת המועד להגשת ערר | סעיף 19 |
| [Go](#h25) | סמכויות הועדה הרפואית העליונה | סעיף 20 |
| [Go](#h26) | תחולת הוראות | סעיף 21 |
| [Go](#h27) | אי-התייצבות העורר | סעיף 22 |
| [Go](#h28) | אי-התייצבות בערר שהגישה הרשות המוסמכת | סעיף 23 |
| [Go](#h29) | אי-התייצבות הנכה בערר שלא הוחלט בו | סעיף 24 |
| [Go](#h30) | סימן ג':דיון מחדש וקביעת דרגת נכות שנית |
| [Go](#h31) | קביעת דרגת נכות שנית | סעיף 25 |
| [Go](#h32) | אי-התייצבות לבדיקה מחדש | סעיף 26 |
| [Go](#h33) | פרק ג':הוראות שונות |
| [Go](#h34) | סודיות | סעיף 27 |
| [Go](#h35) | ביטול | סעיף 28 |
| [Go](#h36) | תחילה | סעיף 29 |

תקנות נכי רדיפות הנאצים (קביעת דרגת נכות), תשמ"ד-1983

בתוקף סמכותי לפי סעיפים 8, 9 ו-24 לחוק נכי רדיפות הנאצים, התשי"ז-1957 (להלן – החוק), אני מתקין תקנות אלה:

**פרק א':פרשנות**

1. בתקנות אלה –

הגדרות

"התוספת" – התוספת לתקנות הביטוח;

"מבחנים" – רשימת הפגימות שבתוספת ואחוזי הנכות שלצידה של כל אחת מהן;

"מזכיר" – מי שהרשות המוסמכת מינתה להיות מזכיר ועדות לפי תקנות אלה;

"נכות מוכרת" – נכות הנובעת ממחלה, החמרת מחלה או חבלה של נכה ואשר אילולא הנאמר בהסכם בין מדינת ישראל לבין הרפובליקה הפדרלית של גרמניה מיום ב' באלול התשי"ב (10 בספטמבר 1952) ובמכתב מס' 1א שבו, היה זכאי בגלל אותה פגימה לתגמול, קיצבה או פיצוי אחר מאת הרפובליקה הפדרלית של גרמניה;

"פגימה" – כל אחת מן המחלות, הפגיעות או הליקויים המנויים בתוספת;

"פגימה מוכרת" – פגימה שהיא נכות מוכרת;

"תקנות הביטוח" – תקנות הביטוח הלאומי (קביעת דרגת נכות לנפגעי עבודה), התשט"ז-1956.

**פרק ב':קביעת דרגת נכות**

**סימן א':ועדה רפואית**

2. דרגת נכות של נכה תיקבע בידי ועדה רפואית שנתמנתה לפי סעיף 6(א) לחוק נכי המלחמה בנאצים, התשי"ד-1954 (להלן – הועדה).

קביעת דרגת נכות בידי ועדה

2א. נקבעה דרגת נכות לפי תקנות אלה, והדרגה מבוטאת בשבר אחר השלם, יעוגל השבר לשלם כלפי מעלה.

עיגול דרגות

3. תקנות נכי המלחמה בנאצים (ועדה רפואית), התשט"ו-1954, יחולו על אופן הרכבת הועדה ודרכי עבודתה.

אופן הרכבת הועדה ודרכי עבודתה

4. הועדה רשאית, בהסכמת הנכה והרשות המוסמכת, לקבוע את דרגת נכותו של הנכה על סמך מסמכים רפואיים בלבד, מבלי לבדוק את הנכה.

קביעת דרגת נכות על פי מסמכים

5. אישר יושב ראש הועדה כי נבצר מהנכה, בגלל מצב בריאותו, להתייצב בפני הועדה במקום הנקוב בהזמנה, תבדוק הועדה את הנכה במקום הימצאו.

בדיקה במקום הימצא הנכה

6. לא התייצב הנכה בפני הועדה במועד הנקוב בהודעה שנמסרה לו או במועד אחר שהיא קבעה, מבלי שהודיע למזכיר על כך בכתב לפני המועד כאמור או מבלי שנתן סיבה מתקבלת על דעת יושב ראש הועדה לאי-התייצבותו, או לא מילא אחרי הוראות הועדה שניתנו לענין קביעת דרגת הנכות, ישלם הנכה לרשות המוסמכת, לפי דרישתה, את ההוצאות שנגרמו לה עקב כך, ואם אין הוראה אחרת מאת הרשות המוסמכת לא תיקבע דרגת הנכות אלא לאחר שהנכה שילם לרשות המוסמכת את ההוצאות האמורות.

אי-התייצבות לבדיקה או אי-מילוי אחרי הוראות הועדה

7. הועדה תבדוק את הנכה ביחידות, אך רשאית היא להתיר לזולת להיות נוכח בשעת הבדיקה.

נוכחות זרים בשעת הבדיקה

8. דרגת נכותו של נכה, שנפגם פגימה מוכרת אחת, היא אחוזי הנכות שנקבעו לאותה פגימה במבחנים.

דרגת נכות

9. דרגת נכותו של נכה, שנפגם מספר פגימות מוכרות, היא הסכום של אחוזי הנכות שנקבעו במבחנים לאותן פגימות החלים על אותו נכה, שיחושב באופן ובסדר המפורטים להלן:

דרגת נכות מורכבת

(1) בעד הפגימה שנקבע לה אחוז הנכות הראשון במעלה – אחוז הנכות שנקבע כאמור;

(2) בעד הפגימה שנקבע לה אחוז נכות שני במעלה – מספר אחוזים מן הכושר המופחת כמספר אחוזי הנכות שנקבעו לאותה פגימה במבחנים;

(3) בעד הפגימה שנקבע לה אחוז הנכות השלישי במעלה – מספר האחוזים מן הכושר המופחת האחרון כמספר אחוזי הנכות שנקבעו לאותה פגימה במבחנים, וכן הלאה.

10. (א) בקביעת דרגת נכותו של נכה שנפגם –

דרגת נכות בקשיון ובשיתוק

(1) בקשיון או בהגבלת תנועה של פרק גדול אחד – לא יובא בחשבון הנזק שנגרם לשרירים הפועלים באותו פרק;

(2) בשיתוק עצב גדול אחד – לא יובאו בחשבון שיתוק סעיפי אותו עצב או נזק שנגרם לשרירים המעוצבים על ידיו.

(ב) נכה שנפגם פגימות מוכרות בכמה קבוצות שרירים הפועלים על אותו קטע, ולאחת הפגימות האמורות, שנקבעו לה אחוזי הנכות הגבוהים ביותר בהשוואה ליתר הפגימות, היתה צורה שפורשה –

(1) כצורה קלה – תיקבע דרגת נכותו של הנכה במספר אחוזי הנכות שנקבעו למבחן שבו הפגימה האמורה הוגדרה כצורה בינונית;

(2) כצורה בינונית – תיקבע דרגת נכותו במספר אחוזי הנכות שנקבעו למבחן שבו הפגימה האמורה הוגדרה כצורה ניכרת;

(3) כצורה ניכרת – תיקבע דרגת נכותו במספר אחוזי הנכות שנקבעו למבחן שבו הפגימה האמורה הוגדרה כצורה קשה;

(4) כצורה קשה – תיקבע דרגת נכותו במספר אחוזי הנכות שנקבעו לאותה פגימה.

(ג) דרגת נכותו של נכה שנפגם –

(1) בכמה פגימות מוכרות באותו פרק – לא תעלה על אחוזי הנכות שנקבעו לקשיון של אותו פרק;

(2) בכמה פגימות מוכרות באותה גפה – לא תעלה על אחוזי הנכות שנקבעו לקיטוע החלק הפגום של אותה הגפה, פרט אם נקבעו לאחת מהפגימות האמורות אחוזי נכות העולים על האחוזים שנקבעו לאותו קיטוע;

(3) בכמה פגימות מוכרות בעין אחת – לא תעלה על האחוזים שנקבעו לעיוורון של אותה עין.

(ד) דרגת נכות של נכה שנפגם כמה פגימות מוכרות בזרוע הימנית תחושב לפי תקנה 9, ובלבד שאחוזי הנכות של אותן פגימות, פרט לפגימה שנקבעו לה אחוזי הנכות הגבוהים ביותר, יחושבו כאילו היו הפגימות בזרוע השמאלית.

11. לא פורטה נכות מוכרת כפגימה במבחנים, תיקבע דרגת הנכות לפי שיקול דעתה של הועדה תוך התחשבות בפגימה הדומה לה ביותר מבין הפגימות שפורטו.

קביעת דרגת נכות מחוץ למבחנים

12. הועדה רשאית לקבוע דרגת נכות קטנה או גדולה עד רבע מזו שנקבעה במבחנים, בשים לב למקצועו, גילו או מינו של נכה, ובלבד שדרגת הנכות לא תעלה על 100%.

סטיות

13. דרגת הנכות בשל פגימה מוכרת באבר זוגי כשהאבר האחר פגום פגימה שאינה פגימה מוכרת, תיקבע על ידי צירוף פגימות שני האברים וניכוי הפגימה שאינה פגימה מוכרת.

דרגת נכות באבר זוגי

14. (א) דרגת הנכות אשר קבעה הועדה לנכה שטרם נקבעה לו דרגת נכות היא החל מן התאריך כלהלן –

תחולת הקביעה

(1) לנכה שדרגת נכותו נקבעה לאחר שהגיש תביעתו לתגמול בתוך המועד שנקבע בחוק נכי רדיפות הנאצים (הארכת מועד), התשי"ט-1959 (להלן – המועד המקורי), או לאחר שהוארך לו המועד המקורי – החל מיום כ"ז באדר ב' התשי"ד (1 באפריל 1954);

(2) לנכה שדרגת נכותו נקבעה אחרי שהגיש תביעתו לתגמול בתוך המועד שנקבע בסעיף 12(ב) לחוק נכי רדיפות הנאצים (תיקון מס' 2), התשכ"ט-1969, או לאחר שהוארך לו המועד שנקבע כאמור – מהאחד לחודש שבו הגיש את תביעתו;
ואולם הועדה רשאית לקבוע לנכה דרגות נכות שונות לגבי התקופה שבין אותו תאריך לבין היום שבו קבעה הועדה את דרגת הנכות.

(ב) נקבעה לנכה דרגת נכות שתחילתה כאמור בתקנת משנה (א)(2) ולאחר מכן הוארך לו המועד המקורי, יראו את דרגת הנכות שנקבעה כאמור כחלה גם לגבי התקופה שבין יום כ"ז באדר ב' התשי"ד (1 באפריל 1954) לבין היום שבו מתחילה דרגת הנכות שנקבעה לו לראשונה כאמור (להלן – התקופה המוארכת), אם באה על כך הסכמת הרשות המוסמכת והנכה; לא הוסכם כאמור, תקבע הועדה הרפואית את דרגת הנכות לגבי התקופה המוארכת, והוראות תקנות אלה יחולו על קביעה זו, בשינויים המחוייבים.

(ג) דרגת הנכות שהועדה קבעה בדיון מחדש לפי תקנה 15 היא מהתאריך בו פקעה תקפה של דרגת הנכות הזמנית שקבעה הועדה הרפואית האחרונה לגבי הפגימה הנדונה, אך רשאית הועדה לקבוע דרגות נכות שונות לגבי התקופה שבין המועד שפקע תקפה של דרגת הנכות הזמנית לבין הקביעה החדשה.

15. (א) עם קביעת דרגת נכותו של נכה, תחליט הועדה אם קביעתה זאת היא לתקופה בלתי מסויימת או שיש לקבוע את הדרגה מחדש במועד מאוחר יותר, ובמקרה זה תציין בהחלטה את המועד לקביעה מחדש.

מועד לקביעה מחדש

(ב) החליטה הועדה שיש לקבוע מחדש את דרגת הנכות ישולם התגמול על פי קביעתה עד למועד שציינה לקביעה מחדש והוא יחודש רק לאחר הקביעה מחדש.

16. הורשע אדם בעבירה לפי סעיף 22 לחוק וקביעת דרגת הנכות של הנכה הושפעה מן הפעולות שבקשר אתן הורשע אדם כאמור, רשאית הועדה, על פי בקשת הרשות המוסמכת, להחליט שהקביעה בטלה מעיקרה.

ביטול הקביעה

**סימן ב':ועדה רפואית עליונה**

17. נכה רשאי לערור על החלטת הועדה בדבר דרגת נכותו בפני ועדה רפואית עליונה שנתמנתה לפי סעיף 12א לחוק נכי המלחמה בנאצים, התשי"ד-1954 (להלן – ועדה רפואית עליונה) תוך שלושים ימים מהתאריך שבו נמסרה לו ההחלטה וכל עוד לא קיבל תגמולים או לאחר שהחזיר אותם אם קיבלם; הרשות המוסמכת רשאית לערור כאמור תוך ששים ימים מהתאריך שבו נמסרה לה ההחלטה.

ועדה רפואית עליונה ומועד להגשת הערר

18. (א) ערר יוגש למזכיר בשלושה העתקים ויצויינו בו נימוקי הערר.

אופן הערר

(ב) המזכיר יעביר את הערר ליושב ראש הועדה והעתק ממנו ימסור לרשות המוסמכת – אם הוגש הערר בידי הנכה, או לנכה – אם הוגש הערר בידי הרשות המוסמכת.

19. לא הגיש הנכה ערר במועד הנקוב בתקנה 17 רשאי הנכה בהסכמת הרשות המוסמכת, לערור תוך שלושים ימים מהיום האחרון להגשת הערר כאמור בתקנה 17.

הארכת המועד להגשת ערר

20. ועדה רפואית עליונה רשאית לאשר את החלטת הועדה הרפואית, לבטלה או לשנותה, בין שנתבקשה לעשות זאת ובין שלא נתבקשה, בין שהעורר הוא הנכה ובין שהוא הרשות המוסמכת.

סמכויות הועדה הרפואית העליונה

21. (א) תקנות 4, 5 ו-8 עד 16 יחולו על ערר בפני ועדה רפואית עליונה, בשינויים המחוייבים לפי הענין.

תחולת הוראות

(ב) תקנות 1, 2, 9, 11 עד 14, ו-16 עד 20 לתקנות נכי המלחמה בנאצים (ועדה רפואית עליונה), התשי"ז-1957, יחולו על אופן הרכבת הועדה הרפואית העליונה ודרכי עבודתה.

22. ערר הנכה ולא התייצב בפני הועדה הרפואית העליונה במועד ובמקום שנקבעו בהזמנה, רשאית הועדה לדון ולהחליט בערר שלא בפניו לפי החומר שברשותה ולדחות את הערר אם לדעתה אין החומר מספיק; אולם, אם הודיע העורר לפני המועד שנקבע לדיון בערר או אחריו שאינו יכול להתייצב מסיבה סבירה שיפרט, רשאי יושב ראש הועדה לקבוע מועד אחר לדיון.

אי-התייצבות העורר

23. עררה הרשות המוסמכת, והנכה לא התייצב בפני הועדה הרפואית העליונה במועד ובמקום שנקבעו בהזמנה ולא נתן סיבה סבירה לאי-התייצבותו, רשאית הועדה הרפואית העליונה לדון ולהחליט לפי החומר אשר ברשותה.

אי-התייצבות בערר שהגישה הרשות המוסמכת

24. עררה הרשות המוסמכת והנכה לא התייצב במועד ובמקום שנקבעו בהזמנה ועקב כך לא החליטה הועדה הרפואית העליונה בערר, רשאית הרשות המוסמכת לדחות את תשלום התגמולים עד למועד שבו יתייצב הנכה בפני הועדה הרפואית העליונה במועד ובמקום שייקבע לאחר שהנכה יגיש בקשה למזכיר וישלם את כל ההוצאות שנגרמו לרשות המוסמכת עקב אי-התייצבותו כאמור.

אי-התייצבות הנכה בערר שלא הוחלט בו

**סימן ג':דיון מחדש וקביעת דרגת נכות שנית**

25. (א) עברו שלוש שנים מאז נקבעה לאחרונה דרגת נכותו של הנכה או שהגיע המועד לדיון על קביעה מחדש של דרגת הנכות לפי תקנה 15, רשאי הנכה או הרשות המוסמכת לבקש קביעה מחדש של דרגת הנכות; הוראות תקנות אלה יחולו על קביעה זו, בשינויים המחוייבים.

קביעת דרגת נכות שנית

(ב) על בקשה לקביעת דרגת נכות מחדש כאמור בתקנת משנה (א) יחולו הוראות תקנה 19 בשינויים המחוייבים.

26. לא התייצב הנכה לבדיקה לצורך קביעה מחדש כאמור בתקנה 25 ולא נתן סיבה מתקבלת על דעת הרשות המוסמכת לאי-התייצבותו, רשאית הרשות המוסמכת לדחות את תשלום התגמולים עד למועד שבו יתייצב לבדיקה.

אי-התייצבות לבדיקה מחדש

**פרק ג':הוראות שונות**

27. המסמכים הרפואיים אשר בידי ועדה או בידי ועדה רפואית עליונה הם סודיים אך מותר להביאם לידיעת אדם אשר לעזרתו או לשירותו נזקקות הועדות בקשר לקביעת דרגת נכות וכן לידיעת הרשות המוסמכת.

סודיות

28. תקנות נכי רדיפות הנאצים (קביעת דרגת נכות), התשי"ח-1957 – בטלות.

ביטול

29. תחילתן של תקנות אלה ביום י"א בתשרי התשמ"ד (18 בספטמבר 1983).

תחילה

|  |  |  |  |  |  |
| --- | --- | --- | --- | --- | --- |
| יורם ארידור  שר האוצר |  |  |  |  |  |
|  |  |  |  |  |  |