תקנות סדר הדין הפלילי (סמכויות אכיפה – נתוני תקשורת) (העברת נתונים ממאגר נתוני זיהוי לרשות חוקרת אחרת), תשע"ז-2017

תוכן ענינים

|  |  |  |
| --- | --- | --- |
| [Go](#h1) | הגדרה | סעיף 1 |
| [Go](#h2) | קביעת מורשי גישה | סעיף 2 |
| [Go](#h3) | תיעוד | סעיף 3 |
| [Go](#h4) | החזקה ושמירת נתונים | סעיף 4 |
| [Go](#h5) | תחילה | סעיף 5 |

תקנות סדר הדין הפלילי (סמכויות אכיפה – נתוני תקשורת) (העברת נתונים ממאגר נתוני זיהוי לרשות חוקרת אחרת), תשע"ז-2017

בתוקף סמכותנו לפי סעיף 8(ג) לחוק סדר הדין הפלילי (סמכויות אכיפה – נתוני תקשורת), התשס"ח-2007 (להלן – החוק), ובאישור ועדת החוקה חוק ומשפט של הכנסת, אנו מתקינים תקנות אלה:

1. בתקנות אלה, "המאגר" – מאגר נתוני זיהוי (תקשורת) כהגדרתו בסעיף 7(א) לחוק.

הגדרה

2. כל אחד מאלה הוא מורשה גישה למידע הכלול במאגר:

קביעת מורשי גישה

(1) לעניין משטרה צבאית חוקרת (להלן – מצ"ח) – בעל תפקיד במערך החקירות והמודיעין של מצ"ח שהסמיך לכך מפקד מצ"ח;

(2) לעניין היחידה לחקירות פנים של חיל המשטרה הצבאית – בעל תפקיד במערך החקירות והמודיעין של חיל המשטרה הצבאית שהסמיך לכך מפקד היחידה לחקירות פנים;

(3) לעניין המחלקה לחקירת שוטרים במשרד המשפטים – בעל תפקיד במערך החקירות והמודיעין של המחלקה לחקירת שוטרים שהסמיך לכך מנהל המחלקה לחקירת שוטרים;

(4) לעניין הרשות לניירות ערך – בעל תפקיד במערך החקירות והמודיעין של הרשות לניירות ערך שהסמיך לכך ראש הרשות לניירות ערך;

(5) לעניין רשות ההגבלים העסקיים – בעל תפקיד במערך החקירות והמודיעין של רשות ההגבלים העסקיים שהסמיך לכך הממונה על ההגבלים העסקיים;

(6) לעניין רשות המסים בישראל – בעל תפקיד במערך החקירות והמודיעין של רשות המסים שהסמיך לכך מנהל רשות המסים.

3. (א) משטרת ישראל תתעד באופן אוטומטי ורצוף כל פנייה למאגר לקבלת נתוני זיהוי (להלן – המידע) והרשות החוקרת האחרת תתעד את קבלת המידע, והכול באופן מקוון לפי סעיף 8(א) לחוק.

תיעוד

(ב) התיעוד יכלול את אלה:

(1) זהות מקבל המידע;

(2) התאריך והשעה שבה התקבל המידע;

(3) סוג המידע שהתקבל;

(4) מספר תיק החקירה, אם יש כזה.

4. (א) נתוני זיהוי שיתקבלו בהתאם לסעיף 8(א) לחוק, למטרות האמורות בסעיף 3(א)(2) עד (4), יישמרו בתיק החקירה שלעניינו התקבל המידע, בהתאם להוראות החלות על שמירת חומרי חקירה באותה רשות חוקרת אחרת.

החזקה ושמירת נתונים

(ב) נתוני זיהוי שיתקבלו בהתאם לסעיף 8(א) לחוק, במשטרה הצבאית החוקרת למטרה האמורה בסעיף 3(א)(1), יישמרו בתיק שלעניינו התקבל המידע, בהתאם להוראות קצין משטרה צבאית ראשי כהגדרתן בסעיף 4(ו) לחוק.

5. תחילתן של תקנות אלה 30 ימים מיום פרסומן.

תחילה

|  |  |  |  |  |  |
| --- | --- | --- | --- | --- | --- |
|  |  |  |  |  |  |
|  | אלי כהן  שר הכלכלה |  | משה כחלון  שר האוצר |  | אביגדור ליברמן  שר הביטחון |