תקנות עוולות מסחריות (סעדים וסדרי דין), התש"ס-1999

תוכן ענינים

|  |  |
| --- | --- |
| [Go](#h1) | פרק א':מתן דין וחשבון |
| [Go](#h2) | צו למתן דין וחשבון | סעיף 1 |
| [Go](#h3) | צו נוסף | סעיף 2 |
| [Go](#h4) | פרק ב':כונס נכסים |
| [Go](#h5) | סימן א':מינוי כונס נכסים |
| [Go](#h6) | הגדרה | סעיף 3 |
| [Go](#h7) | מינוי כונס נכסים | סעיף 4 |
| [Go](#h8) | בקשה למינוי כונס נכסים | סעיף 5 |
| [Go](#h9) | העתקים מן הצו | סעיף 6 |
| [Go](#h10) | ערובת כונס הנכסים | סעיף 7 |
| [Go](#h11) | אחריות כונס הנכסים | סעיף 8 |
| [Go](#h12) | חובת סודיות | סעיף 9 |
| [Go](#h13) | אכיפת תשלום | סעיף 10 |
| [Go](#h14) | ביטול או שינוי הצו | סעיף 11 |
| [Go](#h15) | פקיעת הצו | סעיף 12 |
| [Go](#h16) | סדרי דין | סעיף 13 |
| [Go](#h17) | סימן ב':כניסה, חיפוש ותפיסה |
| [Go](#h18) | סמכויות כונס הנכסים | סעיף 14 |
| [Go](#h19) | עדים | סעיף 15 |
| [Go](#h20) | נוכחות בעת החיפוש והתפיסה | סעיף 16 |
| [Go](#h21) | דין וחשבון על כניסה, חיפוש ותפיסה | סעיף 17 |
| [Go](#h22) | שמירת סודיות וטענת סוד מסחרי | סעיף 18 |
| [Go](#h23) | החזקת הנכסים | סעיף 19 |
| [Go](#h24) | סימן ג':הוראות בדבר הצטרפות צד שלישי |
| [Go](#h25) | הודעה מטעם בית המשפט | סעיף 20 |
| [Go](#h26) | הודעת הצטרפות | סעיף 21 |
| [Go](#h27) | פרק ג':שונות |
| [Go](#h28) | תחולת תקנות סדר הדין האזרחי ותקנות בית הדין לעבודה (סדרי דין) | סעיף 22 |
| [Go](#h29) | תחולה | סעיף 23 |
| [Go](#h30) | תחילה | סעיף 24 |
| [Go](#h31) | תוספת |

תקנות עוולות מסחריות (סעדים וסדרי דין), התש"ס-1999

בתוקף סמכותי לפי סעיפים 15 ו-25 לחוק עוולות מסחריות, התשנ"ט-1999, ולפי סעיף 108 לחוק בתי המשפט [נוסח משולב], התשמ"ד-1984, ובאישור ועדת החוקה חוק ומשפט של הכנסת, אני מתקין תקנות אלה:

**פרק א':מתן דין וחשבון**

1. (א) בלי לגרוע מהוראות פרק ט' בחלק ב' לתקנות סדר הדין האזרחי, התשע"ט-2018 (להלן – תקנות סדר הדין האזרחי), רשאי בית המשפט, לבקשת התובע, אם ראה כי קיימת זכות לכאורה, ליתן צו למתן דין וחשבון, אשר בו יורה לנתבע למסור פרטים וחשבונות הנוגעים לבירור התובענה, לרבות פרטים בדבר מועדי ייצור וכמויות ייצור, בדבר מפיצים וכן בדבר מועדים וכמויות של רכישות ומכירות.

צו למתן דין וחשבון

(ב) דין וחשבון יינתן בתצהיר, ויש להגישו בתוך 30 ימים מיום המצאת הצו למשיב, או בתוך מועד אחר שקבע בית המשפט.

2. הוגש דין וחשבון בלתי מספק, רשאי התובע לבקש מבית המשפט צו המחייב את הנתבע לתקן או להשלים את הדין וחשבון. בית המשפט רשאי להורות על השלמת הדין וחשבון בדרך שיקבע.

צו נוסף

**פרק ב':כונס נכסים**

**סימן א':מינוי כונס נכסים**

3. בסימן זה, "נכסים" – נכסים אשר הופקו תוך ביצוע עוולה או שימשו לביצועה, או המהווים ראיות אשר קיים חשש סביר להעלמתן.

הגדרה

4. (א) צו למינוי כונס נכסים לפי סעיף 16 לחוק (להלן – צו מינוי), יכלול הוראות המכוונות לכונס הנכסים, וכן הוראה בדבר אי הכשלת ביצוע הצו, המכוונת למי שנגדו ניתן הצו או אדם מטעמו, שיהיה נוכח בעת ביצועו; צו מינוי יהיה ערוך לפי טופס 1 שבתוספת.

מינוי כונס נכסים

(ב) תקופת המינוי תהא עד למתן פסק הדין בתובענה, זולת אם קבע בית המשפט מועד אחר.

(ג) לא יינתן צו מינוי אלא כפוף להמצאת ערובה ועירבון כאמור בסעיפים 18 ו-19 לחוק, וערובת כונס הנכסים כאמור בתקנה 7.

5. (א) בבקשה למתן צו מינוי יפרט המבקש את כל אלה:

בקשה למינוי כונס נכסים

(1) שמותיהם של הנתבע ושל צד שלישי המחזיק בחצרים שלגביהם מתבקש הצו (להלן – מי שנגדו ניתן הצו), מספרי זהותם, מקום מגוריהם ומענם להמצאת כתבי בי-דין, ואם היה מי מהם תאגיד – האופן שבו התאגד;

(2) מענם של החצרים שלגביהם מתבקש הצו;

(3) פירוט הנכסים שלגביהם מתבקש הצו, תיאורם ומקום הימצאם, ואם הופקו תוך ביצוע העוולה או שימשו לביצועה; כן יצוין היכן בדעתו להחזיק את הנכסים לאחר תפיסתם;

(4) היו בין הנכסים שלגביהם מתבקש הצו נכסים המהווים ראיות – הנימוקים לחשש שעליו נסמכת הבקשה.

(ב) המבקש יציע בבקשתו מועמד שיהא כונס נכסים; לבקשה יצרף את הסכמתו בכתב של המועמד למינוי.

6. (א) ניתן צו מינוי, ימציא המבקש לכונס הנכסים שמונה העתקים מצו המינוי, בצירוף העתקים של כל המסמכים שהוגשו לבית המשפט במסגרת הבקשה למתן צו מינוי, ואם הוגשה תובענה, גם את מסמכי התובענה.

העתקים מן הצו

(ב) ניתן הצו למינוי כונס הנכסים במעמד צד אחד, ימציא כונס הנכסים, בעת ביצוע הצו, את העתק הצו ואת המסמכים האמורים בתקנת משנה (א) גם למי שנגדו ניתן הצו, אם היה נוכח בעת החיפוש שערך, או מיד אחריו אם לא היה נוכח כאמור.

7. כונס נכסים שנתמנה, ייתן ערובה, בסכום שיפורש בצו, להבטחת אחריותו לנכסים או לחצרים שלגביהם ניתן הצו, ולכל אשר יגיע לידו בקשר אליהם; הערובה תהא בכתב ערבות, ערוך לפי טופס 2 שבתוספת.

ערובת כונס הנכסים

8. כונס הנכסים יהא אחראי לכל נזק שגרם לנכסים או לחצרים, שלגביהם ניתן הצו, מתוך זדון או רשלנות.

אחריות כונס הנכסים

9. כונס נכסים לא יעשה שימוש במידע או במסמכים שהגיעו אליו עקב תפקידו, ולא יגלה אותם לאחר, אלא לצורך ביצוע תפקידו, מכוח חובה על פי דין למסור מידע או אם הורשה לכך על ידי בית המשפט, וינקוט אמצעים, ככל הדרוש, כדי להבטיח שהעובדים בשירותו ישמרו על סודיות כאמור.

חובת סודיות

10. כונס נכסים שלא שילם סכום המגיע ממנו, לא הגיש דין וחשבון או שגרם נזק לנכסים או לחצרים שלגביהם ניתן הצו, מתוך זדון או רשלנות, רשאי בית המשפט להורות על עיקול נכסיו, למכרם ולהשתמש בדמי המכר לסילוק כל סכום המגיע מכונס הנכסים או לכיסוי כל הפסד שגרם, ואת היתרה ישלם לכונס הנכסים.

אכיפת תשלום

11. בית המשפט רשאי, בכל עת, לפי בקשת בעל דין או כונס הנכסים, לבטל את צו המינוי או לשנותו, אם ראה שנסיבות הענין מצדיקות זאת.

ביטול או שינוי הצו

12. צו מינוי יפקע באחת מאלה:

פקיעת הצו

(1) המבקש לא המציא את העתק הצו והמסמכים כאמור בתקנה 6(ב);

(2) התובענה נדחתה, נמחקה או הופסקה, ואם נותר צו המינוי בתוקף לאחר מתן פסק הדין – אם פסק הדין בוצע;

(3) הצו ניתן לפני שהוגשה התובענה, והתובע לא הגיש את כתב התביעה בתוך שבעה ימים מיום נתינתו, או במועד מאוחר יותר שקבע בית המשפט כאמור בסעיף 17(ג) לחוק.

13. הוראות פרק זה יבואו במקום הוראות סימן ד' לפרק ט"ו בחלק ב' לתקנות סדר הדין האזרחי.

סדרי דין

**סימן ב':כניסה, חיפוש ותפיסה**

14. משניתן צו מינוי רשאי כונס הנכסים להיכנס, בתוך המועד הקבוע בצו, לחצרים שלגביהם ניתן הצו (להלן – החצרים), ולערוך בהם חיפוש לשם תפיסת הנכסים האמורים בצו (להלן – הנכסים); כונס הנכסים רשאי לצלם את החצרים, לתפוס את הנכסים, להעתיקם, לצלמם, ולעשות בהם את האמור בצו.

סמכויות כונס הנכסים

15. הכניסה, החיפוש והתפיסה ייעשו בנוכחות שני עדים; קודם לביצוע הצו יעמיד כונס הנכסים את העדים על כך שמחובתם לשמור על סודיות המידע שהגיע אליהם אגב הכניסה, החיפוש והתפיסה, איסור השימוש בו ואיסור גילויו לאחר, ויחתימם על התחייבות לשמירת סודיות כאמור.

עדים

16. החיפוש והתפיסה ייערכו גם בנוכחות מי שנגדו ניתן הצו, או אדם אחר מטעמו, אלא אם כן החליט בית המשפט אחרת, מנימוקים מיוחדים שיירשמו.

נוכחות בעת החיפוש והתפיסה

17. (א) כונס הנכסים יערוך דין וחשבון על הכניסה, החיפוש והתפיסה; הדין וחשבון יהיה ערוך לפי טופס 3 שבתוספת, וייחתם בידי כונס הנכסים והעדים; כונס הנכסים יחתים על הדין וחשבון גם את מי שנגדו ניתן הצו או מי מטעמו שהיה נוכח בשעת החיפוש והתפיסה, והם זכאים להעיר בו כל הערה ולקבל העתק ממנו; סירב מי שהיה נוכח בשעת החיפוש והתפיסה לחתום על הדין וחשבון, יציין כונס הנכסים בדין וחשבון את שמו ואת העובדה שסירב לחתום.

דין וחשבון על כניסה, חיפוש ותפיסה

(ב) כונס הנכסים יגיש לבית המשפט, בתוך שבעה ימים מיום ביצוע החיפוש והתפיסה, את הדין וחשבון כאמור בתקנת משנה (א) וימציא העתקים ממנו לבעלי הדין.

18. היו בין הנכסים שנתפסו או שהועתקו, מסמכים, מחשב, חומר מחשב או פלט כהגדרתם בחוק המחשבים, התשנ"ה-1995, או נכסים שבעת החיפוש טען מי שנגדו ניתן הצו כי הם סוד מסחרי, יישארו נכסים כאמור בידי כונס הנכסים, והוא ישמור בסוד את תוכנם, ולא יגלה אותו אף למבקש, עד לקיום דיון במעמד כל הצדדים, שבו יכריע בית המשפט מה ייעשה בהם; בית המשפט רשאי לאפשר גילוי לפני קיום דיון כאמור, מטעמים מיוחדים שיירשמו.

שמירת סודיות וטענת סוד מסחרי

19. (א) על כונס הנכסים להחזיק בנכסים שנתפסו על פי צו המינוי, עד שיחליט בית המשפט מה ייעשה בהם.

החזקת הנכסים

(ב) בית המשפט רשאי, בכל עת, לפי בקשת כונס הנכסים או אחד מבעלי הדין, להורות מה ייעשה בנכסים שנתפסו, לרבות מתן צו למכירתם של נכסים העלולים להתקלקל ולגבי אופן המכירה ודין דמי המכר.

(ג) לא ניתנה החלטה מה ייעשה בנכסים עד סיום הדיון בתובענה, יורה בית המשפט בסיום הדיון בתובענה מה ייעשה בהם; הורה בית המשפט על השמדת הנכסים – יורה מי יבצע את ההשמדה, באיזה אופן, והמועד שבו תבוצע.

**סימן ג':הוראות בדבר הצטרפות צד שלישי**

20. (א) היו הנכסים או הראיות נושא צו המינוי מצויים בחזקתו של צד שלישי, ימציא לו כונס הנכסים, בעת ביצוע הצו, את הודעת בית המשפט על זכותו להצטרף להליך כאמור בסעיף 20(ב) לחוק, בצירוף העתקי המסמכים האמורים בתקנה 6(א).

הודעה מטעם בית המשפט

(ב) הודיע בית המשפט לצד שלישי על זכותו להצטרף להליך כאמור בסעיף 20(ד) לחוק, יצורפו להודעת בית המשפט העתקי המסמכים האמורים בתקנה 6(א).

21. (א) הצטרפות של צד שלישי לפי סעיף 20 לחוק, תהא בהודעה בכתב; ההודעה ומצורפיה יוגשו לבית המשפט במספר עותקים מספיק, לשם המצאה לכל בעלי הדין.

הודעת הצטרפות

(ב) בהודעת הצטרפות יפורטו:

(1) שמו של הצד השלישי, מספר זהותו, מקום מגוריו ומענו להמצאת כתבי בי-דין, ואם היה תאגיד – האופן שבו התאגד;

(2) ענינו של הצד השלישי בבקשה לצו מינוי, לרבות אם יש לו זכויות בנכסים וטיבן של זכויות כאמור;

(3) עמדת הצד השלישי באשר לבקשה לצו מינוי.

(ג) להודעת הצטרפות יצורפו תצהיר, לשם אימות העובדות המשמשות יסוד להודעה וכן העתק כל מסמך שעליו היא נסמכת.

(ד) הוגשה הודעת הצטרפות, יומצא עותק ממנה וממצורפיה לכל בעלי הדין, יחד עם הודעה בדבר המועד לדיון, כאמור בסעיף 20(ה) לחוק.

**פרק ג':שונות**

22. על הליכים על פי החוק בכל ענין שאינו מוסדר בתקנות אלה, יחולו, בשינויים המחויבים, תקנות סדר הדין האזרחי, ואולם על הליכים כאמור בפני בית הדין לעבודה, יחולו, בשינויים המחויבים, תקנות בית הדין לעבודה (סדרי דין), התשנ"ב-1991.

תחולת תקנות סדר הדין האזרחי ותקנות בית הדין לעבודה (סדרי דין)

23. הוראות פרקים א' וב' יחולו, כפוף לסעיף 12 לחוק, על העוולות של גניבת עין וגזל סוד מסחרי בלבד.

תחולה

24. תחילתן של תקנות אלה ביום תחילתו של החוק.

תחילה

**תוספת**

טופס 1
(תקנה 4(א))
 [צו מינוי כונס נכסים](https://www.nevo.co.il/lawattachments/604b674e0f7d0e7d1f48781e/95cce381-a4b3-48bb-9e60-829dadd1431c.doc)

טופס 2
(תקנה 7)
[ערובה של כונס הנכסים](https://www.nevo.co.il/lawattachments/604b674e0f7d0e7d1f48781e/9c2291f0-c9df-4f7d-8452-4e20dc211f12.doc)

טופס 3
(תקנה 17(א))
[דין וחשבון על כניסה, חיפוש ותפיסה](https://www.nevo.co.il/lawattachments/604b674e0f7d0e7d1f48781e/9f9bec62-5603-4c91-a9a8-1a93abb0cf3e.doc)

|  |  |  |  |  |  |
| --- | --- | --- | --- | --- | --- |
|  | יוסף ביילין  שר המשפטים |  |  |  |  |
|  |  |  |  |  |  |