תקנות פיצויים לנפגעי תאונות דרכים (תשלומים תכופים), תשמ"ט-1989

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | דרישה | סעיף 2 |
| [Go](#h3) | צרכי מחיה | סעיף 3 |
| [Go](#h4) | צרכי סיעוד | סעיף 4 |
| [Go](#h5) | סדר דין בבקשה | סעיף 5 |
| [Go](#h6) | בקשה ותצהיר | סעיף 6 |
| [Go](#h7) | הזמנה וכתב תשובה | סעיף 7 |
| [Go](#h8) | אי-קיום התקנות | סעיף 8 |
| [Go](#h9) | הדיון בבקשה | סעיף 9 |
| [Go](#h10) | איחוד התביעה והבקשה | סעיף 10 |
| [Go](#h11) | ביטול | סעיף 11 |
| [Go](#h12) | תחולה והוראות מעבר | סעיף 12 |
| [Go](#h13) | תוספת |

תקנות פיצויים לנפגעי תאונות דרכים (תשלומים תכופים), תשמ"ט-1989

בתוקף סמכותי לפי סעיף 5ו לחוק פיצויים לנפגעי תאונות דרכים, התשל"ה-1975 (להלן – החוק) ולפי סעיף 108 לחוק בתי המשפט [נוסח משולב], התשמ"ד-1984, אני מתקין תקנות אלה:

1. בתקנות אלה –

הגדרות

"בקשה" – בקשה לתשלום תכוף לפי סעיף 5א לחוק;

"חסוי" – כמשמעותו בחוק הכשרות המשפטית והאפוטרופסות, התשכ"ב-1962;

"תקנות סדר הדין" – תקנות סדר הדין האזרחי, התשע"ט-2018;

"תשלום תכוף", "תלויים" ו"תביעה עיקרית" – כמשמעותם בסעיפים 5 ו-5א לחוק.

2. (א) דרישה לתשלום תכוף ממי שחייב בפיצויים לפי החוק, תהא ערוכה לפי טופס 1 שבתוספת ותהא נתמכת בתצהירו של הפונה.

דרישה

(ב) היה הפונה חסוי – יתן את התצהיר אפוטרופסו או ידידו הקרוב, לפי הענין.

3. (א) צרכי מחיה, לענין סעיף 5(ב)(2) לחוק, הם צרכי מזון, לבוש, מגורים ולימודים.

צרכי מחיה

(ב) בקביעת שיעור התשלום החדשי שיהא בו כדי לספק את צרכי מחייתו של הנפגע ומחיית בני משפחתו שפרנסתם עליו, או את צרכי מחייתם של התלויים בנפגע, לפי הענין, יש להתחשב בהכנסתו של הנפגע ממשכורת, שכר עבודה, משלח יד, עסק או מכל מקור אחר בתקופה שקדמה לתאונה, וכן בהוצאותיו מתוך הכנסה זו לצרכי מחיה בתקופה האמורה; כמו כן יש להתחשב בהכנסתו לאחר התאונה של הנפגע, של הפונה או של המבקש, לפי הענין, ממשכורת, שכר עבודה, משלח יד, עסק, קיצבה עקב התאונה או מכל מקור אחר.

(ג) בהתחשבות בהכנסתו של הנפגע קודם לתאונה כאמור בתקנת משנה (ב), לא תובא בחשבון הכנסה שעלתה על ההכנסה המרבית כמשמעותה בסעיף 4(א)(1) לחוק.

4. צרכי סיעוד לענין סעיף 5(ב)(2) לחוק הם הזדקקות לשירותים המיועדים לסייע לנפגע בפעולות יום-יום או בהשגחה או בניהול משק הבית;
לענין זה –

צרכי סיעוד

"פעולות יום-יום" – לבישה, אכילה, שליטה בהפרשות, רחצה וניידות עצמית בבית;

"השגחה" – פיקוח על הנפגע למניעת נזק או סכנה לעצמו או לאחרים.

5. (א) בקשה לבית המשפט תוגש לפי הוראות תקנות אלה והדיון בה יתנהל לפיהן.

סדר דין בבקשה

(ב) תקנות סדר הדין יחולו על הדיון בבקשה במידה שאינן סותרות הוראות תקנות אלה ובשינויים המחוייבים.

6. (א) בקשה תהא ערוכה לפי טופס 2 שבתוספת ותהא נתמכת בתצהירו של המבקש.

בקשה ותצהיר

(ב) היה המבקש חסוי – יתן את התצהיר אפוטרופסו או ידידו הקרוב, לפי הענין.

7. (א) הוגשה בקשה, תומצא למשיב הזמנה ערוכה לפי טופס 3 שבתוספת ובה יוזמן להגיש כתב תשובה לבקשה, תוך שלושים ימים לאחר קבלת ההזמנה או תוך זמן אורך יותר שקבע בית המשפט או הרשם.

הזמנה וכתב תשובה

(ב) המשיב יהיה רשאי לצרף תצהיר לכתב התשובה.

8. מבקש שלא ימלא אחר הוראה מהוראות תקנות אלה, רשאי בית המשפט לצוות על מחיקת בקשתו או לצוות עליו לקיים את ההוראה בתוך זמן שיקבע.

אי-קיום התקנות

9. (א) במועד שנקבע לדיון בבקשה יתייצב המצהיר עצמו בבית המשפט כדי שניתן יהיה לחקרו על תצהירו; דין אי התייצבות לפי תקנה זו כדין אי-התייצבות לדיון לפי תקנה 75 לתקנות סדרי הדין.

הדיון בבקשה

(ב) לא ביקש המשיב לחקור את המצהיר או שהחקירה נסתיימה, יחליט בית המשפט אם יש מקום להבאת ראיות אחרות או נוספות בנוגע לשאלה פלונית שקבע.

(ג) בתום הדיון בישיבה הראשונה יתן בית המשפט את החלטתו בבקשה, זולת אם ראה לנכון לדחות את המשך הדיון לשם הבאת ראיות כאמור בתקנת משנה (ב).

(ד) החליט בית המשפט שישולם למבקש תשלום תכוף, יקבע בהחלטתו את המועד האחרון להגשת התביעה העיקרית.

10. הוגשה הבקשה יחד עם התביעה העיקרית או לאחר שזו כבר הוגשה לבית המשפט, יאוחדו שתיהן באותו תיק בית משפט.

איחוד התביעה והבקשה

11. תקנות פיצויים לנפגעי תאונות דרכים (סדרי דין מקוצר לתשלום תכוף), התשל"ו-1976 – בטלות.

ביטול

12. (א) הוראות תקנות אלה יחולו גם על תיקים של בקשות ותביעות לתשלום תכוף התלויים ועומדים לפני בית משפט ביום תחילתן.

תחולה והוראות מעבר

(ב) ננקטו הליכים בתיקים כאמור בתקנת משנה (א) לפני תחילתן של תקנות אלה, יראו אותם כאילו ננקטו לפיהן, אולם בית המשפט רשאי להורות על השלמת מסמכים ופרטים חסרים שיש להמציאם לפי תקנות אלה.

**תוספת**

טופס 1
(תקנה 2)
[דרישה לתשלום תכוף](https://www.nevo.co.il/lawattachments/60bc81a8e5acd0122cbbc9f8/b76529f8-1414-40ec-b22a-2e7a8f36e460.doc)

טופס 2
(תקנה 6)
[בקשה לתשלום תכוף](https://www.nevo.co.il/lawattachments/60bc81a8e5acd0122cbbc9f8/f1eb12e8-2410-46b0-aa92-0f3f49024c1f.doc)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/60bc81a8e5acd0122cbbc9f8/clause/60c27b8a290ec6e2ffe02e16)

|  |  |  |  |  |  |
| --- | --- | --- | --- | --- | --- |
| דן מרידור  שר המשפטים |  |  |  |  |  |
|  |  |  |  |  |  |