תקנות צער בעלי חיים (הגנה על בעלי חיים) (גידול תרנגולות מטילות והחזקתן בלולים לצרכים חקלאיים), תשפ"ב-2022

תוכן ענינים

|  |  |
| --- | --- |
| [Go](#h1) | פרק א':פרשנות |
| [Go](#h2) | הגדרות | סעיף 1 |
| [Go](#h3) | פרק ב':מטרות |
| [Go](#h4) | מטרת התקנות | סעיף 2 |
| [Go](#h5) | פרק ג':הקמת לול, הפעלתו וגידול תרנגולות מטילות בו |
| [Go](#h6) | סימן א':הקמת לול ואכלוסו |
| [Go](#h7) | הקמת לול והחזקת תרנגולות מטילות בו | סעיף 3 |
| [Go](#h8) | עובדים בלול | סעיף 4 |
| [Go](#h9) | אכלוס לול | סעיף 5 |
| [Go](#h10) | צפיפות בלול | סעיף 6 |
| [Go](#h11) | סימן ב':תשתיות וציוד |
| [Go](#h12) | תשתיות וציוד בלול | סעיף 7 |
| [Go](#h13) | תשתיות וציוד בלול אימון | סעיף 8 |
| [Go](#h14) | תשתיות וציוד בלול הטלה | סעיף 9 |
| [Go](#h15) | סימן ג':הפעלת לול וגידול תרנגולות מטילות בו |
| [Go](#h16) | הפעלת לול | סעיף 10 |
| [Go](#h17) | טיפול רפואי וחובת היוועצות | סעיף 11 |
| [Go](#h18) | איסור קיטום מקור | סעיף 14 |
| [Go](#h19) | סימן ד':הוראות שונות |
| [Go](#h20) | ניהול רישום | סעיף 15 |
| [Go](#h21) | החזקת תרופות, תרכיבי חיסון וחומרי הדברה | סעיף 16 |
| [Go](#h22) | שילוט | סעיף 17 |
| [Go](#h23) | פטור במקרים מיוחדים | סעיף 18 |
| [Go](#h24) | פרק ד':צידוק מיוחד ועונשין |
| [Go](#h25) | צידוק מיוחד | סעיף 19 |
| [Go](#h26) | עונשין | סעיף 20 |
| [Go](#h27) | פרק ה':תחילה |
| [Go](#h28) | תחילה | סעיף 21 |
| [Go](#h29) | פרק ו':הוראות שעה לעניין לול כלובים |
| [Go](#h30) | הגדרה | סעיף 22 |
| [Go](#h31) | תוקף | סעיף 23 |
| [Go](#h32) | סייג לתחולה | סעיף 24 |
| [Go](#h33) | איסור הרחבת לול כלובים | סעיף 25 |
| [Go](#h34) | איסור הכנסת תרנגולות מטילות ללול כלובים | סעיף 26 |
| [Go](#h35) | צפיפות בלול כלובים | סעיף 27 |
| [Go](#h36) | ציוד בלול כלובים | סעיף 28 |
| [Go](#h37) | הוראות מיוחדות לעניין עונשין | סעיף 29 |

תקנות צער בעלי חיים (הגנה על בעלי חיים) (גידול תרנגולות מטילות והחזקתן בלולים לצרכים חקלאיים), תשפ"ב-2022

בתוקף סמכותי לפי סעיף 19 לחוק צער בעלי חיים (הגנה על בעלי חיים), התשנ"ד-1994, בהתחשב בצורכי החקלאות ובאישור ועדת החינוך התרבות והספורט של הכנסת, אני מתקין תקנות אלה:

**פרק א':פרשנות**

1. בתקנות אלה –

הגדרות

"אחראי" – כמשמעותו בתקנה 4(1);

"אירוע חריג", בלול – אחד מאלה:

(1) תמותה של תרנגולות מטילות בשיעור העולה על 0.25% ביום אחד;

(2) ירידה בהטלת ביצים בשיעור העולה על 10% ביום אחד או על 5% בשלושה ימים עוקבים, בהשוואה לממוצע ההטלה היומי בשבוע שקדם לאותו מועד;

"בעל לול" – מי שזכאי לקבל תמורה בעד מכירת תרנגולות מטילות או שיווק תוצרת שלהן, ובלבד שמדובר במכירה או בשיווק ישירות מהלול;

"טיפנית" – כלי לאספקת מי שתייה לתרנגולות מטילות באמצעות פיית טפטוף (nipple);

"יום התחילה" – כמשמעותו בתקנה 21(א);

"כוֹסית" – כלי לאספקת מי שתייה לתרנגולות מטילות באמצעות מכל אגירה דמוי כוס (cup);

"לול" – לול אימון או לול הטלה;

"לול אימון" – מקום שמוחזקות בו תרנגולות מטילות עד העברתן ללול הטלה;

"לול הטלה" – מקום שמוחזקות בו תרנגולות מטילות לשם הטלת ביצים לשיווק למאכל;

"לול כלובים" – לול שהתרנגולות המטילות שבו מוחזקות בכלובים המצויים במבנה;

"לול נטול כלובים" – לול ששטחו הכולל עולה על עשרה מטרים רבועים, שגובהו שני מטרים לפחות ושהתרנגולות המטילות שבו אינן מוחזקות בכלובים ויש להן אפשרות לתנועה חופשית בשטח הלול, בכל עת; אם שטחו הכולל של השטח השמיש עולה על השטח המותר לשם החזקה של 2,000 תרנגולות מטילות לפי תקנה 6 – יכול שהלול יהיה מחולק למתחמים, ובלבד ששטחו של השטח השמיש בכל מתחם יהיה השטח המותר לשם החזקה של 1,000 תרנגולות מטילות לפחות לפי התקנה האמורה;

"לול קיים" – אחד מאלה:

(1) לול שאוכלס בתרנגולות מטילות לפני יום התחילה;

(2) לול שערב יום התחילה ניתן לגביו היתר בנייה ויציקת רצפתו הסתיימה, ובלבד שמתקיימים לגביו כל אלה:

(א) הלול עומד בתקנות רישוי עסקים (תנאים לרישוי משקי עופות ולולים), התשמ"א-1981;

(ב) הלול אוכלס בתרנגולות מטילות בתוך שנה מיום התחילה;

(ג) לעניין לול כלובים – בלי לגרוע מהתנאים המפורטים בפסקה זו, ברשות בעל הלול אישור כי הזמין את הכלובים ושילם או התחייב לשלם בעדם ערב יום התחילה;

"מדריך לגידול עופות" – מדריך העובד בשירות ההדרכה והמקצוע במשרד, בתחום בעלי כנף;

"מוט עמידה" – מוט אופקי המותקן בלול, שתרנגולות מטילות יכולות לעמוד עליו;

"מי שתייה" – כהגדרתם בסעיף 52א לפקודת בריאות העם, 1940, שמתקיימים בהם התנאים התברואתיים שנקבעו לפי חלק ה1 לפקודה האמורה;

"עובד" – בין בשכר ובין שלא בשכר;

"פקודת מחלות בעלי חיים" – פקודת מחלות בעלי חיים [נוסח חדש], התשמ"ה-1985;

"קן הטלה" – מקום מסתור המשמש תרנגולות מטילות להטלת ביצים;

"רופא וטרינר ממשלתי" – רופא וטרינר עובד המשרד שמונה לרופא וטרינר ממשלתי לפי פקודת מחלות בעלי חיים;

"רֶפֶד" – חומר פריר המונח על רצפת לול ומאפשר התפלשות של תרנגולות מטילות בו;

"שטח שמיש", בלול – שטח פנוי ממיתקנים ובכללם קני הטלה, שלתרנגולת מטילה יש גישה אליו ושממדיו כמפורט להלן:

(1) רוחבו 30 סנטימטרים לפחות;

(2) שיפוע הרצפה בו אינו עולה על 14% או 8 מעלות;

(3) גובהו, בלול הטלה – 45 סנטימטרים לפחות, ובלול אימון – 39 סנטימטרים לפחות;

"שיווק" – העברת ביצי מאכל לאחר, לצורכי מסחר, בין בתמורה ובין שלא בתמורה;

"תרנגולת מטילה" – תרנגולת (Gallus gallus) מגיל 48 שעות שמגודלת או מוחזקת לשם הטלת ביצים לשיווק למאכל.

**פרק ב':מטרות**

2. תקנות אלה מטרתן לקבוע תנאים מחייבים להחזקתן של תרנגולות מטילות בלולים ושיפור רווחתן, תוך התחשבות בצורכי החקלאות ובהיבטים של בריאות, סביבה וכלכלה.

מטרת התקנות

**פרק ג':הקמת לול, הפעלתו וגידול תרנגולות מטילות בו**

**סימן א':הקמת לול ואכלוסו**

3. (א) לא יקים אדם לול אלא אם כן הוא לול נטול כלובים; לעניין זה, "הקמה" – לרבות הסבה של מבנה קיים ללול.

הקמת לול והחזקת תרנגולות מטילות בו

(ב) לא יחזיק אדם תרנגולות מטילות בלול אלא אם כן הוא לול נטול כלובים.

4. בעל לול לא יפעיל לול ולא יחזיק בו תרנגולות מטילות אלא בהתקיים התנאים האלה:

עובדים בלול

(1) בעל הלול מינה לאחראי על פעילות הלול עובד, אחד או יותר, שהוא בעל הידע הנדרש להחזקה של תרנגולות מטילות ולטיפול בהן, ובכלל זה לעניין הזנתן, התנאים הסביבתיים הדרושים להן וזיהוי של מחלות, פציעות ואירועים חריגים; לא מונה אחראי כאמור, יראו את בעל הלול כאחראי על הלול לפי תקנות אלה;

(2) מספר העובדים בלול מספיק לשם קיום הוראות תקנות אלה.

5. בעל לול לא יאכלס מחדש לול, לאחר שהלול פונה מכל התרנגולות המטילות שבו, אלא בהתקיים התנאים האלה:

אכלוס לול

(1) פונו מהלול מזון, מים, לשלשת ופסולת אחרת;

(2) הלול והציוד שבו, לרבות כלי המים והמזון, נוקו וחוטאו; חיטוי כאמור יבוצע כשהלול ריק מתרנגולות מטילות, באמצעות תכשיר מתאים ולפי הוראות השימוש שעל תווית התכשיר; אין באמור כדי לגרוע מהוראות תקנות מחלות בעלי חיים (תכשירי חיטוי, ניקוי והדברה), התשמ"ב-1982, אם התקנות האמורות חלות על אותו תכשיר;

(3) הבדל הגילים בין התרנגולות המטילות בלול אינו עולה על עשרה ימים, ואם הלול מחולק למתחמים שלתרנגולות המטילות אין אפשרות למעבר ביניהם – הבדל הגילים בין התרנגולות המטילות בכל מתחם אינו עולה על עשרה ימים;

(4) מבנה הלול והציוד שבו, ובכלל זה מערכות אוטומטיות, מערכות גיבוי ומערכות ניטור והתרעה כאמור בסימן ב', אם ישנן, נבדקו ונמצאו תקינים;

(5) הרֶפֶד הוחלף ברֶפֶד חדש ונקי;

(6) לעניין לול הטלה שיש בו כמה מפלסים – בתקופה שקדמה לאכלוס הלול, גודלו התרנגולות המטילות בלול אימון שיש בו מפלסים, סולמות ומוטות עמידה.

6. (א) בעל לול לא יחזיק בלול אימון אפרוחות במשקל מצרפי העולה על 28 קילוגרם למטר רבוע; לעניין תקנה זו יובא בחשבון השטח השמיש בלבד.

צפיפות בלול

(ב) בעל לול לא יחזיק, בלול הטלה, תרנגולות מטילות אלא בהתקיים התנאים האלה לעניין הצפיפות בלול:

(1) שטחו הממוצע של השטח השמיש הוא 1,111 סנטימטרים רבועים לפחות לכל תרנגולת מטילה;

(2) שטח הרֶפֶד הממוצע, מתוך השטח השמיש, הוא 250 סנטימטרים רבועים לפחות לכל תרנגולת מטילה.

**סימן ב':תשתיות וציוד**

7. (א) בעל לול לא יחזיק תרנגולות מטילות בלול אלא אם כן קיימים בלול כל אלה:

תשתיות וציוד בלול

(1) אוורור טבעי או מערכת לאוורור מלאכותי, המאפשרים עמידה ברמות גזים שלא יעלו על המפורט להלן, בגובה של עד 20 סנטימטרים מגובה הרֶפֶד:

(א) אמוניה (NH3) – 20 חלקים למיליון (ppm);

(ב) פחמן דו-חמצני (CO2) – 3,000 חלקים למיליון (ppm);

(2) בלול המאוורר באופן מלאכותי – גנרטור חירום הפועל באופן אוטומטי בעת הפסקת חשמל;

(3) תאורה טבעית או מערכת תאורה מלאכותית, שמאירה את כל חלקי הלול שבהם מצויות תרנגולות מטילות;

(4) בלול המואר באופן מלאכותי –

(א) מערכת שמאפשרת להתאים את התאורה למחזור בן 24 שעות הכולל תקופת הארה ותקופת חשיכה;

(ב) מערכת שמאפשרת מעבר לתקופת חשיכה בדרך של עמעום האור או בהדרגה, במשך עשרים דקות לפחות;

(5) מערכות לאספקת מי שתייה ומזון ומיתקני שתייה ואבוסים שמוצלים ומוגנים מאור השמש בכל עת; אם המים מסופקים ממְכל המוצב מחוץ ללול – המכל מקורה, מוצל ומוגן מאור השמש בכל עת, או שהוא צבוע לבן ומצופה חומר בידוד תרמי;

(7) מזון המתאים לתרנגולות המטילות המוחזקות בלול לפי תווית הסימון כהגדרתה בתקנות הפיקוח על מזון לבעלי חיים (סימון מזון לבעלי חיים), התשע"ח-2018;

(8) מערכות ניטור והתרעה לאחראי לעניין כל אחד מאלה:

(א) טמפרטורה; המערכת תבצע רישום של הטמפרטורה במבנה הלול אחת לשעה;

(ב) רמות אמוניה ופחמן דו-חמצני; עלתה הרמה מעבר לקבוע בפסקה (1) – תתריע על כך המערכת באופן מיידי גם לבעל הלול;

(ג) אם התאורה בלול מלאכותית – משך הזמן שבו היא פועלת;

(ד) צריכת מזון ומי שתייה;

(ב) בעל לול לא יחזיק תרנגולות מטילות בלול שבמשטחים לעמידה של התרנגולות המטילות שבו יש מרווחים, אלא אם כן המשטחים האמורים בנויים ומותקנים באופן התומך בכל אחת משלוש האצבעות הקדמיות של התרנגולת המטילה והמאפשר עמידה של התרנגולת המטילה כך שכפות רגליה יהיו מונחות על המשטח בלי שהאצבעות או הציפורניים שלה ייתפסו במרווחים.

(ג) בעל לול לא יחזיק תרנגולות מטילות בלול אם במבנה הלול או בציוד שבו יש בליטות חדות העלולות לפגוע בתרנגולות המטילות.

(ד) בעל לול לא יחזיק תרנגולות מטילות בלול שקיימים בו כמה מפלסים זה מעל זה, אלא אם כן מתקיימים כל אלה:

(1) מספר המפלסים אינו עולה על ארבעה; רצפת הלול תובא במניין המפלסים כאמור;

(2) מתאפשרת לתרנגולות המטילות תנועה חופשית בין המפלסים בכל עת;

(3) המפלסים בנויים באופן המונע זליגת הפרשות ממפלס אחד למשנהו;

(4) קיימים, בין המפלסים, סולמות בשיפוע המאפשר לתרנגולות המטילות מעבר ממפלס אחד למשנהו;

(5) מעל שליש מהשטח השמיש יהיה חלל פנוי שגובהו שני מטרים לפחות.

8. בעל לול לא יחזיק תרנגולות מטילות בלול אימון אלא אם כן קיימים בלול כל אלה, נוסף על האמור בתקנה 7:

תשתיות וציוד בלול אימון

(1) מערכת לוויסות טמפרטורה המאפשרת שמירה על טמפרטורה בטווח שבין 15 ל-37 מעלות צלזיוס;

(2) מיתקני שתייה ואבוסים כאמור בתקנה 7(א)(5) שהם במספר, במקום, בצורה ובמידות הנדרשים כדי לאפשר לתרנגולות המטילות שבלול גישה חופשית למי שתייה ולמזון בכל עת, ומותאמים לגודלן;

(3) רֶפֶד המכסה את רצפת הלול, ואולם בלול אימון שקיימים בו כמה מפלסים, הוראת פסקה זו תחול מהשלב שבו מאפשרים לאפרוחות לרדת לרצפה או בהגיען לגיל חמישה שבועות, לפי המוקדם;

(4) מוטות עמידה שהקוטר שלהם מתאים לגיל התרנגולות המטילות ושאורכם מספיק לעמידה של כל התרנגולות המטילות עליהם באותו זמן.

9. (א) בעל לול לא יחזיק תרנגולות מטילות בלול הטלה אלא אם כן קיימים בלול כל אלה, נוסף על האמור בתקנה 7:

תשתיות וציוד בלול הטלה

(1) מערכת לצינון הלול;

(2) מיתקני שתייה כאמור בתקנה 7(א)(5), מאחד או יותר מהסוגים האלה:

(א) שקתות ישרות שאורכן הכולל, בסנטימטרים, אינו פחות מהמספר המתקבל ממכפלת מספר התרנגולות המטילות שבלול בשתיים וחצי;

(ב) שקתות מעגליות שהיקפן החיצוני, בסנטימטרים, אינו פחות ממספר התרנגולות המטילות שבלול;

(ג) טיפניות או כוסיות שמספרן אינו פחות מטיפנית או כוסית אחת לכל עשר תרנגולות מטילות, ובלבד שלכל תרנגולת מטילה תתאפשר גישה ליותר מטיפנית או כוסית אחת;

(3) אבוסים כאמור בתקנה 7(א)(5), מאחד או יותר מהסוגים האלה:

(א) אבוסים ישרים שאורכם הכולל, בסנטימטרים, אינו פחות מהמספר המתקבל ממכפלת מספר התרנגולות המטילות שבלול בעשר;

(ב) אבוסים מעגליים שהיקפם החיצוני, בסנטימטרים, אינו פחות מהמספר המתקבל ממכפלת מספר התרנגולות המטילות שבלול בארבע;

(4) קני הטלה שמספרם אינו פחות מקן הטלה אחד לכל שבע תרנגולות מטילות בלול או קני הטלה קבוצתיים ששטחם מטר רבוע אחד לפחות לכל 120 תרנגולות מטילות; הייתה רצפת הקן עשויה בטון או מתכת – מונח עליה מצע מחומר בידוד תרמי הניתן לחיטוי או החלפה;

(5) רֶפֶד המכסה את רצפת הלול כאמור בתקנה 6(ב)(2);

(6) מוטות עמידה שהתרנגולות המטילות יכולות לעמוד עליהם ושמתקיימים לגביהם כל אלה:

(א) רוחבם אינו פחות משני סנטימטרים ואורכם הכולל, בסנטימטרים, אינו פחות מהמספר המתקבל ממכפלת מספר התרנגולות המטילות שבלול בחמש עשרה;

(ב) המרחק האופקי בין מוט אחד למשנהו אינו פחות משלושים סנטימטרים והמרחק האופקי בין מוט ובין קיר או מחיצה אינו פחות מעשרים סנטימטרים.

(ב) בעל לול לא יחזיק תרנגולות מטילות בלול הטלה שיש בו חצר, שלתרנגולות המטילות יש גישה אליה, אלא בהתקיים התנאים האלה:

(1) החצר מגודרת לשם הגנה מפני טורפים;

(2) החצר מכוסה לשם מניעת כניסה של עופות; בכיסוי העשוי רשת – המידות של חורי הרשת אינן עולות על אורך של שני סנטימטרים ורוחב של שני סנטימטרים;

(3) הגישה לחצר היא דרך פתחים במבנה הלול, בדופן הגובלת בחצר בלבד (בפסקה זו – פתח);

(4) גובה כל פתח 35 סנטימטרים לפחות ורוחבו 40 סנטימטרים לפחות; רוחבם הכולל של הפתחים אינו פחות משני מטרים לכל אלף תרנגולות מטילות;

(5) בחצר מותקנים מיתקני שתייה שמוצלים ומוגנים מאור השמש בכל עת, ולתרנגולות המטילות יש גישה חופשית אליהם.

**סימן ג':הפעלת לול וגידול תרנגולות מטילות בו**

10. (א) אחראי יבדוק פעמיים ביום, בהפרש של 8 שעות לפחות, כי מתקיימים בלול כל אלה:

הפעלת לול

(1) המערכות והמיתקנים המפורטים להלן, תקינים ופועלים כראוי:

(א) מערכות אוורור, תאורה, גיבוי, ויסות טמפרטורה וצינון, כאמור בתקנות 7(א)(1) עד (4) ו-(9), 8(1) ו-9(א)(1), אם ישנן;

(ב) מערכות ניטור והתרעה כאמור בתקנה 7(א)(8);

(ג) מיתקנים ומערכות לאספקת מי שתיה ומזון, כאמור בתקנות 7(א)(5) ו-(9), 8(2) ו-9(א)(2) ו-(3), לפי העניין;

(2) מיתקני השתייה והאבוסים נקיים מהפרשות או פסולת;

(3) התרנגולות המטילות מוזנות במזון בכמות ובהרכב תזונתי המתאימים לצורכיהן;

(4) רמות הגזים בלול אינן עולות על הקבוע בתקנה 7(א)(1).

(ב) אחראי בלול הטלה –

(1) יוודא שהמערכת לצינון הלול פועלת אם הטמפרטורה במבנה הלול עולה על 28 מעלות צלזיוס ומצויות בו תרנגולות מטילות;

(2) יבדוק, פעם ביום לפחות, כי החצר פנויה מחפצים העלולים לפגוע בתרנגולות המטילות.

(ג) בלול שקיימים בו כמה מפלסים, יוודא האחראי, פעם ביום לפחות, שמתאפשרת לתרנגולות המטילות בלול תנועה חופשית בין המפלסים.

(ד) בלול המואר באופן מלאכותי, יוודא האחראי, פעם ביום לפחות, כי מחזור התאורה כאמור בתקנה 7(א)(4) כולל תקופת חשיכה רציפה שמשכה שמונה שעות לפחות ותקופת הארה רציפה שמשכה שמונה שעות לפחות וכי המעבר לתקופת החשיכה נעשה בדרך של עמעום האור או בהדרגה, במשך 20 דקות לפחות; האמור בתקנת משנה זו לא יחול על –

(1) לול אימון, ובלבד שהתאורה שבו מתאימה לצורכי האפרוחות;

(2) תקופת הסתגלות בת 24 שעות מרגע הכנסת התרנגולות המטילות ללול ההטלה;

(3) האכלה בשעות הלילה, ובלבד שמשך הזמן שבו פועלת התאורה לשם ההאכלה לא יעלה על שעה.

(ה) מצא האחראי כי לא מתקיים בלול תנאי מהתנאים האמורים בתקנות משנה (א) עד (ד), או שקיבל התרעה ממערכות הניטור וההתרעה האמורות בתקנה 7(א)(8), יפעל האחראי לתיקון הליקוי או התקלה בהקדם האפשרי; לא היו בידי האחראי האמצעים לתיקון הליקוי או התקלה או שהתיקון לא צלח בידו, ידווח על כך לבעל הלול באופן מיידי.

(ו) בעל לול יפעל לתיקון ליקוי או תקלה שעליהם דיווח האחראי לפי תקנת משנה (ה), בהקדם האפשרי.

11. (א) אחראי יבצע ביקורת יומית בלול לשם איתור סימנים של מחלה, פציעה או מצוקה בקרב התרנגולות המטילות.

טיפול רפואי וחובת היוועצות

(ב) מצא האחראי תרנגולת מטילה חולה או פצועה, ינקוט, בהקדם האפשרי, אחד או יותר מהאמצעים האלה:

(1) העברה לתנאי החזקה המתאימים למצבה, ובכלל זה בידוד;

(2) טיפול ראשוני להקלת סבלה או ריפויה;

(3) טיפול לפי המלצת רופא וטרינר או מדריך לגידול עופות;

(4) המתה תוך מזעור סבל לפי תקנה 12.

(ג) בעל הלול יעמיד לרשות האחראי את האמצעים הדרושים לטיפול בתרנגולות מטילות לפי תקנת משנה (ב).

(ד) אחראי שזיהה אירוע חריג ידווח על כך לבעל הלול בהקדם האפשרי.

(ה) קיבל בעל לול דיווח מהאחראי, רופא וטרינר או מדריך לגידול עופות על קרות אירוע חריג, ייוועץ בעל הלול, בהקדם האפשרי, ברופא וטרינר או במדריך לגידול עופות, וינקוט את האמצעים הדרושים לטיפול בתרנגולות המטילות.

14. לא יבצע אדם קיטום מקור לתרנגולת מטילה בלול.

איסור קיטום מקור

**סימן ד':הוראות שונות**

15. (א) אחראי ינהל רישום של כל אלה:

ניהול רישום

(1) בדיקת שלמות ותקינות המבנה, הציוד והמערכות והחלפת רפד כאמור בתקנה 5(4) ו-(5);

(2) ביצוע ביקורות יומיות כאמור בתקנה 10(א), (ב)(2), (ג) ו-(ד) וממצאיהן; לעניין רמות הגזים כאמור בתקנה 7(א)(1), ירשום האחראי את הרמות שנמדדו;

(3) סימני מחלה, פציעה או מצוקה שאותרו כאמור בתקנה 11(א);

(4) טיפול שניתן לתרנגולות המטילות, לרבות החזקה בתנאים מיוחדים, כאמור בתקנה 11(ב)(1) עד (3);

(5) מספר התרנגולות המטילות שמתו או הומתו לפי תקנה 11(ב)(4), מדי יום;

(6) ביקורים של רופאים וטרינרים ומדריכים לגידול עופות והתייעצויות שנערכו עימם כאמור בתקנה 11(ב)(3) ו-(ה);

(7) אירועים חריגים, הטיפול בהם והדיווח עליהם כאמור בתקנה 11(ד) ו-(ה);

(8) טיפול או החזקה בתנאים מיוחדים לפי הוראה מאת רופא וטרינר ממשלתי כאמור בתקנה 18;

(9) נוסף על האמור, לעניין לול הטלה –

(א) שיעור הטלה יומי;

(ב) הפעלת מערכת צינון כאמור בתקנה 10(ב)(1).

(ב) בעל הלול יעמיד לרשות האחראי אמצעים לשם ניהול רישומים לפי תקנת משנה (א) וישמור את הרישומים לתקופה של 24 חודשים ממועד פינוי כל התרנגולות המטילות מהלול.

16. לא יחזיק אדם בלול תרופות, תרכיבי חיסון וחומרים להדברת טפילים ומזיקים (בתקנה זו – החומרים) אלא אם כן החומרים נמצאים בארון סגור ונעול הנמצא במקום נפרד מהמתחם שבו נמצאות תרנגולות מטילות.

החזקת תרופות, תרכיבי חיסון וחומרי הדברה

17. בעל לול יציב בכניסה ללול, במקום גלוי לעין, שלט שרשום בו המספר שהקצה המשרד ללול, וכן שם ומספר טלפון של אדם שניתן לפנות אליו בעת שהלול סגור.

שילוט

18. רופא וטרינר ממשלתי רשאי, במקרים מיוחדים ובהחלטה מנומקת בכתב, לפטור אדם, לעניין לול מסוים, מההוראות כאמור בתקנות 5(3), 6(א), 7(א)(7), 10(ד) או 14, כולן או מקצתן, ולהורות לו על טיפול בתרנגולות מטילות בלול או החזקתן בתנאים מיוחדים, לפרק זמן שיורה, והכול אם ראה שהדבר דרוש בנסיבות העניין לשם צמצום הפגיעה ברווחת התרנגולות המטילות בלול.

פטור במקרים מיוחדים

**פרק ד':צידוק מיוחד ועונשין**

19. לא יראו באדם אחראי להפרת תקנות אלה –

צידוק מיוחד

(1) אם פעל לפי הוראות שנתן לו גורם מוסמך לפי פקודת מחלות בעלי חיים או רופא וטרינר ממשלתי לפי תקנה 18;

(2) אם מעשהו היה נחוץ באופן מיידי לרווחתה של תרנגולת מטילה, והפגיעה הצפויה ברווחתה כתוצאה מן ההפרה הייתה קטנה מזו שהייתה צפויה מאי-ההפרה.

20. (א) העושה אחד מאלה, דינו מאסר שישה חודשים:

עונשין

(1) אדם שהקים לול או החזיק בו תרנגולות מטילות בניגוד לתקנה 3;

(2) בעל לול שאכלס מחדש לול שלא לפי התנאים המפורטים בתקנה 5;

(3) בעל לול שהחזיק תרנגולות מטילות בלול אימון או בלול הטלה, לפי העניין, בצפיפות העולה על האמור בתקנה 6;

(4) בעל לול שהחזיק תרנגולות מטילות בלול בלי שהתקיימו לעניין התשתיות והציוד שבו התנאים המפורטים בתקנה 7;

(5) בעל לול שהחזיק תרנגולות מטילות בלול אימון בלי שהתקיימו לעניין התשתיות והציוד שבו התנאים המפורטים בתקנה 8;

(6) בעל לול שהחזיק תרנגולות מטילות בלול הטלה בלי שהתקיימו לעניין התשתיות והציוד שבו התנאים המפורטים בתקנה 9;

(7) אחראי שלא בדק פעמיים ביום, בהפרש של 8 שעות לפחות, כי מתקיימים בלול התנאים המפורטים בתקנה 10(א);

(8) אחראי בלול הטלה שלא וידא כי המערכת לצינון הלול פועלת אם הטמפרטורה במבנה הלול עולה על 28 מעלות צלזיוס, בניגוד לתקנה 10(ב)(1);

(9) אחראי בלול הטלה שלא בדק, פעם ביום לפחות, כי החצר פנויה מחפצים העלולים לפגוע בתרנגולות המטילות, בניגוד לתקנה 10(ב)(2);

(10) אחראי בלול שיש בו כמה מפלסים שלא וידא, פעם ביום לפחות, שמתאפשרת לתרנגולות המטילות בלול תנועה חופשית בין המפלסים, בניגוד לתקנה 10(ג);

(11) אחראי בלול המואר באופן מלאכותי שלא וידא, פעם ביום לפחות, כי מחזור התאורה כולל תקופת חשכה רציפה שמשכה שמונה שעות לפחות ותקופת הארה רציפה שמשכה שמונה שעות לפחות או כי המעבר לתקופת החשכה נעשה בדרך של עמעום האור או בהדרגה, בניגוד לתקנה 10(ד);

(12) אחראי שלא פעל לתיקון ליקוי או תקלה או שלא דיווח לבעל לול שאין בידו אמצעים לתיקון הליקוי או התקלה או שהתיקון לא צלח בידו, בניגוד לתקנה 10(ה);

(13) בעל לול שלא פעל לתיקון ליקוי או תקלה, שהאחראי דיווח לו עליהם לפי תקנה 10(ה), בניגוד לתקנה 10(ו);

(14) אחראי שלא ביצע בלול ביקורת יומית לשם איתור סימנים של מחלה, פציעה או מצוקה בקרב התרנגולות המטילות, בניגוד לתקנה 11(א);

(15) אחראי שמצא תרנגולת מטילה חולה או פצועה ולא נקט אחד או יותר מהאמצעים המנויים בתקנה 11(ב), בניגוד לתקנה האמורה;

(16) בעל לול שלא העמיד לרשות האחראי אמצעים לטיפול בתרנגולות מטילות, בניגוד לתקנה 11(ג);

(17) אחראי שלא דיווח לבעל לול על אירוע חריג, בניגוד לתקנה 11(ד);

(18) בעל לול שקיבל דיווח על קרות אירוע חריג כאמור בתקנה 11(ה) ולא נועץ ברופא וטרינר או במדריך לגידול עופות או לא נקט את האמצעים הדרושים לטיפול בתרנגולות המטילות, בניגוד לתקנה האמורה;

(19) אדם שהמית תרנגולת מטילה שלא באחת הדרכים המנויות בתקנה 12(א);

(20) אדם שהמית תרנגולת מטילה בעת פינוי לול בתום תקופת הגידול שלה, שלא באחת הדרכים המנויות בתקנה 12(ה);

(21) אדם שגרם להנשרה כפויה בתרנגולת מטילה, בניגוד לתקנה 13;

(22) אדם שביצע קיטום מקור לתרנגולת מטילה בלול, בניגוד לתקנה 14;

(23) אדם שהחזיק תרופות, תרכיבי חיסון וחומרים להדברת טפילים ומזיקים שלא לפי תקנה 16.

(ב) העושה אחד מאלה, דינו קנס כאמור בסעיף 61(א)(1) לחוק העונשין, התשל"ז-1977:

(1) אחראי שלא ניהל רישום לפי תקנה 15(א);

(2) בעל לול שלא העמיד לרשות האחראי אמצעים לשם ניהול רישומים, בניגוד לתקנה 15(ב);

(3) בעל לול שלא שמר רישומים לתקופה של 24 חודשים ממועד פינוי כל התרנגולות המטילות מהלול, בניגוד לתקנה 15(ב);

(4) בעל לול שלא הציב, בכניסה ללול, במקום גלוי לעין, שלט שרשום בו המספר שהקצה המשרד ללול, וכן שם ומספר טלפון של אדם שניתן לפנות אליו בעת שהלול סגור, בניגוד לתקנה 17.

**פרק ה':תחילה**

21. (א) תחילתן של תקנות אלה 30 ימים מיום פרסומן (בתקנות אלה – יום התחילה).

תחילה

(ב) על אף האמור בתקנת משנה (א) –

(1) תחילתן של תקנות 7(א)(2), 14 ו-15 ביום ו' בשבט התשפ"ג (28 בינואר 2023);

(2) תחילתן של תקנות 7(א)(6) ו-(9) ביום י' באב התשפ"ג (28 ביולי 2023);

(3) תחילתה של תקנה 13 ביום כ"ב בתמוז התשפ"ד (28 ביולי 2024);

(4) תחילתה של תקנה 12 ביום ג' באב התשפ"ה (28 ביולי 2025);

(5) לעניין לול נטול כלובים שהוא לול קיים –

(א) תחילתה של תקנה 9(ב)(2) ביום ו' בשבט התשפ"ג (28 בינואר 2023);

(ב) תחילתן של תקנות 5(6), 7(א)(3), (4) ו-(8) ו-8(4) ביום י' באב התשפ"ג (28 ביולי 2023);

(ג) תחילתן של תקנות 5(5), 6(ב)(2) ו-9(א)(5) לעניין לול שערב יום התחילה לא היה בו רֶפֶד ותקנה 9(א)(6) לעניין לול שערב יום התחילה מוטות העמידה שבו לא עמדו בתנאים המפורטים באותה תקנה – במועד המאוחר מבין אלה:

(1) שישה חודשים מיום התחילה;

(2) אם ערב יום התחילה היו בלול תרנגולות מטילות – ביום האכלוס מחדש של הלול, ולא יאוחר משנתיים מיום התחילה.

**פרק ו':הוראות שעה לעניין לול כלובים**

22. בפרק זה, "תא" – כלוב או חלק ממנו שאינו מחולק במחיצות פנימיות.

הגדרה

23. תוקפו של פרק זה עד יום כ"ג בטבת התשצ"ח (31 בדצמבר 2037).

תוקף

24. הוראות תקנות 3(ב), 5(5), 6(ב), 7(א)(3), (4) ו-(8) ו-(ד)(1), (2) ו-(4), 8(3) ו-(4), 9(א)(2) עד (6) ו-10(ג) לא יחולו על לול כלובים שהוא לול קיים.

סייג לתחולה

25. לא ירחיב אדם לול כלובים ולא יוסיף בו כלובים.

איסור הרחבת לול כלובים

26. לא יכניס אדם תרנגולות מטילות ללול כלובים אחרי יום כ"ג באייר התשצ"ה (1 ביוני 2035).

איסור הכנסת תרנגולות מטילות ללול כלובים

27. (א) בעל לול לא יחזיק תרנגולות מטילות בלול כלובים אלא אם כן שטחו הממוצע של השטח השמיש הוא 750 סנטימטרים רבועים לפחות לכל תרנגולת מטילה בתא; היה גודל התא קטן מ-1,500 סנטימטרים רבועים – לא יפחת השטח הממוצע האמור מ-600 סנטימטרים רבועים.

צפיפות בלול כלובים

(ב) על אף האמור בתקנת משנה (א), בלול הטלה שהתרנגולות המטילות הוחזקו בו, ערב יום התחילה, בצפיפות גדולה מהצפיפות המותרת לפי אותה תקנת משנה (בתקנת משנה זו – הצפיפות הקיימת), רשאי בעל הלול להחזיק תרנגולות מטילות בצפיפות הקיימת, עד תום שלוש שנים מיום התחילה, ובלבד ששטחו הממוצע של השטח השמיש הוא 350 סנטימטרים רבועים לפחות לכל תרנגולת מטילה בתא; המנהל הכללי של המשרד רשאי, לבקשת בעל לול, במקרים מיוחדים ובהחלטה מנומקת בכתב, להאריך, לעניין הלול נושא הבקשה, את המועד האמור לתקופה נוספת שלא תעלה על שנתיים.

28. (א) בעל לול לא יחזיק תרנגולות מטילות בלול כלובים אלא אם כן קיימים, בכל תא, כל אלה:

ציוד בלול כלובים

(1) מיתקני שתייה, מאחד או יותר מהסוגים האלה:

(א) טיפניות או כוסיות שמספרן אינו פחות מטיפנית או כוסית אחת לכל עשר תרנגולות מטילות, ובלבד שהטיפניות או הכוסיות יהיו בכמות ובמיקום המאפשרים לכל תרנגולת מטילה גישה לשתי טיפניות או כוסיות לפחות;

(ב) שקתות שאורכן, בסנטימטרים, אינו פחות מהמספר המתקבל ממכפלת מספר התרנגולות המטילות שבתא בשתיים עשרה;

(2) אבוסים שאורכם, בסנטימטרים, אינו פחות מהמספר המתקבל ממכפלת מספר התרנגולות המטילות שבתא בעשר;

(3) אם קיים בתא קן הטלה שרצפתו עשויה בטון או מתכת – מצע מחומר בידוד תרמי הניתן לחיטוי או החלפה, המונח על רצפת קן ההטלה.

(ב) בעל לול לא יחזיק תרנגולות מטילות בלול כלובים, בתא שיש בו מוטות עמידה, אלא בהתקיים התנאים האלה:

(1) המוטות מקבילים זה לזה;

(2) רוחב המוטות אינו פחות משני סנטימטרים ואורכם הכולל, בסנטימטרים, אינו פחות מהמספר המתקבל ממכפלת מספר התרנגולות המטילות שבתא בחמש עשרה;

(3) המרחק שבין מוט עמידה ותקרת התא אינו פחות מ-20 סנטימטרים.

29. יקראו את תקנה 20(א), לעניין לולי כלובים, כך:

הוראות מיוחדות לעניין עונשין

(1) במקום פסקה (1) יבוא:
"(1)   אדם שהקים לול בניגוד לתקנה 3(א);";

(2) אחרי פסקה (1) יבוא:
"(1א)  אדם שהרחיב לול כלובים או הוסיף בו כלובים בניגוד לתקנה 25;
(1ב)   אדם שהכניס תרנגולות מטילות ללול כלובים אחרי יום כ"ג באייר התשצ"ה (1 ביוני 2035), בניגוד לתקנה 26;";

(3) במקום פסקה (2) יבוא:
"(2)  בעל לול שאכלס מחדש לול שלא לפי התנאים המפורטים בתקנה 5;";

(4) במקום פסקה (3) יבוא:
"(3)  בעל לול שהחזיק תרנגולות מטילות בלול כלובים בצפיפות העולה על האמור בתקנה 27;";

(5) במקום פסקה (4) יבוא:
"(4)  בעל לול שהחזיק תרנגולות מטילות בלול בלי שהתקיימו לעניין התשתיות והציוד שבו התנאים המפורטים בתקנה 7(א)(1), (2), (4)(א), (5) ו-(7), (ג) ו-(ד)(3);";

(6) במקום פסקה (6) יבוא:
"(6)  בעל לול שהחזיק תרנגולות מטילות בלול הטלה בלי שהתקיימו לעניין התשתיות והציוד שבו התנאים המפורטים בתקנות 9(א)(1) ו-28;".

|  |  |  |  |  |  |
| --- | --- | --- | --- | --- | --- |
|  | עודד פורר  שר החקלאות ופיתוח הכפר |  |  |  |  |
|  |  |  |  |  |  |