תקנות קרן לאזרחי ישראל (גמול והחזר הוצאות לחברי המועצה, חברי ועדת האיתור וחברי ועדת ההשקעות שהם נציגי ציבור), תשפ"ב-2022

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | גמול והחזר הוצאות לחבר מועצת הקרן, ועדת ההשקעות או ועדת האיתור | סעיף 2 |
| [Go](#h3) | הוראות בדבר גמול והחזר הוצאות | סעיף 3 |
| [Go](#h4) | מועדים לעניין גמול או החזר הוצאות | סעיף 4 |
| [Go](#h5) | שכר המבקר הפנימי, רואה החשבון המבקר והיועץ המשפטי | סעיף 5 |
| [Go](#h6) | תחילה | סעיף 6 |
| [Go](#h7) | הוראת מעבר | סעיף 7 |

תקנות קרן לאזרחי ישראל (גמול והחזר הוצאות לחברי המועצה, חברי ועדת האיתור וחברי ועדת ההשקעות שהם נציגי ציבור), תשפ"ב-2022

בתוקף סמכותי לפי סעיפים 14(ה) ו-33(ה) לחוק קרן לאזרחי ישראל, התשע"ד-2014 (להלן – החוק), ובאישור הוועדה לפיקוח על הקרן, אני מתקין תקנות אלה:

1. בתקנות אלה –

הגדרות

"הוראות החשב הכללי" – הנחיית תקנון כספים ומשק של החשב הכללי במשרד האוצר מס' 8.3.2, שעניינה כללי עבודה בעבור חברי ועדות ציבוריות, כעדכונה מזמן לזמן וכפי שהיא מפורסמת באתר האינטרנט של משרד האוצר;

"חבר" – חבר מועצת הקרן, ועדת האיתור או ועדת ההשקעות, שהוא נציג ציבור ושאינו עובד המדינה, עובד גוף מתוקצב או עובד גוף נתמך;

"ישיבה" – ישיבה של כל אחד מאלה: מועצת הקרן, ועדת משנה של מועצת הקרן, ועדת הביקורת, ועדת ההשקעות או ועדת האיתור;

"מועצת הקרן" – מועצת הקרן כמשמעותה בסעיף 8 לחוק;

"עובד גוף מתוקצב", "עובד גוף נתמך" ו"עובד המדינה" – כהגדרתם בסעיף 32 לחוק יסודות התקציב, התשמ"ה-1985.

2. חבר יהיה זכאי לתשלום גמול והחזר הוצאות על השתתפותו בישיבה, ובכלל זה החזר הוצאות נסיעה, והכול בהתאם להוראות החשב הכללי.

גמול והחזר הוצאות לחבר מועצת הקרן, ועדת ההשקעות או ועדת האיתור

3. (א) גמול או החזר הוצאות כאמור בתקנה 2 ישולם אם אישר יושב ראש מועצת הקרן או ועדת משנה של מועצת הקרן, יושב ראש ועדת האיתור, יושב ראש ועדת ההשקעות או יושב ראש ועדת הביקורת, לפי העניין, כי חבר, לפי העניין, השתתף בישיבה, כולה או רובה; לעניין זה, "יושב ראש" – מי שכיהן כיושב ראש במועד קיום הישיבה שלגביה ניתן האישור.

הוראות בדבר גמול והחזר הוצאות

(ב) גמול או החזר הוצאות לפי תקנה 2 יכלול כיסוי של כל הוצאה שהוציא חבר בקשר להשתתפותו בישיבה, ובכלל זה מס ערך מוסף כמשמעותו בחוק מס ערך מוסף, התשל"ו-1975.

4. (א) חבר הזכאי לגמול או החזר הוצאות כאמור בתקנה 3, יגיש דרישה לתשלום הגמול או החזר ההוצאות בסוף החודש שלאחר החודש שבו השתתף בישיבה או נשא בהוצאה.

מועדים לעניין גמול או החזר הוצאות

(ב) בכפוף לאמור בתקנת משנה (א), גמול או החזר הוצאות לפי תקנה 3 ישולם לחבר לא יאוחר מתום חודשיים לאחר תום החודש שבו השתתף בישיבה או נשא בהוצאה.

5. שכרם של המבקר הפנימי, רואה החשבון המבקר והיועץ המשפטי של הקרן ישולם בהתאם להוראות החשב הכללי במשרד האוצר החלות לעניין תשלום לנותני שירותים חיצוניים; לעניין תקנה זו, "הוראות החשב הכללי" – הנחיית תקנון כספים ומשק של החשב הכללי במשרד האוצר מס' 8.1.1 שעניינה התקשרות עם נותני שירותים חיצוניים, כעדכונה מזמן לזמן וכפי שהיא מפורסמת באתר האינטרנט של משרד האוצר.

שכר המבקר הפנימי, רואה החשבון המבקר והיועץ המשפטי

6. תחילתן של תקנות אלה ביום י"ז בטבת התשפ"א (1 בינואר 2021) (להלן – יום התחילה).

תחילה

7. (א) על אף האמור בתקנה 4, גמול או החזר הוצאות, שחבר זכאי להם לפי תקנות אלה, בעד התקופה שמיום התחילה עד יום פרסומן של תקנות אלה ולא שולמו לפני יום פרסומן, ישולמו לא יאוחר מתום חודשיים לאחר פרסומן של תקנות אלה.

הוראת מעבר

(ב) תשלום כאמור בתקנת משנה (א) יינתן לפי התשלום שלו היה זכאי חבר במועד שבו קמה לו זכאותו לפי תקנות אלה בהתאם לתעריף שבהוראות החשב הכללי, לפי העניין, כעדכונן במועד האמור; סכום כאמור יעודכן לפי המדד הידוע ביום התשלום בפועל לעומת המדד שהיה ידוע במועד שבו קמה הזכאות, וכך ישולם לחבר; לעניין זה, "מדד" – מדד המחירים לצרכן שמפרסמת הלשכה המרכזית לסטטיסטיקה.

|  |  |  |  |  |  |
| --- | --- | --- | --- | --- | --- |
|  | אביגדור ליברמן  שר האוצר |  |  |  |  |
|  |  |  |  |  |  |