תקנות רופאי השיניים (מרפאות של תאגידים), תשנ"ג-1993

תוכן ענינים

|  |  |
| --- | --- |
| [Go](#h1) | פרק א':פרשנות |
| [Go](#h2) | הגדרות | סעיף 1 |
| [Go](#h3) | פרק ב':רשיון למרפאת תאגיד |
| [Go](#h4) | חובת רשיון | סעיף 2 |
| [Go](#h5) | בקשה למתן רשיון | סעיף 3 |
| [Go](#h6) | שם למרפאה | סעיף 4 |
| [Go](#h7) | נספחים לבקשה | סעיף 5 |
| [Go](#h8) | תנאים למתן רשיון | סעיף 6 |
| [Go](#h9) | תנאים ברשיון | סעיף 7 |
| [Go](#h10) | רשיון | סעיף 8 |
| [Go](#h11) | תוקפו של רשיון | סעיף 9 |
| [Go](#h12) | חידוש רשיון | סעיף 10 |
| [Go](#h13) | ביטול רשיון | סעיף 11 |
| [Go](#h14) | הבטחת המשך טיפול | סעיף 12 |
| [Go](#h15) | פרק ג':ניהול מקצועי ופיקוח |
| [Go](#h16) | הניהול הרפואי במרפאה | סעיף 13 |
| [Go](#h17) | תנאים לאישור רופא אחראי וממלא מקום | סעיף 14 |
| [Go](#h18) | תוקפו של אישור לרופא אחראי וממלא מקום | סעיף 15 |
| [Go](#h19) | רופא שיניים מחליף | סעיף 16 |
| [Go](#h20) | שילוט | סעיף 17 |
| [Go](#h21) | זיהוי הצוות | סעיף 18 |
| [Go](#h22) | הצגת רשיונות | סעיף 19 |
| [Go](#h23) | הפסקת הפעלת מרפאה | סעיף 20 |
| [Go](#h24) | חובת דיווח | סעיף 21 |
| [Go](#h25) | אגרת רשיון | סעיף 22 |
| [Go](#h26) | סייג לעבודת צוות רפואי | סעיף 23 |
| [Go](#h27) | עיון ברשומות | סעיף 24 |
| [Go](#h28) | עבירות ועונשין | סעיף 25 |
| [Go](#h29) | תחילה | סעיף 26 |
| [Go](#h30) | הוראות מעבר | סעיף 27 |
| [Go](#h31) | תוספת |

תקנות רופאי השיניים (מרפאות של תאגידים), תשנ"ג-1993

בתוקף סמכותי לפי סעיף 3א(ב) לפקודת רופאי השיניים [נוסח חדש], התשל"ט-1979 (להלן – הפקודה), והסמכות לפי סעיף 65 לפקודה שנטלתי לעצמי בהתאם לסעיף 32 לחוק-יסוד: הממשלה, ולפי סעיף 34 לפקודת בריאות העם, 1940, באישור שר האוצר לפי סעיף 39ב לחוק יסודות התקציב, התשמ"ה-1985, לענין תקנה 22, ובאישור ועדת העבודה והרווחה של הכנסת, אני מתקין תקנות אלה:

**פרק א':פרשנות**

1. בתקנות אלה –

הגדרות

"המנהל" ו"מורשה לריפוי שיניים" – כמשמעותם בפקודה;

"הרופא האחראי" – רופא השיניים שאושר לפי תקנות 13 ו-14 כאחראי למרפאת תאגיד;

"מרפאת תאגיד" – מרפאת שיניים שבבעלותו של תאגיד, בהחזקתו או בניהולו;

"מתרפא" – אדם שפנה לקבלת בדיקה, ייעוץ או טיפול במרפאת שיניים;

"רופא מחוזי" – כהגדרתו בפקודת בריאות העם, 1940.

**פרק ב':רשיון למרפאת תאגיד**

2. תאגיד לא יפתח מרפאת שיניים, לא יחזיקה ולא ינהלה אלא אם כן קיבל לגביה רשיון מאת המנהל ובהתאם לתנאיו.

חובת רשיון

3. (א) בקשה לרשיון (להלן – בקשה) יגיש התאגיד המבקש (להלן – המבקש) למנהל באמצעות הרופא המחוזי במחוז שבו נמצאת המרפאה שלגביה מתבקש הרשיון.

בקשה למתן רשיון

(ב) לגבי כל מרפאה תוגש בקשה נפרדת.

(ג) הבקשה תיערך לפי הטופס שבתוספת ותוגש בשני עותקים: המבקש ימלא כל פרט בטופס האמור באופן מלא ונכון.

(ד) המנהל רשאי לדרוש מהמבקש למסור לו פרטים נוספים ככל הדרוש לו לבדיקת הבקשה לרשיון.

4. (א) השם המוצע למרפאת תאגיד יכלול את שם התאגיד ולא יהיה דומה לשם מרפאת תאגיד אחרת עד כדי להטעות, אלא אם כן מדובר במרפאה נוספת של אותו תאגיד.

שם למרפאה

(ב) בשם המוצע למרפאה לא ייכללו המלים: "ממשלתי", "ציבורי", "אקדמאי", "לאומי", "ישראלי", "עירוני" "קופת-חולים" או כל ביטוי אחר שניתן לפרשו כאילו המרפאה נתונה לחסות גורם ממשלתי או עירוני, או ציבורי אחר כלשהו, זולת אם מרפאת תאגיד אמנם נתונה לחסותו של אחד הגורמים האמורים.

(ג) בכפוף להוראות פרק ז' לפקודה לא ייכללו בשם המוצע למרפאה רכיבים שיהיה בהם משום פרסומת ישירה, עקיפה או נרמזת או שמטרתם להשיג מתרפאים או ליצור למרפאה תדמית כאילו היא עדיפה על מרפאות אחרות.

5. לבקשה לרשיון יצורפו כל אלה:

נספחים לבקשה

(1) אישור בכתב מאת המיועד לשמש רופא אחראי במרפאה על הסכמתו לכך;

(2) תרשים הנדסי של מבנה המרפאה;

(3) פירוט הציוד הדנטלי הנייח במרפאה;

(4) תעודת רישום של התאגיד, בצירוף תזכיר, תקנות או תקנון לפי הענין.

6. המנהל יתן רשיון למרפאת תאגיד שהתקיימו בה כל אלה:

תנאים למתן רשיון

(1) מבקש הרשיון הוכיח למנהל כי במרפאה מתקיימים התנאים, הדרישות והוראות המנהל לפי תקנות אלה ולפי כל דין;

(2) המבקש מבוטח בחברת ביטוח בישראל ביטוח צד שלישי בהיקף ובתנאים שקבע המנהל, לרבות לכיסוי נזקים שנגרמו למתרפאים במרפאה בשל הטיפול הרפואי;

(3) המבקש מעמיד לרשות המרפאה אמצעים וכוח אדם המאפשרים לתת שירותי ריפוי שיניים ברמה נאותה;

(4) מי שבידו השליטה בתאגיד לא הורשע בעבירה שיש עמה קלון;

(5) אין ניגוד עניינים בין מי שבידו השליטה בתאגיד לבין מטרותיה של מרפאת התאגיד.

7. (א) המנהל רשאי, אם ראה צורך בכך, לשם מתן שירותי ריפוי שיניים ברמה נאותה, להתנות תנאים ברשיון או להוסיף עליהם לאחר שניתן.

תנאים ברשיון

(ב) המבקש או בעל הרשיון רשאים לבקש הנמקה לכל תנאי לפי סעיף זה.

8. (א) רשיון ישא את שם המרפאה כפי שאישר המנהל.

רשיון

(ב) רשיון של מרפאת תאגיד אינו ניתן להעברה.

(ג) הודיע תאגיד למנהל על כוונה להעביר את מרפאת התאגיד שבבעלותו לבעלות אחרת של תאגיד ולא קיבל אישור בכתב מאת המנהל תוך ששים ימים מיום מסירת ההודעה למנהל, רשאי הוא להעביר את הבעלות לתאגיד שבבעלותו מצויה כבר מרפאה אחת רשויה לפחות.

9. תוקפו של רשיון למרפאת תאגיד לשלוש שנים.

תוקפו של רשיון

10. (א) בקשה לחידוש רשיון למרפאת תאגיד תוגש למנהל ששה חדשים לפני תום תוקפו.

חידוש רשיון

(ב) סבר המנהל כי אין לחדש רשיון, יודיע על כך למבקש בהודעה מנומקת שלושה חודשים לפחות לפני תום תוקפו, ויתן לו הזדמנות להגיש את השגותיו.

11. (א) המנהל רשאי לבטל רשיון למרפאת תאגיד או להתלותו לתקופה שיקבע אם ראה כי התקיים אחד מאלה:

ביטול רשיון

(1) השיג את הרשיון במצג שווא;

(2) במרפאה לא מתקיימים תנאי התקנות או כל דין;

(3) במרפאה לא ניתנים שירותי ריפוי שיניים ברמה נאותה;

(4) תאגיד לא עמד בהתחייבויותיו למתרפאים או שלא יוכל לעמוד בהם;

(5) המרפאה לא המציאה למנהל, לפי דרישתו, רשומות רפואיות או מידע בקשר לתלונה או לחשד סביר לפגיעה כלשהי בזכות של מטופל;

(6) מי שבידו השליטה על התאגיד או עובד מעובדיו גילה מידע רפואי אודות מתרפא, אלא אם כן היה מחוייב לגלותו לפי כל דין;

(7) הבעלות בתאגיד שונתה, שלא לפי הוראות תקנה 8(ג);

(8) המרפאה אינה פועלת במען שצויין ברשיונה;

(9) התאגיד או המרפאה חזרו והפרו הוראות סעיפים 38 עד 40א לפקודה למרות שאותו תאגיד או מרפאה הוזהרו על כך.

(ב) לא יבטל המנהל רשיון למרפאת תאגיד ולא יתלה אותו, אלא לאחר שניתנה הזדמנות לתאגיד להגיש את השגותיו או לתקן את הליקויים שאפשר לתקנם תוך פרק זמן שקבע המנהל.

(ג) תאגיד הרואה עצמו נפגע מהחלטת המנהל לבטל או להתלות רשיון מרפאה או לא לחדשו רשאי לערור עליה לפני השר, תוך שלושים ימים מתאריך קבלת ההודעה עליה.

12. בהחלטה לבטל רשיון יקבע המנהל הוראות ביצוע, לרבות איסור קבלת מתרפאים חדשים, המשך הטיפול במתרפאים או העברתם למרפאה אחרת, וכן את המועד לסגירת המרפאה.

הבטחת המשך טיפול

**פרק ג':ניהול מקצועי ופיקוח**

13. (א) מרפאת תאגיד תהיה מסורה לניהולו המקצועי, להשגחתו ולאחריותו של רופא אחראי שאישר המנהל והוא יהיה אחראי למילוי ההוראות הקבועות בתקנות אלה בכל הנוגע לניהולה.

הניהול הרפואי במרפאה

(ב) רופא שיניים לא ישמש רופא אחראי ביותר ממרפאה אחת אלא לפי אישור מיוחד מאת המנהל.

(ג) במרפאה הפתוחה לקהל יותר משמונה שעות ביום יהיה לרופא האחראי ממלא מקום אחד שאישר המנהל; המנהל רשאי לאשר ממלא מקום כאמור גם למרפאה הפתוחה פחות משמונה שעות ביום.

(ד) רופא אחראי או ממלא מקומו יימצא בפועל במרפאה בכל יום שהמרפאה פתוחה לקהל, שש שעות לפחות; חובה זו לא תחול בימי שישי ובימי שבת, ובלבד שנוכח במרפאה מורשה לריפוי שיניים.

(ה) בכל עת שהמרפאה פתוחה לקהל יימצא בה מורשה לריפוי שיניים המיומן בהפעלת ציוד החייאה.

14. המנהל יאשר מינויו של רופא אחראי וממלא מקומו אם יתקיימו בהם דרישות אלה:

תנאים לאישור רופא אחראי וממלא מקום

(1) במרפאה שיש בה עד 2 עמדות טיפול – יש לו רשיון רופא שיניים בישראל במשך 3 שנים לפחות;

(2) במרפאה שיש בה עד 4 עמדות טיפול – יש לו רשיון רופא שיניים בישראל במשך 5 שנים לפחות;

(3) במרפאה שיש בה יותר מ-4 עמדות טיפול – יש לו רשיון רופא שיניים בישראל במשך 6 שנים לפחות והתקיים בו אחד מאלה:

(א) הוא בעל תואר מומחה כמשמעותו בתקנות רופאי השיניים (אישור תואר מומחה ובחינות), התשל"ז-1977;

(ב) הוא בעל תואר במינהל רפואי.

15. (א) תוקפו של אישור לרופא אחראי ולממלא מקום רופא אחראי לשלוש שנים.

תוקפו של אישור לרופא אחראי וממלא מקום

(ב) המנהל רשאי לחדש את האישור לתקופות נוספות.

16. הרופא האחראי רשאי, באישור הרופא המחוזי, ליפות כוחו של רופא שיניים במרפאה למלא את מקומו במרפאה במשך תקופה קצובה שלא תעלה על ששים ימים בשנה, ואחריותו של המחליף כאמור תהיה כאחריותו של הרופא האחראי.

רופא שיניים מחליף

17. (א) הותקן שלט מחוץ לחצרי מרפאת תאגיד לא יהיה השלט לרופא אחד גדול מ-40x60 ס"מ, ולכל שם של רופא נוסף עוד 5x60 ס"מ.

שילוט

(ב) בשלט כאמור ניתן לכלול רק פרטים המנויים להלן:

(1) שם התאגיד;

(2) שם הרופא האחראי ושמות הרופאים הפעילים במרפאה;

(3) שעות העבודה במרפאה;

(4) מספר הטלפון של המרפאה.

(ג) לא יופיע מחוץ לחצר המרפאה כל שלט אחר הקשור למרפאה.

(ד) שלט מרפאה לא יואר באור פלואורסצנטי.

18. הרופאים והעובדים במרפאת תאגיד ישאו תגי זיהוי שבהם יצויינו פרטים אלה:

זיהוי הצוות

(1) שם משפחה ושם פרטי;

(2) מקצוע, תואר ותפקיד במרפאה.

19. רשיון מרפאת תאגיד וכן רשיונות של רופא שיניים שיננית, וטכנאי שיניים הפעילים בה, או תצלום שלהם, יהיו מוצגים לקהל במרפאה במקום בולט לעין.

הצגת רשיונות

20. (א) התאגיד בעל המרפאה יודיע למנהל, ולמתרפאי התאגיד שלושה חודשים מראש לפחות, על כוונתו להפסיק את הפעלת המרפאה.

הפסקת הפעלת מרפאה

(ב) התאגיד בעל מרפאה ידאג להמשך מתן שירות רפואי למתרפאי המרפאה כאשר נפסקת הפעלת המרפאה.

21. (א) תאגיד בעל מרפאה ידווח למנהל תוך שלושים ימים מיום מתן הרשיון, על שמות המורשים לריפוי שיניים, השינניות וטכנאי השיניים הפעילים במרפאה.

חובת דיווח

(ב) התאגיד יעביר למנהל, אחת לשנה, או לפי דרישתו, את רשימת השינויים במצבת כוח האדם הרפואי במרפאה לפי הפירוט כאמור בתקנת משנה (א).

(ג) רופא אחראי ידווח למנהל על כל אירוע חריג שבו נפגע מתרפא או על כל תופעה המסכנת את בריאות הציבור, הכל בכפוף לחובת שמירת הסודיות הרפואית.

(ד) רופא אחראי ידווח למנהל מיד על כל מקרה שבו קיים חשש לרשלנות מקצועית, חוסר יכולת של מטפל במרפאה או טיפול יתר.

(ה) רופא אחראי ימציא למנהל רשומות או מידע לפי דרישתו.

(ו) התאגיד ידווח למנהל על כל שינוי לגבי מי שבידו השליטה בתאגיד.

22. בעד רשיון למרפאה ובעד כל עמדת טיפול ישלם המבקש אגרה כפי שפורטה בתוספת השניה לתקנות אגרות בריאות, התשמ"ט-1989.

אגרת רשיון

23. (א) לא יעבדו מורשה לריפוי שיניים, שיננית או טכנאי שיניים במרפאה שאין לה רשיון.

סייג לעבודת צוות רפואי

(ב) מרפאת תאגיד לא תמסור עבודה לטכנאי שיניים שאין לו רשיון כדין.

24. מורשה לריפוי שיניים שהוגשה נגדו תלונה או קובלנה בקשר לעבודתו במרפאה רשאי יהיה לעיין ברשומות המתרפאים שהיו בטיפולו.

עיון ברשומות

25. המפר הוראה מהוראות תקנות אלה, דינו – קנס כקבוע בסעיף 61(א)(1) לחוק העונשין, התשל"ז-1977.

עבירות ועונשין

26. תחילתן של תקנות אלה שלושים ימים מיום פרסומן.

תחילה

27. (א) מרפאת תאגיד שהיתה קיימת ערב תחילתן של תקנות אלה והגישה בקשה לרשיון תוך תשעים ימים מפרסומן, רשאית להמשיך ולפעול עד להחלטת המנהל בבקשה; המנהל רשאי, לפי שיקול דעתו, לפטור מרפאה כאמור בבקשה מקיום תנאי מהתנאים או הדרישות שבתקנות אלה.

הוראות מעבר

(ב) על אף האמור בתקנה 14, מי ששימש רופא אחראי או ממלא מקומו במשך שנתיים לפחות עובר לתחילתן של תקנות אלה, יוכל להוסיף ולשמש ברציפות רופא אחראי עם תחילתן של תקנות אלה.

**תוספת**

(תקנה 3(ג))

[בקשה לרשיון למרפאת שיניים של תאגיד](https://www.nevo.co.il/lawattachments/6425323fa82ef90358a60acb/3dad0f56-1566-4c86-9080-a5b3efebfcf9.doc)

|  |  |  |  |  |  |
| --- | --- | --- | --- | --- | --- |
|  | חיים רמון  שר הבריאות |  |  |  |  |
|  |  |  |  |  |  |