חוק ההתאמות הפיסקליות, תשפ"ג-2023

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | דוח הפרשים | סעיף 2 |
| [Go](#h3) | תקציב ההתאמות | סעיף 3 |
| [Go](#h4) | כיסוי ההפרש | סעיף 4 |
| [Go](#h5) | שימוש בתקציב ההתאמות בהעדר הפרש לכיסוי | סעיף 5 |
| [Go](#h6) | תוכנית מאזנת | סעיף 6 |
| [Go](#h7) | תקרת ההתכנסות | סעיף 7 |
| [Go](#h8) | תקציב התאמות לשנת 2024 | סעיף 8 |

חוק ההתאמות הפיסקליות, תשפ"ג-2023

1. בחוק זה –

הגדרות

"דוח הפרשים" – כמשמעותו בסעיף 3א1 לחוק היסוד;

"ההוצאה הממשלתית המותרת", לשנת התקציב – סכום ההוצאה הממשלתית המותרת לפי חוק התקציב לשנת התקציב;

"הפרש גירעון" ו"הפרש הוצאות" – כהגדרתם בסעיף 3א1(ב) לחוק היסוד;

"חוק היסוד" – חוק-יסוד: משק המדינה;

"חוק הפחתת הגירעון" – חוק הפחתת הגירעון והגבלת ההוצאה התקציבית, התשנ"ב-1992;

"פעולת איזון לכיסוי יתרת הפרש גירעון" – כל אחת מאלה:

(1) פעולת איזון לכיסוי יתרת הפרש הוצאות;

(2) הטלת מס, אגרה או תשלום חובה אחר, או הגדלת שיעורם, או הגדלת הכנסות המדינה בדרך אחרת ממקור שאינו מילווה;

"פעולת איזון לכיסוי יתרת הפרש הוצאות" – חקיקה, התקנת תקנות, קביעת הוראות מינהל או התחייבות של הממשלה בדרך אחרת, שיש בה כדי להביא להקטנה של סכום ההוצאה הממשלתית, לרבות בדרך של הגבלת ההוצאה הממשלתית לסכום הנמוך מתקרת ההוצאה הממשלתית הקבועה בחוק התקציב השנתי;

"שנת התקציב" – כמשמעותה בסעיף 3א1(א) לחוק היסוד;

"תקציב התאמות" – תקציב התאמות כמשמעותו בסעיף 3א1(א)(1) לחוק היסוד, לשנת התקציב;

"תקרת ההוצאה הממשלתית" – כמשמעותה בהגדרה "תקרת ההוצאה הממשלתית", לשנת כספים מסוימת, שבסעיף 3ב(ד) לחוק היסוד.

2. דוח הפרשים יכלול נתונים מעודכנים כמפורט להלן לגבי שנת התקציב:

דוח הפרשים

(1) סכום ההוצאה הממשלתית הצפויה לשנת התקציב, נטו, לרבות מתן אשראי, ולמעט החזר חובות קרן בלבד שאינו החזר חובות כאמור למוסד לביטוח לאומי;

(2) ההוצאה הממשלתית המותרת לשנת התקציב;

(3) סכום תקציב ההתאמות שנקבע בחוק התקציב השנתי לשנת התקציב;

(4) תחזית הכנסות המדינה הצפויות לשנת התקציב;

(5) תחזית הגירעון הכולל הצפוי בתקציב המדינה בלא מתן אשראי לשנת התקציב;

(6) הסכום המתקבל ממכפלת מגבלת הגירעון המותר לשנת התקציב, בתוצר המקומי הגולמי הצפוי לשנת התקציב; לעניין זה, "מגבלת הגירעון המותר לשנת התקציב" – שיעור הגירעון הכולל המרבי שרשאית הממשלה לקבוע לפי סעיף 5 לחוק הפחתת הגירעון, לגבי שנת התקציב;

(7) קיומו של הפרש הוצאות, ואם קיים הפרש כאמור – סכום ההפרש;

(8) קיומו של הפרש גירעון, ואם קיים הפרש כאמור – סכום ההפרש.

3. (א) תקציב ההתאמות יהיה בשיעור של 0.7% מההוצאה הממשלתית המותרת.

תקציב ההתאמות

(ב) השימוש בתקציב ההתאמות ייעשה לפי חוק זה, בלבד, בכפוף להוראות סעיף 4(ב) ובאישור ועדת הכספים של הכנסת.

4. (א) נקבע בדוח ההפרשים כי יש הפרש הוצאות או הפרש גירעון, ישמש תקציב ההתאמות לשם כיסוי ההפרש, ואם נקבע כאמור כי קיים הן הפרש הוצאות והן הפרש גירעון – לשם כיסוי ההפרש הגבוה מביניהם (להלן – ההפרש לכיסוי), ובלבד שלאחר כיסוי ההפרש לכיסוי לא נותר הפרש הוצאות; בדוח ההפרשים תציין הממשלה אם די בשימוש בתקציב ההתאמות כדי לכסות את מלוא ההפרש לכיסוי.

כיסוי ההפרש

(ב) עלה תקציב ההתאמות על ההפרש לכיסוי, רשאית הממשלה, לפי הצעת שר האוצר ובאישור ועדת הכספים של הכנסת, לעשות שימוש בחלק תקציב ההתאמות העולה על ההפרש לכיסוי, בשנת התקציב.

5. נקבע בדוח ההפרשים כי אין הפרש הוצאות או הפרש גירעון, רשאית הממשלה, לפי הצעת שר האוצר, לעשות שימוש בתקציב ההתאמות, בשנת התקציב.

שימוש בתקציב ההתאמות בהעדר הפרש לכיסוי

6. תוכנית מאזנת כמשמעותה בסעיף 3א1(א)(4) לחוק היסוד, שמגיש שר האוצר לאישור הממשלה יחד עם דוח ההפרשים, כאמור באותו סעיף, תכלול פעולות איזון לכיסוי יתרת הפרש הוצאות או פעולות איזון לכיסוי יתרת הפרש גירעון, לפי העניין (להלן – פעולות האיזון).

תוכנית מאזנת

7. לא אישרה ועדת הכספים של הכנסת את התוכנית שהגישה הממשלה להפחתת ההוצאה הממשלתית המותרת בהתאם להוראות סעיף 3א1(א)(6)(א) או (ב) או סעיף 3א1(א)(7) לחוק היסוד עד 31 בדצמבר בשנה שקדמה לשנת התקציב, יופחתו סעיפי התקציב שבחוק התקציב בשיעור שווה בגובה הפרש הגירעון או הפרש ההוצאות שנותר לפי סעיף 3א1(א)⁠(6) לחוק היסוד לשם כיסוי ההפרש; הצעת שר האוצר והחלטת ועדת הכספים יפורסמו ברשומות.

תקרת ההתכנסות

8. על אף האמור בסעיף 3(א), בחוק התקציב לשנת 2024 תקציב ההתאמות יהיה בשיעור של 0.4% מההוצאה הממשלתית המותרת.

תקציב התאמות לשנת 2024

|  |  |  |  |  |  |
| --- | --- | --- | --- | --- | --- |
|  |  |  | בנימין נתניהו  ראש הממשלה |  |  |
|  | אמיר אוחנה  יושב ראש הכנסת |  |  |  | יצחק הרצוג  נשיא המדינה |