חוק הודעה מוקדמת לפיטורים ולהתפטרות, תשס"א-2001

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | חובה ליתן הודעה מוקדמת לפיטורים ולהתפטרות | סעיף 2 |
| [Go](#h3) | הודעה מוקדמת לפיטורים לעובד במשכורת | סעיף 3 |
| [Go](#h4) | הודעה מוקדמת לפיטורים לעובד בשכר | סעיף 4 |
| [Go](#h5) | הודעה מוקדמת להתפטרות | סעיף 5 |
| [Go](#h6) | ויתור על עבודה בפועל | סעיף 6 |
| [Go](#h7) | תוצאות אי מתן הודעה מוקדמת | סעיף 7 |
| [Go](#h8) | אישור לעובד על תקופת עבודתו | סעיף 8 |
| [Go](#h9) | סמכות שיפוט | סעיף 9 |
| [Go](#h10) | פיטורים והתפטרות בלא מתן הודעה מוקדמת | סעיף 10 |
| [Go](#h11) | דין המדינה | סעיף 11 |
| [Go](#h12) | שמירת זכויות | סעיף 12 |
| [Go](#h13) | ביצוע ותקנות | סעיף 13 |
| [Go](#h14) | תיקון חוק בית הדין לעבודה – מס' 32 | סעיף 14 |
| [Go](#h15) | תחילה | סעיף 15 |

חוק הודעה מוקדמת לפיטורים ולהתפטרות, תשס"א-2001

1. בחוק זה –

הגדרות

"חוק פיצויי פיטורים" – חוק פיצויי פיטורים, התשכ"ג-1963;

"עובד במשכורת", "עובד בשכר" – כהגדרתם בסעיף 12 לחוק פיצויי פיטורים;

"שכר רגיל" – שכר העבודה המובא בחשבון לענין חישוב פיצויי פיטורים לפי סעיף 13 לחוק פיצויי פיטורים.

2. (א) מעסיק המבקש לפטר עובד ייתן לו הודעה מוקדמת לפיטורים, לפי הוראות חוק זה.

חובה ליתן הודעה מוקדמת לפיטורים ולהתפטרות

(ב) עובד המבקש להתפטר מעבודתו ייתן למעסיקו הודעה מוקדמת להתפטרות, לפי הוראות חוק זה.

(ג) הודעה כאמור בסעיף זה תינתן בכתב ותציין את יום הוצאת ההודעה ואת יום הכניסה לתוקף של הפיטורים או ההתפטרות, לפי הענין, והכל בהתאם להוראות חוק זה.

3. עובד במשכורת זכאי להודעה מוקדמת לפיטורים, כמפורט להלן:

הודעה מוקדמת לפיטורים לעובד במשכורת

(1) במהלך ששת חודשי עבודתו הראשונים – של יום אחד בשל כל חודש עבודה;

(2) במהלך התקופה החל בחודש השביעי לעבודתו עד תום שנת עבודתו הראשונה – של 6 ימים, בתוספת של יומיים וחצי בשל כל חודש עבודה בתקופה האמורה;

(3) לאחר שנת עבודתו הראשונה – של חודש ימים.

4. עובד בשכר זכאי להודעה מוקדמת לפיטורים, כמפורט להלן:

הודעה מוקדמת לפיטורים לעובד בשכר

(1) במהלך שנת עבודתו הראשונה – של יום אחד בשל כל חודש עבודה;

(2) במהלך שנת עבודתו השניה – של 14 ימים, בתוספת של יום אחד בשל כל שני חודשי עבודה בשנה האמורה;

(3) במהלך שנת עבודתו השלישית – של 21 ימים, בתוספת של יום אחד בשל כל שני חודשי עבודה בשנה האמורה;

(4) לאחר שנת עבודתו השלישית – של חודש ימים.

5. הוראות סעיפים 3 ו-4 יחולו, בשינויים המחויבים לפי הענין, על הודעה מוקדמת להתפטרות.

הודעה מוקדמת להתפטרות

6. (א) מעסיק רשאי להודיע לעובד, בהודעה מוקדמת לפיטורים, כי הוא מוותר על נוכחות העובד ועל עבודתו בפועל בתקופת ההודעה האמורה, כולה או מקצתה, ובלבד שישלם לעובדו פיצוי בסכום השווה לשכרו הרגיל של העובד בעד התקופה שלגביה ויתר על עבודתו.

ויתור על עבודה בפועל

(ב) מעסיק רשאי להודיע לעובד שנתן הודעה מוקדמת להתפטרות, כי הוא מוותר על נוכחותו של העובד ועל עבודתו בפועל בתקופת ההודעה האמורה, כולה או מקצתה, ובלבד שישלם לעובדו פיצוי בסכום השווה לשכרו הרגיל של העובד בעד התקופה שלגביה ויתר על עבודתו.

7. (א) מעסיק שפיטר עובד ולא נתן לו הודעה מוקדמת לפיטורים כאמור בחוק זה, ישלם לעובדו פיצוי בסכום השווה לשכרו הרגיל בעד התקופה שלגביה לא ניתנה ההודעה המוקדמת.

תוצאות אי מתן הודעה מוקדמת

(ב) עובד שחדל לעבוד ולא נתן למעסיקו הודעה מוקדמת להתפטרות כאמור בחוק זה, ישלם למעסיקו פיצוי בסכום השווה לשכרו הרגיל בעד התקופה שלגביה לא ניתנה ההודעה המוקדמת.

8. (א) מעסיק ייתן לעובדו, בסיום העבודה, אישור בכתב בדבר תחילתם וסיומם של יחסי עבודה.

אישור לעובד על תקופת עבודתו

(ב) לא נתן מעסיק לעובד אישור כאמור בסעיף קטן (א) עד תום ארבעה עשר ימים מיום העבודה האחרון של העובד או עד תום שבעה ימים מיום דרישת העובד בכתב, לפי המוקדם מביניהם, דינו – קנס כאמור בסעיף 61(א)(1) לחוק העונשין, התשל"ז-1977 (להלן – חוק העונשין).

(ג) נושא משרה בתאגיד חייב לפקח ולעשות כל שניתן למניעת עבירה כאמור בסעיף קטן (ב) על ידי התאגיד או על ידי עובד מעובדיו; המפר הוראה זו, דינו – מחצית הקנס האמור בסעיף 61(א)(1) לחוק העונשין; לענין סעיף זה, "נושא משרה" – מנהל פעיל בתאגיד, שותף למעט שותף מוגבל, ופקיד האחראי מטעם התאגיד על ניהול כוח האדם בתאגיד.

(ד) נעברה עבירה לפי סעיף קטן (ב) על ידי תאגיד או על ידי עובד מעובדיו, חזקה היא כי נושא משרה הפר את חובתו לפי סעיף קטן (ג), אלא אם כן הוכיח שעשה כל שניתן כדי למלא את חובתו.

(ה) שר העבודה והרווחה רשאי, באישור ועדת העבודה הרווחה והבריאות של הכנסת, לקבוע פרטים נוספים שיש לכלול באישור.

9. לבית דין אזורי לעבודה תהא סמכות ייחודית לדון בהליך שעילתו בחוק זה.

סמכות שיפוט

10. הוראות סעיפים 2 עד 7 לא יחולו –

פיטורים והתפטרות בלא מתן הודעה מוקדמת

(1) על עובד, בנסיבות מיוחדות שעקב קיומן אין לדרוש ממנו כי יעבוד בתקופת ההודעה המוקדמת הקבועה בחוק זה; שר העבודה והרווחה רשאי לקבוע באישור ועדת העבודה הרווחה והבריאות של הכנסת ובהתייעצות עם ארגוני עובדים וארגוני מעבידים שלדעתו הם יציגים, נסיבות מיוחדות שעקב קיומן אין לדרוש מהעובד כי יעבוד בתקופת ההודעה המוקדמת;

(2) על מעסיק, בנסיבות שבהן העובד שפוטר אינו זכאי לפיצויים, על פי הוראות סעיפים 16 או 17 לחוק פיצויי פיטורים, או על פי החלטת בית דין למשמעת אשר הורה על פיטורים בלא פיצויים מכוח הוראות חיקוק הקובע שיפוט משמעתי.

11. לענין חוק זה, דין המדינה כדין כל מעסיק אחר.

דין המדינה

12. חוק זה, אינו בא למעט מכל זכות הנתונה לעובד לפי חוק, הסכם קיבוצי או חוזה עבודה.

שמירת זכויות

13. (א) שר העבודה והרווחה ממונה על ביצוע חוק זה והוא רשאי להתקין תקנות בכל ענין הנוגע לביצועו.

ביצוע ותקנות

(ב) על אף האמור בסעיפים 3, 4 ו-5, רשאי שר העבודה והרווחה, בהתייעצות עם ארגוני עובדים וארגוני מעבידים שלדעתו הם יציגים, ובאישור ועדת העבודה הרווחה והבריאות של הכנסת, לקבוע הוראות שונות מאלה הקבועות בסעיפים 3 ו-4, לענין הודעה מוקדמת לפיטורים או לענין הודעה מוקדמת להתפטרות, לגבי סוגי עובדים ובהתחשב באופן תשלום השכר ובצורת העסקתם.

14. בחוק בית הדין לעבודה, התשכ"ט-1969, בתוספת השניה, בסופה יבוא "חוק הודעה מוקדמת לפיטורים ולהתפטרות, התשס"א-2001".

תיקון חוק בית הדין לעבודה – מס' 32

15. תחילתו של חוק זה ב-1 בחודש שלאחר פרסומו (להלן – יום התחילה), ואולם תחילתו של סעיף 8(ב), (ג) ו-(ד) – שישה חודשים מיום התחילה.

תחילה

|  |  |  |  |  |  |
| --- | --- | --- | --- | --- | --- |
| שלמה בניזרי  שר העבודה והרווחה |  |  | אריאל שרון  ראש הממשלה |  |  |
|  |  | אברהם בורג  יושב ראש הכנסת |  |  | משה קצב  נשיא המדינה |