חוק המרכז למורשת הדרוזים בישראל, תשס"ז-2007

תוכן ענינים

|  |  |
| --- | --- |
| [Go](#h1) | פרק א':מטרת החוק |
| [Go](#h2) | מטרת החוק | סעיף 1 |
| [Go](#h3) | פרק ב':פרשנות |
| [Go](#h4) | הגדרות | סעיף 2 |
| [Go](#h5) | פרק ג':המוסדות |
| [Go](#h6) | סימן א':המרכז |
| [Go](#h7) | הקמת המרכז | סעיף 3 |
| [Go](#h8) | מעמד המרכז | סעיף 4 |
| [Go](#h9) | המועצה | סעיף 5 |
| [Go](#h10) | יושב ראש המועצה | סעיף 6 |
| [Go](#h11) | תפקידי המועצה | סעיף 7 |
| [Go](#h12) | סדרי עבודת המועצה | סעיף 8 |
| [Go](#h13) | הוועד המנהל | סעיף 9 |
| [Go](#h14) | תפקידי הוועד המנהל | סעיף 10 |
| [Go](#h15) | פיזור המועצה | סעיף 11 |
| [Go](#h16) | כינון מועצה חדשה | סעיף 12 |
| [Go](#h17) | גמול והחזר הוצאות | סעיף 13 |
| [Go](#h18) | תקופת כהונה | סעיף 14 |
| [Go](#h19) | פקיעת כהונה והשעיה מכהונה | סעיף 15 |
| [Go](#h20) | העברה מכהונה | סעיף 16 |
| [Go](#h21) | תוקף פעולות | סעיף 17 |
| [Go](#h22) | מנהל כללי למרכז | סעיף 18 |
| [Go](#h23) | תפקידי המנהל הכללי | סעיף 19 |
| [Go](#h24) | תנאי העסקתו של המנהל הכללי ופקיעת כהונתו | סעיף 20 |
| [Go](#h25) | מבקר פנימי | סעיף 21 |
| [Go](#h26) | סימן ב':המכון |
| [Go](#h27) | הקמת המכון | סעיף 22 |
| [Go](#h28) | פעילות המכון | סעיף 23 |
| [Go](#h29) | ספריה | סעיף 24 |
| [Go](#h30) | פרסומים | סעיף 25 |
| [Go](#h31) | הוועדה המדעית | סעיף 26 |
| [Go](#h32) | תפקידי הוועדה המדעית | סעיף 27 |
| [Go](#h33) | הפסקת כהונה | סעיף 28 |
| [Go](#h34) | סימן ג':הארכיון |
| [Go](#h35) | הקמת הארכיון | סעיף 29 |
| [Go](#h36) | הטיפול בחומר ארכיוני | סעיף 30 |
| [Go](#h37) | ממונה על הארכיון | סעיף 31 |
| [Go](#h38) | סימן ד':המוזיאון |
| [Go](#h39) | הקמת המוזיאון ופעילותו | סעיף 32 |
| [Go](#h40) | הוועדה החינוכית ותפקידיה | סעיף 33 |
| [Go](#h41) | פרק ד':הוראות כלליות |
| [Go](#h42) | ניגוד ענינים | סעיף 34 |
| [Go](#h43) | מקרקעין | סעיף 35 |
| [Go](#h44) | מימון פעילות | סעיף 36 |
| [Go](#h45) | תקציב | סעיף 37 |
| [Go](#h46) | עובדים | סעיף 38 |
| [Go](#h47) | איסור העברת נכסים | סעיף 39 |
| [Go](#h48) | ביצוע ותקנות | סעיף 40 |
| [Go](#h49) | תחילה | סעיף 41 |

חוק המרכז למורשת הדרוזים בישראל, תשס"ז-2007

**פרק א':מטרת החוק**

1. מטרתו של חוק זה להקים מרכז למורשת הדרוזים בישראל.

מטרת החוק

**פרק ב':פרשנות**

2. בחוק זה –

הגדרות

"המרכז" – מרכז למורשת הדרוזים;

"הארכיון" – ארכיון המרכז שהוקם לפי סעיף 29;

"הגנז", "הגנזך", "חומר ארכיוני","מוסד ממוסדות המדינה" – כהגדרתם בחוק הארכיונים;

"המכון" – המכון לחקר מורשת הדרוזים שהוקם לפי סעיף 22;

"המוזיאון" – המוזיאון שהוקם לפי סעיף 32;

"חוק הארכיונים" – חוק הארכיונים, התשט"ו-1955;

"המועצה להשכלה גבוהה", "מוסד מוכר" – כמשמעותם בחוק המועצה להשכלה גבוהה, התשי"ח-1958;

"השר" – שר המדע התרבות הספורט.

**פרק ג':המוסדות**

**סימן א':המרכז**

3. יוקם מרכז למורשת הדרוזים; המרכז יכלול את המכון, הארכיון והמוזיאון.

הקמת המרכז

4. (א) המרכז יהיה תאגיד.

מעמד המרכז

(ב) המרכז יהיה גוף מבוקר כמשמעותו בחוק מבקר המדינה, התשי"ח-1958 [נוסח משולב].

5. (א) למרכז תהיה מועצה בת 21 חברים, שימנה השר, ואלה חבריה:

המועצה

(1) שני נציגים לפי המלצת ראש הממשלה, מבין עובדי משרדו;

(2) שני נציגים מבין עובדי משרד המדע התרבות והספורט;

(3) נציג לפי המלצת שר החינוך, מבין עובדי משרדו;

(4) נציג לפי המלצת שר התיירות, מבין עובדי משרדו;

(5) הגנז, או עובד הגנזך לפי המלצתו;

(6) חמישה אנשי אקדמיה בעלי מומחיות בתחומים הנוגעים לפעילות המרכז, בהתייעצות עם המועצה להשכלה גבוהה;

(7) ראש הרשות המקומית שהמרכז פועל בתחומה;

(8) נציג מרכז השלטון המקומי מבין ראשי רשויות מקומיות שמרבית אוכלוסייתן דרוזית, למעט הרשות המקומית האמורה בפסקה (7);

(9) שבעה נציגי ציבור, שמתוכם אנשי דת, סופרים ומשוררים.

(ב) שני שלישים לפחות מחברי המועצה יהיו מקרב האוכלוסיה הדרוזית.

6. המועצה תמנה, באישור השר, את היושב ראש ואת ממלא מקומו, מבין חבריה המנויים בפסקאות (6) או (9) שבסעיף 5(א).

יושב ראש המועצה

7. תפקידי המועצה –

תפקידי המועצה

(1) לקבוע את מדיניותו הכללית של המרכז;

(2) לקבל דוחות על פעילות המרכז מהוועד המנהל ומהמנהל הכללי;

(3) לאשר את תקציב המרכז ואת תכנית העבודה השנתית שלו.

8. (א) המועצה תתכנס לפחות פעם אחת בשנה.

סדרי עבודת המועצה

(ב) יושב ראש המועצה ינהל את ישיבותיה; הוא יזמן את ישיבות המועצה ויקבע את מועדן, מקומן וסדר יומן.

(ג) המועצה תקבע את סדרי עבודתה ככל שלא נקבעו בחוק זה או לפיו.

9. (א) השר ימנה מבין חברי המועצה ועד מנהל של תשעה חברים, שהם:

הוועד המנהל

(1) נציג ראש הממשלה מבין אלה שמונו לפי סעיף 5(1);

(2) נציג השר מבין אלה שמונו לפי סעיף 5(2);

(3) נציג שר התיירות שמונה לפי סעיף 5(4);

(4) הגנז או עובד הגנזך שמונה לפי סעיף 5(5);

(5) שני אנשי אקדמיה מבין אלה שמונו לפי סעיף 5(6);

(6) ראש הרשות המקומית שמונה לפי סעיף 5(7);

(7) שני נציגי ציבור מבין אלה שמונו לפי סעיף 5(9).

(ב) הוועד המנהל ימנה, באישור השר, את היושב ראש ואת ממלא מקומו, מבין חבריו המנויים בפסקאות (5) או (7) שבסעיף קטן (א).

10. תפקידי הוועד המנהל –

תפקידי הוועד המנהל

(1) להתוות את קווי הפעולה של המרכז בהתאם למדיניות הכללית שקבעה המועצה;

(2) לאשר את תקציב המרכז שהוכן על ידי המנהל הכללי ולהביאו לאישור המועצה;

(3) לפקח על ביצוע קווי הפעולה של המרכז ועל תכניותיו;

(4) לדון בדוחות שהמבקר הפנימי של המרכז יגיש לו ולקבוע מסקנות.

11. (א) ראה השר כי המועצה או הוועד המנהל אינם ממלאים את תפקידם באופן נאות, יודיע למועצה בהודעה בכתב שישלח ליושב ראש המועצה, כי אם בתוך מועד שיקבע לא ימלאו המועצה או הוועד המנהל, לפי הענין, את המוטל עליהם בהתאם להוראות חוק זה, כפי שפירט השר בדרישתו, יפזר את המועצה.

פיזור המועצה

(ב) לא מילאו המועצה או הוועד המנהל, לפי הענין, את שהוטל עליהם כאמור בסעיף קטן (א), בתוך המועד שקבע השר בהודעתו, רשאי השר להורות על פיזור המועצה.

12. החליט השר לפזר את המועצה כאמור בסעיף 11, תמונה מועצה חדשה, בדרך הקבועה בסעיף 5, בתוך שישים ימים מיום הפיזור.

כינון מועצה חדשה

13. (א) חבר הוועד המנהל שאינו עובד המדינה, עובד גוף מתוקצב או נציג של גוף שאותו הוא מייצג בוועד המנהל, זכאי לקבל מאת המרכז גמול בעבור השתתפות בישיבת הוועד המנהל לפי הוראות סעיף קטן (ג), ובלבד שאינו זכאי לקבל, ממקור אחר, תמורה בעבור ההשתתפות.

גמול והחזר הוצאות

(ב) חבר הוועד המנהל שאינו זכאי לגמול לפי הוראות סעיף קטן (א), זכאי לקבל מהמרכז החזר הוצאות שהוציא לצורך השתתפות בישיבות הוועד המנהל לפי הוראות סעיף קטן (ג), ובלבד שאינו זכאי לקבל ממקור אחר החזר הוצאות.

(ג) השר, בהסכמת שר האוצר, יקבע כללים ותנאים שלפיהם ישלם המרכז גמול או החזר הוצאות לחבר הוועד המנהל בהתאם להוראות סעיפים קטנים (א) ו-(ב) ואת שיעוריהם.

(ד) בסעיף זה, "עובד המדינה", "עובד גוף מתוקצב" – כהגדרתם בסעיף 32 לחוק יסודות התקציב, התשמ"ה-1985.

14. חבר המועצה יתמנה לתקופה של שלוש שנים וניתן לשוב ולמנותו לתקופות כהונה נוספות, ואולם חבר המועצה שהתמנה לפי הוראות סעיף 5(א)(6), (8) או (9), יכול שימונה מחדש לתקופה אחת נוספת וכן ניתן למנותו שוב לאחר הפסקה של שלוש שנים רצופות לפחות.

תקופת כהונה

15. (א) חבר המועצה יחדל לכהן לפני תום תקופת כהונתו באחת מאלה:

פקיעת כהונה והשעיה מכהונה

(1) התפטר במסירת כתב התפטרות לשר;

(2) הורשע בעבירה שמפאת מהותה, חומרתה או נסיבותיה אין הוא ראוי לשמש כחבר המועצה;

(3) חדל להיות עובד המשרד הממשלתי או הגוף שאותו הוא מייצג במועצה;

(4) נתקיימה בו אחת הנסיבות הפוסלות אדם מהיות חבר המועצה.

(ב) הוגש כתב אישום נגד חבר המועצה בשל עבירה שמפאת מהותה, חומרתה או נסיבותיה אין הוא ראוי לשמש כחבר המועצה, רשאי השר להשעותו מכהונתו עד לסיום ההליך בענינו, ולמנות לו ממלא מקום למשך תקופת ההשעיה, לפי הוראות סעיף 5.

16. השר רשאי, לאחר שנועץ ביושב ראש המועצה או ביושב ראש הוועד המנהל, לפי הענין, להעביר חבר המועצה או חבר הוועד המנהל מכהונתו לפני תום תקופת כהונתו בשל אחת מאלה:

העברה מכהונה

(1) נבצר ממנו, דרך קבע, למלא את תפקידו;

(2) נעדר משלוש ישיבות רצופות או מארבע ישיבות בתוך שנה אחת, של המועצה או הוועד המנהל, לפי הענין.

17. קיומם של המועצה או של הוועד המנהל, סמכויותיהם ותוקף החלטותיהם לא ייפגעו מחמת שנתפנה מקומו של חבר מחבריהם או מחמת ליקוי במינוים או בהמשך כהונתם, ובלבד שרוב חברי המועצה או חברי הוועד המנהל, לפי הענין, מכהנים כדין.

תוקף פעולות

18. (א) המועצה, באישור השר, תמנה מנהל כללי למרכז (בחוק זה – המנהל הכללי).

מנהל כללי למרכז

(ב) המנהל הכללי ימונה לתקופה של חמש שנים, ואפשר לשוב ולמנותו מחדש, באישור השר, לתקופות כהונה נוספות כאמור.

19. תפקידי המנהל הכללי –

תפקידי המנהל הכללי

(1) ניהול המרכז – המכון, הארכיון והמוזיאון;

(2) יישום החלטות הוועד המנהל והמועצה;

(3) הכנת תכנית העבודה השנתית והתקציב השנתי והבאתם לאישורם של הוועד המנהל והמועצה;

(4) דיווח לוועד המנהל על פעילויות המרכז – המכון, הארכיון והמוזיאון.

20. (א) הוועד המנהל, באישור השר ושר האוצר, יקבע את שכרו ותנאי העסקתו של המנהל הכללי.

תנאי העסקתו של המנהל הכללי ופקיעת כהונתו

(ב) המנהל הכללי יחדל לכהן לפני תום תקופת כהונתו באחת מאלה:

(1) התפטר במסירת כתב התפטרות לשר וליושב ראש המועצה;

(2) המועצה החליטה על הפסקת כהונתו ברוב של שני שלישים לפחות מכלל חבריה;

(3) הורשע בעבירה שמפאת מהותה, חומרתה או נסיבותיה אין הוא ראוי לשמש כמנהל הכללי.

(ג) הוגש כתב אישום נגד המנהל הכללי בשל עבירה שמפאת מהותה, חומרתה או נסיבותיה אין הוא ראוי לשמש כמנהל הכללי, רשאי השר להשעותו מכהונתו עד לסיום ההליך בענינו, וימונה לו ממלא מקום למשך תקופת ההשעיה, לפי הוראות סעיף 18(א).

21. המועצה תמנה למרכז מבקר פנימי אשר יפעל בהתאם להוראות חוק הביקורת הפנימית, התשנ"ב-1992; המבקר הפנימי יגיש לוועד המנהל דוח על ממצאיו.

מבקר פנימי

**סימן ב':המכון**

22. המרכז יקים מכון לחקר מורשת הדרוזים; המכון יפעל להעמקת הידע ולהעשרתו בכל הקשור למורשת, להיסטוריה ולתרבות הדרוזית.

הקמת המכון

23. המכון יקיים פעילויות אקדמיות וחינוכיות לקידום מטרות חוק זה, לרבות קבוצות מחקר, סמינרי מחקר, הרצאות פומביות וכנסים בהשתתפות חוקרים.

פעילות המכון

24. המכון יקיים ויפעיל ספריית מחקר ועיון שתתמחה בתחומים האמורים בסעיף 22.

ספריה

25. המכון יפרסם מחקרים בתחומי פעילותו.

פרסומים

26. (א) הוועד המנהל, בהתייעצות עם המנהל הכללי, ימנה ועדה מדעית שתורכב משבעה חברים, שהם בעלי מעמד בתחומי המחקר וההוראות במוסדות מוכרים בארץ, ומשני נציגים של האקדמיה הלאומית הישראלית למדעים; לענין חברי הוועדה המדעית שהם בעלי מעמד במוסדות מוכרים כאמור – יהיה המינוי גם בהתייעצות עם המועצה להשכלה גבוהה.

הוועדה המדעית

(ב) הוועדה המדעית תמנה מבין חבריה את יושב ראש הוועדה ואת ממלא מקומו.

(ג) יושב ראש הוועדה ינהל את ישיבות הוועדה; הוא יזמן את ישיבותיה ויקבע את מועדן, מקומן וסדר יומן.

27. (א) הוועדה המדעית תאשר תכניות פעולה והצעות שיוגשו לה על ידי המנהל הכללי, לרבות הצעות להעסקת חוקרים ולביצוע מחקרים, בכל ענין הנוגע לפעילותו האקדמית והחינוכית של המכון.

תפקידי הוועדה המדעית

(ב) הוועדה המדעית תייעץ למנהל הכללי בכל ענין הנוגע לפעילותו האקדמית והחינוכית של המכון.

28. הוראות סעיפים 15 ו-16 יחולו, בשינויים המחויבים, גם על חברי הוועדה המדעית.

הפסקת כהונה

**סימן ג':הארכיון**

29. המרכז יקים ארכיון; הארכיון יהיה חלק מארכיון המדינה והוראות חוק הארכיונים יחולו עליו.

הקמת הארכיון

30. (א) הטיפול בחומר ארכיוני הנוגע ישירות למורשת הדרוזית שהועבר לארכיון כאמור בסעיף קטן (ב) או שנאסף על ידי המרכז, יהיה נתון לארכיון.

הטיפול בחומר ארכיוני

(ב) השר, לאחר התייעצות עם הגנז ועם המנהל הכללי, יקבע בתקנות את סוגי החומר הארכיוני הנמצא בארכיון המדינה או במוסד ממוסדותיה, אשר יועבר לארכיון.

(ג) חומר ארכיוני כאמור בסעיף קטן (ב) יועבר לארכיון, כמקור או בהעתק, באופן שיורה הגנז.

31. הממונה על הארכיון ימונה, באישור הגנז, ויקבל את ההוראות וההנחיות בתחום המקצועי מהגנז.

ממונה על הארכיון

**סימן ד':המוזיאון**

32. (א) במרכז יוקם מוזיאון להחזקת אוסף מוצגים בנושא המורשת הדרוזית ולהצגה קבועה של האוסף או חלק ממנו.

הקמת המוזיאון ופעילותו

(ב) המוזיאון יהיה פתוח לציבור, יעודד ביקורים מהארץ ומהעולם ויתקיימו בו פעולות חינוך והסברה הקשורות למורשת הדרוזית.

33. (א) הוועד המנהל, בהתייעצות עם המנהל הכללי, ימנה ועדה חינוכית בת שבעה חברים שתורכב מאנשי חינוך, אנשים בעלי מומחיות בתחומים הנוגעים לפעילות המרכז, נציג הרשות המקומית שבתחומה פועל המרכז ונציגי ציבור אחרים.

הוועדה החינוכית ותפקידיה

(ב) הוועדה החינוכית תמנה מבין חבריה את יושב ראש הוועדה ואת ממלא מקומו.

(ג) יושב ראש הוועדה ינהל את ישיבות הוועדה; הוא יזמן את ישיבותיה ויקבע את מועדן, מקומן וסדר יומן.

(ד) הוועדה החינוכית תייעץ למנהל הכללי לגבי פעילויות שיתקיימו במוזיאון, לרבות סוגן ותוכנן.

**פרק ד':הוראות כלליות**

34. (א) חבר המועצה, חבר הוועד המנהל, חבר ועדה או עובד המרכז (בסעיף זה – חבר) יימנע מהשתתפות בדיון ומהצבעה בישיבות, אם הנושא הנדון עלול לגרום לו להימצא, במישרין או בעקיפין, במצב של ניגוד ענינים בין תפקידו לבין ענין אישי שלו או לבין תפקיד אחר שלו; חבר לא יטפל במסגרת תפקידו בנושא העלול לגרום לו להימצא במצב כאמור גם מחוץ לישיבות.

ניגוד ענינים

(ב) התברר לחבר כי נושא הנדון בישיבה או המטופל על ידיו עלול לגרום לו להימצא במצב של ניגוד ענינים כאמור בסעיף קטן (א), יודיע על כך ליושב ראש המועצה, ליושב ראש הוועדה או למנהל הכללי, לפי הענין.

(ג) לענין סעיף זה, אחת היא אם מילוי התפקיד האחר הוא בתמורה או שלא בתמורה.

(ד) בסעיף זה –
"ענין אישי" – לרבות ענין אישי של קרובו או ענין של גוף שחבר או קרובו מנהלים או עובדים אחראים בו, או ענין של גוף שיש לכל אחד מהם חלק בהון המניות שלו, בזכות לקבל רווחים, בזכות למנות מנהל או בזכות ההצבעה;
"קרוב" – בן זוג, הורה, בן, בת ובני זוגם, אח או אחות וילדיהם, גיס, גיסה, דוד, דודה, חותן, חותנת, חם, חמות, חתן, כלה, נכד או נכדה, לרבות חורג או מאומץ, וכן אדם אחר הסמוך על שולחנו של חבר.

35. המדינה תעמיד לרשות המרכז מקרקעין כנדרש לצורך פעילותו, כפי שיקבעו הממשלה או שר שתסמיך לכך.

מקרקעין

36. הקמת המרכז תמומן מתקציב המדינה כפי שיידרש להשלמת הקמתו; פעילות המרכז תמומן, בכפוף להוראות סעיף 37, מתקציב המדינה כפי שדרוש להוצאות קיומו, החזקתו, פיתוחו וניהול מכלול פעילויותיו ומתרומות ומהכנסות שיהיו למרכז.

מימון פעילות

37. (א) המועצה תאשר את התקציב השנתי של המרכז ותגישו לשר לשם אישורו; התקציב טעון אישור שר האוצר.

תקציב

(ב) שנת תקציב המרכז תהיה כשנה של תקציב המדינה.

38. תנאי עבודתם של עובדי המרכז יהיו כשל עובדי המדינה בתפקידים מקבילים, בתיאומים שיקבע השר, בהתייעצות עם המועצה ובאישור שר האוצר.

עובדים

39. (א) המרכז לא יהא רשאי למכור או להעביר בדרך אחרת נכס שבבעלותו, למעט נכסים שפרטים לגביהם, לרבות סוגם ושוויים, נקבעו בתקנות, אלא באישור השר.

איסור העברת נכסים

(ב) המרכז לא יהא רשאי למשכן נכס שברשותו או להשכירו לתקופה העולה על עשר שנים, אלא באישור השר; לענין זה, "להשכירו לתקופה העולה על עשר שנים" – לרבות שכירות המקנה זכות לחדשה, להאריכה או שכירות לתקופה נוספת, שבהצטרפותן לתקופות השכירות הקודמות עולות יחד על עשר שנים.

(ג) המרכז לא ייטול הלוואה העולה על סכום שקבע השר בתקנות, אלא באישור השר ושר האוצר.

40. השר ממונה על ביצוע חוק זה, והוא רשאי להתקין תקנות בכל הנוגע לביצועו, לרבות סדרי העבודה של המועצה והוועד המנהל.

ביצוע ותקנות

41. (א) תחילתו של חוק זה, למעט סעיפים 5 ו-9, מיום כ"ג בטבת התשס"ח (1 בינואר 2008) (להלן – יום התחילה).

תחילה

(ב) עד יום התחילה ימונו המועצה והוועד המנהל לפי סעיפים 5 ו-9, לפי הענין.

|  |  |  |  |  |  |
| --- | --- | --- | --- | --- | --- |
|  | גאלב מג'אדלה  שר המדע התרבות והספורט |  | אהוד אולמרט  ראש הממשלה |  |  |
|  |  |  | דליה איציק  יושבת ראש הכנסת |  | דליה איציק  ממלאת מקום נשיא המדינה |