חוק התפזרות הכנסת העשרים וארבע ומימון מפלגות, תשפ"ב-2022

תוכן ענינים

|  |  |
| --- | --- |
| [Go](#h1) | פרק א':התפזרות הכנסת |
| [Go](#h2) | התפזרות הכנסת העשרים וארבע | סעיף 1 |
| [Go](#h3) | מועד הבחירות לכנסת העשרים וחמש | סעיף 2 |
| [Go](#h4) | פרק ב':הוראת שעה – מימון הבחירות והלוואות לסיעות |
| [Go](#h5) | מימון הבחירות – הוראת שעה | סעיף 3 |
| [Go](#h6) | הלוואות לסיעות – הוראת שעה | סעיף 4 |
| [Go](#h7) | פרק ג':תיקון חוק מימון מפלגות |
| [Go](#h8) | תיקון חוק מימון מפלגות – מס' 42 | סעיף 5 |
| [Go](#h9) | פרק ד':תחילה |
| [Go](#h10) | תחילה | סעיף 6 |

חוק התפזרות הכנסת העשרים וארבע ומימון מפלגות, תשפ"ב-2022

**פרק א':התפזרות הכנסת**

1. הכנסת העשרים וארבע תתפזר לפני גמר תקופת כהונתה.

התפזרות הכנסת העשרים וארבע

2. הבחירות לכנסת העשרים וחמש יתקיימו ביום ז' בחשוון התשפ"ג (1 בנובמבר 2022).

מועד הבחירות לכנסת העשרים וחמש

**פרק ב':הוראת שעה – מימון הבחירות והלוואות לסיעות**

3. לעניין הבחירות לכנסת העשרים וחמש –

מימון הבחירות – הוראת שעה

(1) סכום יחידת המימון לעניין חישוב הוצאות הבחירות לפי סעיפים 3(א), (ב), (ב1) ו-﻿(ב2) ו-4 לחוק מימון מפלגות, התשל"ג-1973 (להלן – חוק המימון), יהיה 1,600,000 שקלים חדשים;

(2) יקראו את חוק המימון כך:

(א) בסעיף 3, בכל מקום, במקום "השווה ליחידת מימון אחת" יקראו "השווה ל-1.4 יחידות מימון";

(ב) בסעיף 4(א2), במקום "70% מעשר יחידות מימון" יקראו "עשר יחידות מימון".

4. (א) על אף האמור בסעיף 11(א) לחוק הבחירות לכנסת העשרים וארבע (הוראות מיוחדות ותיקוני חקיקה), התשפ"א-2020 –

הלוואות לסיעות – הוראת שעה

(1) ביקשה סיעה לקבל הלוואה לפי סעיף 7ג לחוק מימון מפלגות, התשל"ג-1973 (להלן – חוק המימון), לאחר כינונה של הכנסת העשרים וחמש, יובאו בחשבון לעניין סכום ההלוואה שהיא זכאית לו לפי סעיף קטן (ב)(1) לסעיף האמור גם הלוואות שניתנו לאותה סיעה בתקופות כהונתן של הכנסת העשרים ואחת, הכנסת העשרים ושתיים, הכנסת העשרים ושלוש והכנסת העשרים וארבע;

(2) לעניין הלוואות שניתנו לסיעות בתקופת כהונתן של הכנסת העשרים ואחת, הכנסת העשרים ושתיים, הכנסת העשרים ושלוש והכנסת העשרים וארבע יקראו את סעיף 7ג לחוק המימון כך, לפי העניין:

(א) בסעיף קטן (ב) –

(1) בפסקה (1) –

(א) לעניין הלוואות שניתנו לסיעות בתקופת כהונתה של הכנסת העשרים ושתיים, במקום "לכל חודש שמיום מתן ההלוואה ועד תום שלוש שנים" יבוא "לכל חודש שמיום מתן ההלוואה ועד תום ארבע שנים וחצי";

(ב) לעניין הלוואות שניתנו לסיעות בתקופת כהונתה של הכנסת העשרים ושלוש והכנסת העשרים וארבע, במקום "לכל חודש שמיום מתן ההלוואה ועד תום שלוש שנים" יבוא "לכל חודש שמיום מתן ההלוואה ועד תום ארבע שנים וארבעה חודשים";

(2) בפסקה (2), במקום "מהחודש שלאחר קבלת ההלוואה ועד תום שלוש שנים" יבוא "מהחודש שלאחר כינונה של הכנסת העשרים וחמש ועד תום ארבע שנים וארבעה חודשים";

(ב) סעיף קטן (ג) לא יחול, ויחולו הוראות אלה: הסתיימה כהונתה של הכנסת העשרים וארבע לפני פירעון הלוואה כאמור בסעיף קטן (ב), לא תנוכה יתרת ההלוואה מהמקדמה שהיא זכאית לה לפי סעיף 4 לקראת הבחירות לכנסת העשרים וחמש; לא הגישה סיעה רשימת מועמדים לכנסת העשרים וחמש, תנוכה יתרת ההלוואה ממימון ההוצאות השוטפות שהסיעה מקבלת בחודש, ולא יחולו עליה הוראות סעיף קטן (ב)(2) כנוסחו בפסקת משנה (א);

(3) לעניין הלוואות שניתנו לסיעות בתקופת כהונתה של הכנסת העשרים וחמש יקראו את סעיף 7ג(ב) לחוק המימון כך:

(א) בפסקה (1), במקום "לכל חודש שמיום מתן ההלוואה ועד תום שלוש שנים" יבוא "לכל חודש שמיום מתן ההלוואה ועד תום ארבע שנים וארבעה חודשים";

(ב) בפסקה (2), במקום "שלוש שנים" יבוא "ארבע שנים וארבעה חודשים".

(ב) על אף האמור בסעיף 7ג(ב)(3) לחוק המימון, לעניין קבלת הלוואה בתקופת כהונתה של הכנסת העשרים וארבע, סיעה שעד יום תחילתו של חוק זה לא קיבלה הלוואה לפי סעיף 7ג(ב)(1) לחוק המימון או שקיבלה חלק מסכום ההלוואה שהיא רשאית לקבל כאמור, תהיה זכאית לקבל הלוואה אף ללא אישורו של יושב ראש הכנסת והמלצת הוועדה הציבורית, בתנאים האלה:

(1) ההלוואה תהיה בשיעור שלא יעלה על 80% מסכום ההלוואה שהסיעה הייתה זכאית לקבל לפי סעיף 7ג(ב)(1) לחוק המימון נכון ליום תחילתו של חוק זה;

(2) הסיעה ביקשה את ההלוואה בתוך עשרה ימים מיום תחילתו של חוק זה.

**פרק ג':תיקון חוק מימון מפלגות**

5. בחוק מימון מפלגות, התשל"ג-1973, בסעיף 10 –

תיקון חוק מימון מפלגות – מס' 42

(1) בסעיף קטן (א), במקום "בתוך 16 שבועות" יבוא "בתוך 24 שבועות";

(2) בסעיף קטן (ב), במקום "תוך 22 שבועות" יבוא "בתוך 24 שבועות".

**פרק ד':תחילה**

6. תחילתו של חוק זה ביום קבלתו בכנסת.

תחילה

|  |  |  |  |  |  |
| --- | --- | --- | --- | --- | --- |
|  |  |  | נפתלי בנט  ראש הממשלה |  |  |
|  | מיקי לוי  יושב ראש הכנסת |  |  |  | יצחק הרצוג  נשיא המדינה |