חוק פיקוח על בתי ספר, תשכ"ט-1969

תוכן ענינים

|  |  |
| --- | --- |
| [Go](#h1) | פרק א':פרשנות ותחולה |
| [Go](#h2) | הגדרות | סעיף 1 |
| [Go](#h3) | תחולה | סעיף 2 |
| [Go](#h4) | פרק ב':פתיחת בית ספר וקיומו |
| [Go](#h5) | חובת רשיון | סעיף 3 |
| [Go](#h6) | בקשה לרשיון | סעיף 4 |
| [Go](#h7) | העברת העתקים של בקשות ומתן חוות דעת | סעיף 5 |
| [Go](#h8) | אישור רשות הבריאות | סעיף 6 |
| [Go](#h9) | רשיון לתאגיד | סעיף 7 |
| [Go](#h10) | כשירות בעל רשיון | סעיף 8 |
| [Go](#h11) | מבחנים למתן רשיון | סעיף 9 |
| [Go](#h12) | תנאים לרשיון | סעיף 10 |
| [Go](#h13) | תקפו של רשיון | סעיף 11 |
| [Go](#h14) | רכישת בית ספר | סעיף 12 |
| [Go](#h15) | ערר | סעיף 13 |
| [Go](#h16) | ועדת הערר | סעיף 14 |
| [Go](#h17) | ערעור | סעיף 14א |
| [Go](#h18) | ביטול רשיון | סעיף 15 |
| [Go](#h19) | פרק ג':העסקת עובדים בבית הספר |
| [Go](#h20) | אישור להעסקת עובד חינוך | סעיף 16 |
| [Go](#h21) | סייגים לאישור | סעיף 17 |
| [Go](#h22) | ביטול אישור או התלייתו | סעיף 18 |
| [Go](#h23) | הזדמנות להשמיע טענות | סעיף 19 |
| [Go](#h24) | ערר | סעיף 20 |
| [Go](#h25) | עיון מחדש בהחלטת התליה | סעיף 20א |
| [Go](#h26) | שמירת דינים | סעיף 20ב |
| [Go](#h27) | דיווח לכנסת | סעיף 20ג |
| [Go](#h28) | הגשת רשימה של עובדי שירות | סעיף 21 |
| [Go](#h29) | דרישה לפטר עובד שירות | סעיף 22 |
| [Go](#h30) | הזדמנות להשמיע טענות | סעיף 23 |
| [Go](#h31) | אצילת סמכויות | סעיף 24 |
| [Go](#h32) | ערר | סעיף 25 |
| [Go](#h33) | עיון מחדש בהחלטת השעיה | סעיף 25א |
| [Go](#h34) | אישור להעסקת רופא או אחות | סעיף 26 |
| [Go](#h35) | אישור רשות הבריאות | סעיף 27 |
| [Go](#h36) | פרק ד':הוראות שונות |
| [Go](#h37) | פיקוח על בית ספר | סעיף 28 |
| [Go](#h38) | הודעה על שינויים | סעיף 29 |
| [Go](#h39) | זכות כניסה | סעיף 30 |
| [Go](#h40) | דרישה לתקן ליקויים | סעיף 31 |
| [Go](#h41) | צו סגירה מאת המנהל הכללי | סעיף 32 |
| [Go](#h42) | עבירות ועונשין | סעיף 33 |
| [Go](#h43) | שמירת סמכויות וחיובים | סעיף 34 |
| [Go](#h44) | אי-תחולת פקודת החינוך | סעיף 35 |
| [Go](#h45) | הוראת מעבר | סעיף 36 |
| [Go](#h46) | ביצוע ותקנות | סעיף 37 |

חוק פיקוח על בתי ספר, תשכ"ט-1969

**פרק א':פרשנות ותחולה**

1. בחוק זה –

הגדרות

"בית ספר" – לרבות גן ילדים וכל מוסד חינוכי אחר;

"עובד חינוך" – מי שעוסק בבית ספר ועיקר עיסוקו בו הוא בהוראה או בחינוך וכן מי שעוסק בפיקוח על הוראה או חינוך;

"עובד שירות" – מי שעוסק בבית ספר ואיננו עובד חינוך;

"המנהל הכללי" – המנהל הכללי של משרד החינוך והתרבות, או סגנו;

"רשות הבריאות" – מי ששר הבריאות מינהו כך לענין חוק זה;

"תברואה" של בית ספר – לרבות מצבם התברואי של מבני בית הספר, החצר, הציוד והריהוט שבו, התאורה, החימום והאיוורור, צפיפות התלמידים בחדרי הלימוד ובחדרים אחרים, וכן הציוד המשמש להכנת מזון, כלי האוכל, החסנת מצרכי המזון ואיכותם.

2. (א) חוק זה חל על בית ספר שבו לומדים או מתחנכים באופן שיטתי יותר מעשרה תלמידים ושבו ניתן חינוך גן ילדים, חינוך יסודי, חינוך על-יסודי, חינוך על-תיכוני או חינוך אמנותי, למעט –

תחולה

(1) בית ספר לבגירים שאינו מקנה לתלמידיו חינוך יסודי, חינוך על-יסודי או חינוך על-תיכוני ואשר אינו מתיימר להכשיר את תלמידיו לקראת בחינות ממשלתיות או לקראת השכלה המוכרת על ידי משרד ממשלתי או לפי כל דין;

(2) מוסד להשכלה גבוהה שהוכר לפי חוק המועצה להשכלה גבוהה, תשי"ח-1958 ועל מוסד הטעון היתר לפי סעיף 21א לאותו חוק;

(3) בית ספר שעובדי החינוך שבו הם עובדי המדינה;

(4) ישיבה וכן סמינר להכשרת כוהני דת ששר הדתות אישר אותם לענין חוק זה; הוראות חוק זה לא יחולו לגבי לימודי הקודש בישיבה תיכונית הנוספים על תכנית הלימודים הרגילה ולגבי מספר שעות הלימוד המוקדשות ללימודים אלה;

(5) בית ספר ששר החינוך והתרבות פטרו בצו כללי או מיוחד מתחולת הוראות חוק זה, כולן או מקצתן.

(ב) שר החינוך והתרבות, לאחר התייעצות עם ועדת החינוך והתרבות של הכנסת, יקבע בתקנות את העקרונות שלפיהם יינתנו פטורים לפי פסקה (5) לסעיף קטן (א).

**פרק ב':פתיחת בית ספר וקיומו**

3. לא יפתח אדם בית ספר ולא יקיימו אלא אם יש בידו רשיון לפי חוק זה ובהתאם לתנאיו ולא יפרסם אדם פתיחת בית ספר אם אין עליו רשיון כאמור (להלן – רשיון).

חובת רשיון

4. (א) בקשה לרשיון תוגש למנהל הכללי; היא תכלול פרטים על הענינים המפורטים בסעיף 9 ויצורפו לה תשריטים של מבני בית הספר ופרטים אחרים שנקבעו בתקנות.

בקשה לרשיון

(ב) המנהל הכללי יחליט בבקשה ויודיע על כך למבקש תוך ארבעה חדשים מיום הגשתה.

5. (א) המנהל הכללי יעביר העתקים של הבקשה ושל מצורפותיה לחוות דעתן של רשות החינוך המקומית, כמשמעותה בחוק לימוד חובה, תש"ט-1949, ושל הועדה המקומית לתכנון ולבניה, כמשמעותה בחוק התכנון והבניה, תשכ"ה-1965, שבתחומן נמצא בית הספר שהבקשה מתייחסת אליו.

העברת העתקים של בקשות ומתן חוות דעת

(ב) רשות החינוך המקומית והועדה המקומית לתכנון ולבניה יעבירו את חוות דעתן למנהל הכללי תוך חדשיים מיום קבלת ההעתקים כאמור.

6. (א) המנהל הכללי יעביר העתק של הבקשה ושל מצורפותיה לרשות הבריאות, ולא יתן רשיון אלא לאחר שרשות הבריאות אישרה כי אין היא מתנגדת למתן הרשיון מבחינת התברואה ומבחינת דרישות חוק החזקת תכשיר אפינפרין במוסדות חינוך ובמקומות ציבוריים, התשע"ח-2018.

אישור רשות הבריאות

(ב) רשות הבריאות תעביר את החלטתה למנהל הכללי תוך חדשיים מיום קבלת העתק הבקשה.

7. לא יתן המנהל הכללי רשיון לחבר בני אדם אלא אם הוא תאגיד.

רשיון לתאגיד

8. לא יתן המנהל הכללי רשיון לאדם שהורשע בעבירה שיש עמה קלון או שיש בה כדי לפגוע בבטחון המדינה, או כל עוד מתנהלת נגדו לפי חוק חקירה על עבירה כאמור; לא יתן המנהל הכללי רשיון לתאגיד אם מי שבידו השליטה עליו הורשע בעבירה כאמור או כל עוד מתנהלת נגדו חקירה כאמור.

כשירות בעל רשיון

9. (א) לא יתן המנהל הכללי רשיון אלא אם הוא סבור כי תובטח רמה נאותה בהתאם לתקן ולנהוג בסוג בית הספר שהבקשה מתייחסת אליו בענינים המפורטים להלן:

מבחנים למתן רשיון

(1) תכנית הלימודים, מערכת השיעורים ומשך הלימודים;

(2) הכשרתם וכשרם המקצועי של סגל עובדי החינוך;

(3) מבני בית הספר והגישה אליהם, החצר, מספר הכיתות וחדרי הלימוד, הספח והשירות;

(4) תנאי הבטיחות בבית הספר;

(5) הריהוט והציוד של בית הספר;

(6) הבסיס הכספי לקיום בית הספר.

(ב) במתן החלטתו בדבר הענינים המפורטים בסעיף קטן (א), יתחשב המנהל הכללי בסוג בית הספר ובגילם וצרכיהם של התלמידים – הכל בהתאם לכללים שהתקין שר החינוך והתרבות בהתייעצות עם ועדת החינוך והתרבות של הכנסת.

10. המנהל הכללי רשאי להתנות את מתן הרשיון בתנאים שיש לקיימם מראש, ורשאי הוא לקבוע ברשיון תנאים שיש לקיימם אחרי נתינתו.

תנאים לרשיון

11. רשיון יכול שיהא קבוע או לתקופה שתיקבע בו ושלא תפחת משנת לימודים אחת.

תקפו של רשיון

12. לא יועבר רשיון מאדם לאדם אחר, אלא באישורו של המנהל הכללי; בקשה לאישור תכלול את הפרטים שנקבעו בתקנות.

רכישת בית ספר

13. סירב המנהל הכללי ליתן רשיון או לאשר העברתו לאחר, רשאי המבקש, תוך עשרים ואחד יום מהיום שהודע לו על הסירוב, לערור על כך לפני ועדת ערר לפי סעיף 14.

ערר

14. (א) שר החינוך והתרבות ימנה ועדת ערר המורכבת משלושה אלה:

ועדת הערר

(1) מי שכשיר להיות שופט בית משפט מחוזי שיתמנה לאחר התייעצות עם שר המשפטים, והוא יהיה יושב ראש הועדה;

(2) שני חברים אחרים שלפחות אחד מהם אינו עובד המדינה.

(ב) הודעה בדבר מינוי ועדת הערר תפורסם ברשומות.

(ג) סדרי דין של ועדת הערר ייקבעו בתקנות על ידי שר החינוך והתרבות.

(ד) ועדת הערר תהא רשאית ליתן כל החלטה שהמנהל הכללי היה רשאי לתתה לפי פרק זה.

14א. החלטת ועדת הערר ניתנת לערעור לפני בית משפט לענינים מינהליים.

ערעור

15. (א) נוכח המנהל הכללי כי לא נתקיים או חדל להתקיים תנאי מהתנאים שבמילוים הותנה רשיון, רשאי הוא להתרות בכתב בבעל הרשיון, ואם התנאי לא קויים תוך שלושה חדשים מיום ההתראה, רשאי המנהל הכללי לבטל את הרשיון.

ביטול רשיון

(ב) מי שרשיונו בוטל כאמור בסעיף קטן (א), רשאי לערור על כך בפני ועדת הערר כאמור בסעיף 14.

**פרק ג':העסקת עובדים בבית הספר**

16. (א) לא יעסיק אדם עובד חינוך אלא אם יש בידי העובד אישור בכתב מאת המנהל הכללי כי אין לו התנגדות להעסקתו כעובד חינוך.

אישור להעסקת עובד חינוך

(ב) לא יסרב המנהל הכללי ליתן אישור כאמור למי שכשיר להיות עובד חינוך אלא אם נתקיים אחד מאלה:

(1) העובד הורשע בעבירה שיש בה כדי לפגוע בבטחון המדינה;

(2) העובד הורשע בעבירה אחרת שיש עמה קלון והמנהל הכללי סבור כי לאור הרשעה זו אין העובד ראוי לשמש עובד חינוך;

(3) הוכח למנהל הכללי שיש בהתנהגותו של העובד משום השפעה מזיקה על תלמידים;

(4) העובד פוטר מבית ספר מטעמים פדגוגיים באישור משרד החינוך והתרבות ואין המנהל הכללי סבור שהנסיבות נשתנו ומצדיקות נסיון חדש בהעסקת העובד בבית ספר.

17. המנהל הכללי רשאי לסייג אישור לפי סעיף 16 או להגביל את תקופת תקפו.

סייגים לאישור

18. (א) המנהל הכללי רשאי לבטל אישור לפי סעיף 16 אם נוכח שנתקיימה בעובד עילה מהעילות המנויות בסעיף 16(ב); אולם לא יבטל אישור כאמור על סמך עילה מהעילות המנויות בפסקאות (2), (3) או (4) לסעיף 16(ב) אלא לאחר התייעצות עם ארגון המורים המייצג את העובד הנדון.

ביטול אישור או התלייתו

(א1) המנהל הכללי יתלה אישור לפי סעיף 16 אם הוגש נגד עובד חינוך כתב אישום בחשד לביצוע עבירת מין או אלימות חמורה בקטין או בחסר ישע הלומד במוסד החינוך, אלא אם כן שוכנע כי קיימים טעמים מיוחדים המצדיקים שלא להתלות את האישור, וכי לא ייגרם נזק לקטין או לחסר ישע; החלטה לפי סעיף קטן זה תהיה בכתב; בסעיף קטן זה –
"חסר ישע" – כהגדרתו בסעיף 368א לחוק העונשין, התשל"ז-1977 (בסעיף זה – חוק העונשין);
"עבירת מין או אלימות חמורה" – עבירה לפי סעיפים 203ב, 214(ב), 298, 300, 305, 329, 333, 335, 345, 346, 347, 347א, 348, 351, 368ב, 368ג ו-377א לחוק העונשין.

(א2) המנהל הכללי רשאי להתלות אישור לפי סעיף 16, אם הוגש נגד עובד חינוך כתב אישום בעבירה שמפאת מהותה, חומרתה או נסיבותיה אין הוא ראוי להיות עובד חינוך.

(ב) בעל רשיון חייב, לפי דרישת המנהל הכללי, לפטר עובד חינוך שאישורו בוטל כאמור בסעיף קטן (א) או שאין בידו אישור כאמור בסעיף 16(א) או להשעות עובד חינוך שאישורו הותלה כאמור בסעיף קטן (א1) או (א2).

19. לא יסרב המנהל הכללי ליתן אישור לפי סעיף 16, ולא יבטל או יתלה אישור, אלא לאחר שנתן לנוגע בדבר הזדמנות נאותה להשמיע טענותיו.

הזדמנות להשמיע טענות

20. מי שהמנהל הכללי סירב ליתן לו אישור לפי סעיף 16 או מי שאישורו בוטל לפי סעיף 18, רשאי לערור על כך, תוך עשרים ואחד יום מהיום שהודע לו על החלטת המנהל הכללי, לפני שר החינוך והתרבות.

ערר

20א. (א) הותלה אישור של עובד חינוך לפי סעיף 18(א1) או (א2), תימשך ההתליה עד למתן פסק הדין הסופי בהליך הפלילי נגדו או עד להפסקת ההליך; ואולם המנהל הכללי רשאי, בהתייעצות עם היועץ המשפטי לממשלה או בא כוחו, להורות על הפסקת ההתליה במועד מוקדם יותר.

עיון מחדש בהחלטת התליה

(ב) בלי לגרוע מהוראות סעיף קטן (א), מי שאישורו הותלה רשאי לפנות למנהל הכללי בבקשה שיורה על הפסקת ההתליה; פנה עובד כאמור, ישקול המנהל הכללי בתום שישה חודשים מיום מתן ההחלטה בדבר ההתליה, לאחר התייעצות עם היועץ המשפטי לממשלה או בא כוחו, את האפשרות להפסיק את ההתליה באותו מועד; החליט המנהל הכללי שלא להפסיק את ההתליה במועד כאמור, ישקול מחדש, לאחר התייעצות עם היועץ המשפטי לממשלה או בא כוחו, אחת לתשעה חודשים, החל במועד ההחלטה לפי סעיף קטן זה, את האפשרות להפסיק את ההתליה.

20ב. אין בהוראות סעיפים 18(א1) ו-(א2), 20א, 22(א1) ו-25א(א) כדי לגרוע מהוראות חוק הרשויות המקומיות (משמעת), התשל"ח-1978.

שמירת דינים

20ג. שר החינוך ימסור לוועדת החינוך התרבות והספורט של הכנסת, מדי שנה, לא יאוחר מיום א' בחשוון, דיווח על התליות של אישורים לפי סעיף 16, ועל הפסקת התליות כאמור, שנעשו בשנת הלימודים שקדמה למועד הדיווח לפי סעיפים 18(א1) ו-(א2) ו-20א.

דיווח לכנסת

21. בכל שנת לימודים, במועד ובדרך שנקבעו בתקנות, ימסור בעל רשיון למנהל הכללי או למי שהוא הסמיך לכך רשימה של עובדי השירות המועסקים בבית הספר.

הגשת רשימה של עובדי שירות

22. (א) המנהל הכללי רשאי לדרוש מאת בעל רשיון שיפטר מיד עובד שירות אם נתקיים לגביו אחד מאלה:

דרישה לפטר עובד שירות

(1) העובד הורשע בעבירה שיש בה כדי לפגוע בבטחון המדינה;

(2) העובד הורשע בעבירה אחרת שיש עמה קלון והמנהל הכללי סבור כי לאור הרשעה זו אין להעסיקו בבית הספר;

(3) הוכח למנהל הכללי שיש בהתנהגותו של העובד משום השפעה מזיקה על תלמידים.

(א1) המנהל הכללי ידרוש, בכתב, מאת בעל רישיון או מנהל בית ספר כי ישעה עובד שירות שהוגש נגדו כתב אישום בחשד לביצוע עבירת מין או עבירת אלימות חמורה בקטין או בחסר ישע, אלא אם כן שוכנע כי קיימים טעמים מיוחדים המצדיקים שלא להשעות את העובד, וכי לא ייגרם נזק לקטין או לחסר ישע שעליו העובד אחראי במסגרת עבודתו; בסעיף קטן זה, "חסר ישע" ו"עבירת מין או אלימות חמורה" – כהגדרתם בסעיף 18(א1).

(ב) בעל הרשיון חייב לציית לדרישת המנהל לפי סעיף זה.

23. לא ידרוש המנהל הכללי לפטר או להשעות עובד שירות כאמור בסעיף 22 אלא לאחר שנתן לעובד הנוגע בדבר הזדמנות נאותה להשמיע את טענותיו.

הזדמנות להשמיע טענות

24. המנהל הכללי רשאי לאצול לאחר את סמכויותיו לפי סעיפים 22 ו-23.

אצילת סמכויות

25. עובד שירות הרואה את עצמו נפגע על ידי דרישה לפטרו כאמור בסעיף 22, רשאי לערור על כך, תוך עשרים ואחד יום מהיום שהודע לו על הדרישה, לפני שר החינוך והתרבות.

ערר

25א. (א) הושעה עובד שירות לפי סעיף 22(א1), תימשך ההשעיה עד למתן פסק הדין הסופי בהליך הפלילי נגדו או עד להפסקת ההליך, ואולם המנהל הכללי רשאי להורות על הפסקת ההשעיה במועד מוקדם יותר.

עיון מחדש בהחלטת השעיה

(ב) בלי לגרוע מהוראות סעיף קטן (א), עובד שירות שהושעה רשאי לפנות למנהל הכללי בבקשה שיורה על הפסקת ההשעיה; פנה עובד כאמור, ישקול המנהל הכללי בתום שישה חודשים מיום מתן ההחלטה בדבר ההשעיה, לאחר התייעצות עם היועץ המשפטי לממשלה או בא כוחו, את האפשרות להפסיק את ההשעיה באותו מועד; החליט המנהל הכללי שלא להפסיק את ההשעיה במועד כאמור, ישקול מחדש, לאחר התייעצות עם היועץ המשפטי לממשלה או בא כוחו, אחת לתשעה חודשים, החל במועד ההחלטה לפי סעיף קטן זה, את האפשרות להפסיק את ההשעיה.

26. לא יועסק רופא או אחות בבית ספר אלא באישור רשות הבריאות.

אישור להעסקת רופא או אחות

27. (א) לא יעסיק אדם עובד חינוך או עובד שירות אלא אם יש בידי העובד אישור מאת רשות הבריאות כי אין לה התנגדות להעסקתו מבחינה בריאותית.

אישור רשות הבריאות

(ב) רשות הבריאות רשאית לסייג אישור לפי סעיף קטן (א) או להגביל את תקופת תקפו.

(ג) שר הבריאות רשאי להתקין תקנות בדבר בדיקות רפואיות של עובדים לענין האישור לפי סעיף זה.

**פרק ד':הוראות שונות**

28. (א) שר החינוך והתרבות רשאי לתת לבעל רשיון את ההוראות הדרושות, לדעת השר, להבטיח כי החינוך הניתן בבית הספר יושתת על העקרונות המפורטים בסעיף 2 לחוק חינוך ממלכתי, תשי"ג-1953.

פיקוח על בית ספר

(ב) תכנית הלימודים, ספרי הלימוד, ספרי העזר, עזרי הלימוד וההישגים הלימודיים של בית הספר יהיו נתונים לפיקוחו של שר החינוך והתרבות ויתאימו להוראות הכלליות הנהוגות באותו סוג של בית ספר.

(ג) המנהל הכללי יאשר מפעם לפעם, בהתחשב בסוג בית הספר ואופיו, את שכר הלימוד של בית הספר וסדרי גבייתו.

29. בעל רשיון יודיע למנהל הכללי על כל שינוי שחל בפרטים שנכללו בבקשה לרשיון או במצורפותיה.

הודעה על שינויים

30. המנהל הכללי או מי שמינה לכך וכן רשות הבריאות רשאים בכל עת סבירה להיכנס לבית ספר ולחצריו כדי לברר אם קויימו הוראות חוק זה, התקנות לפיו ותנאי הרשיון; ורשאים הם לדרוש מבעל הרשיון או ממנהל בית הספר כל ידיעה הדרושה להם לשם מילוי תפקידם לפי חוק זה.

זכות כניסה

31. המנהל הכללי או רשות הבריאות רשאים לדרוש מבעל רשיון, בהודעה בכתב, לתקן תוך מועד סביר כל ליקוי בענין הנוגע לבית הספר או לתברואה בו, אם נראה להם כי התיקון דרוש כדי לקיים הוראות חוק זה, התקנות לפיו או תנאי הרשיון; בעל הרשיון חייב למלא אחרי דרישה כאמור תוך המועד הנקוב בה.

דרישה לתקן ליקויים

32. (א) המנהל הכללי רשאי לצוות בכתב על סגירת בית ספר אם נוכח שנתקיים אחד מאלה:

צו סגירה מאת המנהל הכללי

(1) בית הספר מתנהל ללא רשיון;

(2) בעל הרשיון סירב לפטר עובד חינוך או עובד שירות כשנדרש לעשות כן לפי סעיף 18(ב) או 22(א);

(3) לא קויימה דרישתה של רשות הבריאות לתקן ליקויים לפי סעיף 31;

(4) בבית הספר מתנהלת או נסבלת הסתה נגד המדינה.

(א1) נוכח המנהל הכללי כי בבית הספר הופר איסור האפליה כאמור בסעיף 5 לחוק זכויות התלמיד, התש"ס-2000, רשאי הוא לצוות בכתב על סגירתו, לאחר שדרש מבעל הרשיון בכתב לתקן את הדבר תוך מועד סביר, ולאחר שהזהירו כי אי מילוי דרישה זו יגרור הוצאת צו לסגירת בית הספר.

(ב) צו הסגירה יישלח בדואר רשום או על ידי שליח אל בעל הרשיון או אל מי שמנהל בית ספר ללא רשיון.

(ג) צו סגירה ייכנס לתקפו בתום 30 יום מיום מסירתו כאמור בסעיף קטן (ב), זולת אם נקבע בו מועד מאוחר יותר לכך, והוא יעמוד בתוקף עד אשר יבוטל על ידי המנהל הכללי או על ידי בית המשפט.

(ד) (בוטל)

(ה) (בוטל)

33. (א) העובר על הוראות סעיף 3 או אינו מקיים צו סגירה לפי סעיף 32, דינו – מאסר שנה.

עבירות ועונשין

(ב) העובר על הוראות סעיפים 12, 16, 18(ב), 22(ב), 26 או 27, דינו – מאסר ששה חדשים.

(ג) מי שאינו מקיים במועדו דרישה לתיקון ליקויים לפי סעיף 31 או עובר על הוראה אחרת של חוק זה, דינו – קנס 1000 לירות.

(ד) הוגש כתב אישום בשל עבירה לפי סעיף זה, רשאי בית המשפט שאליו הוגש כתב האישום לצוות על סגירתו של בית הספר עד לסיום המשפט.

(ה) בית המשפט רשאי, בנוסף לכל עונש שיטיל, לצוות על סגירתו של בית הספר.

(ו) מי שאינו מקיים צו סגירה לפי סעיף זה, ינהגו בו כאמור בסעיף 6 לפקודת בזיון בית המשפט.

34. סמכויות לפי חוק זה אינן גורעות מסמכויות לפי חיקוק אחר וקיום חיובים לפי חוק זה אינו משחרר מקיום חיובים לפי חיקוק אחר.

שמירת סמכויות וחיובים

35. פקודת החינוך לא תחול על בית הספר שחוק זה חל עליו.

אי-תחולת פקודת החינוך

36. (א) שר החינוך והתרבות, לאחר התייעצות עם ועדת החינוך והתרבות של הכנסת, יחיל בצווים חוק זה בהדרגה על בתי ספר שהיו קיימים ערב תחילתו (להלן – בתי ספר קיימים).

הוראת מעבר

(ב) התחולה ההדרגתית אפשר שתהא לפי אזורים, לפי סוגי בתי ספר או לפי סוגי הבעלות של בתי ספר או גם לפי זה וגם לפי זה.

(ג) (בוטל)

37. שר החינוך והתרבות ממונה על ביצוע חוק זה והוא רשאי להתקין תקנות בכל הנוגע לביצועו.

ביצוע ותקנות

|  |  |  |  |  |  |
| --- | --- | --- | --- | --- | --- |
| זלמן ארן  שר החינוך והתרבות |  | גולדה מאיר  ראש הממשלה |  |  |  |
|  |  |  |  |  | שניאור זלמן שזר  נשיא המדינה |