חוק-יסוד: מבקר המדינה

תוכן ענינים

|  |  |  |
| --- | --- | --- |
| [Go](#h1) | מהות | סעיף 1 |
| [Go](#h2) | ביקורת המדינה | סעיף 2 |
| [Go](#h3) | חובה להמציא ידיעות | סעיף 3 |
| [Go](#h4) | תלונות הציבור | סעיף 4 |
| [Go](#h5) | תפקידים נוספים | סעיף 5 |
| [Go](#h6) | אחריות בפני הכנסת | סעיף 6 |
| [Go](#h7) | בחירה ותקופת כהונה | סעיף 7 |
| [Go](#h8) | כשירות | סעיף 8 |
| [Go](#h9) | הצהרת אמונים | סעיף 9 |
| [Go](#h10) | תקציב | סעיף 10 |
| [Go](#h11) | משכורת וגמלאות | סעיף 11 |
| [Go](#h12) | קשר עם הכנסת והגשת דו"חות | סעיף 12 |
| [Go](#h13) | העברה מכהונה | סעיף 13 |
| [Go](#h14) | ממלא מקום המבקר | סעיף 14 |

חוק-יסוד: מבקר המדינה

1. ביקורת המדינה נתונה בידי מבקר המדינה.

מהות

2. (א) מבקר המדינה יקיים ביקורת על המשק, הנכסים, הכספים, ההתחייבויות והמינהל של המדינה, של משרדי הממשלה, של כל מפעל, מוסד או תאגיד של המדינה, של הרשויות המקומיות ושל גופים או מוסדות אחרים שהועמדו על-פי חוק לביקורתו של מבקר המדינה.

ביקורת המדינה

(ב) מבקר המדינה יבחן את חוקיות הפעולות, טוהר המידות, הניהול התקין, היעילות והחסכון של הגופים המבוקרים, וכל ענין אחר שיראה בו צורך.

3. גוף העומד לביקורתו של מבקר המדינה ימציא למבקר ללא דיחוי, לפי דרישתו, ידיעות, מסמכים, הסברים, וכל חומר אחר שלדעת המבקר דרושים לו לצרכי הביקורת.

חובה להמציא ידיעות

4. מבקר המדינה יברר תלונות מאת הציבור על גופים ואנשים כפי שייקבע בחוק או לפיו; בתפקידו זה יכהן מבקר המדינה בתואר "נציב תלונות הציבור".

תלונות הציבור

5. מבקר המדינה ימלא תפקידים נוספים כפי שייקבע בחוק.

תפקידים נוספים

6. במילוי תפקידיו יהיה מבקר המדינה אחראי בפני הכנסת בלבד ולא יהיה תלוי בממשלה.

אחריות בפני הכנסת

7. (א) מבקר המדינה ייבחר בידי הכנסת בהצבעה חשאית; סדרי הבחירה ייקבעו בחוק.

בחירה ותקופת כהונה

(ב) תקופת כהונתו של מבקר המדינה תהיה שבע שנים.

(ג) מבקר המדינה יכהן תקופת כהונה אחת בלבד.

8. כל אזרח ישראלי שהוא תושב ישראל כשיר להיות מועמד לכהונת מבקר המדינה; חוק יכול שיקבע תנאי כשירות נוספים.

כשירות

9. מבקר המדינה הנבחר יצהיר ויחתום לפני הכנסת הצהרת אמונים זו:

הצהרת אמונים

"אני מתחייב לשמור אמונים למדינת ישראל ולחוקיה ולמלא באמונה את תפקידי כמבקר המדינה."

10. תקציב משרד מבקר המדינה ייקבע לפי הצעת מבקר המדינה בידי ועדת הכספים של הכנסת, ויפורסם ביחד עם תקציב המדינה.

תקציב

11. משכורתו של מבקר המדינה ותשלומים אחרים שישולמו לו בתקופת כהונתו או לאחריה, או לשאיריו לאחר מותו, ייקבעו בחוק או בהחלטה של הכנסת או של ועדה מועדותיה שהכנסת הסמיכה לכך.

משכורת וגמלאות

12. (א) מבקר המדינה יקיים קשר עם הכנסת, כפי שייקבע בחוק.

קשר עם הכנסת והגשת דו"חות

(ב) מבקר המדינה יגיש לכנסת דינים וחשבונות וחוות דעת בתחום תפקידיו ויפרסם אותם ברבים, והכל בדרך ובסייגים שייקבעו בחוק.

13. מבקר המדינה לא יועבר מכהונתו אלא באחד מאלה:

העברה מכהונה

(1) מטעמי בריאות נבצר ממנו, דרך קבע, למלא את תפקידו – ביום שבו החליטה הכנסת על כך, בהחלטה שהתקבלה ברוב חבריה לפחות, לאחר הליך שייקבע בחוק;

(2) מחמת התנהגות שאינה הולמת את מעמדו כמבקר המדינה – ביום שבו החליטה הכנסת על כך, בהחלטה שהתקבלה ברוב של שלושה רבעים מחבריה לפחות, לאחר הליך שייקבע בחוק.

14. נבצר ממבקר המדינה למלא תפקידיו, ימונה ממלא מקום המבקר באופן ולתקופה כפי שייקבע בחוק.

ממלא מקום המבקר

|  |  |  |  |  |  |
| --- | --- | --- | --- | --- | --- |
|  | יצחק שמיר  ראש הממשלה |  |  |  |  |
|  |  |  |  |  | חיים הרצוג  נשיא המדינה |