כללי הרשות השניה לטלוויזיה ורדיו (סיווג, סימון ואיסור שידורים מזיקים – מתן התראות), תשס"ג-2002

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מתן הודעה | סעיף 2 |
| [Go](#h3) | זכות תגובה | סעיף 3 |
| [Go](#h4) | התראה | סעיף 4 |
| [Go](#h5) | ערר | סעיף 5 |
| [Go](#h6) | שמירת סמכויות | סעיף 5 |

כללי הרשות השניה לטלוויזיה ורדיו (סיווג, סימון ואיסור שידורים מזיקים – מתן התראות), תשס"ג-2002

בתוקף סמכותה לפי סעיף 24 לחוק הרשות השניה לטלוויזיה ורדיו, התש"ן-1990 (להלן – חוק הרשות השניה) ולפי סעיף 4א(ד)(2) לחוק סיווג, סימון ואיסור שידורים מזיקים, התשס"א-2001 (להלן – החוק), ובידיעת הועדה המיוחדת לענין תיקוני חקיקה בתחום התקשורת כמשמעותה בסעיף 141(ב) לחוק הרשות השניה, קובעת מועצת הרשות השניה לטלוויזיה ורדיו (להלן – המועצה) כללים אלה:

1. (א) בכללים אלה –

הגדרות

"כללי השיבוץ" – כללי הרשות השניה לטלוויזיה ורדיו (שיבוץ תשדירי פרסומת בשידורי טלוויזיה), התשנ"ב-1992;

"מישדר טלוויזיה" – מישדר שהופק לשם שידור בטלוויזיה, למעט מישדר חדשות, קדימון או פרסומת;

"שידור תוך הפרה" – שידור מישדר טלוויזיה שאינו מסומן לפי הוראות החוק והתקנות שמכוחו וכן שידור של מישדר בטלוויזיה, פרסומת או קדימון בניגוד לסעיף 7א לכללי הרשות השניה לטלוויזיה ורדיו (אתיקה בפרסומת בטלוויזיה), התשנ"ד-1994, או בניגוד לסעיף 36(א) לכללי השיבוץ;

"ועדת ערר" – ועדה שתמנה מועצת הרשות השניה לטלוויזיה ולרדיו לענין כללים אלה, ושבה יהיו חברים לפחות שלושה מחברי המועצה;

"המנהל" – לרבות מי שהוסמך על ידו לענין כללים אלה.

(ב) מונחים אחרים בכללים אלה יפורשו לפי הגדרתם בחוק הרשות השניה ואם לא הוגדרו בחוק האמור – לפי הגדרתם בכללי השיבוץ.

2. נוכח המנהל כי בעל זיכיון לכאורה שידר שידור תוך הפרה, ימסור לו הודעה בדבר כוונתו לתת התראה על ההפרה, שבה יצוינו פרטים אלה:

מתן הודעה

(1) זיהוי מישדר הטלוויזיה, הקדימון או הפרסומת אשר שודרו תוך הפרה;

(2) מועד השידור;

(3) טיב ההפרה.

3. בעל הזיכיון רשאי, בתוך שבעה ימים מיום קבלתה של הודעה כאמור בסעיף 2, להגיש למנהל בכתב את תגובתו; המנהל ייתן לבעל הזיכיון הזדמנות להשמיע את עמדתו גם בעל פה, בתוך זמן סביר שיקבע המנהל.

זכות תגובה

4. נוכח המנהל, לאחר ששמע את עמדת בעל הזיכיון, כי בעל הזיכיון שידר שידור תוך הפרה, ימסור לו התראה בכתב על ההפרה, שבה יצוינו הפרטים האמורים בסעיף 2 לעיל.

התראה

5. (א) בעל הזיכיון רשאי, בתוך שבעה ימים מיום קבלת ההתראה כאמור בסעיף 4, להגיש עליה ערר בכתב לועדת הערר.

ערר

(ב) המנהל יגיש לועדת הערר את תגובתו בכתב לערר, והעתק ממנה ישלח לבעל הזיכיון, אשר יהיה רשאי להגיב עליה בכתב בתוך שבעה ימים מיום קבלתה.

(ג) ועדת הערר תעיין בערר, בתגובת המנהל ובתגובת בעל הזיכיון, ותיתן את החלטתה בכתב.

5. אין בהוראות כללים אלה כדי לגרוע מסמכויות הרשות השניה לטלוויזיה ולרדיו לפי סעיף 49 לחוק הרשות השניה.

שמירת סמכויות

|  |  |  |  |  |  |
| --- | --- | --- | --- | --- | --- |
|  | מוסקו אלקלעי  ממלא מקום יושב ראש מועצתהרשות השניה לטלוויזיה ורדיו |  |  |  |  |
|  |  |  |  |  |  |