כללי הרשות השנייה לטלוויזיה ורדיו (הליכים ותנאים לקבלת רישיון לשידורי טלוויזיה), תשע"ב-2011

תוכן ענינים

|  |  |
| --- | --- |
| [Go](#h1) | פרק א':הגדרות |
| [Go](#h2) | הגדרות | סעיף 1 |
| [Go](#h3) | פרק ב':הגשת בקשה והטיפול בה |
| [Go](#h4) | סימן א':מתכונת הבקשה |
| [Go](#h5) | הגשת הבקשה ומסמכיה | סעיף 2 |
| [Go](#h6) | מידע למבקשי רישיונות | סעיף 3 |
| [Go](#h7) | סימן ב':הטיפול בבקשה |
| [Go](#h8) | בחינה ראשונית של הבקשה | סעיף 4 |
| [Go](#h9) | תיקון, השלמה ועדכון של בקשה, ומסירת מידע | סעיף 5 |
| [Go](#h10) | פסילת הבקשה בשל אי מילוי דרישה | סעיף 6 |
| [Go](#h11) | בדיקת הבקשה והעברת ממצאי המנהל למועצה | סעיף 7 |
| [Go](#h12) | החלטת המועצה בדבר כשירות לבקשת אפיק | סעיף 8 |
| [Go](#h13) | החלטת המועצה בדבר הענקת רישיון ומועד תחילת השידורים | סעיף 9 |
| [Go](#h14) | פרק ג':תנאים למתן רישיון |
| [Go](#h15) | סימן א':כשירות, תנאים והגבלות |
| [Go](#h16) | תנאים למתן רישיון | סעיף 10 |
| [Go](#h17) | שיקולי המועצה | סעיף 11 |
| [Go](#h18) | סימן ב':תשתית, יכולת, ידע וניסיון |
| [Go](#h19) | אמצעי שידור | סעיף 12 |
| [Go](#h20) | הוכחת יכולת כספית וכלכלית | סעיף 13 |
| [Go](#h21) | ידע וניסיון | סעיף 14 |
| [Go](#h22) | פרק ד':שונות |
| [Go](#h23) | שמירת סודיות | סעיף 15 |
| [Go](#h24) | קיום ותנאים | סעיף 16 |
| [Go](#h25) | תוספת ראשונה |
| [Go](#h26) | תוספת שניה |
| [Go](#h27) | תוספת שלישית |

כללי הרשות השנייה לטלוויזיה ורדיו (הליכים ותנאים לקבלת רישיון לשידורי טלוויזיה), תשע"ב-2011

בתוקף סמכותה לפי סעיפים 33א(ג) ו-33ב(ב) לחוק הרשות השנייה לטלוויזיה ורדיו, התש"ן-1990 (להלן – החוק), קובעת מועצת הרשות השנייה לטלוויזיה ולרדיו כללים אלה:

**פרק א':הגדרות**

1. בכללים אלה –

הגדרות

"אתר הרשות" – אתר האינטרנט של הרשות, שכתובתו ;[www.rashut2.org.il](https://www.rashut2.org.il)

"בעל הרישיון" – מי שקיבל רישיון לשידורי טלוויזיה לפי החוק;

"בעל זיכיון" – מי שקיבל זיכיון לשידורי טלוויזיה לפי החוק;

"בקשה" – בקשה לקבלת רישיון לשידורי טלוויזיה;

"בקשה תקינה" – בקשה שהמנהל הודיע לגביה שהיא תקינה, לפי סעיף 4(א)(1) או לפי סעיף 5(א);

"חוק האזרחות" – חוק האזרחות, התשי"ב-1952;

"חוק החברות" – חוק החברות, התשנ"ט-1999;

"חוק הכניסה לישראל" – חוק הכניסה לישראל, התשי"ב-1952;

"כללי הבטוחות" – כללי הרשות השנייה לטלוויזיה ולרדיו (בטוחות לרישיון לשידורי טלוויזיה), התשע"א-2011;

"מבקש" – תאגיד שהגיש בקשה לקבל רישיון לשידורי טלוויזיה לפי כללים אלה;

"נושא משרה" – מי שמכהן באחד מתפקידים אלה: דירקטור, מנהל כללי, מנהל עסקים ראשי, משנה למנהל הכללי, סגן המנהל הכללי, או ממלא תפקיד כאמור בתאגיד אף אם תוארו שונה, וכן מנהל אחר הכפוף במישרין למנהל הכללי של תאגיד.

**פרק ב':הגשת בקשה והטיפול בה**

**סימן א':מתכונת הבקשה**

2. (א) מבקש יגיש את בקשתו למנהל, כשהיא ערוכה לפי הנוסח שבתוספת הראשונה והשאלון שבתוספת השנייה (להלן – השאלון), ויצרף אליה את המסמכים המפורטים בהם.

הגשת הבקשה ומסמכיה

(ב) בקשה תיחתם ביד מי שהמבקש הסמיכו לחתום עליה בשמו, ויצורף אליה אישור של עורך דין בדבר סמכות החותם לחתום בשם המבקש.

(ג) הבקשה תיתמך בתצהיר, לאימות העובדות הכלולות בה או במסמכים המצורפים אליה; על עובדות שהן בתחום ידיעתו האישית של המצהיר, יצהיר שהן נכונות, ועל עובדות אחרות יצהיר שהן נכונות לפי מיטב ידיעתו ואמונתו.

(ד) כל מסמך שיצורף לבקשה ושאינו מקור יאומת ביד עורך דין כמתאים למקור.

(ה) עם הגשת הבקשה יפקיד המבקש בחשבון הרשות סכום של 3,000,000 שקלים חדשים להוכחת רצינות כוונותיו לקיים את הנדרש לפי החוק ולהתמיד בהשתתפותו בהליכים לקבלת אפיק ורישיון; חזר בו המבקש מבקשתו או לא קיים את הנדרש ממנו לשם קבלת רישיון ואפיק, ובשל כך הופסק הטיפול בבקשתו או במתן האפיק או הרישיון, תהיה הרשות רשאית לחלט את הסכום האמור או את חלקו לפי השלב שבו הופסק הטיפול כמפורט להלן:

(1) לא יאוחר מ-30 ימים מיום הגשת הבקשה – 50,000 שקלים חדשים;

(2) אחרי שחלפו 30 ימים מיום הגשת הבקשה והמנהל העביר את ממצאיו למועצה לפי סעיף 7, אך לפני קבלת החלטה של המועצה בדבר כשירות המבקש לקבלת אפיק – 300,000 שקלים חדשים;

(3) אחרי קבלת החלטת המועצה בדבר כשירות המבקש לקבלת אפיק ולפני קביעת המועצה בדבר האפיק שבו ישתמש – 750,000 שקלים חדשים;

(4) אחרי קביעת המועצה בדבר האפיק שבו ישתמש המבקש ולפני מועד תחילת השידורים כפי שנקבע ברישיון שהוענק לו – 2,500,000 שקלים חדשים;

(5) לאחר שחלף מועד תחילת שידורים כפי שנקבע ברישיון שהוענק למבקש – 3,000,000 שקלים חדשים.

(ו) הסכומים האמורים בסעיף קטן (ה) יישאו הפרשי הצמדה למדד המחירים לצרכן שמפרסמת הלשכה המרכזית לסטטיסטיקה (להלן – המדד) לפי שיעור עליית המדד מן המדד שפורסם לאחרונה ערב תחילתם של כללים אלה עד המדד שפורסם לאחרונה לפני מועד המצאת הבטוחה.

(ז) סעיפים קטנים (ה) ו-(ו) לא יחולו על מבקש שהוא בעל זיכיון.

3. מבקש יכין את בקשתו לפי המידע וההסברים שיפורסמו באתר הרשות.

מידע למבקשי רישיונות

**סימן ב':הטיפול בבקשה**

4. (א) המנהל יבחן את מסמכי הבקשה ויודיע למבקש, בכתב, בתוך 3 חודשים ממועד הגשתה, ואם המבקש הוא בעל זיכיון – בתוך 21 ימים ממועד הגשתה, על אחת מאלה:

בחינה ראשונית של הבקשה

(1) הבקשה הוגשה כנדרש לפי כללים אלה וכן נמסרו המידע והמסמכים הנחוצים לבחינת הבקשה, ועל כן היא תקינה;

(2) יש לערוך בבקשה שינויים או להמציא מידע ומסמכים נוספים, שיפורטו בהודעת המהנל.

(ב) המנהל רשאי להאריך, לגבי מבקש מסוים, את המועד כאמור בסעיף קטן (א), בהחלטה מנומקת, לתקופה נוספת של חודשיים, ואם המבקש הוא בעל זיכיון – לתקופה נוספת של 14 ימים.

5. (א) מבקש יפעל לפי דרישת המנהל כאמור בסעיף 4(א)(2), וסעיף 4(א) יחול גם על בקשה שתוקנה או הושלמה כאמור.

תיקון, השלמה ועדכון של בקשה, ומסירת מידע

(ב) מבקש יגיש למנהל, בכל עת שיידרש לכך, כל מידע או מסמך, לרבות בדבר בעל עניין במבקש, או בדבר נושא משרה בו או נושא משרה בבעל עניין בו, הדרושים, לדעת המנהל, לשם בדיקת בקשתו.

(ג) מבקש ידווח למנהל בהקדם האפשרי על כל שינוי בנתוני בקשתו במידע שמסר לפי דרישת המנהל, לרבות שינוי בהחזקות בעלי עניין בו.

6. לא מילא המבקש דרישה כאמור בסעיף 4(א)(2) או בסעיף 5(ב) בתוך חודשיים, ואם המבקש הוא בעל זיכיון – בתוך 10 ימים, מיום שהומצאה לו, רשאי המנהל לפסול את הבקשה; המנהל יודיע למבקש על פסילת הבקשה וסיבת פסילתה.

פסילת הבקשה בשל אי מילוי דרישה

7. (א) המנהל יבדוק את הבקשה לעניין עמידתה בתנאים למתן רישיון לפי החוק ולפי סעיף 10(3) עד (5), ויביא את ממצאיו לפני המועצה בתוך 4 חודשים מיום שהומצאה לו בקשה תקינה; המועצה רשאית להאריך את המועד האמור בחודשיים נוספים.

בדיקת הבקשה והעברת ממצאי המנהל למועצה

(ב) על אף האמור בסעיף קטן (א), היה המבקש בעל זיכיון, יביא המנהל את ממצאיו לפני המועצה בתוך 30 ימים מיום הגשת בקשה תקינה לפי העניין.

8. המועצה תחליט בשאלה אם המבקש "כשיר לבקשת אפיק" כהגדרתו בסעיף 37ד(א) לחוק ותמסור לו את החלטתה בתוך שלושה חודשים, ואם המבקש הוא בעל זיכיון – בתוך 30 ימים, מיום שהמנהל הביא לפניה את ממצאיו לפי סעיף 7; המועצה רשאית, בהחלטה מנומקת, להאריך את מועד מתן החלטתה כאמור לגבי מבקש שאינו בעל זיכיון לתקופה נוספת של 3 חודשים.

החלטת המועצה בדבר כשירות לבקשת אפיק

9. (א) ראתה המועצה כי המבקש עומד בתנאים למתן רישיון ומתאים לקבל רישיון, תחליט על הענקת רישיון לשידורי טלוויזיה למבקש ותמסור לו את החלטתה בתוך שלושה חודשים מיום החלטתה על היותו כשיר לבקשת אפיק; המועצה רשאית, בהחלטה מנומקת, להאריך את מועד מתן החלטתה כאמור לתקופה נוספת של 3 חודשים; על אף האמור, אם המבקש הוא בעל זיכיון, תחליט המועצה בתוך 3 חודשים מיום הגשת בקשה תקינה.

החלטת המועצה בדבר הענקת רישיון ומועד תחילת השידורים

(ב) המועצה תקבע את מועד תחילת שידוריו של בעל רישיון שאינו בעל זיכיון למועד שיהיה בין שישה לשנים עשר חודשים מיום החלטתה על מתן הרישיון.

**פרק ג':תנאים למתן רישיון**

**סימן א':כשירות, תנאים והגבלות**

10. רישיון יינתן רק למבקש שמתקיימות בו כל הדרישות לפי החוק וכן מתקיימים בו כל אלה:

תנאים למתן רישיון

(1) הפקיד בידי הרשות את הבטוחות הנדרשות לפי כללי הבטוחות;

(2) שילם את התשלום הנדרש לפי סעיף 37ד לחוק בעבור השימוש באפיק שבו ישדר;

(3) המנהל הכללי וכן רוב הדירקטורים במבקש שהוא חברה או רוב המנהלים במבקש שהוא שותפות (להלן – דירקטורים), הם אזרחים ישראלים כמשמעותם בחוק האזרחות וכן תושבי ישראל, או בעלי רישיון לישיבת קבע לפי סעיף 2(א)(4) לחוק הכניסה לישראל;

(4) רבע לפחות מהדירקטורים שבו הם בעלי תואר אקדמי וכן בעלי ניסיון אקדמי או מעשי של שלוש שנים לפחות בתחום תקשורת ההמונים האלקטרונית או הכתובה;

(5) בדירקטוריון שלו מכהנים דירקטורים עצמאיים כאמור בפסקה (א) ובתקנון שלו נקבעו הוראות הקשורות לכך כמפורט להלן:

(א) מספר הדירקטורים העצמאיים יהיה כזה: אם מכהנים עד 7 דירקטורים – אחד מהם יהיה דירקטור עצמאי, אם מכהנים בין 8 ל-12 דירקטורים – שניים מתוכם יהיו דירקטורים עצמאיים, ומתוך כל 4 דירקטורים נוספים ימונה דירקטור עצמאי נוסף;

(ב) כוח ההצבעה בדירקטוריון או בגוף מקביל (להלן – דירקטוריון) של הדירקטורים העצמאיים לא יפחת מיחס מספרם למספר כלל הדירקטורים המכהנים בדירקטוריון באותה עת;

(ג) לא יתקיים דיון בדירקטוריון ולא תתקבל בו החלטה לגבי תקציב ולגבי החלפת בעלי תפקידים שהוצגו בסעיפים 30, 31(ד) ו-40(א) בשאלון, אלא אם כן דירקטור עצמאי אחד לפחות היה נוכח בדיון ובעת קבלת ההחלטה;

(ד) דירקטור עצמאי רשאי להעלות נושא לדיון בדירקטוריון;

(6) לפי התקנון שלו יש חובה להקים ועדת ביקורת שדירקטור עצמאי אחד לפחות יהיה חבר בה ושחלות לגביה הוראות סעיפים 115(ב), (ג), (ה) ו-(ו) ו-118(ב) לחוק החברות, שתפקידיה הם כאמור בסעיף 117 לחוק החברות וכן לבדוק את קיומן של הוראות החוק, הכללים והרישיון על ידי בעל הרישיון;

(7) לעניין פסקאות (5) ו-(6), "דירקטור עצמאי" – דירקטור שהמועצה אישרה כי מתקיימים בו תנאי הכשירות למינוי דירקטור חיצוני הקבועים בסעיף 240(ב) עד (ו) לחוק החברות.

11. בבואה לבחון את התאמתו של המבקש לקבל רישיון, תשקול המועצה, בין השאר, את אלה:

שיקולי המועצה

(1) יכולתם הכספית והכלכלית של בעלי עניין במבקש כאמור בסעיף 13;

(2) הידע והניסיון המקצועי העומדים לרשות המבקש, לרבות בתחומים המפורטים בסעיף 14;

(3) הציוד והאולפנים שיעמדו לרשות המבקש, ויכולתו לפעול יחד עם מערכת השידור שמקיימת הרשות;

(4) יכולתו של המבקש לקיים את הדרישות לפי החוק, לרבות מגמות הרשות כאמור בסעיף 5(ב) לחוק.

**סימן ב':תשתית, יכולת, ידע וניסיון**

12. (א) בעל רישיון יידרש להצטייד במיתקנים, ציוד, תשתיות, כוח אדם ושאר האמצעים הנדרשים כדי להבטיח רמת שידור גבוהה, העומדת בדרישות המפורטות בתוספת השלישית, ויכולת תחרות במגוון הגופים המשדרים בישראל, והמבקש יכין את בקשתו בהתאם לכך.

אמצעי שידור

(ב) בעל הרישיון יעשה שימוש בציוד ובמערכות המוגדרות בקטגוריית ציוד באיכות שידור "Broadcast Quality Equipment"; בעל הרישיון יעשה שימוש אך ורק בציוד ספרתי, זולת אם צוין אחרת בתוספת השלישית.

(ג) המידע שהרשות תפרסם באתר האינטרנט שלה כאמור בסעיף 3 יכלול, בין השאר, מידע בדבר המערך שמקיימת הרשות להפצת שידורי הטלוויזיה.

13. (א) היכולת הכספית והכלכלית של בעלי עניין במבקש כאמור בסעיף 11(1) תוכח למועצה באמצעות מתן מכתבי התחייבות לפי סעיף 5 לכללי הבטוחות.

הוכחת יכולת כספית וכלכלית

(ב) מבקש אשר לו גירעון בהון העצמי או שלדעת המועצה מצבו הפיננסי כמשתקף מדוחותיו הכספיים, אינו מניח את הדעת, יידרש להסדיר את הדבר לשביעות רצון המועצה.

14. מבקש יציג את הידע והניסיון שלו או העומדים לרשותו, לרבות באמצעות עובדיו או גורמים שהתקשר עמם, בתחומים המפורטים להלן:

ידע וניסיון

(1) הקמה והפעלה של מערכות הנדסיות לשידורי טלוויזיה ולהפצתם;

(2) הפקה, לרבות עריכה, בהיבט התוכני ובהיבט ההנדסי, של תכניות טלוויזיה במדיה אלקטרונית;

(3) פיתוח ורכש של תכניות טלוויזיה;

(4) תכנון של לוחות לשידורי טלוויזיה ועריכה כוללת של שידורי ערוץ טלוויזיה;

(5) פרסום ושיווק במדיה אלקטרונית;

לעניין סעיף זה, "שידורי טלוויזיה" – שידורי טלוויזיה הניתנים לציבור לרבות שידור מוצפן שקליטתו מותנית בתשלום.

**פרק ד':שונות**

15. המנהל, המועצה וכל הפועל מטעמם בביצוע כללים אלה לא יגלו ידיעה או מסמך שנמסרו להם לפי כללים אלה, אלא לצורך ביצוע תפקידם לפי החוק.

שמירת סודיות

16. הכשירות והתנאים המפורטים בפרק ג' יתקיימו בבעל הרישיון בכל תקופת הרישיון, בשינויים המחויבים, ויראו אותם כתנאים מהותיים ברישיון; חדל להתקיים תנאי מהתנאים המפורטים בפרק ג', רשאית המועצה לבטל את הרישיון, להגבילו או להתלותו, ובלבד שנתנה לבעל הרישיון הזדמנות נאותה להשמיע לפניה את טענותיו.

קיום ותנאים

**תוספת ראשונה**

(סעיף 2(א))

[טופס הגשת בקשה](https://www.nevo.co.il/lawattachments/61adf5e917903af2e572a046/19f45da8-77ef-4031-a720-a7f7773a12dd.doc)

**תוספת שניה**

(סעיף 2(א))

[שאלון](https://www.nevo.co.il/lawattachments/61adf5e917903af2e572a046/13ecc575-74b8-4852-abd6-6ad94a5d3db1.doc)

**תוספת שלישית**

(סעיף 12)

[דרישות טכניות הנדסיות שבהן יידרש לעמוד בעל רישיון לשידורי טלוויזיה](https://www.nevo.co.il/lawattachments/61adf5e917903af2e572a046/afb3c57b-60ad-407c-9dd0-4d0216c924ef.doc)

|  |  |  |  |  |  |
| --- | --- | --- | --- | --- | --- |
|  | אילן אבישר  יושב ראש המועצה |  |  |  |  |
|  |  |  |  |  |  |