כללי התחרות הכלכלית (פטור סוג להסכמי הפצה בלעדית) (הוראת שעה), תשס"א-2001

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | פטור מקבלת אישור | סעיף 2 |
| [Go](#h3) | כבילות נלוות | סעיף 2א |
| [Go](#h4) | סייג לתחולת הכללים | סעיף 3 |
| [Go](#h5) | תנאי נוסף לתחולת הפטור | סעיף 4 |
| [Go](#h6) | תחולת הפטור על הסכם סוכנות בלעדית | סעיף 4א |
| [Go](#h7) | סייג לתחולת כללי ההגבלים העסקיים (הוראות והגדרות כלליות) | סעיף 4ב |
| [Go](#h8) | תוקף | סעיף 5 |

כללי התחרות הכלכלית (פטור סוג להסכמי הפצה בלעדית) (הוראת שעה), תשס"א-2001

בתוקף סמכותי לפי סעיף 15א לחוק התחרות הכלכלית, התשמ"ח-1988 (להלן – החוק), ובאישור הועדה לפטורים ולמיזוגים, אני מתקין כללי פטור סוג אלה:

1. בכללים אלה –

הגדרות

"הסכם הפצה" – חוזה בין מפיץ לבין ספק, להפצת טובין לשם מכירתם;

"הסכם סוכנות" – חוזה בין סוכן לבין ספק למכירת הטובין של הספק באמצעות הסוכן תמורת עמלה;

"מפיץ" – צד להסכם הפצה הרוכש טובין מספק לשם מכירתם;

"סוכן" – צד להסכם סוכנות הפועל למכירת טובין של הספק תמורת עמלה;

"ספק" – צד להסכם הפצה המספק או מוכר טובין למפיץ לשם מכירתם או צד להסכם סוכנות המוכר טובין באמצעות הסוכן;

"רכישה" בידי מפיץ – לרבות קבלת טובין להחזקתו, לשם מכירתם;

"שטח ההסכם" – השטח לגביו נעשה הסכם ההפצה או הסכם הסוכנות, לפי העניין.

2. (א) הסכם הפצה שבו מתחייב הספק למכור או לספק טובין לשם הפצה בשטח ההסכם למפיץ בלבד (להלן – הסכם להפצה בלעדית) פטור מקבלת אישור בית הדין לתחרות, אם התקיימו לגביו כל התנאים שבכללים אלה.

פטור מקבלת אישור

(ב) מותר לכלול בהסכם להפצה בלעדית את הכבילות המפורטות להלן או חלק מהן:

(1) התחייבות המפיץ, אדם השולט בו או תאגיד הנשלט על ידי מי מהם, כי הוא לא יתחרה בספק, ובכלל זה כי הוא לא ימכור טובין תחליפיים, לא יפיצם ולא ישמש כסוכן למכירתם; בסעיף זה, "שליטה" – כהגדרתה בחוק;

(2) התחייבות המפיץ כי הוא ירכוש את הטובין שבהסכם להפצה בלעדית רק מאת הספק;

(3) התחייבות המפיץ להימנע מקידום מכירות פעיל של הטובין שבהסכם ההפצה מחוץ לשטח ההסכם, והתחייבותו כי לא יפתח סניף להפצת הטובין מחוץ לשטח ההסכם וכי לא יתקשר עם אדם לשם הפצת הטובין אל מחוץ לשטח ההסכם; ובלבד שאין בין המפיץ לספק הסכם לפיו יימנע המפיץ מלמכור את הטובין שבהסכם לצרכן המצוי מחוץ לשטח ההסכם;

(4) התחייבות המפיץ לאחד או יותר מאלה:

(א) לרכוש סדרות שלמות של הטובין שבהסכם להפצה בלעדית;

(ב) לרכוש לכל הפחות כמות מסוימת של הטובין שבהסכם להפצה בלעדית;

(ג) לרכוש טובין שבהסכם להפצה בלעדית באריזה, במיצוב או בעיצוב מסוימים ולמכור אותם כאמור;

(ד) למכור טובין שבהסכם להפצה בלעדית תחת סימן מסחר או סימן שירות שהספק או המפיץ הוא בעלו או מורשה לשווק תחתיו טובין מאותו סוג, או תחת שם מסחרי של הספק או המפיץ;

(ה) לסייע בקידום מכירות הטובין שבהסכם להפצה בלעדית, לרבות באמצעות –

(1) פרסומם;

(2) החזקת מלאי של טובין והפצתם באמצעות מערך הפצה;

(3) מתן שירות ואחריות לטובין;

(4) העסקת עובדים בעלי מומחיות או ידע טכני מתאים לטיפול בטובין.

(ג) (בוטל)

2א. פטור לפי כללים אלה יחול גם על הסכם הפצה בלעדית הכולל כבילות נוספות ובלבד שהכבילות הנוספות נחוצות למימוש עיקרו של ההסכם ואין בהן כדי לפגוע פגיעה של ממש בתחרות בשוק המוצר או בחלק ממנו.

כבילות נלוות

3. פטור הסוג שבכללים אלה לא יחול על הסכם להפצה בלעדית שלגביו מתקיימים אחד או יותר מאלה:

סייג לתחולת הכללים

(1) הצדדים להסכם להפצה בלעדית הם מתחרים בפועל;

(2) אין אספקה סדירה של טובין תחליפיים בשטח ההסכם להפצה בלעדית;

(3) צד להסכם להפצה בלעדית הוא בעל מונופולין בשוק המוצר או בשוק מוצר משיק;

(4) בין צדדים להסכם להפצה בלעדית קיים הסכם לענין אחד מאלה:

(א) המחיר בו יציעו המפיץ, הספק או אדם אחר מטעם מי מהם את הטובין לאחר;

(ב) המחיר שיידרש תמורת הטובין מאדם אחר או שישולם בעדם;

(ג) שיעור הרווח שיפיק המפיץ, הספק או אדם אחר מטעם מי מהם ממכירת המוצר לאדם אחר;

(ד) כל הסכם אחר שתוצאתו שוות ערך להסכם כאמור בפסקאות משנה (א) עד (ג);

(ה) אין באמור בפסקאות משנה (א) עד (ד) כדי למנוע הסכם לענין המחיר המרבי שייגבה בעד המוצר, או לענין הפצה של רשימת מחירים מומלצים בידי הספק;

(5) חלקו של המפיץ בשוק המוצר יהיה, לאחר כריתת ההסכם להפצה בלעדית, 30% או יותר;

(6) ההסכם להפצה בלעדית מחייב אדם להיות צד לו לפרק זמן העולה על עשר שנים רצופות, ולא ניתנה בו לאותו אדם אפשרות להשתחרר ממנו בהודעה שייתן זמן סביר מראש;

(7) עיקרו של ההסכם להפצה בלעדית בהפחתת התחרות או במניעתה;

(8) ההסכם להפצה בלעדית כולל כבילות שאינן נחוצות למימוש עיקרו.

4. הציע המפיץ שירותי אחזקה או תיקון בעצמו או באמצעות צד שלישי למוצרים שבהסכם להפצה בלעדית, יחולו כללים אלה על הסכם להפצה בלעדית רק אם המפיץ חויב בהסכם להפצה בלעדית להציע בעצמו או באמצעות אותו צד שלישי שירותי אחזקה ותיקון מקבילים לטובין של הספק, בין אם נמכרו על ידו ובין אם נמכרו על ידי אחר, ואם הוא אינו מפלה במתן שירותים כאמור בין מי שרכש טובין ממנו לבין מי שרכש טובין של הספק מאדם אחר.

תנאי נוסף לתחולת הפטור

4א. (א) הסכם סוכנות שבו מתחייב הספק למכור טובין בשטח ההסכם באמצעות הסוכן בלבד (להלן – הסכם לסוכנות בלעדית) פטור מקבלת אישור בית הדין לתחרות, אם התקיימו לגביו כל התנאים שבכללים אלה, בשינויים המחויבים.

תחולת הפטור על הסכם סוכנות בלעדית

(ב) על אף האמור בסעיף קטן (א), בהסכם סוכנות בלעדית ניתן לכלול, בשינויים המחויבים, כבילות כאמור בסעיף 3(4) ובלבד שהסוכן אינו סוכן עצמאי; לעניין סעיף זה, "סוכן עצמאי" – סוכן שהוא צד להסכם סוכנות בלעדית שביצועו דורש ממנו השקעות משמעותיות ומיוחדות להסכם או נטילת סיכונים משמעותיים ומיוחדים להסכם.

4ב. הוראת סעיף 9 לכללי ההגבלים העסקיים (הוראות והגדרות כלליות), התשס"ו-2006, לא תחול על כללי פטור סוג זה.

סייג לתחולת כללי ההגבלים העסקיים (הוראות והגדרות כלליות)

5. תוקף פטור סוג שהוענק בכללים אלה עד יום ד' בתשרי התשפ"ז (15 בספטמבר 2026).

תוקף

|  |  |  |  |  |  |
| --- | --- | --- | --- | --- | --- |
| אהוד ברק  שר התעשיה והמסחר | דוד תדמור  הממונה על הגבלים עסקיים |  |  |  |  |
|  |  |  |  |  |  |