כללי לשכת עורכי הדין (רישום ופיקוח על עורכי דין זרים ואגרות), תשע"ב-2012

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מסמכים שיצורפו לבקשה להירשם במרשם | סעיף 2 |
| [Go](#h3) | בחינה באתיקה מקצועית כתנאי לבקשה | סעיף 3 |
| [Go](#h4) | אגרת טיפול | סעיף 4 |
| [Go](#h5) | פרסום מוקדם והתנגדויות | סעיף 5 |
| [Go](#h6) | החלטה לכלול במרשם | סעיף 6 |
| [Go](#h7) | אגרה שנתית ועדכון אגרות | סעיף 7 |
| [Go](#h8) | שמירת תוקף הרישום | סעיף 8 |
| [Go](#h9) | תוספת |

כללי לשכת עורכי הדין (רישום ופיקוח על עורכי דין זרים ואגרות), תשע"ב-2012

בתוקף סמכותה לפי סעיפים 94, 98יג ו-109 לחוק לשכת עורכי הדין, התשכ"א-1961 (להלן – החוק) ובאישור שר המשפטים, מתקינה המועצה הארצית של לשכת עורכי הדין בישראל כללים אלה:

1. בכללים אלה –

הגדרות

"מבקש" – מי שמבקש להירשם במרשם;

"מדינת חוץ" – מדינה מחוץ לישראל;

"תצהיר" – הצהרה בכתב שניתנה ואומתה לפי אחת מדרכים אלה:

(1) לפי סעיף 15 לפקודת הראיות [נוסח חדש], התשל"א-1971;

(2) לפי סעיף 7(5) או סעיף 50א לחוק הנוטריונים, התשל"ו-1976 (להלן – חוק הנוטריונים).

2. (א) בקשה להירשם במרשם (להלן – בקשה), תוגש ללשכה בצירוף מסמכים אלה:

מסמכים שיצורפו לבקשה להירשם במרשם

(1) אישור של הגוף המוסמך להעניק רישיון עריכת דין במדינת חוץ על היות המבקש בעל רישיון תקף לעסוק בעריכת דין בה;

(2) ראיות, להנחת דעתה של הלשכה, כי המבקש שימש עורך דין או כיהן בתפקיד שיפוטי מחוץ ישראל, במשך חמש שנים לפחות, בתקופה הסמוכה להגשת בקשת הרישום;

(3) אישור של גוף רשמי במדינת החוץ שבה הוסמך המבקש לעסוק בעריכת דין (להלן – מדינת ההסמכה) בדבר עברו הפלילי של המבקש, לרבות פירוט של הרשעות פליליות או הליכים פליליים תלויים ועומדים כנגדו; הלשכה רשאית לפטור מבקש מלצרף אישור כאמור אם הוכיח להנחת דעתה כי קיימת מניעה לקבלו;

(4) אישור של הגוף המוסמך לקיים שיפוט משמעתי לעורכי דין או למכהנים בתפקיד שיפוטי, לפי העניין, במדינת ההסמכה בדבר העדרם, ואם קיימים – פרטים על אודותם, של הרשעות משמעתיות או הליכים משמעתיים תלויים ועומדים כנגד המבקש;

(5) תצהיר של המבקש כי לא תלויים ועומדים כנגדו מחוץ לישראל הליכים פליליים או משמעתיים וכי לא הורשע מחוץ לישראל בעבירה פלילית או בעבירת משמעת, ואם תלויים ועומדים כנגדו הליכים או הורשע כאמור – פרטים מלאים אודות ההליכים או ההרשעה;

(6) כתב הסכמה מאת המבקש ולפיו הוא מסכים כי הלשכה תקבל על אודותיו מידע מן המרשם הפלילי לפי הוראות חוק המרשם הפלילי ותקנת השבים, התשמ"א-1981;

(7) אישור כי בידו אחת מן הבטוחות לפי סעיף 98ו(א)(4) לחוק אשר מתקיימות לגביה הוראות שר האוצר בצו לפי סעיף 98ו(א)(4)(ב) לחוק.

(ב) המסמכים לפי סעיף קטן (א)(1) ו-(3) עד (7) יוגשו במקור בצירוף תרגום לשפה האנגלית או העברית אשר אושר לפי חוק הנוטריונים ובכלל זה סעיף 50א לחוק האמור.

(ג) ראיות כאמור בפסקה (2) בסעיף קטן (א) יוגשו במקור או בהעתק מתאים למקור שנכונותו אושרה לפי חוק הנוטריונים ובכלל זה סעיף 50א לחוק האמור ויצורף להן תרגום כאמור בסעיף קטן (ב).

(ד) מבקש שמדינת הסמכתו אינה נמנית עם המדינות הנקובות בתוספת יצרף לבקשתו, בנוסף על המסמכים האמורים בסעיף קטן (א), גם מסמכים אלה:

(1) מסמכים המעידים על דרישות ההשכלה וההכשרה המקצועית שנדרש לעמוד בהן מי שהוא בעל רישיון לעריכת דין במדינת ההסמכה;

(2) מסמכים המעידים על הפיקוח והשיפוט המשמעתי לו נתונים מי שהם בעלי רישיון לעריכת דין במדינת ההסמכה.

(ה) נתברר ללשכה כי מרכז פעילותו של המבקש במסגרת עיסוקו בעריכת דין מחוץ לישראל הוא במדינת חוץ שאינה מדינת ההסמכה, רשאית היא לדרוש ממנו כי יצרף לבקשתו, בנוסף על המסמכים כמפורט בסעיף קטן (א), גם אישור של הגוף המוסמך באותה מדינה ולפיו הוא רשאי לעסוק בה בעריכת דין על בסיס הרישיון שניתן לו במדינת ההסמכה וכן אישורים בדבר הרשעות והליכים תלויים ועומדים כאמור בפסקאות (3) ו-(4) בסעיף קטן (א).

3. בקשה כאמור בסעיף 2 לא תוגש אלא בידי מבקש שעמד בבחינות שערכה הלשכה באתיקה מקצועית החלה על עורכי דין זרים לפי סעיף 98ו(א)(3) לחוק בשנתיים שקדמו להגשת הבקשה, זולת אם סברה הלשכה כי נסיבות העניין מצדיקות הכרה בבחינה שנערכה קודם לאותו מועד.

בחינה באתיקה מקצועית כתנאי לבקשה

4. מבקש ישלם עם הגשת בקשתו אגרת טיפול בסכום של 549 שקלים חדשים.

אגרת טיפול

5. (א) אחת לחודש תציג הלשכה את רשימת המועמדים להיכלל במרשם בבית המשפט העליון, בכל בית משפט מחוזי, בלשכת כל ועד מחוזי ובאתר האינטרנט של הלשכה.

פרסום מוקדם והתנגדויות

(ב) בתוך עשרים ואחד ימים מיום הצגת הרשימה רשאי כל אדם להגיש התנגדות לאישור מבקש.

(ג) עם הצגת הרשימה תציין הלשכה את המקום להגשת ההתנגדויות ואת המועד האמור בסעיף קטן (ב); התנגדות תוגש בכתב תוך פירוט הנימוקים.

(ד) בתום המועד הקבוע בסעיף קטן (ב) תדון הלשכה בהתנגדויות, אם היו, ותחליט בהן.

(ה) ראתה הלשכה, כי יש לכאורה נימוק לפי סעיף 98ו(ב) לחוק, שלא לכלול במרשם מבקש על אף כשירותו, תודיע לו על כך בכתב ותקבע לו מועד לטעון את טענותיו לפניה או לפני ועדה שמינתה לכך, קודם שתחליט בדבר.

6. החליטה הלשכה לרשום עורך דין זר במרשם, תודיע לו על כך בכתב ותרשום אותו במרשם, עם תשלום האגרה כאמור בסעיף 7(ב).

החלטה לכלול במרשם

7. (א) עורך דין זר ישלם ללשכה מדי שנה בשנה אגרה שנתית בסכום של 3,036 שקלים חדשים.

אגרה שנתית ועדכון אגרות

(ב) על אף האמור בסעיף קטן (א), ישלם עורך דין זר ללשכה בשנה שבה רשמה אותו במרשם אגרה שנתית יחסית בשיעור השווה למכפלת מספר חודשי השנה שנותרו מיום רישומו במרשם עד חודש דצמבר של אותה שנה, בסכום האגרה השנתית כאמור בסעיף קטן (א) חלקי שתים עשרה; לעניין זה, דין חלקי חודש כדין חודש שלם.

(ג) סכום האגרה הנקוב בסעיף קטן (א) וכן סכום האגרה הנקוב בסעיף 4 ישתנו ב-1 באוקטובר של כל שנה בשיעור השינוי של המדד שפורסם בחודש ספטמבר שקדם לו, לעומת המדד שפורסם בחודש ספטמבר של השנה שקדמה לה; המנהל הכללי של לשכת עורכי הדין יפרסם בהודעה ברשומות את שיעורי האגרות כפי שעודכנו לפי סעיף קטן זה.

8. (א) מדי שלוש שנים מיום רישומו במרשם, יציג עורך הדין הזר לפני הלשכה אישורים כאמור בפסקאות (1), (3) ו-(4) בסעיף 2(א); עורך דין זר שהתקיים לגביו האמור בסעיף 2(ה), יציג לפני הלשכה אישורים גם לפי הסעיף האמור.

שמירת תוקף הרישום

(ב) הלשכה רשאית לדרוש כי עורך דין זר יציג לה את האישורים כאמור בסעיף קטן (א) אף אם טרם חלפו שלוש שנים מיום רישומו או מיום שהגישם לאחרונה, אם התגלו עובדות שלאורן היא סבורה כי התקיימה לגביו נסיבה מן הנסיבות האמורות בסעיף 98ז(א)(1), (ב)(1) או (ג) לחוק; אין בהוראה זו כדי לגרוע מן החובה המוטלת על עורך הדין הזר לפי סעיף 98ח לחוק.

**תוספת**

(סעיף 2(ד))

המדינות החברות בארגון לשיתוף כלכלי ופיתוח (ה-OECD)

|  |  |  |  |  |  |
| --- | --- | --- | --- | --- | --- |
| צבי פירון  יושב ראש המועצה הארצית של לשכת עורכי הדין |  |  |  |  |  |
|  |  |  | יעקב נאמן  שר המשפטים |  |  |