פקודת רופאי השיניים [נוסח חדש], תשל"ט-1979

תוכן ענינים

|  |  |
| --- | --- |
| [Go](#h1) | פרק א':פרשנות |
| [Go](#h2) | הגדרות | סעיף 1 |
| [Go](#h3) | פרק ב':ייחוד העיסוק בריפוי שיניים |
| [Go](#h4) | מורשים לריפוי שיניים | סעיף 2 |
| [Go](#h5) | ייחוד העיסוק | סעיף 3 |
| [Go](#h6) | מרפאות של תאגידים | סעיף 3א |
| [Go](#h7) | סייגים להעסקת עוזרים | סעיף 4 |
| [Go](#h8) | שיננית | סעיף 5 |
| [Go](#h9) | פרק ג':הזכאים לקבל רשיון |
| [Go](#h10) | מתן רשיון לבעלי השכלה מושלמת | סעיף 6 |
| [Go](#h11) |  | סעיף 7 |
| [Go](#h12) |  | סעיף 8 |
| [Go](#h13) |  | סעיף 9 |
| [Go](#h14) |  | סעיף 10 |
| [Go](#h15) |  | סעיף 11 |
| [Go](#h16) | פרק ד':רישוי רופאי שיניים |
| [Go](#h17) | סימן א':הועדה המייעצת לרישוי |
| [Go](#h18) | ועדה מייעצת לענין רשיונות | סעיף 12 |
| [Go](#h19) | תקופת כהונתו של חבר הועדה | סעיף 13 |
| [Go](#h20) | ממלאי מקום | סעיף 14 |
| [Go](#h21) | קיום תוקף | סעיף 15 |
| [Go](#h22) | סדרי עבודת הועדה | סעיף 16 |
| [Go](#h23) | בדיקת כשירות | סעיף 17 |
| [Go](#h24) | סימן ב':הנוהל ברישוי |
| [Go](#h25) | הגשת בקשה | סעיף 18 |
| [Go](#h26) | ראיות | סעיף 19 |
| [Go](#h27) | רישוי בעל השכלה לפי סעיף 6 | סעיף 20 |
| [Go](#h28) | היתר זמני לעיסוק | סעיף 21 |
| [Go](#h29) | מועד למתן החלטה בבקשה לרישיון | סעיף 22 |
| [Go](#h30) | השגה על החלטה בבקשה לרישיון | סעיף 22א |
| [Go](#h31) | פרק ה':פיקוח רפואי |
| [Go](#h32) | ועדה רפואית | סעיף 23 |
| [Go](#h33) | סמכותה וחובתה של ועדה רפואית | סעיף 24 |
| [Go](#h34) | בדיקה רפואית למבקש רשיון | סעיף 25 |
| [Go](#h35) | בדיקה רפואית לבעל רשיון | סעיף 26 |
| [Go](#h36) | קבלת ראיות | סעיף 27 |
| [Go](#h37) | התליית ביניים | סעיף 28 |
| [Go](#h38) | חובת סודיות | סעיף 29 |
| [Go](#h39) | ביצוע החלטת ועדה רפואית | סעיף 30 |
| [Go](#h40) | דינו של רשיון מיוחד | סעיף 31 |
| [Go](#h41) |  | סעיף 32 |
| [Go](#h42) | פרק ו':התארים בריפוי שיניים |
| [Go](#h43) | "רופא שיניים" | סעיף 33 |
| [Go](#h44) | "מרפא שיניים" | סעיף 34 |
| [Go](#h45) | תארי מומחה וכינוי "דוקטור" | סעיף 35 |
| [Go](#h46) | איסור השימוש בכינוי שלא הורשה | סעיף 36 |
| [Go](#h47) | התחזות כמורשה לריפוי שיניים | סעיף 37 |
| [Go](#h48) | פרק ז':פרסומת |
| [Go](#h49) | סייגים לפרסומת | סעיף 38 |
| [Go](#h50) | שמירת דינים | סעיף 39 |
| [Go](#h51) | פרק ח':השימוש בסמים |
| [Go](#h52) | שימוש בסמים ובסמי הרדמה | סעיף 42 |
| [Go](#h53) | סמכות למורשה לאנסתזיה | סעיף 43 |
| [Go](#h54) | סייג למרפא שיניים | סעיף 44 |
| [Go](#h55) | פרק ט':אמצעי משמעת |
| [Go](#h56) | סמכויות השר | סעיף 45 |
| [Go](#h57) | קשרי שיתוף עם מי שאינו מורשה | סעיף 46 |
| [Go](#h58) | זכות הגנה לנאשם | סעיף 47 |
| [Go](#h59) | הנוהל בועדה | סעיף 48 |
| [Go](#h60) | ביטול לפי בקשה או עקב שינוי במצב | סעיף 49 |
| [Go](#h61) | החזרת רשיון | סעיף 50 |
| [Go](#h62) | ערעור | סעיף 51 |
| [Go](#h63) | פרק י':עבירות, שפיטה ועונשין |
| [Go](#h64) | המתחזה כמורשה לריפוי שיניים | סעיף 52 |
| [Go](#h65) | המתאר עצמו כמורשה לריפוי שינים | סעיף 53 |
| [Go](#h66) | מורשה המשתמש בתואר שלא כדין | סעיף 54 |
| [Go](#h67) | הפרעה לפקיד מוסמך | סעיף 55 |
| [Go](#h68) | עבירות אחרות | סעיף 56 |
| [Go](#h69) | סמכויות אגב | סעיף 57 |
| [Go](#h70) | הודעה על הרשעת מורשה | סעיף 58 |
| [Go](#h71) | עיסוק שלא כדין לא ייפרע | סעיף 59 |
| [Go](#h72) | פרק י"א:הוראות כלליות |
| [Go](#h73) | בדיקת תעודות | סעיף 60 |
| [Go](#h74) | ביקורת | סעיף 61 |
| [Go](#h75) | פרסום ברשומות | סעיף 62 |
| [Go](#h76) | תחולת הוראות הפקודה | סעיף 63 |
| [Go](#h77) | פטור מתחולת הפקודה | סעיף 64 |
| [Go](#h78) | תקנות | סעיף 65 |
| [Go](#h79) | אגרות | סעיף 66 |
| [Go](#h80) | דמי השתתפות בקורסים | סעיף 67 |

פקודת רופאי השיניים [נוסח חדש], תשל"ט-1979

**פרק א':פרשנות**

1. בפקודה זו –

הגדרות

"דיפלומה" – לרבות כל תואר, תעודה, מעמד, הסמכה או כתב שניתנו מאת אוניברסיטה או גוף אחר, מאת הממשל של ארץ או מקום או מאת אנשים הפועלים מכוחו;

"הועדה המייעצת" – ועדה שהוקמה לפי סעיף 12;

"המועצה המדעית" – המועצה המדעית של ההסתדרות לרפואת שיניים בישראל, ובהעדרה – מי שלדעת השר ממלא את תפקידיה;

"המנהל" – המנהל הכללי של משרד הבריאות, לרבות משנהו וכל נושא משרה במשרד הבריאות שהמנהל מינה אותו למלא תפקידים על פי פקודה זו;

"השר" – שר הבריאות;

"טכנאי שיניים" – מי שמכין, על פי הוראותיו של מורשה לריפוי שיניים, שיניים תותבות או התקנים אחרים לשיניים;

"מחלה מסכנת" – אחת מאלה:

(1) מחלת נפש;

(2) מחלה העלולה לסכן בריאות האנשים שבטיפולו של מורשה לריפוי שיניים;

(3) מחלה או כושר לקוי העלולים לשלול ממורשה לריפוי שיניים את היכולת לעסוק בריפוי שיניים, לחלוטין או זמנית או חלקית;

"מרפא שיניים" – מורשה לריפוי שיניים לפי סעיף 2(2);

"עיסוק בריפוי שיניים" – ניתוח, טיפול, ייעוץ או השגחה המבוצעים כרגיל בידי רופא שיניים, וכן פעולות כאמור הנעשות בהכנה לקראת התאמתן, הכנסתן, קביעתן או תיקונן של שיניים תותבות או בקשר לכך;

"רופא מורשה" – כמשמעותו בסעיף 2 לפקודת הרופאים [נוסח חדש], תשל"ז-1976;

"רופא שיניים" – מורשה לריפוי שיניים לפי סעיף 2(1);

"רשיון" – רשיון לעסוק בריפוי שיניים לפי פקודה זו;

"שיננית" – מי שהורשה לפי סעיף 5.

**פרק ב':ייחוד העיסוק בריפוי שיניים**

2. אלה מורשים לריפוי שיניים:

מורשים לריפוי שיניים

(1) רופא שיניים שהוא בעל רשיון או היתר זמני לעסוק בריפוי שיניים לפי פקודה זו;

(2) מרפא שיניים שהוא בעל תעודת היתר לעסוק בריפוי שיניים שניתנה לו על פי בקשה שהגיש עד כ"ט בטבת תשכ"ו (21 בינואר 1966).

3. (א) מי שאינו מורשה לריפוי שיניים לא יעסוק בריפוי שיניים ולא יתחזה, במפורש או מכללא, כעוסק בריפוי שיניים או כמוכן לעסוק בו.

ייחוד העיסוק

(ב) האמור בסעיף קטן (א) אינו בא למנוע רופא מורשה מעיסוק בריפוי שיניים בכרוך לעיסוקו הרפואי.

3א. (א) האמור בסעיף 3 אינו בא למנוע מבית-חולים, מקופת-חולים, מרשות מקומית או מתאגיד אחר, לפתוח, להחזיק או לנהל מרפאת שיניים שבה עוסקים בריפוי שיניים אנשים המורשים לכך לפי פקודה זו, ובלבד שנתקבל לגביה רשיון מאת המנהל אם לא הופטרה מכך בתקנות לפי סעיף קטן (ב); המרפאה תהיה בהשגחתו ותחת פיקוחו של רופא שיניים אחראי.

מרפאות של תאגידים

(ב) השר, באישור ועדת הבריאות של הכנסת, רשאי לקבוע בתקנות לגבי מרפאות כאמור בסעיף קטן (א), דרך כלל או לגבי סוגים מהן, הוראות בדבר –

(1) התנאים שיש לקיים במרפאות כדי להבטיח מתן שירותי ריפוי שיניים ברמה נאותה;

(2) קביעת רופא שיניים אחראי למרפאה וקיום נוהלים להעסקת עוזרים מקצועיים ושינניות;

(3) תקופת תקפו של הרשיון והנסיבות שבהן ניתן לבטלו;

(4) מרפאות שיהיו פטורות מחובת רשיון;

(5) דרכי הפיקוח שיקיים המנהל על המרפאות;

(6) ניהול רשומות ודרכי דיווח למנהל;

(7) האגרות שישולמו בעד קבלת רשיון ובעד חידושו.

(ג) הוראות סעיף זה באות להוסיף על כל דין ולא לגרוע ממנו.

4. מורשה לריפוי שיניים רשאי להעסיק, בפיקוחו האישי, עוזרים בעבודתו המקצועית, אבל לא יתיר לעוזר כאמור – חוץ משיננית הפועלת לפי סעיף 5 – לייעץ למתרפא, להשגיח עליו או לטפל בו או לבצע בו ניתוח כלשהו.

סייגים להעסקת עוזרים

5. המנהל הכללי רשאי בתקנות, לאחר התייעצות עם ההסתדרות לרפואת שיניים בישראל ובאישור ועדת הבריאות של הכנסת –

שיננית

(1) להגדיר כשירותה של שיננית ותנאי רישויה;

(2) להתיר לשיננית לבצע פעולות הכרוכות בחינוך לבריאות השן ובגיהות הפה והשיניים – לרבות ייעוץ בענין פעולות כאמור – בפיקוחו של מורשה לריפוי שיניים ובתנאים שנקבעו.

**פרק ג':הזכאים לקבל רשיון**

6. (א) מי שנתקיימו בו כל אלה זכאי לקבל רשיון:

מתן רשיון לבעלי השכלה מושלמת

(1) הוא אדם הגון;

(2) הוא בעל השכלה בריפוי שיניים;

(3) הוא עמד בבחינות שקבע המנהל בתקנות לאחר התייעצות עם המועצה המדעית;

(4) הוא אזרח ישראלי או בעל רשיון לישיבת קבע או לישיבת ארעי בישראל.

(ב) ואלה בעלי השכלה לענין סעיף קטן (א)(2):

(1) מי שקיבל תואר המעיד על סיום חוק לימודיו כרופא שיניים בבית ספר לרפואת שיניים של מוסד השכלה גבוהה בישראל שהמועצה להשכלה גבוהה הכירה בו;

(2) מי שסיים חוק לימודיו ברפואת שיניים באוניברסיטה או בבית ספר לרפואת שיניים ברמה אוניברסיטאית בחוץ לארץ שהמנהל הכיר בהם ובידו דיפלומה שהמנהל הכיר בה.

(ג) השר, לאחר התייעצות עם המועצה המדעית ובאישור ועדת הבריאות של הכנסת, רשאי לקבוע בתקנות תנאים למתן פטור מחובת בחינות כאמור בסעיף קטן (א)(3), כולן או חלקן.

7. (בוטל)

8. (בוטל)

9. (בוטל)

10. (בוטל)

11. (בוטל)

**פרק ד':רישוי רופאי שיניים**

**סימן א':הועדה המייעצת לרישוי**

12. (א) לענין מתן רשיונות יקים השר ועדה של שלושה שחבריה הם רופא או רופא שיניים בשירות משרד הבריאות ושני מורשים לריפוי שיניים שלפחות אחד מהם הוא חבר של סגל ההוראה בבית ספר לרפואת שיניים בדרגת מרצה בכיר ומעלה; את שני המורשים האלה ימנה שר הבריאות מתוך רשימה שהגישה לו ההסתדרות לרפואת שיניים בישראל, ואם לא הגישה לו תוך חדשיים מיום שקיבלה דרישה על כך – ימנה שר הבריאות שני מורשים לריפוי שיניים כפי שייראה לו.

ועדה מייעצת לענין רשיונות

(ב) השר ימנה את יושב ראש הועדה מבין חבריה.

(ג) לכל חבר של הועדה המייעצת ימנה השר ממלא מקום בדרך ובתנאים שמינה את החבר.

(ד) השר יפרסם ברשומות הודעה על מינוי חברי הועדה וממלאי מקומם.

13. תקופת כהונתו של חבר הועדה המייעצת תהא שלוש שנים מיום מינויו והוא יכול להתמנות מחדש, ובלבד שלא יכהן יותר משלוש תקופות כהונה רצופות; חבר הועדה שתקופת כהונתו תמה יוסיף לכהן עד למינוי חבר אחר במקומו.

תקופת כהונתו של חבר הועדה

14. הועדה המייעצת תדון בכל ענין בהרכב שהחלה בו עד סיומו, אולם ממלא מקום של חבר הועדה יבוא במקומו, לפי קביעת יושב ראש הועדה –

ממלאי מקום

(1) אם התפטר החבר או נפטר או נבצר ממנו למלא תפקידו;

(2) על פי בקשת חבר הועדה שנבצר ממנו זמנית למלא תפקידו או לגבי מבקש פלוני.

15. תוקף החלטותיה של הועדה המייעצת לא ייפגע מחמת שנתפנה מקומו של חבר הועדה או מחמת ליקוי במינויו או בהמשך כהונתו.

קיום תוקף

16. (א) הועדה המייעצת תחליט ברוב דעות של חבריה.

סדרי עבודת הועדה

(ב) הועדה המייעצת תקבע את סדרי עבודתה ככל שלא נקבעו בפקודה זו או בתקנות לפיה.

17. (א) הועדה המייעצת רשאית להזמין את המבקש להתייצב לפניה ולקבל ממנו פרטים על לימודיו בריפוי שיניים ועיסוקיו.

בדיקת כשירות

(ב) לא תמליץ הועדה המייעצת על סירוב למתן רשיון אלא אם נתנה הזדמנות למבקש להופיע לפניה ולטעון את טענותיו.

**סימן ב':הנוהל ברישוי**

18. בקשת רשיון תוגש למנהל.

הגשת בקשה

19. להוכחת קיומו של תנאי מן התנאים הנקובים בפרק ג' לא ייזקק המנהל אלא לתעודות ציבוריות כמשמעותן בפקודת הראיות [נוסח חדש], תשל"א-1971, ובהעדרן – לפסק דין הצהרתי של בית משפט שלום בישראל.

ראיות

20. (א) מבקש רשיון שנתקיימו בו כל התנאים המפורטים בסעיף 6 – יתן לו המנהל רשיון; לא שוכנע המנהל שנתקיימו במבקש תנאי ההשכלה כאמור בסעיף 6(ב) או היה סבור שיש להתנות את מתן הרשיון בבחינות או בהשתלמות אף על פי שנתקיימו כל התנאים האמורים – יעביר את הבקשה לחוות דעתה של הועדה המייעצת.

רישוי בעל השכלה לפי סעיף 6

(ב) שוכנעה הועדה המייעצת שנתקיימו במבקש התנאים למתן רשיון, תמליץ על נתינתו; לא שוכנעה – רשאית היא להמליץ על אי מתן הרשיון או על נתינתו לאחר שהמבקש יעמוד בבחינות או בהשתלמות.

21. (א) המנהל רשאי לתת היתר זמני לעסוק בריפוי שיניים לתקופה שאינה עולה על ששה חדשים בכל מקרה שראה צורך בכך או כל עוד לא הושלם הנוהל למתן רשיון.

היתר זמני לעיסוק

(ב) המנהל רשאי לפי שיקול דעתו לחדש היתר זמני.

(ג) מי שיש לו היתר זמני יחזירנו למנהל ביום פקיעת תקפו.

22. המנהל ייתן את החלטתו בבקשה למתן רישיון לא יאוחר מתום שישה חודשים מיום הגשת הבקשה.

מועד למתן החלטה בבקשה לרישיון

22א. (א) מבקש רישיון רשאי, בתוך שלושים ימים מהיום שבו נמסרה לו החלטת המנהל בבקשתו (בסעיף זה – ההחלטה), להגיש השגה מנומקת בכתב על ההחלטה לוועדת השגות שמינה השר לפי הוראות סעיף קטן (ג) (בסעיף זה – ועדת ההשגות).

השגה על החלטה בבקשה לרישיון

(ב) היועץ המשפטי למשרד הבריאות או נציגו רשאים, לבקשת מגיש ההשגה, להאריך את התקופה האמורה בסעיף קטן (א), מטעמים מיוחדים שיירשמו, בשלושים ימים נוספים.

(ג) השר ימנה ועדת השגות שיהיו בה שלושה חברים והם:

(1) המנהל הכללי של משרד הבריאות או משנהו, או רופא או רופא שיניים, והוא יהיה יושב הראש; רופא או רופא שיניים כאמור יהיה עובד משרד הבריאות שאינו עובד באגף שבו עובד מי שקיבל את ההחלטה, ושדרגתו היא לכל הפחות כדרגת מי שקיבל את ההחלטה;

(2) היועץ המשפטי למשרד הבריאות או נציגו;

(3) נציג ציבור שהוא רופא שיניים בעל ניסיון של 15 שנים לפחות כרופא שיניים.

(ד) חבר ועדת ההשגות יתמנה לתקופה של ארבע שנים, ואפשר לשוב ולמנותו לתקופה נוספת אחת של ארבע שנים.

(ה) חבר ועדת ההשגות לא ידון בהשגה על החלטה שהתקבלה על ידו.

(ו) ועדת ההשגות תחליט בהשגה מוקדם ככל האפשר ולא יאוחר משישים ימים ממועד הגשת ההשגה.

(ז) סדרי עבודתה של ועדת ההשגות יהיו כפי שקבע השר, וכל עוד לא קבע כאמור, תקבע ועדת ההשגות את סדרי עבודתה ותפרסמם באתר האינטרנט של משרד הבריאות.

**פרק ה':פיקוח רפואי**

23. לצורך בדיקת כשרו הנפשי או הגופני של מבקש רשיון או של מורשה לריפוי שיניים במקרים האמורים בסעיפים 25 ו-26, ימנה המנהל ועדה של שלושה רופאים (להלן – ועדה רפואית); המינוי יכול להיות כללי או למקרה מסויים; התעוררה שאלה של כושר נפשי תהיה הועדה מורכבת משלושה רופאים פסיכיאטרים.

ועדה רפואית

24. (א) לצורך בדיקה כאמור תהיה לועדה רפואית סמכות –

סמכותה וחובתה של ועדה רפואית

(1) להזמין אדם לבוא לפניה ולהעיד או להציג דבר;

(2) לחייב עד להעיד בשבועה או בהן צדק לפי הוראות לענין זה שבתקנות סדר הדין האזרחי, תשכ"ג-1963;

(3) לבקש מבית משפט לענינים מינהליים שבתחום שיפוטו היא יושבת ליתן צו לפי סעיף 13 לפקודת הראיות [נוסח חדש], תשל"א-1971;

(4) לפסוק דמי נסיעה ולינה ושכר בטלה לעדים שהוזמנו מכוח סעיף זה כמו לעד שהוזמן להעיד בבית משפט.

(ב) דרשה ועדה רפואית מאדם להעיד או להציג דבר וסירב לעשות כן, ללא צידוק המניח את דעת הועדה, רשאי בית משפט לענינים מינהליים שבתחום שיפוטו יושבת הועדה לצוות על פי בקשת המנהל או יושב ראש הועדה לכפות את הציות להוראות הועדה בדרך שתיראה לו, לרבות מעצרו של הסרבן.

(ג) שר המשפטים יקבע סדרי דין לענין ביצוע סעיף זה.

(ד) הועדה תגיש למנהל את ממצאיה ומסקנותיה המנומקים.

25. (א) היה למנהל חשש סביר כי אדם המבקש רשיון סובל ממחלה מסכנת, רשאי הוא לדרוש מהמבקש להתייצב לפני ועדה רפואית לשם בדיקה.

בדיקה רפואית למבקש רשיון

(ב) סירב המבקש לדרישת המנהל, לא יינתן לו רשיון כל עוד לא התייצב ונבדק.

26. (א) ראה המנהל כי מורשה לריפוי שיניים סובל ממחלה מסכנת, רשאי הוא לדרוש ממנו להתייצב לפני ועדה רפואית לשם בדיקה.

בדיקה רפואית לבעל רשיון

(ב) (בוטל)

(ג) לא התייצב המורשה לריפוי שיניים במועד ובמקום שנקבעו לפי סעיף קטן (א), רשאי המנהל להתלות את רשיונו עד שייבדק.

(ד) המנהל רשאי לפרסם התליה כאמור בכל דרך שתיראה לו ואין חובה לפרסם את הדבר ברשומות.

27. (א) בטרם יחליט המנהל, לפי סעיף 25 או 26, לדרוש ממבקש רשיון או ממורשה לריפוי שיניים שיתייצב לפני ועדה רפואית לפי סעיף 23 לשם בדיקה, רשאי המנהל –

קבלת ראיות

(1) אם יש לו יסוד להניח כי מידע העשוי להעיד על מצב בריאותו של אותו אדם נמצא בידיו של מוסד רפואי או של רופא שטיפלו בו, לדרוש מהם שימסרו לו את המידע;

(2) אם יש לו יסוד להניח כי מסמך העשוי להעיד על מצב בריאותו של אותו אדם נמצא בידי אדם אחר, לדרוש ממנו שימסור לו את המסמך.

(ב) מי שנדרש למסור מידע או מסמך לפי סעיף זה חייב לקיים את הדרישה.

28. (א) נוכח המנהל כי מחלה מסכנת של מורשה לריפוי שיניים גורמת לסכנה כה דחופה לציבור שאין לחכות לסיום ההליכים בועדה הרפואית, רשאי המנהל להתלות רשיונו עד להחלטה הסופית לפי סעיף 30, אך לא יותר משלושה חדשים ובתנאי שהעביר את הענין לטיפולה של הועדה הרפואית סמוך למתן החלטתו.

התליית ביניים

(ב) לא סיימה הועדה הרפואית את ההליכים עד תום תקופת ההתליה, רשאי המנהל בהסכמת הועדה להתלות את הרשיון לשלושה חדשים נוספים.

(ג) לא הסתיימו ההליכים עד תום התקופה השניה כאמור, רשאי המנהל בהסכמת הועדה, אם דחיפות ההתליה עומדת בעינה, להתלות את הרשיון לשלושה חדשים נוספים.

29. מי שהגיעה אליו, על פי הוראות סעיפים 23 עד 27, ידיעה בדבר מחלה, חייב לשמרה בסוד ולא לגלותה אלא במידה שיש בכך צורך לשם ביצוע הוראות הסעיפים האמורים, או אם הורשה לכך מאת בית המשפט שבפניו התעורר הצורך בגילוי המידע, או מכוח חובה לענות על שאלות שהציג לו מי שהוסמך לערוך חקירה על ביצוע עבירות.

חובת סודיות

30. (א) קבעה הועדה הרפואית כי מבקש רשיון או מורשה לריפוי שיניים אינו מסוגל לעסוק בריפוי שיניים, לחלוטין, חלקית או זמנית, מחמת מחלה מסכנת, או כי הוא מסוגל לעסוק בריפוי שיניים בהגבלות או בתנאים מסויימים, יסרב המנהל לתת לו רשיון, או יבטלו או יתלהו, הכל לפי הענין, או יתן לו רשיון מיוחד בכפוף להוראות פקודה זו ולפי המלצות הועדה הרפואית.

ביצוע החלטת ועדה רפואית

(ב) רשיון מיוחד יהא בתוקף לתקופה שקבע בו המנהל.

31. רשיון מיוחד שניתן כאמור בסעיף 30 דינו, לגבי תחום העיסוק שנקבע בו, כדין רשיון; אולם מי שקיבל רשיון מיוחד כאמור לא יעסוק בריפוי שיניים אלא לפי התנאים שהמליצה עליהם הועדה הרפואית.

דינו של רשיון מיוחד

32. (בוטל)

**פרק ו':התארים בריפוי שיניים**

33. לא ישתמש אדם בכינוי "רופא שיניים", בין בצירוף מילות תיאור אחרות ובין בלעדיהן, אלא אם הוא מורשה לריפוי שיניים לפי סעיף 2(1).

"רופא שיניים"

34. לא ישתמש אדם בכינוי "מרפא שיניים", בין בצירוף מילות תיאור אחרות ובין בלעדיהן, אלא אם הוא מורשה לריפוי שיניים לפי סעיף 2(2).

"מרפא שיניים"

35. (א) השר רשאי בתקנות, לאחר התייעצות בהסתדרות לרפואת שיניים בישראל –

תארי מומחה וכינוי "דוקטור"

(1) לקבוע לרופאי שיניים שקיבלו רשיונם לפי סעיף 6 תארי מומחה בענפי רפואת השיניים;

(2) לקבוע תנאים שבהם יינתן לרופא שיניים אישור להשתמש בתארים כאמור;

(3) לחייב מבקש אישור לשימוש בתואר מומחה שיעמוד בבחינות ולקבוע צורתן, תכניתן ומועדיהן.

(ב) המנהל רשאי להתיר את השימוש בכינוי "דוקטור" גם למי שאין לו תואר אקדמאי "דוקטור לרפואת שיניים", אם סיים את חוק לימודיו ברפואת שיניים במוסד להשכלה גבוהה וקיבל דיפלומה שהמנהל הכיר בה.

36. מורשה לריפוי שיניים לא יטול לעצמו כינוי או הגדר המסתברים כרמז שיש לו מעמד או כשירות מקצועיים זולת אלה שיש לו למעשה ושפורטו בבקשה שהגיש לרשיון או לתעודת היתר – או בבקשה אחרת אם רכש אותם לאחר מכן – ושהמנהל אישר אותם, ולא ישתמש בכינוי או הגדר כאמור בנוגע לעבודתו המקצועית או לחצריו ולא יציג אותם על חצריו.

איסור השימוש בכינוי שלא הורשה

37. מי שאינו מורשה לריפוי שיניים לא ישתמש בכינוי או בהגדר, בין של מלים ובין של אותיות, שמשתמע מהם כי יש לו כשירות בריפוי שיניים, ולא יתחזה, בין בהודעה שהציג במקום עבודתו או במקום אחר ובין באמצעים אחרים, כמי שמוכן לעשות דבר מן הדברים שבגדר עיסוק בריפוי שיניים.

התחזות כמורשה לריפוי שיניים

**פרק ז':פרסומת**

38. (א) מורשה לריפוי שיניים או תאגיד כאמור בסעיף 3א לא יעשה, במישרין או בעקיפין, פרסומת לעיסוקו שיש בה כדי להטעות או שיש בה משום פגיעה בכבוד המקצוע או שהיא בניגוד לתקנות שהותקנו לפי סעיף קטן (ג).

סייגים לפרסומת

(ב) שר הבריאות, בהתייעצות עם ההסתדרות לרפואת שיניים בישראל ובאישור ועדת הבריאות של הכנסת, רשאי לקבוע סוגים, צורות, ודרכים של פרסומת –

(1) שיש בהם כדי להטעות;

(2) שיש בהם משום פגיעה בכבוד המקצוע.

(ג) שר הבריאות, בהתייעצות עם ההסתדרות לרפואת שיניים בישראל ובאישור ועדת הבריאות של הכנסת, רשאי לקבוע איסורים על סוגים, צורות ודרכים של פרסומת שיש בהם משום פגיעה בציבור.

(ד) לא יעשה אדם פרסומת לעיסוק ברפואת שיניים, לעיסוקו של מורשה לריפוי שיניים או לעיסוקו של תאגיד כאמור בסעיף 3א, אשר אילו נעשתה בידי מורשה לריפוי שיניים או בידי תאגיד כאמור בסעיף 3א היתה אסורה לפי הוראות סעיף קטן (א).

(ה) מורשה לריפוי שיניים או נושא משרה בתאגיד כאמור בסעיף 3א, שאדם אחר עוסק בפרסום עיסוקו של המורשה או של התאגיד, חייב לעשות כל שאפשר כדי למנוע מאותו אדם לפעול בניגוד להוראות סעיף קטן (ד); המפר הוראה זו, דינו – מחצית הקנס הקבוע בסעיף 61(א)(1) לחוק העונשין, התשל"ז-1977; לענין סעיף זה, "נושא משרה" – מנהל פעיל בתאגיד או בעל תפקיד אחר בתאגיד האחראי מטעם התאגיד על פרסומת.

(ו) הפר אדם את הוראות סעיף קטן (ד), לענין מורשה לריפוי שיניים מסוים או תאגיד מסוים, חזקה היא כי אותו מורשה או נושא משרה בתאגיד, הפר את חובתו לפי סעיף קטן (ה), אלא אם כן הוכיח כי עשה כל שאפשר כדי למלא את חובתו.

39. הוראות לפי סעיף 38 באות להוסיף על הוראות כל דין.

שמירת דינים

**פרק ח':השימוש בסמים**

42. רשאי מורשה לריפוי שיניים, בכפוף לתקנות לפי פקודה זו ולהוראות סעיף 44, להחזיק ולהשתמש בכל סם הדרוש לעבודתו המקצועית ולתת למתרפא במהלך הטיפול בו סם להרדמה מקומית או כללית, אולם לא יתן סם להרדמה כללית מלבד גז תחמוצת החנקן או סם אחר שאישר המנהל בתקנות לפי פקודה זו, אלא אם נוכח רופא מורשה האחראי למתן הסם לחולה.

שימוש בסמים ובסמי הרדמה

43. מי שהורשה לעסוק באנסתזיה לפי סעיף 21 לפקודת הרופאים [נוסח חדש], תשל"ז-1976, רשאי לתת לחולה שבטיפולו כרופא שיניים סם הרדמה כללי, ורשאי לשמש רופא מורשה לענין סעיף 42.

סמכות למורשה לאנסתזיה

44. מרפא שיניים לא יחזיק ולא ישתמש לצרכי עבודתו, בלי היתר בכתב מאת המנהל, בשום סם או תכשיר רפואי הנקוב בתוספת הראשונה והשניה לפקודת הרוקחים ולא יטפל בלי היתר כאמור במתרפא הנתון בהרדמה כללית.

סייג למרפא שיניים

**פרק ט':אמצעי משמעת**

45. ראה השר, על יסוד קובלנה של המנהל או של אדם שנפגע, כי מורשה לריפוי שיניים עשה אחת מאלה, רשאי הוא בצו לבטל את הרשיון או להתלותו לתקופה שיקבע באותו צו או לתת למורשה לריפוי שיניים נזיפה או התראה:

סמכויות השר

(1) נהג בדרך שאינה הולמת מורשה לריפוי שיניים;

(2) השיג את רשיונו במצג שוא;

(3) גילה חוסר יכולת או רשלנות חמורה במילוי תפקידיו כמורשה לריפוי שיניים;

(4) התמיד להפר הוראות פקודה זו;

(5) הורשע בעבירה פלילית שלא לפי פקודה זו;

(6) סירב ללא סיבה סבירה להציג לפני המנהל תעודה שנדרש להציגה לפי סעיף 60.

(7) הפר הוראה מהוראות חוק זכויות החולה, התשנ"ו-1996.

46. מורשה לריפוי שיניים המתקשר קשרי חֶבֶר או קשרי שותפות לעיסוק בריפוי שיניים עם אדם שאינו מורשה לכך, או המסייע לאדם שאינו מורשה לכך לבצע כל פעולה של עיסוק בריפוי שיניים הדורשת שיקול דעת או מיומנות מקצועיים – למעט פעולה של שיננית הפועלת לפי סעיף 5 – יראוהו לענין סעיף 45 כאשם בהתנהגות שאינה הולמת את המקצוע.

קשרי שיתוף עם מי שאינו מורשה

47. (א) לא יינתן צו לפי סעיף 45 אלא אם ניתנה לאדם שעליו הוגשה התלונה הזדמנות להגיש הגנה בכתב ולטעון טענותיו לפני ועדה שמינה השר, בין דרך קבע ובין לענין פלוני.

זכות הגנה לנאשם

(ב) לענין סעיף זה רואים אדם כאילו ניתנה לו הזדמנות להגיש הגנה בכתב, אם שלושים יום לפני מתן הצו הומצאה לו אישית או בדואר רשום הודעה המפרשת את מהות התלונה ואת הכוונה לנקוט אחד האמצעים לפי סעיף 45.

(ג) הועדה תהיה של שלושה לפחות, ובהם המנהל, נציג היועץ המשפטי לממשלה ואחד מתוך רשימה שהגיש הארגון המייצג, לדעת השר, את המספר הגדול ביותר של מורשים לריפוי שיניים; לא הגיש הארגון רשימה תוך חדשיים לאחר שקיבל דרישה להגישה, ימנה השר מורשה לריפוי שיניים שייראה לו.

48. (א) לועדה לפי סעיף 47 יהיו הסמכויות הנתונות לועדה רפואית לפי סעיף 24(א) ולענין זה יהיה בית המשפט המחוזי רשאי לתת צו כאמור בסעיף 24(ב) לפי בקשת המנהל או יושב ראש הועדה.

הנוהל בועדה

(ב) שר המשפטים יקבע סדרי דין לענין ביצוע סעיף זה.

(ג) הועדה תגיש דין וחשבון בכתב לשר הבריאות.

49. המנהל רשאי בצו חתום בידו לבטל רשיון על פי בקשת בעלו, או אם נוכח שבעלו נפטר או שאינו זכאי עוד לישיבת קבע או ארעי בישראל.

ביטול לפי בקשה או עקב שינוי במצב

50. רשיון שניתן עליו צו ביטול או התליה ימסרנו בעל הרשיון, ואם נפטר – נציגו האישי החוקי, למנהל.

החזרת רשיון

51. הרואה עצמו נפגע בצו לפי סעיף 45 רשאי לערער עליו לפני בית המשפט המחוזי תוך שלושה חדשים מיום שקיבל הודעה על מתן הצו.

ערעור

**פרק י':עבירות, שפיטה ועונשין**

52. (א) העובר על הוראות סעיף 3, דינו – מאסר שנה אחת או קנס 10,000 לירות.

המתחזה כמורשה לריפוי שיניים

(ב) הורשע אדם בעבירה לפי סעיף קטן (א) רשאי בית המשפט, בנוסף על כל עונש אחר שיטיל, לצוות על סגירת המקום שבו נעברה העבירה, ורשאי הוא להורות למשטרה, או למי שהוסמך לכך בצו, להיכנס למקום שעליו ניתן הצו ולסגרו, ומותר לנקוט כל אמצעי, לרבות השימוש בכוח במידה סבירה לפי הנסיבות, כדי להבטיח את הציות להוראות הצו.

53. המשתמש בלי רשות כדין בתואר או בכינוי "דוקטור" או בתואר מומחה, או בתואר דומה להם עד כדי להטעות, או עובר על אחת ההוראות של פרק ו', דינו – מאסר שלושה חדשים.

המתאר עצמו כמורשה לריפוי שינים

54. מורשה לריפוי שיניים המשתמש בתואר או בכינוי "דוקטור" או בתואר מומחה שלא לפי הוראות פקודה זו או התקנות לפיה, דינו – קנס 2000 לירות.

מורשה המשתמש בתואר שלא כדין

55. המונע או מפריע פקיד מוסמך מלהיכנס או לבדוק מרפאת שיניים, מעבדת שיניים או בית מלאכה לשיניים או מקום שלגביו יש חשד שנמצא בו אחד מאלה, דינו – קנס 2000 לירות.

הפרעה לפקיד מוסמך

56. המפר כל הוראה של פקודה זו, או של תקנות שהותקנו על פיה, ולא נקבע לה עונש אחר, דינו – קנס 2000 לירות.

עבירות אחרות

57. בית המשפט המרשיע אדם על עבירה לפי פקודה זו רשאי, בנוסף להטלת עונש –

סמכויות אגב

(1) להמליץ על ביטול או התליה של רשיונו;

(2) לצוות על חילוט החפצים שנעברה בהם העבירה שבה הורשע.

58. (א) הורשע מורשה לריפוי שיניים בכל עבירה שהיא, יודיע רשם בית המשפט על כך מיד למנהל ויעביר אליו העתק של כתב האישום והעתק של הכרעת הדין וגזר הדין, כשהם מאומתים בידו.

הודעה על הרשעת מורשה

(ב) בבית משפט שאין בו רשם – תחול הוראת סעיף קטן (א) על השופט.

(ג) שר המשפטים רשאי לתת הוראות בדבר פטור מתחולת סעיף זה.

59. מי שאינו מורשה לריפוי שיניים לא יוכל להיפרע בבית משפט שכר טרחה או תשלום בעד פעולה שעשה או שירות שנתן ושהם בגדר עיסוק בריפוי שיניים.

עיסוק שלא כדין לא ייפרע

**פרק י"א:הוראות כלליות**

60. המנהל רשאי בכל עת לדרוש ממורשה לריפוי שיניים שיציג לפניו, תוך זמן סביר שקבע, את התעודות שעל יסודן ניתן לו רשיונו.

בדיקת תעודות

61. המנהל או רופא לשכת בריאות בתחומה רשאים בכל שעה סבירה להיכנס ולבדוק מרפאת שיניים, מעבדת שיניים או בית מלאכה לשיניים או מקום שיש חשד שנמצא בו אחד מאלה.

ביקורת

62. הודעה בדבר ביטול או התליה של רשיון לפי פקודה זו תפורסם ברשומות ובעתון אחד לפחות.

פרסום ברשומות

63. הוראות פקודה זו לענין רשיונות יחולו, בשינויים המחוייבים ובכפוף להוראה מיוחדת בענין הנדון, גם על היתרים זמניים ועל תעודות היתר.

תחולת הוראות הפקודה

64. המנהל רשאי לפטור את המנויים להלן מהוראה של פקודה זו אם ראה שלטובתם לעשות כן:

פטור מתחולת הפקודה

(1) מי שהמנהל אישר שהם תלמידי רפואת שיניים – במסגרת לימודיהם;

(2) רופא שיניים ממדינת חוץ שבא לישראל כדי לתת טיפול מסויים או להתייעצות רפואית מסויימת או להדגמת שיטת ריפוי שיניים.

65. באישור השר רשאי המנהל להתקין תקנות לענין –

תקנות

(1) קביעת הנוהל והטפסים –

(א) לבקשת רשיונות לפי פקודה זו ולנתינתם;

(ב) להודעה על מעניהם של מורשים לריפוי שיניים;

(ג) בדבר שינוי שמם של מורשים לריפוי שיניים;

(ד) בדבר רשיונות שאבדו, החלפתם ותשלום אגרות בשל כך;

(2) קביעתם של בתי הספר לרפואת שיניים ולרפואה והדיפלומות המוכרים לענין פקודה זו;

(3) הגדרתו של תחום העבודה שטכנאי שיניים רשאי לעשות והסדרתה של עבודה זו;

(4) ביצועה, דרך כלל, של פקודה זו.

66. השר, באישור ועדת הבריאות של הכנסת, רשאי לקבוע בצו אגרות בעד מתן רשיון, היתר זמני ורשיון מיוחד וחידושם, וכן בעד אישור תואר מומחה.

אגרות

67. השר רשאי לקבוע בתקנות דמי ההשתתפות בקורס לריפוי שיניים, ובהתייעצות עם שר האוצר – אגרות בחינה לבחינות לפי פקודה זו.

דמי השתתפות בקורסים

|  |  |  |  |  |  |
| --- | --- | --- | --- | --- | --- |
|  | שמואל תמיר  שר המשפטים |  |  |  |  |
|  |  |  |  |  |  |