צו איגודי ערים (שירותי כבאות), תשכ"א-1961

תוכן ענינים

|  |  |
| --- | --- |
| [Go](#h1) | פרק ראשון:פרשנות |
| [Go](#h2) | הגדרות | סעיף 1 |
| [Go](#h3) | פרק שני:ייסוד האיגוד, תפקידיו וסמכויותיו |
| [Go](#h4) | הקמת איגודים | סעיף 2 |
| [Go](#h5) | תפקידי האיגוד | סעיף 3 |
| [Go](#h6) | סמכויות האיגוד | סעיף 4 |
| [Go](#h7) | פרק שלישי:המועצה |
| [Go](#h8) | הרכב המועצה | סעיף 5 |
| [Go](#h9) | תקופת כהונתה של המועצה | סעיף 6 |
| [Go](#h10) | ישיבות המועצה | סעיף 7 |
| [Go](#h11) | סמכויות המועצה | סעיף 8 |
| [Go](#h12) | חברות במועצה | סעיף 9 |
| [Go](#h13) | התפטרות חבר המועצה | סעיף 10 |
| [Go](#h14) | העדר חבר מישיבות המועצה | סעיף 11 |
| [Go](#h15) | מילוי מקומות פנויים | סעיף 12 |
| [Go](#h16) |  | סעיף 13 |
| [Go](#h17) | פרק רביעי:יושב ראש המועצה וסגניו |
| [Go](#h18) | בחירת יושב ראש המועצה וסגניו | סעיף 14 |
| [Go](#h19) | כהונת יושב ראש וסגניו | סעיף 15 |
| [Go](#h20) | היושב ראש ממונה על ביצוע החלטות המועצה | סעיף 16 |
| [Go](#h21) | דין וחשבון של האיגוד | סעיף 17 |
| [Go](#h22) | העברת תפקידים וסמכויות של יושב ראש | סעיף 18 |
| [Go](#h23) | משכורת היושב ראש וסגניו | סעיף 19 |
| [Go](#h24) | פרק חמישי:ועדות ועובדים |
| [Go](#h25) | ועדות | סעיף 20 |
| [Go](#h26) | הרכב הועדה | סעיף 21 |
| [Go](#h27) | יושב ראש של ועדה | סעיף 22 |
| [Go](#h28) | סמכויות הועדות וסדרי עבודתן | סעיף 23 |
| [Go](#h29) | עובדים | סעיף 24 |
| [Go](#h30) | פרק ששי:חוזים והצעות |
| [Go](#h31) | חוזים | סעיף 25 |
| [Go](#h32) | ועדת הצעות ומכרזים | סעיף 26 |
| [Go](#h33) | מכרזים | סעיף 27 |
| [Go](#h34) | חבר המועצה או חבר ועדה או עובד המעונין בחוזה | סעיף 28 |
| [Go](#h35) | פרק שביעי:כספים |
| [Go](#h36) | קופת האיגוד | סעיף 29 |
| [Go](#h37) | בטחון קופת האיגוד | סעיף 30 |
| [Go](#h38) | פרק שמיני:חשבונות |
| [Go](#h39) | הנהלת חשבונות | סעיף 31 |
| [Go](#h40) | רואה חשבון | סעיף 32 |
| [Go](#h41) | פרק תשיעי:הוראות שונות |
| [Go](#h42) | התחייבות האיגוד | סעיף 33 |
| [Go](#h43) | גישה לספרי המועצה | סעיף 34 |
| [Go](#h44) | המצאת ידיעות לרואה החשבון | סעיף 35 |
| [Go](#h45) | משפטים | סעיף 36 |
| [Go](#h46) | בירור חילוקי דעות | סעיף 37 |
| [Go](#h47) | השם | סעיף 38 |
| [Go](#h48) | תוספת |

צו איגודי ערים (שירותי כבאות), תשכ"א-1961

בתוקף סמכותי לפי סעיף 2 לחוק איגודי ערים, תשט"ו-1955, וסעיף 13 לחוק שירותי הכבאות, תשי"ט-1959, אני מצווה לאמור:

**פרק ראשון:פרשנות**

1. בצו זה –

הגדרות

"איגוד" – כל אחד מאיגודי הערים המוקמים לפי צו זה;

"המועצה" – מועצת האיגוד;

"רשות מקומית" – רשות מקומית המאוגדת באיגוד;

"השר" – שר הפנים.

**פרק שני:ייסוד האיגוד, תפקידיו וסמכויותיו**

2. מוקמים בזה איגודי ערים שנוקבו בתוספת בטור א', שתחומו של כל אחד מהם כולל את שטחן של הרשויות המקומיות שצויינו לצדו בטור ב'.

הקמת איגודים

3. תפקידי האיגוד הם מתן שירותי כבאות, ניהולם והחזקתם בהתאם לחוק שירותי הכבאות, תשי"ט-1959, ולפעול כרשות כבאות לפי החוק האמור.

תפקידי האיגוד

4. לשם ביצוע תפקידיו יהיו לאיגוד כל הסמכויות הנתונות לרשות מקומית על פי כל חיקוק והוא כשאין הוראה אחרת בצו זה. לצורך זה בכל מקום בחיקוק שמדובר בו ב"עיריה", ב"מועצה מקומית" או ב"רשות מקומית", יראו כאילו מדובר ב"איגוד" וכל מקום בחיקוק שמדובר בו ב"ראש עיריה", ב"ראש מועצה מקומית" או ב"ראש רשות מקומית", יראו כאילו מדובר ב"יושב ראש המועצה".

סמכויות האיגוד

**פרק שלישי:המועצה**

5. המועצה תהיה מורכבת מנציגי הרשויות המקומיות. כל רשות מקומית תקבע את נציגיה במספר הנקוב בתוספת בטור ג' לצד שמה.

הרכב המועצה

6. (א) תקופת כהונתה של המועצה היא שתי שנים.

תקופת כהונתה של המועצה

(ב) מועצה קיימת תמשיך בתפקידה, אף אם תמה תקופת כהונתה לפי סעיף קטן (א), כל עוד לא נכנסה לתפקידה מועצה חדשה.

7. (א) המועצה תתכנס לישיבתה הראשונה על ידי השר או מי שהוסמך על ידיו לצורך סעיף קטן זה – לא יאוחר מ-14 יום מהיום שבו נקבעו רוב חבריה, והוא יהיה היושב ראש בה עד שייבחר יושב ראש המועצה.

ישיבות המועצה

(ב) יושב ראש המועצה רשאי לכנס בכל עת ישיבת המועצה, ובלבד שהישיבה תתקיים לפחות אחת לשלושה חדשים.

(ג) יושב ראש המועצה יכנס ישיבת המועצה, אם הוגשה לו על כך דרישה חתומה בידי שליש לפחות מחבריה. לא כינס יושב ראש המועצה ישיבת המועצה תוך ארבעה עשר יום מיום הגשת הדרישה כאמור, רשאים חברי המועצה שחתמו על הדרישה לכנס ישיבת מועצה ולדון בסדר היום הנדרש. בישיבת המועצה שכונסה כאמור, ישב ראש חבר המועצה שחתם ראשון על הדרישה, ואם נעדר – מי שייבחר לכך על ידי המועצה.

(ד) רוב חברי המועצה בהרכבה המלא מהווים מנין חוקי בישיבותיה, ואולם אם לא היה מניין חוקי בישיבת המועצה, בחלוף חצי שעה ממועד הישיבה שזומנה, יהווה שליש מחברי המועצה מניין חוקי; לא נכחו שליש מחברי המועצה בתום מחצית השעה כאמור, תידחה הישיבה בשבוע, לאותו יום ולאותה שעה, ובמועד זה יהוו שלושה מחברי המועצה מניין חוקי; לא נכחו שלושה מחברי המועצה בתום מחצית השעה ובמועצה שבה 17 חברים או יותר, אם לא נכחו חמישה מחברי המועצה בתום מחצית השעה, תידחה הישיבה בשבוע, לאותו יום ולאותה השעה, ובמועד זה יהווה כל מספר חברי המועצה מניין חוקי.

(ד1) משנפתחה הישיבה כדין לפי סעיף קטן (ד), יהא המשך הישיבה כדין כל עוד משתתפים בה שלושה או חמישה מחברי המועצה, לפי העניין, סעיף קטן זה לא יחול על ישיבה נדחית לפי הסיפה של סעיף קטן (ד).

(ה) המועצה רשאית לקבוע סדרי עבודתה וישיבותיה כטוב בעיניה, והוא כשאין הוראה אחרת בצו זה.

8. בידי המועצה יהיו כל הסמכויות והתפקידים הנתונים לאיגוד.

סמכויות המועצה

9. רשות מקומית רשאית לבטל את חברות נציגה במועצה ולבחור אחר במקומו; לביטול ולבחירה כאמור יהיה תוקף מיום מתן הודעה בכתב ליושב ראש המועצה.

חברות במועצה

10. חבר המועצה רשאי להתפטר מתפקידו על ידי מתן הודעה בכתב לראש הרשות המקומית שבחרה אותו עם העתק ליושב ראש המועצה; להתפטרות יהיה תוקף מיום מתן ההודעה לראש הרשות המקומית.

התפטרות חבר המועצה

11. חבר המועצה שנעדר מישיבות המועצה תשעה חדשים רצופים או משלוש ישיבות רצופות – אם היו בתשעה חדשים פחות משלוש ישיבות – יחדל להיות חבר במועצה מלבד אם נעדר מסיבות מחלה או שירות בצבא-הגנה לישראל או ברשות המועצה. על חדילה כאמור יודיע יושב ראש המועצה בכתב לרשות המקומית שמטעמה כיהן לפני החדילה.

העדר חבר מישיבות המועצה

12. (א) חדל חבר מועצה מלכהן, תבחר הרשות המקומית חבר אחר במקומו.

מילוי מקומות פנויים

(ב) אי מילוי מקום שנתפנה אין בו כדי לפסול את עצם קיומה של המועצה או את פעלותיה, או לגדוע מהן באיזה אופן שהוא.

13. (בוטל)

**פרק רביעי:יושב ראש המועצה וסגניו**

14. (א) המועצה תבחר, בישיבתה הראשונה, באחד מחבריה ליושב ראש המועצה.

בחירת יושב ראש המועצה וסגניו

(ב) המועצה תבחר מבין חבריה לפחות סגן אחד ליושב ראש המועצה.

15. (א) נבצר מיושב ראש המועצה לפעול או חדל לכהן כיושב ראש וטרם נבחר יושב ראש חדש במקומו, ימלא את מקומו –

כהונת יושב ראש וסגניו

(1) סגן היושב ראש – אם יש סגן אחד בלבד;

(2) אותו הסגן שהמועצה תמנהו לכך – אם יש יותר מסגן אחד;

(3) אותו חבר המועצה שהיא תמנהו לכך – אם נבצר מהסגן או מכל הסגנים לפעול, או אם הסגן או כל הסגנים חדלו לכהן וטרם נבחר סגן חדש.

(ב) יושב ראש המועצה או סגנו יחדלו מלכהן באחד משלושה מקרים אלה:

(1) אם חדלו להיות חברים במועצה;

(2) אם התפטרו על ידי מתן הודעה בכתב למועצה;

(3) אם הועברו מכהונתם על ידי המועצה.

(ג) החלטת המועצה להעביר יושב ראש המועצה או סגן יושב ראש המועצה מכהונתם לא תהיה בת-תוקף אלא אם נתקבלה בישיבה שנקראה במיוחד לענין זה והצביעו בעדה למעלה ממחצית כל חברי המועצה; אולם אם ההעברה מכהונתם היא מסיבת הרשעה לפי פסק דין סופי על עבירה שיש בה משום קלון, די בהחלטה המתקבלת ברוב רגיל.

(ד) חדלו יושב ראש המועצה או סגנו היחיד לכהן או שהועברו מכהונתם, תבחר המועצה במקומם ביושב ראש או בסגן אחר מבין חבריה, תוך שבועיים מיום שנתפנה מקומם, בישיבה שתיקרא במיוחד לענין זה, על ידי מזכיר המועצה ושתנוהל על ידיו.

16. יושב ראש המועצה יעשה כל האפשר שהחלטות המועצה יבוצעו כדין ושכל הוצאה של המועצה תהא בהתאם לתקציב.

היושב ראש ממונה על ביצוע החלטות המועצה

17. (א) יושב ראש המועצה חייב, אחרי האחד באפריל של כל שנה, ולא יאוחר משלושה חדשים מתום שנת הכספים, להכין דין וחשבון מפורט על עניני האיגוד במשך השנה שחלפה.

דין וחשבון של האיגוד

(ב) הדין וחשבון יוגש למועצה ולאחר שתדון בו ותאשרו, בתיקונים או שלא בתיקונים, ידאג יושב ראש המועצה לכך שלפחות שלושה העתקים ממנו יישלחו לשר ולפחות העתק אחד לכל רשות מקומית והעתק אחד למבקר המדינה.

(ג) האיגוד רשאי לפרסם את הדין וחשבון בצורה הטובה בעיניו.

18. (א) סגן יושב ראש המועצה רשאי למלא את התפקידים ולשמש בסמכויות של יושב ראש המועצה, אם הועברו אליו על ידי ראש המועצה באישור המועצה.

העברת תפקידים וסמכויות של יושב ראש

(ב) חבר אחר של המועצה רשאי למלא תפקיד מתפקידיו של יושב ראש המועצה ולשמש בסמכות מסמכויותיו לענין מסויים אם הועברו אליו על ידי יושב ראש המועצה באישור המועצה.

19. יושב ראש המועצה או סגנו, וחבר אחר הממלא תפקיד או המשמש בסמכות של יושב ראש המועצה שהועברו אליו לפי סעיף 18, רשאי, באישור השר, לקבל מקופת האיגוד משכורת בשיעור שיקבע השר.

משכורת היושב ראש וסגניו

**פרק חמישי:ועדות ועובדים**

20. בכפוף לאמור בסעיף 12 לחוק שירותי הכבאות, תשי"ט-1959, רשאית המועצה לבחור ועדות קבועות או ארעיות שתפקידן לייעץ למועצה בענינים או במקרים מסויימים ככל שתטיל עליהן המועצה.

ועדות

21. לפחות מחצית מחברי כל ועדה יהיו חברי המועצה פרט לועדה כאמור בסעיף 12 לחוק שירותי הכבאות, תשי"ט-1959.

הרכב הועדה

22. יושב ראש של ועדה ייבחר על ידי המועצה.

יושב ראש של ועדה

23. (א) המלצותיה של הועדה טעונות אישור המועצה.

סמכויות הועדות וסדרי עבודתן

(ב) המועצה, בהחלטה שנתקבלה בה ברוב של שני שלישים מחברי המועצה המשתתפים בהצבעה, רשאית להעביר ענין מסויים לועדה להחלטתה הסופית.

(ג) ועדה רשאית, בשים לב להחלטות המועצה, לקבוע בעצמה את סדרי עבודתה ודיוניה.

24. (א) האיגוד רשאי להעסיק עובדים ולקבוע את תפקידיהם, סמכויותיהם, וכן לקבוע, באישור השר, את משכורתם, שכרם ושאר תנאי עבודתם; כן רשאי הוא, מסיבה מספקת, להפסיק עבודתם של עובדים או לפטרם על פי החלטה של רוב חברי המועצה.

עובדים

(ב) המועצה תמנה גזבר ומזכיר.

**פרק ששי:חוזים והצעות**

25. (א) יושב ראש המועצה רשאי להתקשר בשם האיגוד בחוזה בלי להיזקק להחלטת המועצה, אם נתקיימו שלושה אלה:

חוזים

(1) שוויו של נושא החוזה אינו עולה על אלף לירות;

(2) ההוצאה הכרוכה בחוזה – אם כרוכה בו הוצאה – מיועדת לה הקצבה מתאימה בתקציב המאושר לשנת הכספים שבה נעשה החוזה;

(3) קויימו הוראות צו זה בדבר מכרזים.

(ב) כל חוזה אחר טעון החלטת המועצה. אם אין בתקציב המאושר לשנה שבה נעשה החוזה הקצבה מתאימה להוצאה הכרוכה בו, יהא החוזה טעון גם אישור בכתב מאת השר.

(ג) כל חוזה למתן זכיון או מונופולין מאת המועצה טעון אישור בכתב מאת השר.

(ד) (בוטל)

26. למועצה תהא ועדת הצעות ומכרזים קבועה שתפקידה לבדוק הצעות מחירים המוגשות למועצה ולחוות דעתה עליהן.

ועדת הצעות ומכרזים

27. (א) בכפוף לאמור בסעיף קטן (ב) לא יתקשר האיגוד בחוזה להעברת מקרקעין או טובין, להזמנת טובין או לביצוע עבודה, אלא על פי מכרז פומבי.

מכרזים

(ב) צורת המכרז ודרכי הזמנתן וקבלתן של הצעות המחירים, וכן סוגי החוזים, שהאיגוד יהיה רשאי להתקשר בהם ללא מכרז פומבי או ללא מכרז בכלל, יהיו לפי האמור בתקנות העיריות (מכרזים ודרכי הזמנתן וקבלתן של הצעות מחירים), תש"ך-1959, בשינויים המחוייבים לפי הענין.

28. (א) חבר מועצה או חבר ועדה שיש לו, במישרין או בעקיפין, בעצמו או על ידי בן-זוגו, סוכנו או שותפו או באופן אחר, כל חלק או טובת הנאה בכל חוזה או עסק שנעשה עם האיגוד, למען האיגוד או בשמו, פרט לחוזה בדבר קבלת שירות מהשירותים שהאיגוד מספק לתושבים –

חבר המועצה או חבר ועדה או עובד המעונין בחוזה

(1) יודיע על כך בכתב למועצה או לועדה הדנה בחוזה או בעסק, לפני הישיבה הראשונה בה תדון בו;

(2) לא ישתתף בדיונים על החוזה או על העסק במועצה או בועדה ולא יצביע בהצבעה על כל שאלה בקשר להם.

(ב) לא יהיה לעובד האיגוד, לא במישרין ולא בעקיפין, לא בעצמו ולא על ידי בן-זוגו, סוכנו או שותפו, כל חלק או טובת הנאה בכל חוזה או עסק שנעשה עם האיגוד, למען האיגוד או בשמו, פרט לחוזה בדבר קבלת שירות מהשירותים שהאיגוד מספק לתושבים ופרט לענין שיש לעובד בהסכם עבודה שלו או בהסכם הכללי של עובדי האיגוד.

(ג) הוראות הסעיפים הקטנים (א) ו-(ב) אינן חלות על חבר מועצה או ועדה או עובד המועצה מחמת היותם בעלי מניות או חברים בגוף משפטי שיש לו חלק או טובת הנאה בחוזה או בעסק כאמור באותם סעיפים קטנים, זולת אם היה אותו חבר או עובד משמש מנהל או פקיד אחראי בגוף המשפטי, או אם היה חלקו בהונו או ברווחיו של הגוף עולה על 5%.

(ד) העובר על הוראות סעיפים קטנים (א) או (ב), דינו – מאסר שלושה חדשים או קנס חמש מאות לירות או שני הענשים כאחד.

**פרק שביעי:כספים**

29. (א) כל הכספים המתקבלים על ידי האיגוד או בשמו מהווים קופת האיגוד.

קופת האיגוד

(ב) קופת האיגוד תשמש לתשלום כל סכום שהאיגוד רשאי או חייב להוציאו כדין.

30. (א) גזבר האיגוד אחראי לבטחונה של קופת האיגוד.

בטחון קופת האיגוד

(ב) כל הכספים השייכים לקופת האיגוד או המתקבלים למענו או לחשבונו ישולמו מיד לחשבון האיגוד בבנק שהמועצה תקבע לכך, אולם המועצה יכולה להרשות לגזבר להחזיק אצלו סכום כסף כדי הוצאות יום יום של האיגוד.

**פרק שמיני:חשבונות**

31. המועצה חייבת לנהל, בצורה שיורה עליה השר, או מי שהוסמך על ידיו לצורך זה, חשבון נכון של כל הכספים המתקבלים והמוצאים על ידי האיגוד או בשמו; חשבון זה יהא פתוח לעיון חברי המועצה.

הנהלת חשבונות

32. גזבר המועצה יגיש תוך 30 יום מתום שנת הכספים את חשבונות המועצה לרואה חשבון שיתמנה על ידי השר.

רואה חשבון

**פרק תשיעי:הוראות שונות**

33. חוזה, כתב התחייבות או תעודה אחרת לא יחייבו את האיגוד –

התחייבות האיגוד

(1) כשיש בהם התחייבות כספית מטעם האיגוד, אלא אם נחתמו על ידי יושב ראש המועצה וגזבר האיגוד;

(2) כשאין בהם התחייבות כספית כאמור, אלא אם נחתמו על ידי יושב ראש המועצה ומזכיר האיגוד.

34. ספרי המועצה, מסמכיה וניירותיה יהיו פתוחים לעיון ולבדיקה לפני כל חבר המועצה, והוא רשאי להכין העתק או תקציר מהם, ובלבד שלא יוציא ספר, מסמך או נייר כאמור ממשרדי המועצה בלי הסכמתו בכתב של יושב ראש המועצה.

גישה לספרי המועצה

35. רואה החשבון כאמור בסעיף 32 רשאי לדרוש בכל עת מאת המועצה להמציא לו ידיעות, פרטים, הסברים, חומר סטטיסטי וכל חומר אחר בקשר לעניני המועצה ועל יושב ראש המועצה למלא אחרי הדרישות תוך זמן מתאים.

המצאת ידיעות לרואה החשבון

36. האיגוד רשאי להגיש תביעה, או לפתוח ולעשות כל פעולה משפטית או להיות בעל דין בכל משפט או בכל הליך משפטי בקשר לתפקידיו ולעניניו, או אם הדבר נראה לו כדרוש לצורך קיומן או הגנתן של זכויות האיגוד או להגנת חבריו, עובדיו, מוסדותיו ומפעליו בקשר לתפקידיהם. לתכלית זו רשאי האיגוד לייפות כוחו של כל חבר המועצה או של כל עובד, הן באופן כללי והן לענין מיוחד.

משפטים

37. נתגלעו חילוקי דעות בין הרשויות המקומיות, כולן או מקצתן, ובין האיגוד, או בין הרשויות המקומיות בינן לבין עצמן בעניני האיגוד, יביאו יושב המועצה או כל רשות מקומית את חילוקי הדעות לפני השר, והשר או מי שימונה על ידיו לכך, יכריע בהן. הכרעה זו תהא סופית.

בירור חילוקי דעות

38. לצו זה ייקרא "צו איגודי ערים (שירותי כבאות), תשכ"א-1961".

השם

**תוספת**

[סעיף זה מכיל טבלה או תמונה - לחצו לצפיה](https://www.nevo.co.il/laws/#/630791b4117a805f2570ce95/clause/6307b0d6117a805f2570d039)

|  |  |  |  |  |  |
| --- | --- | --- | --- | --- | --- |
|  | חיים משה שפירא  שר הפנים |  |  |  |  |
|  |  |  |  |  |  |