צו הפיקוח על מצרכים ושירותים (סימון קוד של מזון ארוז מראש), תשמ"ד-1983

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | קביעת סימון קוד למזון ארוז מראש | סעיף 2 |
| [Go](#h3) | סימון קוד של מזון ארוז בקופסאות פח | סעיף 3 |
| [Go](#h4) | איסור החזקה והעברה | סעיף 4 |
| [Go](#h5) | סימון מזון ארוז מראש מיובא | סעיף 5 |
| [Go](#h6) | שמירת דינים | סעיף 6 |
| [Go](#h7) | ביטול | סעיף 7 |
| [Go](#h8) | תחילה | סעיף 8 |

צו הפיקוח על מצרכים ושירותים (סימון קוד של מזון ארוז מראש), תשמ"ד-1983

בתוקף סמכותי לפי סעיפים 5 ו-15 לחוק הפיקוח על מצרכים ושירותים, התשי"ח-1957, וסעיף 2 לפקודת היבוא והיצוא [נוסח חדש], התשל"ט-1979, אני מצווה לאמור:

1. בצו זה –

הגדרות

"מזון" – כל דבר המיועד לצריכת אדם באכילה, בשתיה או בלעיסה, לרבות חמרי מוצא ותוספות ולמעט חמרים המשמשים ברפואה בלבד;

"אריזה" – עטיפה או מכל של מוצר מזון המיועד למכירה קמעונית, בין אם נארז בו כל המוצר ובין אם חלקו;

"מזון ארוז מראש" – מזון שנארז לפני העברתו למכירה קמעונית;

"מכירה קמעונית" – מכירת מוצר ישירות לצרכן;

"העברה" – העברה לאחר בכל דרך מדרכי ההעברה, לרבות יצוא;

"מנה" – כלל היחידות של מוצר מסוג אחד המיוצרות בידי יצרן אחד, בתהליך ייצור אחד;

"כתב בר-קיימא" – כתב המתקיים עד לגמר השימוש הצפוי במוצר בתנאים מקובלים של החסנה והובלה;

"השר" – שר התעשיה והמסחר;

"המנהל" – המנהל הכללי של משרד התעשיה והמסחר או מי שהוא מינהו לענין צו זה;

"נציג משרד הבריאות" – מי שהמנהל הכללי של משרד הבריאות מינהו לענין צו זה;

"סימון קוד" – סימון סתר שקבע המנהל למוצרי מזון.

2. המנהל בהסכמת נציג משרד הבריאות רשאי לקבוע סימוני קוד למוצרי מזון ארוז מראש לבקשת יצרן המזון, או מיזמתו, ויודיע על כך ליצרן; כל סימון קוד יכלול את תאריך ייצור המוצר או סימן המזהה את המנה.

קביעת סימון קוד למזון ארוז מראש

3. (א) סימון קוד של מזון הארוז בקופסאות פח יכלול:

סימון קוד של מזון ארוז בקופסאות פח

(1) שם היצרן;

(2) שם המוצר;

(3) תאריך הייצור או סימן המזהה את המנה.

(ב) על אף האמור בסעיף קטן (א) רשאי יצרן מזון לסמן מוצרים כאמור בסימון קוד הכולל רק את תאריך הייצור, או סימן המזהה את המנה, אם שם היצרן ושם המוצר צויינו בכתב בר-קיימא על קופסת הפח.

4. (א) לא יחזיק אדם לשם עסק מזון ארוז מראש, לא יעביר ולא יקבל לשם עסק מזון ארוז מראש, אלא אם כן מופיע על האריזה סימן קוד בכתב בר-קיימא בנוסף לדרישות תקן ישראלי לענין מזון ארוז מראש ת"י 1145.

איסור החזקה והעברה

(ב) על אף האמור בסעיף קטן (א) מותר לציין על מזון ארוז מראש את שמו ומענו של אדם זולת יצרן המזון, אם שם יצרן המזון יסומן בסימון קוד שקבע המנהל.

5. (א) לא ייבא אדם מזון ארוז מראש, אלא אם כן צויין על האריזה סימון קוד שאישרה הרשות המוסמכת בארץ הייצור.

סימון מזון ארוז מראש מיובא

(ב) לא ייבא אדם מזון ארוז מראש אלא אם כן סימון קוד כאמור בסעיף קטן (א) כולל את הפרטים כמפורט בסעיפים 2 ו-3.

(ג) יבואן ימציא למנהל רשימה מפוענחת של סימון הקוד שקיבל מארץ הייצור של המזון.

6. צו זה אינו בא לגרוע מכל דין אחר.

שמירת דינים

7. צו הפיקוח על מצרכים ושירותים (סימוני סתר), התשכ"ד-1963 – בטל.

ביטול

8. (א) תחילתו של צו זה, למעט סעיף 3, ביום כ"ו בטבת התשמ"ד (1 בינואר 1984).

תחילה

(ב) תחילתו של סעיף 3 לצו זה ביום כ"ה בכסלו התשמ"ד (1 בדצמבר 1983).

|  |  |  |  |  |  |
| --- | --- | --- | --- | --- | --- |
|  | גדעון פת  שר התעשיה והמסחר |  |  |  |  |
|  |  |  |  |  |  |